
Cuvânt introductiv 

Arhiepiscopul Constantinopolului, Sfântul Ioan I, 
care pentru nespusa lui iscusinţă oratorică a rămas 
cunoscut în istorie cu prenumele „Gură de Aur", este 
neîndoielnic cel mai minunat chip bisericesc din 
întreaga lume de după perioada post-apostolică şi până 
astăzi. 

S-a născut în Antiohia, marea capitală elenă a 
Siriei, între anii 349 şi 354. Buna lui educare se 
datorează mamei sale, Antuza, iar desăvârşita lui 
pregătire filozofică şi juridico-oratoricească se 
datorează distinşilor săi dascăli Andragatie şi Libaniu. 

După încheierea studiilor sale a exercitat pentru 
puţină vreme profesia de avocat, având un succes 
remarcabil. Dar îndemnurile mamei lui, setea de adevăr 
şi lecţiile cunoscuţilor teologi Diodor, mai târziu 
episcop al Tarsului (378-392) şi Karterie, pe care-i 
urmărea la Şcoala de Teologie din Antiohia, l-au condus 
1-a hotărârea de a-şi părăsi cariera, bogăţiile, slava, pe 
toate „cele de pe pământ", pentru a căuta „pe cele de 
sus, acolo unde este Hristos" (Coloseni 3; 2, 1). 

Părăseşte, aşadar, avocatura, se botează şi, după 
moartea mamei sale se retrage vreme de opt ani în 
asceză. în felul acesta se pregăteşte pentru diaconia lui 
preoţească de mai târziu. 

în anul 381 este hirotonit diacon de către 
arhiepiscopul Antiohiei, Sfântul Meletie Mărturisitorul 
(361-381), şi cinci ani mai târziu este hirotonit preot de 
către arhiepiscopul următor, Sfântul Flavian (381-404). 



Până în 397 desfăşoară în oraşul lui natal o deosebită 
activitate bisericească, atât în domeniul predicii cât şi în 
cel social. Faima lui ajunge până în capitală. Astfel, în 
anul 398, după adormirea Sfântului Nectarie, 
arhiepiscop al Constantinopolului (381-397), urcă fără 
voia sa pe scaunul arhiepiscopal al capitalei imperiului. 

Se dedică îndată cuprins de râvnă arzătoare unei 
lucrări complexe, bisericeşti şi filantropice: predici, 
învăţături, dezvoltarea activităţii misionare, refacerea 
vieţii de cult, înălţarea morală a clerului, organizarea 
asistenţei sociale. Reducând cheltuielile arhiepiscopiei, 
iconomiseşte bani, care, împreună cu daniile creştinilor 
din enorie sunt folosiţi la crearea şi întreţinerea 
fundaţiilor, la spitalizarea bolnavilor, la uşurarea celor 
întemniţaţi, la adăpostirea celor lipsiţi de case, la 
îngrijirea celor întristaţi şi amărâţi. Poporul îl adoră şi 
umple bisericile pentru a asculta încântătoarele lui 
predici. 

Din păcate, însă, activitatea renovatoare, 
personalitatea necompromiţătoare şi limba lui 
cercetătoare, care nu tăcea nici la palat, îi vor face mulţi 
duşmani. Aceştia complotează împotriva sa şi, folosin- 
d-o ca pârghie pe mândra împărăteasă Eudoxia, reuşesc 
exilarea lui în anul 404, în localitatea Cucuso din 
Armenia. 

întrucât şi din locul său de exil Sfântul continuă să 
exercite o uriaşă înrâurire, după trei ani se ordonă 
mutarea lui în Pitiuda. Dar nu va apuca să ajungă acolo. 
După o călătorie istovitoare de trei luni, moare în 
localitatea Komana din Pont, la 14 septembrie 407. 
Ultimele lui cuvinte sunt: „Slavă lui Dumnezeu 
Atottiitorul. Amin". 



Scrierile Sfântului Ioan Gură de Aur, dintre cele 
mai bogate şi alese ale literaturii mondiale, s-au păstrat 
aproape în totalitate. Ele conţin omilii, disertaţii şi 
epistole. Cele mai strălucitoare creaţii spirituale ale 
Sfântului sunt desigur omiliile, în care analizează cu 
limpezime şi convingere probleme morale, sociale, 
dogmatice şi interpretative. Uneori se impune prin 
retorica lui cutremurătoare iar alteori convinge prin 
argumentaţia invincibilă; uneori învaţă şi instruieşte prin 
severitatea sa deosebitoare iar alteori mângâie cu 
blândeţea lui părintească; uneori tâlcuieşte Scripturile cu 
înţelepciunea sa teologică iar alteori zideşte sufletele cu 
învăţătura lui insuflată de Dumnezeu; uneori condamnă 
inegalitatea socială prin rostirea lui profetică iar alteori 
înfierează aroganţa domnitorilor cu îndrăzneala sa 
deschizătoare de drumuri; mereu însă, chiar şi atunci 
când nu converteşte, îi încântă, atrage şi entuziasmează 
pe cei care-1 ascultă. 

După ce gura lui de aur a amuţit pentru totdeauna, 
omiliile sale au început să fie copiate, traduse şi să 
circule larg, fiind citite cu lăcomie de creştinii din 
întreaga lume. Iar învăţaţii iubitori de Dumnezeu din 
diferite epoci au întocmit nenumărate antologii şi 
compendii ale lor. 

„Luminătorul a toată lumea, stâlpul şi întărirea 
Bisericii, povăţuitorul pocăinţei, doctorul şi tămă- 
duitorul bolnavilor, apărătorul şi părtinitorul celor 
necăjiţi, trâmbiţa de aur, gura cea de miere izvorâtoare, 
dascălul şi învăţătorul nostru" - iată cu ce cuvinte îl 
laudă imnograful pe Sfântul Ioan Gură de Aur, pentru 
nemărginita sa iubire de oameni, pentru teologia sa 
limpede, pentru nevoinţele sale, pentru sfinţenia 
sufletului său, dar, mai ales, pentru înaltul său talent de 

a le vorbi oamenilor. Căci, cu adevărat: „Niciodată nu 
s-a ivit pe pământ un asemenea părinte, care să 
vorbească poporului, să-1 îndrume, să-1 mângâie la 
vreme de suferinţă şi să mişte inimile oamenilor înspre 
bine şi virtute, aşa cum a fost Sfântul Ioan Gură de Aur" 
(K. Paparrigopoulos). 

în vremea în care trăia pe pământ, acest uriaş al 
cuvântului duhovnicesc provoca admiraţie în rândul a 
mii de oameni, care de multe ori îşi exprimau 
entuziasmul „prin aplauze, strigăte şi chiote". Acestor 
manifestări ale mulţimii, le răspundea prin îndemnuri 
părinteşti: „Care este folosul zgomotelor şi a baterii din 
palme? Să dovedim bunăvoinţa noastră prin fapte bune 
şi prin ascultare, şi abia acestea vor fi vrednice de laudă 
şi mai luminoase decât cuvintele mele". 

De peste veacuri, vocea Sfântului Ioan Gură de 
Aur ajunge până la noi, chemându-ne spre „un 
creştinism deplin, în care credinţa şi dragostea sunt 
organic legate între ele, printr-o ascultare fără margini a 
omului faţă de bogata iubire de oameni a lui Dumnezeu 
şi printr-o încredere fără margini în mila Sa" (părintele 
Gheorghe Florovski). 

Cu nădejdea că această chemare a Sfântului Ioan 
Gură de Aur va fi auzită cu limpezime mai departe, le 
oferim cititorilor noştri iubitori de Dumnezeu un volum 
cuprinzând cele mai alese predici ale sale. în acelaşi 
timp, îi adresăm Sfântului Ierarh rugăciunea fierbinte a 
imnografului său: „...vino în mijlocul nostru şi ne 
binecuvântează pe toţi şi cu rugăciunile tale dobândeş- 
te-ne iertarea păcatelor, ca toţi să ne mântuim". 

SFÂNTA MĂNĂSTIRE PARACLITU 



Voile lui Dumnezeu 

Apostolul Pavel, care a cunoscut atâtea taine 
negrăite şi a urcat până la al treilea cer, în vreme ce 
cerceta voile şi judecăţile lui Dumnezeu, a simţit o 
ameţeală, ca şi când ar fi privit într-un abis. Străduin- 
du-se să caute adâncimea înţelepciunii lui Dumnezeu, 
s-a tulburat. S-a tulburat şi a încetat imediat cercetarea, 
spunând: „Căci cine a cunoscut gândul Domnului sau 
cine a fost sfetnicul Lui?" (Romani 11; 34). 

Dacă Apostolul a întâmpinat în felul acesta voile 
lui Dumnezeu, noi de ce ne străduim în zadar să le 
cercetăm pe cele necercetate şi să le pătrundem pe cele 
nepătrunse? Să nu ajungem, rogu-vă, la un asemenea 
nivel de nebunie. Ci la fiecare nelămurire a noastră să 
ne aducem aminte şi să repetăm cuvântul psalmistului: 
„Adânc nepătruns sunt judecăţile tale" (Psalmi 35, 6). 

„Pe Tine Te voi mărturisi, că minunat eşti Tu 
întru cele temute" (Psalmi 138, 14). Ce înseamnă „cele 
temute"? Noi, oamenii, ne minunăm de multe lucruri, 
ca, de pildă, coloane măreţe, tablouri frumoase, trupuri 
zvelte. Dar mirarea noastră nu este însoţită de teamă. Ne 
minunăm, de asemenea, de marea nemărginită şi de 
adâncurile ei abisale. însă când ne aplecăm să privim în 
aceste adâncuri încercăm teamă. O teamă asemănătoare 
1-a cuprins, deci, şi pe prooroc, în vreme ce s-a aplecat 
să privească neţărmurita şi nemărginita adâncime a 
înţelepciunii lui Dumnezeu. A ameţit, s-a minunat, s-a 
speriat şi a dat înapoi, strigând: „Pe Tine Te voi 
mărturisi, că minunat eşti Tu întru cele temute; 



minunate sunt lucrurile Tale" (Psalmi 138, 14). Şi 
cugetând în sine, a zis: „Cunoaşterea Ta e mult prea 
minunată pentru mine; puternică este, eu n-o pot 
atinge" (Psalmi 138, 6). 

Deseori, şi desigur sufletelor evlavioase, 
Dumnezeu iconomiseşte lucrurile astfel încât 
evenimente nefericite să aibă un final fericit. Să ne 
amintim de unele întâmplări din Vechiul Testament. 

Iosif, fiul patriarhului Iacob, a fost vândut de fraţii 
săi şi a ajuns în Egipt, în casa lui Putifar. Soţia lui 
Putifar avea gânduri viclene pentru Iosif. La urmă 1-a 
calomniat şi 1-a trimis în temniţă. Credea că în felul 
acesta îi va face rău. Dar, dimpotrivă, temniţa era un loc 
mai liniştit şi mai sigur decât casa lui Putifar. Căci în 
casa aceea poate că avea multe înlesniri, însă trăia într-o 
teamă continuă datorită atacurilor păcătoase ale acelei 
femei ucigaşe de suflete. Lupta lui era mai chinuitoare 
decât viaţa din temniţă. Prefera să trăiască împreună cu 
osândiţii decât cu o femeie turbată. în temniţă era 
mângâiat de gândul că se afla acolo pentru a nu-şi 
pierde neprihănirea lui, în vreme ce atunci când locuia 
aproape de ea tremura ca nu cumva sufletul să-i fie 
vătămat. Astfel, dacă vedem lucrurile în adâncime, el n- 
a intrat în temniţă, ci a fost izbăvit de aceasta. A venit în 
conflict cu stăpânul său pământesc, Putifar, dar a intrat 
într-o legătură şi mai strânsă cu Stăpânul lui ceresc, 
Dumnezeu. 

Mai înainte fraţii lui îl vânduseră negustorilor 
ismaeliţi. Dar în realitate i-au fost de folos, pentru că în 
felul acesta l-au scăpat de răutatea şi de uneltirile lor 
zilnice. Şi, într-adevăr, există un lucru mai rău decât 
convieţuirea cu fraţi care te invidiază, te prigonesc, te 

10 



agresează? Voiau să-i facă rău, dar Dumnezeu 1-a întors 
spre bine. 

Şi mai târziu, când paharnicul 1-a uitat, iarăşi spre 
bine i-a fost, căci a fost scos din temniţă cu mai mare 
măreţie şi cinstire. Eliberarea nu i-a fost dăruită de 
bunătatea omenească, ci de dumnezeiasca pronie. 
Faraon 1-a scos din temniţă când a avut nevoie de el 
pentru a-i tălmăci visele. Astfel, 1-a scos nu ca un 
împărat care săvârşeşte o binefacere, ci ca un împărat 
care primeşte o binefacere. Dumnezeu n-a vrut ca Iosif 
să primească binefacere ca un sclav, ci să apară în faţa 
lui Faraon ca un binefăcător al aceluia, să-1 mângâie în 
nevoia lui şi să-i arate câtă înţelepciune are. 

Aşadar de aceea a fost uitat de paharnic, pentru ca 
Faraon să-1 cunoască, pentru ca Egiptul să se folosească 
de el. Fiindcă dacă paharnicul şi-ar fi adus aminte de el, 
ar fi ieşit mai devreme din temniţă şi atunci fără îndoială 
ar fi dorit să se întoarcă în patria lui. însă în felul acesta 
toată întâmplarea care a urmat ar fi fost zădărnicită. 
Nenumăratele obstacole - slujirea în casa lui Putifar, 
închisoarea şi, mai târziu, rangul dat de împărat - l-au 
ţinut acolo, pentru a se împlini marile planuri ale 
Domnului. 

Să cercetăm foarte pe scurt şi viaţa tatălui lui Iosif, 
patriarhul Iacob. Fratele său, Esau, îl invidia şi căuta să- 
1 omoare, silindu-1 în felul acesta să plece din patria lui. 
Ce urmări a avut acest lucru? Mai întâi de toate, 
scăpând de primejdie, a aflat siguranţă şi linişte. Apoi a 
învăţat să aprofundeze mai mult lucrurile şi astfel a 
devenit mai înţelept. Şi, la urmă, s-a învrednicit să vadă 
acel vis minunat cu scara. 

Dar, îmi veţi spune, în ţara străină în care a mers, 
Mesopotamia, a muncit din greu. Şi la început, desigur, 
şi-a găsit ca soţie pe Rahela, şi a câştigat simpatia 
socrului său, Laban, dar în continuare Laban 1-a înşelat 
dându-i-o de soţie pe fiica lui cea mare, Lia. Da, chiar 
aşa s-a întâmplat, dar acestea i-au adus folos, căci 
Rahela era stearpă, pe când de la Lia a dobândit mulţi 
copii. 

Mai târziu Laban 1-a urât. Dar şi ura aceasta i-a 
ieşit spre bine, pentru că a fost pricina pentru care s-a 
întors în patria lui. Dacă n-ar fi întâmpinat nici o 
problemă în Mesopotamia, nu s-ar fi gândit la Canaan. 
Laban nu i-a dat răsplată pentru truda sa. însă nici de 
aici nu s-a vătămat deloc, de vreme ce a sporit şi s-a 
îmbogăţit mai mult decât socrul lui. 

Ce vedem aşadar? Cu cât uneltirile şi vrăjmăşia pe 
care le întâmpina erau mai mari, cu atât sporea mai 
mult. Dacă n-ar fi luat-o mai întâi de soţie pe Lia, n-ar fi 
dobândit degrabă atâţia copii, ci ar fi fost mulţi ani 
neroditor şi ar fi jelit, la fel ca Rahela. Dacă Laban nu i- 
ar fi oprit răsplata, nu i-ar fi fost dor de patria lui, nu s- 
ar fi legat atât de strâns de femeile lui, nu s-ar fi întors 
cu slavă şi cinste în pământul Canaanului, nu s-ar fi 
întâlnit pe drum cu îngerii şi cu însuşi Dumnezeu. 

Minunat este, cu adevărat, faptul că Dumnezeu 
săvârşeşte binefaceri cu noi prin întâmplări care nu par 
favorabile şi plăcute, ci potrivnice şi neplăcute. Să 
vedem alte câteva exemple. 

Faraon a poruncit să fie aruncaţi în râu pruncii 
israeliţilor. Dacă nu se făcea asta, Moise n-ar fi fost 
salvat de fiica lui Faraon şi n-ar fi crescut la palat. 
Dumnezeu a iconomisit lucrurile în aşa fel, ca să arate 

cât de uşor, prin înţelepciunea şi atotputernicia Lui, 
găseşte soluţii la probleme de nerezolvat şi ieşiri la 
lucruri care păreau fără ieşire. 

Mai târziu un evreu i-a spus ameninţător lui 
Moise: „Nu cumva vrei să mă omori şi pe mine aşa cum 
l-ai omorât ieri pe egiptean?". Şi aceasta i-a fost de 
folos, căci văzând că fapta lui a ieşit 1-a lumină s-a 
temut şi a hotărât să părăsească Egiptul. Astfel a plecat 
în pustia Sinai. Acolo nu numai că a trăit departe de 
primejdiile Egiptului, dar s-a şi maturizat duhovniceşte 
şi s-a îmbogăţit cu înţelepciune, învrednicindu-se să 
aibă acea vedere minunată a rugului care ardea şi a 
primit făgăduinţa dumnezeiască a izbăvirii poporului 
său de sclavia tiranică a egiptenilor. 

Ceva asemănător s-a întâmplat şi cu Aaron. Când 
Core şi alte câteva căpetenii ale poporului israelit s-au 
ridicat împotriva lui, îndoindu-se de rangul său preoţesc, 
Dumnezeu, prin minunea toiagului care a dat vlăstare, 
1-a arătat mai strălucitor şi mai slăvit. 

Să ne amintim acum şi de cei trei tineri. în cazul 
lor diavolul şi-a luat lecţia sa obişnuită, prin care 
niciodată nu se învaţă minte. Ce i se întâmplă? Mij- 
loacele pe care le foloseşte pentru a-i război pe 
credincioşi, în cele din urmă se întorc şi-1 lovesc chiar 
pe el, zădărnicindu-i puterile. Asta, bineînţeles, nu se 
face pentru că o vrea el, ci întrucât Preaînţeleptul 
Dumnezeu conduce lucrurile astfel încât uneltirile şi 
armele lui să se întoarcă împotriva sa. Vicleanul i-a 
vârât aşadar în minte acelui tiran, Nabucodonosor, 
gândul să nu le taie capetele sfinţilor, şi nici să-i arunce 
la fiare, ci să-i ardă în flăcări. De ce? Ca să nu rămână 
nimic din moaştele lor, ca trupurile lor să dispară, ca 

13 



cenuşa oaselor lor să se amestece cu cenuşa lemnelor, 
însă Dumnezeu a folosit acest mijloc pentru a birui lipsa 
de evlavie şi a nimici idolatria. Astfel a făcut ca flăcările 
să nu se atingă de trupurile lor, învăţându-i pe barbari că 
focul, care fusese îndumnezeit în părţile Răsăritului, se 
teme nu numai de Dumnezeu, ci şi de robii Lui. 

Pe timpul prigoanelor, iarăşi, ce s-a întâmplat? 
Prigonitorii s-au aruncat cu furie oarbă împotriva 
creştinilor. Şi totuşi, toată ura lor, toată uneltirea, toată 
sălbăticia au pierit mai uşor decât o pânză de păianjen, 
s-au destrămat mai repede decât fumul, s-au împrăştiat 
mai degrabă decât praful. Prigoana lor împotriva 
creştinilor a avut ca rezultat vădirea unei întregi cete de 
mucenici. Astfel Biserica s-a îmbogăţit cu aceste comori 
vii şi nemuritoare care, nu numai în timpul vieţii lor 
sfinte, ci şi după adormirea lor, ne-au dăruit tuturor din 
belşug atâtea binefaceri cereşti. 

Dumnezeu îşi arată puterea Sa îndeosebi atunci 
când vrăjmaşii credincioşilor Lui robi se înmulţesc. 

Astfel, în generaţia noastră, când pe tron a urcat 
nelegiuitul Iulian (361-363), cel ce i-a întrecut pe toţi 
ceilalţi în necuviinţă, s-au arătat semne multe şi ciudate. 

Mai întâi de toate, îndată ce a urcat pe tron, în 
cetăţi s-a făcut foamete mare. început rău al unui 
împărat rău. 

Mai târziu, când a dat poruncă să se rezidească 
templul iudaic din Ierusalim, pentru a se tăgădui 
proorocirea lui Hristos, acesta a fost cuprins de flăcări 
de la temelii şi i-a făcut pe meşteri s-o ia la fugă. în felul 
acesta planul său a fost zădărnicit. 

Când iarăşi, vistierul şi unchiul său - Iulian se 
numea şi acesta din urmă - au cutezat să pângărească 
sfintele vase ale creştinilor, au fost pedepsiţi pilduitor de 
Dumnezeu: trupul vistierului s-a umplut de răni şi 
viermi, iar măruntaiele unchiului său au fost scoase 
afară. Aşa au murit amândoi. înfricoşătoare morţi! 

în fine, în unele locuri, unde se aducea jertfă 
idolilor, izvoarele au secat. încă un semn dumnezeiesc. 
Dumnezeu obişnuieşte să acţioneze în felul acesta în 
împrejurări deosebite. Când relele se înmulţesc, când 
fărădelegea se întinde, când robii Lui sunt chinuiţi, 
atunci îşi arată marea Sa putere. 

Nu voi uita să amintesc şi de o altă înţeleaptă dar 
obişnuită pedagogie a lui Dumnezeu: Când întâmpinăm 
viclenii şi greutăţi, nu intervine îndată pentru a ne ajuta, 
ci mai întâi ne lasă să ne chinuim un timp şi mai târziu 
săvârşeşte minunea. De ce face aşa? Ca să ne ferească 
de nerecunoştinţa şi nemulţumire. De obicei noi, 
oamenii, imediat ce ieşim din necazuri, uităm şi de 
amărăciunea lor şi de Dumnezeu Care ne izbăveşte de 
ele. De multe ori, iarăşi, credem că singuri am reuşit să 
scăpăm de nenorocirile care au dat peste noi. Aşadar de 
aceea Dumnezeu îngăduie ca mai întâi să ne lovească 
încercările şi mai târziu vine să ne salveze. 

De pildă, când filistenii i-au ameninţat pe israeliţi 
şi Goliat i-a înfricoşat, Dumnezeu a plănuit să-1 arunce 
în luptă pe David şi să-1 arate biruitor. N-a făptuit însă 
de la început planul Său. A lăsat mai întâi să se scurgă 
patruzeci de zile. în toată perioada aceasta uriaşul 
barbar hulea, batjocorea şi-i provoca pe evrei, care 
încremeniseră de frică. Nimeni nu îndrăznea să se bată 
cu îngrozitorul adversar. Toţi au deznădăjduit pentru 

izbăvirea lor. Şi numai atunci când şi-au dat seama de 
neputinţa lor şi au crezut că vor pieri, Dumnezeu i-a 
dăruit lui David acea izbândă minunată şi nesperată. 
Cumplitul Goliat a fost omorât şi filistenii au fost 
ruşinaţi. 

în situaţii de criză, noi obişnuim să gândim 
omeneşte şi să facem socoteli superficiale. Aşa de pildă, 
spunem: „Dacă duşmanii ne vor ataca prin surprindere 
şi armata noastră nu este gata să se apere, ce se va 
întâmpla? Ne vor face pe toţi robi şi vor distruge ţara 
noastră". Dar ce crezi? Pentru că tu nu-1 poţi birui pe 
duşman nu-1 va putea birui nici Dumnezeu? Pentru că tu 
nu eşti „pretutindeni prezent" nici Dumnezeu nu este? 
Sau nu cumva la Dânsul unele sunt cu putinţă şi altele 
nu? 

Marea Roşie, deşi lipsită de suflare, s-a supus voii 
Domnului şi i-a înghiţit pe egipteni. Peştii, deşi lipsiţi de 
minte, s-au supus şi ei voii Domnului şi s-au lăsat prinşi 
în plasele apostolului Petru. Şi un înger, când primeşte 
poruncă de la Domnul, îi poate nimici pe toţi vrăjmaşii 
adevăratei credinţe. Nu s-a întâmplat aşa în vremea 
proorocului Isaia? 

Un canaanit era tare mândru de el. Credea că este 
un foarte important general. Mă refer la Sisara, despre 
care vorbeşte şi psalmistul: „Fă-le lor (Doamne, 
vrăjmaşilor Tăi) ca lui Madian şi lui Sisara şi ca lui 
Iavin la râul Chişon" (Psalmi 82, 9). Iavin era împăratul 
cananeenilor, iar Sisara căpetenia oştilor. Israeliţii, 
văzând cele nouă sute de care de fier şi pe nenumăraţii 
ostaşi ai lui Sisara, s-au înfricoşat. Atunci iubitorul de 
oameni Dumnezeu a vorbit prin gura unei proorocite, 
Debora, care a chemat-o pe căpetenia israeliţilor şi i-a 

16 



spus: „Nu te teme! Dumnezeu ţi-1 va da în mâinile tale 
pe Sisara. Izbânda însă, va fi a unei femei. Da, o femeie 
îl va nimici". Şi într-adevăr, 1-a omorât Iaela. Vezi cum 
a fost pedepsit pentru mândria lui? A fost ucis, şi încă 
de mână femeiască. Dumnezeu 1-a legat cu legăturile 
somnului şi, pe când era adormit, Iaela i-a înfipt un ţăruş 
în tâmplă! 

Când Dumnezeu vrea să ne ajute, nimic nu-L 
poate împiedica. E de-ajuns atunci o armă a lui 
Dumnezeu, e de-ajuns un om al Lui, e de-ajuns doar un 
semn al Lui, pentru a fi biruiţi şi cei mai puternici 
vrăjmaşi. Noi să ne rugăm la Hristos, zicând: „Doamne, 
spune un cuvânt şi vrăjmaşii Tăi se vor împrăştia. Spune 
un cuvânt şi cetatea Ta se va izbăvi. Spune un cuvânt şi 
poporul Tău va birui". Să-I spunem la fel ca David: 
„Iată, vrăjmaşii Tăi au fremătat şi cei ce Te urăsc au 
ridicat capul" (Psalmi 82, 3). Şi atunci e de-ajuns o 
femeie ca Iaela, una ca Debora sau una ca acea 
necunoscută care 1-a lovit cu bolovanul pe împăratul 
Abimeleh, aducând izbânda. 

Dumnezeu are multe feluri de leacuri pentru 
mântuirea noastră. Fiecăruia îi dă ceea ce are nevoie. 
Căci fiecare avem nevoie de un leac. „Cine se poate 
lăuda că are inima curată? Sau cine va cuteza să spună 
că e curat de păcate?" (Pilde 20, 9). 

Nu există om fără de păcat. Şi dacă-mi vei spune 
cum cutare este drept, este milostiv, este iubitor de 
oameni, sunt de acord. Nu se poate însă să nu fi făcut 
vreo greşeală. Ori va fi fost biruit de slava cea deşartă, 
ori de cârtire, ori de altceva. Unul face milostenii, dar 
nu este curat. Altul este curat, dar nu face milostenii. 
Unul are o virtute, altul altă virtute. Fariseul postea, se 

ruga, nu nedreptăţea pe nimeni, ţinea legea. însă era 
mândru. Astfel a fost osândit de Domnul, căci mândria 
îl vătăma mai mult decât l-ar fi vătămat toate celelalte 
păcate la un loc. 

Nu există deci om cu desăvârşire drept, cu 
desăvârşire virtuos, cu desăvârşire curat de păcat. Pe de 
altă parte, nu există om păcătos care să nu fi săvârşit şi 
vreun lucru bun, oricât de mic. Unul, de pildă, e 
hrăpăreţ şi distrugător. Uneori însă, arată bunătate, ajută 
un om, se căieşte de răul făcut. 

Cine era mai sever decât împăratul Ahab? însă 
chiar şi acesta a simţit odată zdrobire a inimii şi 
cucernicie. Cine era mai rău decât iubitorul de arginţi şi 
trădătorul Iuda? însă chiar şi acesta, după fapta de 
trădare, a spus: „Greşit-am vânzând sânge nevinovat" 
(Matei 27, 4). 

în viaţa aceasta tuturor li se aplică legea răsplătirii. 
De aceea cei virtuoşi sunt cuprinşi de necazuri. De 
aceea cei nedrepţi se desfată în bunătăţi. Primii sunt 
pedepsiţi aici pentru puţinele lor păcate, şi în felul 
acesta nu vor fi lipsiţi de rai. Ceilalţi sunt răsplătiţi aici 
pentru puţinele lor fapte bune, şi vor fi pedepsiţi veşnic 
pentru multa lor răutate. 

Când suferim pe nedrept trebuie să ştim că asta se 
întâmplă cu îngăduinţa lui Dumnezeu, fie pentru a ne 
spăla păcatele, fie pentru a primi cunună. împăratul 
David, când a fost hulit şi blestemat de Şimei, n-a lăsat 
pe nimeni să se atingă de el. „Lâsaţi-l să mă blesteme" 
a spus, „căci dacă Domnul îmi va vedea umilirea, îmi 
va răsplăti cu bine pentru blestemul lui de astăzi" 
(I Regi 16, 11-12). Dar despre acel corintean viclean ce 
a spus apostolul Pavel? „Să fie dat Satanei spre pieirea 

trupului, pentru ca sufletul să i se mântuiască în ziua 
Domnului Iisus " (parafrază la I Corinteni 5,5). 

Mulţi cred că cel care suferă este negreşit păcătos. 
Ei bănuiesc, neîntemeiat şi naiv, că necazurile vin 
mereu ca pedeapsă pentru călcarea legii dumnezeieşti. 
Aşa s-a petrecut în cazul dreptului şi mult-încercatului 
Iov. Cei trei prieteni ai lui, care l-au vizitat în timpul 
durerilor sale, cu toate că nu cunoşteau vreun păcat al 
lui, îi ziceau: „Au nu cumva grozavă e răutatea ta şi 
multe, fără număr, păcatele îţi sunt? " (Iov 22, 5). 

Dar şi Şimei, la care m-am referit mai înainte, de 
ce 1-a blestemat pe David? întrucât atunci se ridicase 
împotriva împăratului fiul său, Abesalom. Aşadar în 
vreme ce încerca să scape de oamenii fiului său, care-1 
fugăreau ca să-1 omoare, David 1-a întâlnit pe Şimei. Iar 
acela credea că împăratul se afla în această situaţie 
pentru că era un ucigaş. Iată de ce a început să-1 
hulească şi să-1 blesteme. 

Ceva asemănător i s-a întâmplat şi apostolului 
Pavel, când se afla pe insula Malta, după naufragiul 
corăbiei care-1 ducea la Roma. O viperă 1-a muşcat 
atunci de mână. Locuitorii insulei, văzând cum vipera 
atârna de mâna lui, ziceau între ei: „Nu încape îndoială 
că omul acesta e un ucigaş; deşi a scăpat din mare, 
dumnezeiasca dreptate nu i-a îngăduit să trăiască" 
(Fapte 28, 4). 

Şi astăzi îi aud pe mulţi spunând: „Dacă 
Dumnezeu i-ar iubi pe săraci, nu i-ar fi făcut săraci". Iar 
alţii, văzând vreun om milostiv suferind de o boală grea, 
îi întreabă: „Unde s-au dus milosteniile tale? Unde s-au 
dus binefacerile tale?". întrebări prosteşti. 

Cum îl osândeşti, omule, pe Dumnezeu cu atâta 
uşurinţă şi grabă? Ar putea vreodată Dumnezeu să-i 
urască pe săraci, şi desigur pe virtuoşi, şi să-i iubească 
pe bogaţi, şi desigur pe cei răi şi nemiloşi? Ca să nu 
păcătuieşti prin asemenea blasfemii şi cugete nebune, îţi 
voi explica ce iubeşte şi ce scârbeşte Dumnezeu. 

Dumnezeu îl iubeşte pe cel care păzeşte poruncile 
Sale. Pe acela, zice, „îl voi iubi şi Eu şi Mă voi arăta 
lui" (Ioan 14, 21). Nu pe cel care are bogăţii, nu pe cel 
care este sănătos, ci pe cel „care păzeşte şi împlineşte 
poruncile Mele". Şi pe cine scârbeşte Dumnezeu? Pe cel 
care nu păzeşte poruncile Lui. 

Aşadar atunci când vezi pe cineva care nesocoteşte 
voia şi legea lui Dumnezeu, fie că-i bogat, fie că-i 
sănătos, să nu te îndoieşti că Dumnezeu şi-a întors faţa 
de la el. Dimpotrivă, pe cel virtuos şi evlavios, fie că-i 
sărac, fie bolnav, Dumnezeu îl iubeşte. N-ai auzit ce 
spune Scriptura? „Domnul îl ceartă pe cel pe care-l 
iubeşte şi-l bate pe fiul căruia-i poartă de grijă" 
(Proverbe 3, 12). îmi vei spune, desigur, că mulţi 
oameni se smintesc din pricina asta. De vină e mintea 
lor. Pentru că nu gândesc în acest fel simplu: răsplata nu 
este dată în viaţa aceasta trecătoare. Aici este treapta 
nevoinţelor. Premiile şi cununile se vor da în viaţa de 
dincolo. 

Nu trebuie să ne pară rău pentru cei care sunt 
încercaţi şi suferă, ci pentru cei care în vreme ce 
păcătuiesc nu sunt pedepsiţi. Pedepsele, de altfel, 
împiedică păcatul şi conduc la virtute. însă dacă e aşa, 
îmi veţi spune, dacă într-adevăr pedepsele îndepărtează 
răul, de ce nu ne pedepseşte Dumnezeu pentru fiecare 
păcat al nostru? Vă voi răspunde: Dacă Dumnezeu l-ar 
fi pedepsit pe fiecare om pentru fiecare păcat al lui, 

omenirea întreagă ar fi pierit şi posibilitatea mântuirii 
s-ar fi irosit. Priveşte, de exemplu, la cazul apostolului 
Pavel. Dacă Dumnezeu l-ar fi pedepsit pentru prigoana 
împotriva creştinilor, mai mult, dacă l-ar fi omorât, cum 
ar fi putut să se pocăiască, să săvârşească atâtea fapte 
plăcute lui Dumnezeu şi să călăuzească lumea întreagă 
de la rătăcire la adevăr? Uită-te şi la doctori cum 
lucrează. Când în faţa lor se înfăţişează cineva grav 
rănit, aplică un tratament nu după numărul şi adâncimea 
rănilor, ci după rezistenţa organismului. Căci care este 
folosul dacă rănile se închid dar omul moare? 

De aceea şi Dumnezeu nu-i pedepseşte nici pe toţi 
oamenii, nici după gravitatea păcatelor lor. Pedepsele 
Lui sunt treptate, metodice şi urmăresc un anumit scop. 
Deseori, pedepsind un om, îi cuminţeşte pe mulţi. în 
chip asemănător procedează şi doctorii, când taie un 
membru putred ca să asigure sănătatea trupului rămas. 

Când vezi cum un beţiv devine postitor sau un 
obraznic psalmodiază cântări sfinte, să te minunezi de 
îndelunga răbdare a Domnului, să preamăreşti pocăinţa 
şi să rosteşti împreună cu psalmistul: „Această 
schimbare e a dreptei Celui-Preaînalt" (Psalmi 76, 11). 
Adică această minunată schimbare a fost făcută de mâna 
dreaptă a lui Dumnezeu, de intervenţia puternică şi 
lucrarea Sa. 

Orice lucrare care are ca scop mântuirea sufletelor 
este supusă de la început atacurilor. îndată ce s-a născut 
Hristos a izbucnit furia lui Irod. Şi tu, dacă te vei 
învrednici vreodată să-L slujeşti în vreun fel pe 
Dumnezeu, vei suferi mult, te vei îndurera tare, te vei 
afla în mari primejdii. Să nu te miri. Să nu te tulburi. Să 
nu-ţi spui: „Eu împlinesc voia lui Dumnezeu şi ar trebui 

să fiu slăvit şi încununat pentru asta. Aşadar de ce să 
sufăr?". Să-ţi aduci atunci aminte de Hristos, Care a 
fost prigonit până la moarte şi ne-a prevenit: „Dacă 
M-au prigonit pe Mine, şi pe voi vă vor prigoni " (Ioan 
15, 20). Ne-a făcut însă şi o făgăduială: „Cel ce va 
răbda până la sfârşit, acela se va mântui" (Matei 10, 
22). Dacă cineva se îngrijeşte de mântuirea lui, este 
imposibil să piară. Dumnezeu nu-1 va părăsi în greutăţi 
şi primejdii. Ce i-a spus Domnul lui Petru? „Simone, 
Simone, iată că Satana v-a cerut să vă cearnă ca pe 
grâu; dar Eu M-am rugat pentru tine ca să nu-ţi piară 
credinţa" (Luca 22, 31-32). 

Când Dumnezeu vede că povara ispitelor 
depăşeşte puterile noastre, îşi întinde mâna şi ne 
uşurează de greutatea prisositoare. însă dacă vede că 
suntem nepăsători pentru mântuirea noastră, ne 
părăseşte lăsându-ne neajutoraţi. 

Dumnezeu nu sileşte şi nu obligă pe nimeni. Cu 
cei leneşi şi nepăsători este nepăsător. Dimpotrivă, pe 
cei binevoitori şi bine intenţionaţi îi trage lângă El cu 
multă iubire. Apostolul spune: „Cu adevărat înţeleg că 
Domnul nu este părtinitor, ci, în orice neam, celui ce se 
teme de El şi face dreptate, este primit de El" (Fapte 10, 
34-35). 

Roadele necazurilor 

Multă sudoare varsă ţăranul pentru a-şi cultiva 
ogorul - pregăteşte boii, ară, seamănă, înfruntă 
greutăţile iernii, sapă şanţuri adânci pentru ca apa 
prisositoare să se scurgă, face atâtea şi atâtea lucrări 
necesare şi obositoare. Toate însă sunt făcute cu 
bunăvoinţă de ţăran, cu o singură nădejde: că atunci 
când va veni vara va secera grâul auriu, îşi va umple 
hambarele cu roade bogate, se va bucura de recolta 
îmbelşugată. 

Căpitanul corăbiei, de asemenea, nu ţine cont de 
marea sălbatică şi de valurile cumplite care ameninţă 
corabia sa. Nesocoteşte orice primejdie, gândindu-se la 
câştigul pe care-1 va avea din transportul mărfurilor. 

La fel şi ofiţerul este obligat să lipsească vreme 
îndelungată de acasă, să rabde lipsuri şi suferinţe, să se 
primejduiască în război şi să fie rănit în lupte, gândin- 
du-se la biruinţe, la decoraţii şi la slavă. 

De ce însă spun toate acestea? Pentru a-i mângâia 
şi încuraja pe toţi cei care se trudesc pentru cucerirea 
virtuţii. Dacă ţăranul, căpitanul şi ofiţerul se nevoiesc 
atâta pentru a avea câştig în viaţa aceasta, cu atât mai 
mult noi trebuie să ridicăm cu bărbăţie povara 
greutăţilor şi a necazurilor, pentru a câştiga viaţa 
veşnică. 

Aceia se luptă pentru o nădejde nu numai 
trecătoare, dar şi nesigură; căci adeseori nu reuşesc să-şi 
împlinească dorinţele. După atâtea eforturi, o boală, o 
invazie de lăcuste, o grindină sau vreo altă nenorocire 

poate distruge toată recolta ţăranului. După atâtea 
primejdii în largul mării, un colţ de stâncă sau o furtună 
neaşteptată, uneori chiar la gura limanului, fac să piară 
şi corabia, şi încărcătura căpitanului. După atâtea bătălii 
şi fapte de vitejie, luptând pentru marea izbândă finală, 
ofiţerul poate fi omorât, fără să se bucure de nimic 
pentru suferinţele pe care le-a răbdat. 

în viaţa creştinului însă, nu se întâmplă la fel. 
Nădejdea lui este sigură şi veşnică. Căci n-are a se teme 
nici de condiţiile vremii, nici primejdii sau moartea nu e 
nevoie s-o înfrunte, iar pentru necazurile şi ispitele pe 
care le rabdă va lua şi răsplată bogată. Tocmai de aceea 
şi apostolul Pavel ne povăţuieşte nu numai să răbdăm, ci 
să ne şi bucurăm de încercările care vin peste noi. 

Să nu trecem cu uşurinţă peste povaţa Apostolului. 
S-o cercetăm cu atenţie, pentru că ne învaţă cu multă 
înţelepciune. Care este cel mai profund înţeles al ei? Ce 
vrea să ne înveţe? Ascultaţi! 

Apostolii au străbătut lumea-n lung şi-n lat, 
dezrădăcinând rătăcirea idolatră şi răspândit 
pretutindeni adevărul evanghelic. Au descurajat orice 
fărădelege, au curăţat murdăria păcatului şi i-au învăţat 
pe creştini să nu aibă nici o legătură cu idolii, ci să-L 
adore pe singurul Dumnezeu adevărat, aşteptând 
învierea morţilor şi împărăţia cerurilor. 

Toate acestea însă au provocat împotrivire, au 
pornit război, cel mai înfricoşător dintre toate 
războaiele. Au izbucnit tulburări peste tot, în toate 
regiunile, la toate popoarele, în toate oraşele, în toate 
casele. Predica evanghelică a desfiinţat morala veche şi 
a adus una nouă. Astfel luptătorii tradiţiilor idolatre s-au 
răsculat. împăraţii şi domnitorii au arătat severitate 
incredibilă, poporul se afla în tulburare, judecătorii 

pedepseau cu mare asprime. Vrăjmaşii lui Hristos au 
predicat război total împotriva credincioşilor Lui. 
Prigoane, arestări, întemniţări, exiluri, ameninţări, 
torturi cumplite, morţi dureroase... Lumea întreagă 
semăna cu o mare furtunoasă, care provoca naufragii 
repetate. Tatăl se lepăda de fiu, pentru că era creştin; 
fraţii se despărţeau; stăpânii se înfuriau pe robii lor. 
Teamă de prieteni; teamă de străini; teamă chiar şi de 
rude. Mare învălmăşeală. Ai fi zis că natura s-a răsculat 
împotriva ei însăşi. 

Văzând, aşadar, fericitul Pavel, pedagogul lumii şi 
dascălul înţelepciunii cereşti, chinurile aspre şi 
necazurile grele, pedepsele nesuferite şi morţile 
înfricoşătoare la care erau supuşi creştinii, cu nădejdea 
bunătăţilor viitoare ale împărăţiei cerurilor, ce le-a spus? 
„Căci socotesc că patimile vremii de acum nu sunt 
vrednice faţă de mărirea care ni se va descoperi" 
(Romani 8, 18). 

Ce-mi spuneţi, scrie Apostolul, despre răni, călăi, 
pedepse, foamete, lipsuri, temniţe şi lanţuri? Toate 
acestea şi încă pe atâtea nu pot să egaleze slava, răsplata 
şi cununile noastre. Căci încercările se sting odată cu 
viaţa aceasta, în vreme ce fericirea cerească este infinită. 
Necazurile pământeşti sunt trecătoare, pe când 
bunătăţile cereşti sunt veşnice. 

în altă parte, acelaşi Apostol scrie: „Căci necazul 
nostru de acum, uşor şi trecător, ne aduce nouă, mai 
presus de orice măsură, slavă veşnică covârşitoare. 
Neprivind noi la cele care se văd, ci la cele ce nu se 
văd; fiindcă cele ce se văd sunt trecătoare, iar cele ce 
nu se văd sunt veşnice" (II Corinteni 4, 17-18). în altă 
parte, iarăşi, înfăţişează zidirea oftând şi strigând de 
durere pentru răutăţile pământeşti. De ce oftează oare? 

întrucât aşteaptă bunătăţile viitoare. întrucât chiar şi 
natura se va izbăvi de sclavia stricăciunii şi va ajunge la 
libertatea fiilor lui Dumnezeu. Desigur, când auzi că 
natura oftează să nu te gândeşti că e vorba de ceva real. 
Expresia are un sens mai adânc, duhovnicesc. Când 
Dumnezeu vrea să le descopere oamenilor ceva mare şi 
important, se foloseşte şi de cele fără suflare, ca şi când 
ele ar simţi. 

însă creştinul care se împuţinează la suflet în faţa 
necazurilor nu se poate reînviora şi mulţumi numai cu 
nădejdea bunătăţilor viitoare. Ce face deci apostolul 
Pavel? Spune că ispitele şi necazurile sunt pricini de 
bucurie şi laudă, şi totodată aminteşte că prin jertfa pe 
cruce a Domnului am câştigat multe şi nepreţuite 
bunătăţi fără să ne chinuim, fără să trudim, fără să 
asudăm. Dumnezeu, zice, ne-a îndreptăţit fără a cere 
ceva în schimb, doar prin harul Său, trimiţându-L pe 
Fiul Lui să ne elibereze de păcat. Doar având credinţă în 
El ne-a dăruit iertarea păcatelor, pacea, sfinţenia, 
comunicarea cu Sfântul Duh, mântuirea, slava cerească 
cea de nepătruns. „Ne lăudăm", aşadar, „în nădejdea 
slavei lui Dumnezeu" (Romani 5, 2). însă lauda noastră 
nu se limitează doar la asta, „dar şi în necazuri ne 
lăudăm" (Romani 5, 3). Şi nu numai că ne lăudăm, dar 
ne şi bucurăm, precum se bucura Apostolul, care 
mărturisea: „Acum mă bucur de suferinţele mele" 
(Coloseni 1,24). 

Vezi ce suflet puternic, ce cuget înalt, ce minte 
statornică? Nu aleargă numai după slavă, ci se 
mulţumeşte şi cu nevoinţele. Nu se bucură doar pentru 
cununi, ci se laudă şi în suferinţă. Nu-şi găseşte odihna 
numai în biruinţă, ci se desfată şi în luptă. Da, se cuvine 
să ne lăudăm nu numai pentru credinţa şi nădejdea 

noastră în viaţa veşnică, dar şi pentru necazurile, 
suferinţele şi chinurile pe care le încercăm în viaţa 
trecătoare. Şi în continuare vă voi dovedi acest lucru. 

Luptătorii sunt istoviţi în timpul bătăliei. Abia la 
sfârşit încearcă satisfacţie, atunci când iau - dacă iau - 
cununa biruinţei. 

Cu creştinii nu se întâmplă la fel. Atleţii lui 
Hristos simt bucurie şi mulţumire chiar din timpul 
bătăliei. Ne-o dovedesc vieţile sfinţilor. Apostolul Iacob 
spune: „Luaţi-i, fraţilor, drept pildă de suferinţă şi de 
îndelungă-răbdare pe profeţii care-au grăit în numele 
Domnului" (Iacob 5, 10). Şi apostolul Pavel, după ce 
mai întâi a amintit de nenumăratele suferinţe ale 
sfinţilor, a adăugat: „au trăit strâmtoraţi, necăjiţi, 
înjosiţi — ei, de care lumea nu era vrednică!" (Evrei 11, 
37-38). Şi cu toate acestea se bucurau! Ne încredinţează 
de asta şi Faptele Apostolilor, unde se spune că Sfinţii 
Apostoli, după ce au fost bătuţi prin hotărârea 
membrilor sinedriului, „ au plecat bucurându-se să au 
fost învredniciţi să sufere necinste pentru numele lui 
Hristos" (Fapte 5, 40-41). 

La fel vedem că se întâmplă şi în anii următori. Ce 
făceau tiranii vărsători de sânge în perioada 
prigoanelor? Prindeau câte o fată tânără, fecioară şi cu 
trupul fraged, mai moale decât ceara. O răstigneau, îi 
sfâşiau coastele cu gheare de fier. Sângele curgea râu 
din rănile ei adânci. însă preacurata mireasă a lui 
Hristos răbda chinurile nădăjduind în împărăţia 
cerurilor. Astfel, în vreme ce mucenicia încă nu se 
sfârşise, înainte ca suferinţa să se fi încheiat, primea 
cununa biruinţei. Gândeşte-te cât de mult se ruşina 
tiranul. O fetişcană îl ruşina pe omul care era înconjurat 
de soldaţi voinici ce ţineau în mâini săbii tăioase. Vezi 

cum încercarea şi suferinţa devin de multe ori pricini de 
laudă? Aceasta, de altfel, o încredinţăm cu toţii, prin 
cinstirea pe care o dăm mucenicilor. în vreme ce încă 
n-au primit întreaga răsplată a nevoinţelor lor, în vreme 
ce trupurile li s-au prefăcut în cenuşă, ne adunăm cu 
multă bunăvoinţă în biserici în zilele pomenirii lor şi îi 
încununăm cu cântări şi laude pentru suferinţele şi 
chinurile lor, pentru rănile şi sângele lor, pentru 
nevoinţele şi biruinţa lor. 

Cât de mare şi minunat era Pavel în încercările lui! 
Când îl târau prin tribunale şi temniţe, atunci se înfăţişa 
mai strălucitor, mai slăvit. Când îl puneau în lanţuri şi-1 
chinuiau, atunci devenea înfricoşător chiar şi pentru 
diavoli. Când naufragia, atunci făcea cele mai mari 
minuni. Cunoscând aşadar din experienţă câştigul pe 
care sufletul îl ia prin pătimire, spunea: „De aceea mă 
bucur în slăbiciuni, în defăimări, în nevoi, în prigoniri, 
în strâmtorări pentru Hristos; căci când sunt slab, 
atunci sunt tare... " (II Corinteni 12, 10). 

în Corint erau câţiva care simţeau mândrie pentru 
izbânzile lor şi-i nesocoteau pe ceilalţi creştini. Aşadar 
atunci Pavel a fost nevoit să arate izbânzile lui. Care 
adică? Nu cumva minunile sau reuşitele sale sau 
cinstirile care i se aduceau? Nicidecum. Ca fapte 
vrednice de laudă a enumerat toate pătimirile, 
prigoanele şi suferinţele lui, eforturile şi primejdiile, 
întemniţările şi chinurile, biciuirile şi bătăile, naufragiile 
şi foametea. Aşadar încheie cu următoarele cuvinte: 
„Dacă trebuie să mă laud, cu slăbiciunile mele mă voi 
lăuda " (II Corinteni 11, 30). 

Vezi cum nu numai că nu-i pare rău şi nu se vaită 
pentru suferinţele îndurate, ci le consideră pricini de 
laudă şi mărire, de slavă şi cinstire. Dincolo de aceasta 

însă, ele au şi un alt rezultat important şi ciudat: ele 
cultivă răbdarea. Şi prin răbdare omul care este încercat 
de necazuri dobândeşte putere mare. 

Copacii aflaţi în locuri neînsorite şi ferite de 
vânturi poate că par falnici sunt însă neputincioşi şi 
sensibili, nefiind în stare să reziste înfuriatelor furtuni. 
Dimpotrivă, copacii care sunt plantaţi în vârfuri de 
munte, cu toate că trăiesc în mijlocul vremurilor rele, a 
vijeliilor şi zăpezilor, devin mai tari ca fierul. 

Aşa şi cu trupurile care încearcă diferite plăceri, 
care se desfată cu toate felurile de mâncare, care se 
îmbracă în haine fine, care sunt îngrijite încontinuu şi 
sunt îmbăiate şi parfumate, ele devin fragede, 
nepotrivite pentru nevoinţe duhovniceşti înalte. 

La fel se întâmplă şi cu sufletele care trăiesc în 
comoditate, care nu încearcă necazuri şi suferinţe, care 
se mulţumesc cu desfătările pământeşti, care urmează 
calea fericirii lumeşti. Sufletele acestea devin 
bolnăvicioase, fragile, moi ca ceara. Dimpotrivă, 
sufletele care suferă şi se chinuie pentru Dumnezeu şi 
pentru împărăţia Lui veşnică devin tari ca oţelul. Prin 
pătimirea continuă dobândesc rezistenţă şi vitejie, 
răbdare şi nădejde. Aşa cum cei care urcă pentru prima 
dată pe corabie sunt cuprinşi de frică, tulburare şi 
ameţeală, iar cei care au călătorit de multe ori şi au 
înfruntat furtuni şi primejdii sunt liniştiţi şi curajoşi, la 
fel şi sufletele care n-au fost atinse de încercări tremură 
şi se tem în faţa oricărei suferinţe, iar cele care au 
cunoscut multe ispite şi s-au obişnuit cu pătimirea şi cu 
durerea înfruntă cu multă uşurinţă şi vitejie toate 
nenorocirile care cad asupra lor. 

Aşadar de aceea spune Pavel că nu ne lăudăm 
numai în nădejdea părtăşiei viitoare cu slava lui 

29 



Dumnezeu ci şi pentru încercările de acum. Deoarece şi 
înainte de desfătarea raiului, încă din această viaţă, prin 
încercări câştigăm ceva foarte important: sufletul nostru 
devine mai nădăjduitor şi cugetul mai viteaz. 

Fiecare ispită, fiecare necaz, fiecare atac al 
diavolului, dacă suntem atenţi şi răbdători, ne poate 
aduce mare folos. Vrăjmaşul cel închipuit 1-a atacat cu 
atâta furie pe Iov. Dar cu ce 1-a vătămat în cele din 
urmă? Cu nimic. Din contră, i-a adus o mai mare 
sfinţenie şi o mai strălucitoare slavă. 

Când noi suntem veghetori, diavolul nu ne poate 
vătăma. Poate, însă, fără voia lui, să ne fie de folos, să 
ne sporească virtutea. Uită-te ce se întâmplă când cineva 
suflă în foc. La început pare că-1 stinge. însă în cele din 
urmă nu numai că nu-1 stinge, ci îl aprinde şi mai tare. 

Fără probleme, fără necazuri, fără boli, fără 
întristări, ce-ar face omul? S-ar deda desfrâului şi beţiei, 
s-ar târî prin mocirlă ca porcul, ar uita cu desăvârşire de 
Dumnezeu şi de poruncile Lui. Aşa însă, nevoinţele şi 
temerile, necazurile şi încercările îl menţin într-o 
oarecare stare de veghe, îi devin şcoli de filozofie, 
exerciţii ale sufletului. 

Aşa cum meşterul aurar bagă aurul în cuptor şi-1 
lasă în flăcări până ce se va curaţi, la fel şi Dumnezeu 
lasă sufletele în cuptorul suferinţelor, până ce vor 
dobândi curăţie. 

Dacă ai săvârşit crimă sau desfrâu sau alt păcat de 
moarte care nu te lasă să intri în împărăţia cerurilor, 
atunci să te întristezi şi să plângi. însă dacă, cu harul lui 
Dumnezeu, n-ai făcut asemenea fapte, de ce te tulburi şi 
te vaiţi la primul necaz care te-a cuprins? Dumnezeu nu 
ne-a dat simţământul tristeţii ca să-1 folosim nesăbuit şi 
nepotrivit, ci atunci când trebuie şi când ne este de 

30 



folos. Să ne întristăm aşadar nu atunci când suntem 
vătămaţi, ci când vătămăm; nu când suntem nedreptăţiţi, 
ci când nedreptăţim; nu când suntem îndureraţi, ci când 
provocăm durere. Aşa a întocmit Ziditorul nostru. Noi 
însă facem lucrurile pe dos: îi vătămăm pe ceilalţi fără 
mustrări de conştiinţă. Iar când suntem vătămaţi ne 
tulburăm, deznădăjduim, uneori suntem gata chiar să ne 
sinucidem. 

Trebuie să înţelegem bine: pentru creştin există 
doar două pricini de tristeţe. Prima, când se împotriveşte 
lui Dumnezeu, adică atunci când lucrează împotriva voii 
sfinte a Acestuia; şi a doua, când îl vede pe aproapele 
său împotrivindu-se lui Dumnezeu. 

Necazurile şi încercările nu sunt pricini de 
întristare, ci de laudă şi bucurie. De altfel necazurile 
sunt trimise de Dumnezeu cu înţelepciune. Aşa cum 
cobzarul nu întinde prea mult corzile cobzei ca să nu se 
rupă, însă nici nu le lasă prea slabe, ca să nu-şi piardă 
rezonanţa lor, la fel şi Dumnezeu nu ne lasă într-o stare 
de fericire continuă, însă nici într-o stare de suferinţă 
continuă. Ne dăruieşte perioade de linişte şi pace, pentru 
a ne mângâia şi odihni, dar din când în când, uneori mai 
des şi alteori mai rar, ne trimite şi ispite şi necazuri. în 
anumite cazuri, desigur, întârzie mult să ne scape de 
nenorociri. Din ce motiv? Ca să ne gândim la El şi să ne 
apropiem de El, ca să alergăm lângă El şi să-I cerem 
ajutor. De aceea îngăduie durerile, bolile, nenorocirile, 
foametea şi alte rele. Astfel, rămânând aproape de 
Dumnezeu, ne câştigăm mântuirea. Datorită suferinţelor 
trecătoare, moştenim viaţa veşnică. 

Dar iubirea lui Dumnezeu dă măsură şi intensităţii 
suferinţelor, nu numai duratei lor. Aşa cum antrenorul 
nu-i antrenează pe toţi tinerii în acelaşi fel pentru luptă, 

ci celor slabi le dă adversari slabi iar celor puternici 
adversari voinici, la fel şi Dumnezeu dă fiecăruia dintre 
noi ispite după măsura puterilor lui. După cum spune 
Apostolul, ispitele pe care le înfruntăm sunt pe măsura 
noastră. Şi Dumnezeu nu îngăduie să fim încercaţi mai 
presus de puterile noastre, ci atunci când vine o ispită ne 
dă şi calea de ieşire din ea, ca s-o putem răbda 
(I Corinteni 10, 13). Prin asemenea metode tămăduieşte 
şi mântuieşte Domnul sufletele noastre, şi de aceea 
trebuie să-I mulţumim şi să-L slăvim. 

Cunoscând toate acestea, fraţilor, să ridicăm cu 
bărbăţie povara suferinţelor care ne cuprind, pentru că 
Dumnezeu le îngăduie spre folosul nostru. Când 
nenorocirile ne lovesc, să nu ne tulburăm, să nu ne 
împuţinăm la suflet, să nu ne văităm. Să le primim ca pe 
nişte daruri cereşti, ca pe nişte binefaceri dumnezeieşti, 
şi să-L slăvim pe Domnul. Astfel şi în această viaţă 
scurtă vom fi liniştiţi şi mulţumiţi, dar şi în viaţa de 
dincolo, cea veşnică, ne vom desfăta de bunătăţile 
nestricăcioase, cu harul şi iubirea de oameni a lui Iisus 
Hristos. 

Fiarele sălbatice ale patimilor 

Cât de îngust la minte este omul acela care, 
văzând cum casa lui stă gata să se prăbuşească, în loc 
s-o repare şi să-i pună proptele, face curăţenie prin 
curte! Cât de nechibzuit este şi acela care are trupul 
bolnav şi, în loc să se îngrijească de vindecarea lui, stă 
şi ţese veşminte scumpe ca să-1 împodobească! 

în chip asemănător facem şi noi cu sufletul nostru, 
în vreme ce a fost cuprins de patimi, în vreme ce este 
chinuit de mânie, slavă deşartă, dorinţe ruşinoase şi 
atâtea alte răutăţi, nu ne îngrijim de tămăduirea lui. Dar 
pentru ce ne îngrijim? Pentru traiul bun şi pentru 
împodobirea trupului. 

Dacă un urs scapă de la grădina zoologică şi 
umblă liber prin oraş, ne vom închide în casele noastre, 
ca să nu ne întâlnim cu această fiară, care ne va sfâşia 
cu ghearele ei. Iar acum, când sufletul nostru este sfâşiat 
nu doar de o fiară, ci de multe, nici nu ne interesează. 

Fiarele, pentru siguranţa cetăţenilor, le închidem 
în cuşti de fier şi le păzim în locuri mărginaşe, departe 
de Senat, de Tribunal sau de Palat. în sufletul nostru, 
unde există un alt senat, un alt tribunal şi un alt palat, 
lăsăm fiarele închipuite ale patimilor noastre să urce 
până la tronul împărătesc, adică mintea, şi s-o tulbure cu 
urletele lor. 

Patimile sunt cauzele tulburării lumii noastre 
lăuntrice. Patimile fac ca sufletele noastre să semene cu 
nişte cetăţi care înfruntă asediile barbarilor. Patimile 
aduc în mintea şi în cugetele noastre tulburare, cum se 

întâmplă atunci când un şarpe intră întru-un cuib plin cu 
puişori şi aceştia ţopăie dintr-un colţ în altul ciripind cu 
groază. 

De aceea, rogu-vă, să legăm fiarele, sau să le 
înăbuşim, să le înjunghiem, să le omoram. Să nimicim 
orice patimă care se află înlăuntrul nostru cu sabia 
Duhului. 

Fiarele, când sunt bine hrănite şi puternice, nu pot 
fi învinse. însă când sunt înfometate şi slăbite, sălbăticia 
lor se micşorează şi puterea lor scade. Atunci se poate 
cineva lupta cu ele şi le poate nimici lesne. La fel se 
întâmplă şi cu patimile. Cel care le slăbeşte, le supune 
cugetului. Şi dimpotrivă, cel care le hrăneşte bine, greu 
se poate lupta cu ele. în felul acesta ajunge să fie biruit 
de ele şi să devină rob al lor. 

Rădăcina, izvorul şi maica oricărui păcat este 
mândria. Din pricina ei primul om a pierdut viaţa 
fericită a raiului. Din pricina ei şi diavolul, care 1-a 
înşelat pe Adam, şi-a pierdut rangul ceresc de înger. 

Nimic nu ne înstrăinează atât de mult de iubirea de 
oameni a lui Dumnezeu şi nimic nu ne dă atât de mult 
focului iadului, cât patima tiranică a mândriei şi a slavei 
deşarte. Când acestea există în noi suntem pângăriţi, 
chiar dacă avem alte virtuţi, ca neprihănirea, postul, 
milostenia sau rugăciunea. Căci, cum spune Scriptura, 
„tot cel ce are inima mândră e necurat în faţa lui 
Dumnezeu" (Proverbe 16, 5). 

Pe om nu-1 pângăresc doar păcatele trupeşti, 
desfrâul, adulterul şi cele asemenea, dar şi mândria, cu 
mult mai mult decât altele. Fiindcă fiecare cuget de 
desfrâu este, desigur, păcat de moarte, are însă ca 
pricină dorinţa. Când vorbim despre mândrie, 

dimpotrivă, nu poţi găsi vreo cauză sau fază de început, 
care s-o îndreptăţească fie şi câtuşi de puţin. Mândria nu 
e altceva decât pervertirea sufletului şi boală grea, care 
se naşte din prostie. Da, cel mai lipsit de minte om din 
lume este cel mândru. 

Slava pământească şi faima lumească sunt 
trecătoare. Nu se deosebesc cu nimic de piesele de 
teatru, care se termină în câteva ore, şi de florile de 
primăvară, care se ofilesc în câteva zile. Adevărat, ce 
este mai zadarnic şi deşert decât cinstirea lumească? 
Care este rodul ei? Care este folosul ei? La ce rezultat 
trebuincios ajunge? Şi măcar de-ar fi fost doar acest rău! 
Căci nu numai că nu aduce nici un câştig, dar provoacă 
şi mare vătămare. 

Cel ce se supune mândriei, acestei stăpâne severe 
şi urâte la chip, suferă şi se întristează neîncetat. Da, 
este într-adevăr stăpână severă cu supuşii ei. Şi cu cât 
mai mult aceştia o linguşesc, cu atât îşi ridică capul şi îi 
chinuie. Din contră, oamenilor care o alungă şi o 
nesocotesc nu le poate face nimic. 

Pe scurt, mândria este mai rea decât toate fiarele şi 
decât orice tiran. Pentru că fiarele şi tiranii, cu vorbă 
bună şi cu grijă, de multe ori se îmblânzesc, pe când 
aceasta, cu cât îi cântăm în strună cu atât se sălbăticeşte. 
Şi dacă găseşte pe cineva care să-i facă toate poftele, nu 
şovăie să-1 împingă chiar şi la crimă. 

Are şi o tovarăşă credincioasă, pe fiica ei, 
deznădejdea. îi spun fiica ei pentru că aceasta o naşte, 
după ce creşte şi se înrădăcinează bine în om. Iar 
deznădejdea, când se naşte, conduce sufletul la 
distrugere totală. 

Aşadar cum putem birui aceste patimi 
înfricoşătoare, mândria şi slava deşartă? Dacă în locul 
unei slave punem o slavă mai mare. Deseori nesocotim 
o bogăţie când ne aflăm în faţa unei alte bogăţii. 
Nesocotim chiar şi viaţa noastră, când ne dăm seama că 
există o alta, superioară. Aşa se întâmplă şi cu slava. 
Vom nesocoti cu totul slava lumii acesteia, când vom 
observa că există o alta, cu mult mai mare, slava 
cerească. 

Slava lumească are numai nume şi strălucire, dar 
nu are conţinut şi durată în timp. Este goală şi 
trecătoare. Slava cerească, însă, este adevărată şi 
nestricăcioasă. Laudele nu sunt pentru om, ci pentru 
îngeri, arhangheli şi pentru Stăpânul Hristos. 

Deci dacă-ţi întorci privirea spre ceata aceea sfântă 
din ceruri, dacă socoteşti laudele care există acolo, dacă 
te gândeşti la cununile lor, nicicând nu te vor putea 
scoate din minţi laudele şi cununile care există aici pe 
pământ. Dacă te bucuri de ele, nu le vei considera 
importante, iar dacă-ţi lipsesc, nu le vei căuta. 

Spune-mi, de ce nu poţi învinge ispita slavei, pe 
când alţi oameni pot? Nu cumva aceia nu au acelaşi 
suflet, acelaşi trup, aceeaşi viaţă? Gândeşte-te la 
Dumnezeu. Cugetă la slava cerului. Compar-o cu cea de 
pe pământ şi o vei nesocoti degrabă pe aceasta din 
urmă. 

Ţi-e sete de cinstire? Ei, atunci să-ţi fie sete de cea 
adevărată. Ce cinstire este aceasta, care se transformă 
adesea în necinstire? Ce cinstire este aceasta care piere 
atât de repede? Ce cinstire este aceasta, dată de oamenii 
muritori? Adevărata cinstire şi unica slavă provin doar 
de la Dumnezeu. Dacă doreşti din tot sufletul slava lui 
Dumnezeu, vei nesocoti slava de pe pământ, 

considerând-o neimportantă. însă dacă nu eşti atras de 
slava dumnezeiască, nu vei putea niciodată să înţelegi 
cât de ieftină şi batjocoritoare este slava pământească. 
Adică vei păţi ca bărbatul care se îndrăgosteşte de o 
femeie rea: nu-i poate vedea răutatea, căci patima 
dragostei îi întunecă mintea şi-1 lipseşte de judecată. 

Dar ia daţi-mi o definiţie a slavei! Ce este, aşadar, 
slava? Este, va spune cineva, faptul de a fi admirat de 
toţi. Şi cum te vor admira, pe drept sau pe nedrept? Pe 
nedrept? Atunci nu e vorba de admiraţie, ci de linguşire 
şi batjocură. Pe drept? Dar asta e cu neputinţă, pentru că 
oamenii judecă părtinitor. Sunt influenţaţi de patimile 
lor şi-i admiră pe cei care slujesc dorinţelor lor. Şi dacă 
vă îndoiţi, priviţi-i pe cei care-şi cheltuie banii şi le 
umplu de bani pe femeile desfrânate, pe lăutari şi pe 
dansatori. 

Cel care caută laudele nu este om liber. Pentru că 
nu face ceea ce-i place lui, ci ceea ce place altora. 
Astfel, slava deşartă nu va întârzia să-1 scoată de pe 
drumul virtuţii. 

Ce să vă sfătuiesc în legătură cu asta? Ce altceva 
decât să-L aveţi mereu în minte pe Dumnezeu, să faceţi 
voia Lui şi să nu daţi importanţă lucrurilor şi părerilor 
omeneşti. Dacă umblaţi după lauda oamenilor, veţi 
pierde şi rugăciunea şi postul şi milostenia şi toată 
bogăţia voastră duhovnicească. Vreţi să păstraţi aceste 
bunătăţi? Plecaţi departe de patima slavei deşarte. Să 
cereţi mereu sfatul lui Dumnezeu, lauda lui Dumnezeu, 
încuviinţarea lui Dumnezeu. în felul acesta veţi trăi o 
viaţă pământească plăcută Lui şi vă veţi învrednici să vă 
desfătaţi de bunătăţile viitoare împreună cu toţi prietenii 
Domnului. 

O altă mare patimă este cea a desfrânării. 
Desfrânarea duce deseori şi la patima adulterului. 
Ascultaţi ce trebuie să facem, ca să tăiem rădăcinile 
răului. 

Cu toţii ştim că la tineri pofta trupească este 
puternică şi stăruitoare. Aşadar dacă sunteţi părinţi, 
înainte de vremea căsătoriei să-i înfrânaţi pe copiii 
voştri cu poveţe, cu făgăduieli, cu frică, cu orice mijloc 
posibil. Şi atunci când vor creşte, să nu amânaţi 
căsătoria lor. Nu lăsaţi anii să treacă. Chiar şi înainte ca 
fiul vostru să meargă în armată, chiar şi înainte de a se 
împlini profesional, îngrijiţi-vă să se însoare. Căci 
atunci când ştie că nu va întârzia să se afle împreună cu 
mireasa lui, flacăra trupului se va potoli. însă dacă vede 
că voi faceţi ca nunta să întârzie, aşteptând să strângă 
bani, va deznădăjdui şi va aluneca în desfrâu. 

Of, banii ăştia! Pe nimeni nu interesează despre 
cum va dobândi copilul cuminţenie, înţelepciune, 
cumpătare, bunătate, virtute. Toţi aleargă cu furie după 
bogăţii şi averi. Aurul îl dă la o parte pe Hristos... 

Să vă îngrijiţi, rogu-vă, mai întâi de sufletele 
copiilor voştri. Dacă fiul vostru se apropie neprihănit de 
mireasă, atunci bucuria va fi împreunată cu 
binecuvântarea şi cu frica de Dumnezeu, atunci 
căsătoria va fi într-adevăr vrednică de cinste, de vreme 
ce va uni suflete curate şi nepângărite. Atunci soţii vor 
avea în viaţa lor de obşte armonie, pace şi înţelegere. 

însă dacă tânărul înainte de căsătoria lui a obişnuit 
să trăiască în necurăţie şi desfrâu, la fel va face şi în 
căsnicie. Pentru o perioadă scurtă de timp va fi mulţumit 
de soţia lui. Dar grabnic se va întoarce la lucrurile de 
dinainte, la vorbe porcoase, la glume viclene, la fapte de 
desfrâu, pe cere nu-mi este îngăduit să le descriu. 

Ţi se par dulci, tinere, desfătările femeii 
păcătoase? îmi dau şi eu seama de asta. O spune şi 
Scriptura: „Din buzele femeii desfrânate picură miere" 
(Proverbe 5, 3). Te previn însă, să nu guşti din ea, căci 
degrabă va deveni otravă. Ce spune iarăşi Scriptura? Că 
această miere „până la o vreme îţi îndulceşte gâtlejul, 
dar mai târziu o vei găsi mai amară decât fierea şi mai 
ascuţită decât sabia cu două tăişuri" (Proverbe 5, 3-4). 

Le-am spus părinţilor tăi că trebuie să te conducă 
cât mai repede la căsătorie, deoarece au răspundere 
pentru păstrarea curăţiei tale. Dar nici tu nu eşti lipsit de 
răspundere. Dacă te tăvăleşti prin păcat să nu- mi spui că 
de vină e vârsta ta tânără. întrucât, dacă ar fi aşa, ar 
trebui ca toţi tinerii să facă la fel. Tu eşti cel care te 
împingi singur în foc. 

Când te duci la teatru şi-ţi laşi ochii să se sature de 
lucruri necuviincioase şi desfrânate, nu simţi doar atunci 
puţină plăcere, ci plecând iei împreună cu tine multe 
amintiri înflăcărate şi îmbolditoare. Când auzi povestiri 
şi cântece care nu au altă temă decât amorul nelegiuit, 
cum vei putea să-ţi păstrezi curăţia? Toate acestea 
înrobesc mintea şi inima. Chiar şi atunci când dormi, le 
vei vedea în vise, căci de obicei în închipuirile viselor 
nopţii sunt întipărite poftele zilei. 

Aşadar când îţi răneşti sufletul cu privelişti 
porcoase şi cuvinte şi mai porcoase, fără ca mai târziu 
să faci ceva pentru curăţarea rănilor tale, cum vei evita 
decăderea şi atacurile celui viclean? Când eşti atras de 
ceea ce te vatămă şi nu de ceea ce îţi foloseşte, cum îţi 
vei păstra sănătatea? 

înfrânarea nu este grea, e de-ajuns să o doreşti şi 
să te ţii departe de cauzele păcatului. Ia spune-mi, există 
un lucru mai uşor decât mersul? Şi totuşi, şi acesta 

devine greu, obositor şi dureros pentru unii oameni 
graşi, neantrenaţi şi comozi. Nimic nu este greu atunci 
când îl vrem. Nimic nu este uşor atunci când nu-1 dorim. 
Toate depind de noi. De faptul dacă vrem sau nu să 
reuşim ceva. 

Apostolul Pavel ne povăţuieşte: „ Căutaţi pacea cu 
toţii, şi sfinţenia, fără de care nimeni nu-L va vedea pe 
Domnul" (Evrei 12, 14). Spunând aici „sfinţenie" se 
referă la cuminţenie. Ce înseamnă cuminţenie? Să se 
mulţumească cineva cu soţia lui legitimă şi să nu 
meargă cu alte femei. Cine nu se mulţumeşte cu soţia lui 
cade în greul păcat al adulterului. Cel ce săvârşeşte un 
asemenea păcat, oricât de multe fapte bune ar face, nu 
se va mântui, după cum ne înştiinţează Apostolul: „Nu 
vă amăgiţi: Nici desfrânaţii, nici închinătorii la idoli, 
nici adulterii... nu vor moşteni împărăţia lui Dumnezeu " 
(I Corinteni 6, 9). Cu totul neîndreptăţit este cel care are 
atâta neînfrânare încât ajunge la adulter. Dacă există 
atâţia bărbaţi care, în timpul postului şi rugăciunii, nu se 
apropie nici de soţia lor, ce să spunem despre cel care 
vrea şi femeie străină ca să-şi satisfacă poftele trupeşti? 
Greu şi urât păcat! De altfel tocmai de aceea Evanghelia 
îi îngăduie femeii să se despartă de soţul ei dacă acesta 
săvârşeşte adulter, pe când nu-i îngăduie să se despartă 
fără voia lui, dacă el este necredincios. Apostolul scrie 
referitor la asta: „Şi femeia, dacă are bărbat 
necredincios şi el vrea să locuiască cu ea, să nu-şi lase 
bărbatul" (I Corinteni 7, 13). Pe de altă parte însă, 
„oricine-şi va lăsa femeia, în afara pricinii de 
desfrânare, o face să săvârşească adulter" (Matei 5, 
32), condamnând astfel indirect divorţul făcut din 
oricare altă pricină în afară de desfrâu. 

Cel ce se apropie de o desfrânată devine un trup cu 
ea. Aşadar cum îl va primi o soţie credincioasă şi 
cuminte, care este mădular al trupului lui Hristos? Cum 
se va uni cu cel care s-a făcut mădular al trupului unei 
desfrânate? 

Fii cu luare-aminte şi la un alt lucru care este scris 
în Evanghelie: femeia creştină care are un soţ 
necredincios nu este necurată, „fiindcă bărbatul 
necredincios se sfinţeşte prin femeia credincioasă" 
(I Corinteni 7, 14). Despre desfrânată, însă, vorbeşte cu 
totul altfel: „ Voi lua", zice, „mădularele lui Hristos ca 
să fac din ele mădularele unei desfrânate? " (I Corinteni 
6, 15). în primul caz, în ciuda convieţuirii cu cel 
necredincios, harul lui Dumnezeu rămâne, pe când în al 
doilea caz harul se îndepărtează. 

înfricoşător, deci, este păcatul desfrânării şi încă 
mai înfricoşător cel al adulterului. Amândouă duc la 
iadul veşnic. De aceea, rogu-vă, aveţi grijă să vă feriţi 
de asemenea boală sufletească. Altfel nu veţi avea un 
loc în spaţiul sfânt al Bisericii. Oile bolnave trebuie să 
fie despărţite de cele sănătoase, până ce se vor vindeca. 
Suntem mădulare ale lui Hristos. Să nu devenim 
mădularele unei desfrânate. Aici nu este casa păcatului, 
ci biserica lui Dumnezeu. Dacă ai devenit mădular al 
desfrânatei, nu sta în biserică, ca să nu pângăreşti locul, 
însă dacă te pocăieşti şi te îndreptezi, Domnul te va 
primi în lăcaşurile Sale cereşti. 

Foc nestăpânit este mânia, foc ce le arde pe toate. 
Şi pe trup îl vatămă, şi pe suflet îl distruge. Nimic nu 
este mai cumplit, nimic mai neomenesc, nimic mai 
mizerabil decât mânia şi furia. Dacă cel furios ar putea 
să se observe pe el în ceasul în care izbucneşte şi se 

poartă urât, nu i-ar mai trebui nici un sfat. Căci ce este 
mai respingător ca faţa lui mânioasă? 

Mânia este mai rea decât beţia şi mai mizerabilă 
decât diavolul. Adevărat, beat şi demonizat la un loc 
este cel stăpânit de această patimă. Faţa i se umflă, 
limba îi tremură, vocea i se sălbăticeşte, ochii i se 
înroşesc, urechile îi aud alte lucruri, tâmplele i se zbat, 
mintea i-o ia razna, judecata îi piere... Ameţeală, 
tulburare şi întuneric pe dinăuntru; exaltare, violenţă şi 
ţipete pe dinafară. 

Pe toate acestea ar fi putut să le evite, dacă s-ar fi 
înfrânat, dacă şi-ar fi stăpânit nervii, folosindu-se pentru 
asta nu numai de îndelunga-răbdare şi de smerenie şi de 
bunătate, dar şi de simpla judecată. Atunci ar fi găsit şi 
o soluţie mai bună la problema care 1-a înfuriat, pentru 
că ar fi cugetat cu trezvie, şi nici n-ar fi provocat 
tulburare nefolositoare prin izbucnirea şi ţipetele lui. 

„Să piară de la voi toată amărăciunea şi 
întărâtarea şi mânia", spune Apostolul (Efeseni 4, 31). 
La întâlnirile şi schimburile voastre negustoreşti să fiţi 
blânzi şi liniştiţi. Şi dacă în vreo împrejurare, fără voia 
voastră vă cuprinde mânia, cel puţin n-o daţi pe faţă, nu 
vă înfuriaţi, nu începeţi să ţipaţi. Căci din ţipăt se 
hrăneşte mânia. Să legăm aşadar calul, pentru a-1 potoli 
şi pe călăreţ. Să tăiem aripile corbului, pentru ca răul să 
nu urce în înălţimi. 

Mânia aparţine patimilor foarte iuţi şi tăioase, de 
aceea poate pune foarte repede stăpânire pe sufletele 
noastre. Trebuie aşadar să-i închidem toate uşile. 
Trebuie să o înăbuşim cu orice chip. Pentru că nu este 
drept să îmblânzim fiarele sălbatice şi să ne lăsăm 
sufletele în stare de sălbăticie. 

Uneori însă mânia este de folos. Când? Când o 
întoarcem împotriva vrăjmaşilor noştri închipuiţi. Dacă 
poţi stăpâni mânia, atunci n-o omorî. Păstreaz-o vie, dar 
legată. îţi va fi folositoare ca un câine, care nu latră la oi 
sau la stăpânul lui, ci la tâlhari, la străini, la hoţi. 

Vorbirea de rău sau osândirea este o altă patimă 
înfricoşătoare. Celui care vrea să-ţi vorbească despre 
alţii să-i spui: „Dacă vrei să lauzi pe cineva, îmi voi 
deschide urechile. Insă dacă vrei să-l vorbeşti de rău, 
mi le închid. Primesc doar parfumuri şi miresme, nu 
duhori şi mizerie. Ce voi câştiga dacă aflu cum cutare 
este rău? Dimpotrivă, mă voi vătăma nespus. Să ne 
uităm la ale noastre. Să ne interesăm de păcatele şi 
greşelile făcute de noi. Ce răspuns vom da lui 
Dumnezeu şi ce milostenie Ii vom cere, atâta vreme cât 
ne preocupăm plini de curiozitate cu lucruri străine, iar 
la ale noastre nici nu ne gândim? Să arătăm interes şi 
grijă pentru viaţa noastră. Preocuparea cu vieţile altora 
dovedeşte josnicie şi necuviinţă. E ca şi cum am trece 
prin faţa unei case străine şi am privi indiscret 
înăuntru, ca să vedem ce fac stăpânii casei". 

Dacă vezi cum un om stă într-o baltă cu murdărie 
şi mestecă în ea umplând astfel aerul cu duhoare, nu-i 
vei face observaţie? Ei, aşa să faci şi cu cei care îi 
osândesc sau bârfesc pe alţii. Şi să te gândeşti că 
mizeria din baltă nu loveşte atât de mult în nas, cât 
lovesc în suflet povestirile murdare despre viaţa altora. 

Fii cu luare-aminte, deci, la cuvintele tale! Nu 
vorbi de rău, ca să nu te pângăreşti. Nu mesteca în balta 
cu murdării; fă cununi din trandafiri, toporaşi şi alte 
flori. Nu băga în gură bălegar; gustă din licoarea dulce a 
florilor, ca albina, şi fă miere din ea. Să fii cu toţi 

politicos, dulce la vorbă, blând, primitor. Despre nici un 
om să nu-ţi scape vreun cuvânt urât. în felul acesta toţi 
te vor iubi. Dar şi în ziua Judecăţii Domnul te va afla 
curat şi nepătat. Căci dacă vom da socoteală pentru 
orice cuvânt de prisos, cu atât mai mult vom răspunde 
pentru vorbele noastre de rău. 

Trebuie să amintesc acum şi de cea mai rea patimă 
dintre toate, lăcomia sau iubirea de arginţi. De ce este 
cea mai rea? Deoarece din aceasta se nasc toate 
răutăţile. Ne-o spune limpede Apostolul: „iubirea de 
argint este rădăcina tuturor relelor" (I Timotei 6, 10). 

Mânia, pofta şi alte instincte sufleteşti, dacă trec 
de anumite hotare, vatămă sănătatea sufletului. Dacă 
cineva mănâncă exagerat îşi vatămă sănătatea trupului. 
Mintea, dacă va cugeta mai mult decât poate rezista, se 
va întuneca şi-şi va pierde însuşirea intelectuală. Ochiul, 
dacă este expus la lumină orbitoare, îşi pierde însuşirea 
de a vedea. Urechea, dacă este supusă la zgomote 
asurzitoare, îşi pierde însuşirea auditivă. Toate acestea 
arată unde duce lăcomia şi cât de nefirească este. 

Cel ce se luptă să câştige mulţi bani, fără să 
priceapă hrăneşte în el o fiară, care-i macină viaţa şi 
sufletul. Pentru că iubirea de arginţi îl aruncă în 
nenumărate griji, nedreptăţi, înşelăciuni, certuri şi alte 
păcate, care-1 fac şi pe el victimă, şi pentru lume 
vrăjmaş. De aceea spune Apostolul: „Cei ce vor să se 
îmbogăţească, aceia cad în ispită şi în cursă şi în multe 
pofte nebuneşti şi vătămătoare, care-i cufundă pe 
oameni în ruină şi-n pierzare" (I Timotei 6, 9). 

Nu există om mai lipsit de omenie decât iubitorul 
de arginţi. Pe toţi îi urăşte, şi pe săraci şi pe bogaţi; pe 
săraci de frică, nu cumva să-i ceară ajutor, şi pe bogaţi 

de invidie, pentru că nu are banii lor. Nu ştie ce 
înseamnă milostenie, iubire de oameni, compătimire. 
Este împotriva oricărei încercări de ajutor social. Orice 
lucrare, chiar şi cea mai importantă, dacă nu-i aduce 
câştig îl lasă indiferent. Din contră, poate face orice ca 
să-şi mărească fie şi cu puţin bogăţia. Patima lui pentru 
bani nu-şi găseşte saturare, nu cunoaşte mulţumire. Iar 
această patimă îl cufundă din ce în ce mai adânc în 
păcatul cel cu multe chipuri, în diverse răutăţi, în 
zădărnicia lumii. De aceea diavolul nu se osteneşte mult 
cu bogaţii. îi încătuşează lesne cu bogăţii şi-i duce la 
pierzanie. Iată, aşadar, de ce Domnul a spus că „celor 
ce se încred în bogăţii le este foarte greu să intre în 
împărăţia lui Dumnezeu" şi că „mai lesne îi este 
cămilei să treacă prin urechile acului decât bogatului 
să intre în împărăţia lui Dumnezeu" (Marcu 10, 24-25). 

Strămoşii noştri din vechime nici măcar nu ştiau 
ce-i banul, nu umblau după aur şi argint. Aşadar cum de 
a apărut atât de stăruitor iubirea de arginţi la oamenii 
care au venit după ei? Din pricina slavei deşarte şi a 
plăcerilor trupeşti, dar şi din cauza trândăvirii şi a 
necredinţei în pronia lui Dumnezeu. 

Iubirea de arginţi nu este o poftă firească, ca cele 
pe care le-a pus Dumnezeu în om atunci când 1-a 
plăsmuit. Cum sunt, de pildă, poftele mâncării şi 
somnului, în anumite limite, fireşti şi necesare, pentru 
că dacă nu sunt satisfăcute omul moare. Pofta trupească 
este naturală, nu este însă şi necesară, întrucât mulţi au 
biruit-o şi o biruiesc fără să păţească vreun rău. Pofta 
banilor, dimpotrivă, nu este nici naturală, nici necesară. 
Este de prisos. De aceea faptul de a ne lăsa stăpâniţi de 
ea depinde cu totul de voinţa noastră. 

Hristos, vorbind despre feciorie, a spus: „Cine 
poate urma calea aceasta, s-o urmeze". Insă despre 
bani şi averi a vorbit diferit: „ Oricine dintre voi care nu 
se leapădă de tot ce are nu poate fi ucenic al meu " 
(Luca 14, 33). Astfel, fecioria, pe care puţini o pot 
păstra, a lăsat-o în voia fiecărui om, iar lepădarea de 
averi a poruncit-o pentru toţi. 

Să izgonim, aşadar, departe de noi iubirea de 
arginţi şi lăcomia. Căci cel ce este biruit de o patimă 
severă şi greu de războit nu va fi pedepsit rău, dar cel ce 
este biruit de una uşoară şi lesne de stăpânit nu va putea 
da răspuns la înfricoşătoarea Judecată a Domnului. Ce-i 
vom răspunde atunci, când ne va spune „Am flămânzit 
şi nu mi-aţi dat să mănânc" (Matei 25, 42). Cum ne 
vom justifica? Vom da vina pe sărăcie? Dar nu suntem 
mai săraci decât văduva aceea din Evanghelie, care 
pentru cei doi bănuţi pe care i-a dat a fost aşezată de 
Domnul înaintea altora care dăduseră mai mult. 

Păcatele şi patimile sunt lanţuri cu care diavolul ne 
încătuşează şi ne face robi ai lui. Nu este rob iubitorul 
de arginţi şi lacomul? Nu este rob superstiţiosul şi cel ce 
merge la ghicitoare? Nu este rob cel furios şi iute la 
mânie? Nu este rob cel ce iubeşte plăcerile trupeşti şi 
desfrâul? 

Şi cum s-ar putea cineva elibera de sclavia 
patimilor? Mai întâi prin voia şi nevoinţa sa, şi apoi cu 
ajutorul lui Dumnezeu. 

Există - trebuie să ştim şi asta - unele lucrări şi 
manifestări omeneşti care par neutre, însă se pot 
transforma în păcate. Râsul, de pildă, el în sine nu 
constituie păcat, atunci când este reţinut şi firesc, însă 
poate conduce la păcat. Adică râsetele care de obicei 

provin în urma vreunei glume, pot duce la glume şi mai 
„înţepate". Acestea, iarăşi, pot da naştere vorbelor 
porcoase şi acestea, la rândul lor, la fapte ruşinoase. Iată 
cum ajungem la păcat. De asemenea, să privească 
cineva, nepăsător la început, un chip frumos sau un trup 
bine făcut, pare ceva lipsit de importanţă. Din această 
privire însă, se poate naşte pofta trupească, şi din poftă 
fapta păcătoasă. 

Taie aşadar rădăcina, ca să nu rodească fructul 
otrăvit. Păzeşte-te de cele care sunt, sau cel puţin par, 
lipsite de importanţă şi de primejdie, ca să nu ajungi la 
cele serioase şi vătămătoare de suflet. 

Apostolul ne povăţuieşte: „ Ucideţi mădularele 
voastre cele pământeşti" (Coloseni 3, 5). Să stingem 
deci pofta cea rea, să înăbuşim mânia, să ucidem 
invidia, să dezrădăcinăm toată patima. Aceasta este 
„jertfa vie" (Romani 12, 1), jertfa care nu ajunge 
cenuşă, care nu se împrăştie în chip de fum, care nu are 
nevoie de foc şi cuţit. Focul şi totodată cuţitul acestei 
jertfe este Sfântul Duh. 

Foloseşte şi tu cuţitul Duhului, ca să-ţi faci o 
crestătură în inimă. Taie şi aruncă tot ce este nefolositor 
şi vătămător. Şi deschide-ţi urechile să auzi cuvântul lui 
Dumnezeu, căci patimile şi dorinţele păcătoase nu-1 lasă 
să intre în noi şi să rodească. Iubirea de arginţi nu ne 
îngăduie să ascultăm vreun cuvânt despre milostenie. 
Invidia ne împiedică să ascultăm învăţătura despre 
iubire. Şi fiecare patimă, în general, naşte indispoziţie 
pentru învăţătură de folos. 

Să ucidem, aşadar, poftele viclene. Să ne eliberăm 
de patimi. Dacă vrem, ne vom lupta. Şi dacă ne vom 
lupta, vom izbândi, cu harul Domnului. 

Chinurile iadului 

Plăcerea păcatului este ca o umbră şi ca un vis. Se 
stinge înainte ca omul să guste bine din ea. însă 
pedepsele care o urmează nu au sfârşit. Puţină este 
dulceaţa pe care i-o dăruieşte omului, dar veşnică 
amărăciunea. Ceea ce este un vis de o clipă în faţa 
întregii vieţi, la fel sunt şi desfătările pământeşti în faţa 
chinurilor iadului. Şi adevărat, cine ar vrea să aibă un 
vis plăcut din cauza căruia ar urma să fie pedepsit toată 
viata? 

Să ne ferim, dragii mei, de viclenia diavolului, 
care ne înşeală cu lucruri mici şi ne face să săvârşim 
păcate mari. Altfel vom fi osândiţi împreună cu el în 
iadul cel veşnic, vom auzi şi noi la Judecată cuvintele: 
„Duceţi-vă de la Mine, blestemaţilor, în focul cel 
veşnic, care este gătit diavolului şi îngerilor lui " (Matei 
25,41). 

Unii, însă, spun: „Dumnezeu este iubitor de 
oameni, nu va face asta". Şi îi întrebăm: „Prin urmare 
acestea s-au scris în zadar?". „Nu", răspund ei, „ci 
pentru ca să ne înspăimântăm şi să fim buni". „Adică 
dacă nu devenim buni, dacă rămânem răi până la sfârşit, 
nu ne va trimite în iad? Şi nu-i va răsplăti pe oamenii 
virtuoşi?". „Da, îi va răsplăti. Dumnezeu ne răsplăteşte 
chiar mai mult decât o merităm". „Bine, dar cum cele 
referitoare la răsplată sunt adevărate şi se vor realiza 
negreşit iar cele privitoare la iad nu?". 

Cât de uneltitor este diavolul! Cât de lipsit de 
iubire de oameni este! Acesta ne bagă în minte astfel de 

cugete, care ne conduc la nesârguinţă şi trândăvie. Ştie, 
vicleanul, că frica de iad este ca un căpăstru care ne 
strânge sufletul şi-1 înfrânează de la rele. Se străduieşte 
deci în toate felurile să ni-1 scoată, ca să ne arunce lesne 
de râpă. 

Orice cuvinte pe care le luăm din Scriptură despre 
iad, unii spun că sunt doar ameninţări şi că nu se vor 
înfăptui. Bine, să acceptăm - chiar dacă asta dovedeşte 
necuviinţă - că aşa ar fi cu privire la cele viitoare. însă 
pentru cele ce s-au întâmplat, pentru cele ce s-au făptuit 
deja, ce ne vor spune? 

îi întrebăm: Aţi auzit de marea nenorocire, de acea 
distrugere a lumii care s-a petrecut pe vremea lui Noe? 
Nu cumva şi aceea a fost spusă doar ca o ameninţare? 
Nu s-a întâmplat, nu s-a făptuit? N-o mărturisesc chiar 
şi munţii Armeniei, unde s-a oprit corabia pentru a 
aduce aminte de întâmplare? Şi atunci mulţi ziceau că 
nu se va întâmpla nimic rău. O sută de ani a construit 
corabia dreptul Noe, o sută de ani a strigat, dar nimeni 
nu 1-a crezut. Şi pe când nu credeau în cuvintele 
ameninţătoare, i-a aflat pedeapsa adevărată. Aşadar Cel 
Care i-a pedepsit atât de aspru, nu ne va pedepsi mult 
mai aspru pe noi? Căci fărădelegile timpurilor noastre 
nu sunt deloc mai mici ca cele din vremea aceea. Nu 
există păcat care să nu se săvârşească astăzi. 

Spuneţi şi voi, cei care aţi mers vreodată în 
Palestina, spuneţi, ca să audă şi cei care n-au fost acolo: 
în apropierea fluviului Iordan există o regiune foarte 
roditoare. Sau, mai bine-zis, exista. Acum nu mai este. 
Odată acolo era un adevărat rai, aşa cum ne spune 
Evanghelia. Astăzi a ajuns cea mai neroditoare dintre 
toate pustiile. Vezi acolo copaci şi vezi în ei fructe. însă 

fructele sunt acolo pentru a aduce aminte de urgia lui 
Dumnezeu. Vezi rodii. Ramurile par înfloritoare, rodiile 
par frumoase şi sunt dorite de trecătorul nebănuitor. însă 
îndată ce ia o rodie şi-o sparge, doar praf şi cenuşă 
rămân în mâinile lui. Găseşti aşadar acolo pomi şi 
fructe, dar în realitate nu sunt pomi şi fructe. Găseşti aer 
şi apă, dar n-au nici o legătură cu aerul şi apa pe care le 
ştim. Toate sunt neroditoare, toate sunt seci, toate 
vorbesc despre urgia care a izbucnit odată şi înfăţişează 
urgia viitoare. Nu cumva şi cele pe care vi le-am spus 
sunt simple ameninţări? Nu, nu sunt vorbe goale, sunt 
adevăruri. 

Dar, îmi veţi zice, toate acestea despre care ne 
povesteşti, despre Sodoma şi Gomora şi despre 
nimicirea lor, sunt grele. Dar şi ceea ce spuneţi voi, că 
nu există iad, că Dumnezeu pur şi simplu ne ameninţă, 
nu sunt grele? Dacă voi aţi fi crezut în cuvintele lui 
Hristos n-ar mai fi fost necesar ca eu să aduc dovezi 
despre existenţa iadului. 

în Sodoma exista atunci un păcat trupesc 
înfricoşător. Doar unul. Şi pentru acesta au fost 
pedepsiţi. în ţara noastră astăzi se săvârşesc nenumărate 
păcate, şi ca acela al sodomiţilor şi chiar mai rele decât 
acela. Vă întreb deci: Dumnezeu, Care a lăsat atunci 
mânia Lui să izbucnească şi n-a ţinut seamă nici de 
implorările lui Avraam, nici de jertfirea de sine a lui 
Lot, care chiar şi pe fiicele sale era gata să le ofere 
sodomiţilor desfrânaţi ca să salveze cinstea trimişilor 
Lui, cum va îndura acum atâtea păcate ale noastre? 
Glume, îndelungă vorbire, rătăcire şi amăgire a 
diavolului sunt toate cuvinte despre inexistenţa iadului. 

Vrei să-ţi aduc şi alt exemplu? Aminteşte-ţi cum 
1-a pedepsit Dumnezeu pe Faraon al Egiptului, care i-a 

fugărit cu armata lui pe israeliţi, înecându-1 în Marea 
Roşie şi pe el şi oastea lui, şi toate carele lor. Poate îmi 
vei spune că acela fusese foarte necuviincios. Şi într- 
adevăr aşa a fost. Dar îţi voi arăta cum au fost pedepsiţi 
alţii, care credeau şi se aflau aproape de Dumnezeu. 

Auzi ce spune Pavel: „Să nu ne desfrânăm, cum 
s-au desfrânat unii israeliţi şi într-o singură zi au căzut 
douăzeci şi trei de mii; nici să-L ispitim pe Domnul, aşa 
cum L-au ispitit unii din ei şi au pierit de şerpi; nici să 
cârtiţi, aşa cum au cârtit unii din ei, şi au fost nimiciţi 
de către pierzătorul" (I Corinteni 10, 8-10). Aşadar 
dacă desfrânarea şi cârtirea au o asemenea urmare 
nimicitoare, ce urmare vor avea păcatele noastre? 

Şi să nu te amăgeşti, văzând că acum Dumnezeu 
nu pedepseşte imediat. Aceia au fost pedepsiţi atunci în 
acelaşi ceas pentru că nu ştiau nimic despre iad. Tu însă 
vei plăti acolo păcatele pe care le faci aici. Apoi 
gândeşte-te şi la următorul lucru: Dacă pe israeliţi, care 
se aflau într-o stare duhovnicească de prunc, i-a 
pedepsit Dumnezeu atât de aspru, cum se va milostivi 
de noi? Aşa ceva ar fi lipsit de judecată. Noi, chiar şi 
pentru aceleaşi păcate ca ale lor, avem o vină mai mare. 
De ce? Fiindcă ne-am învrednicit să primim har mai 
mare, harul lui Hristos, harul Sfântului Duh. Aşadar de 
vreme ce suntem cuprinşi nu numai de aceleaşi păcate 
ca ale lor, ci de unele şi mai mari şi mai grave, cum vom 
rămâne nepedepsiţi? 

Voi spune şi altceva, şi să nu creadă cineva că-i 
laud sau că-i iert pe israeliţi. Departe de mine acest 
gând! Când Dumnezeu pedepseşte, cel ce are o părere 
diferită cugetă ca diavolul. Nu, nu-i laud, nici nu-i iert. 
Dar vreau să arăt răutatea noastră. Aceia deci, au căzut 
în desfrâu, dar abia ce ieşiseră din Egiptul cel păcătos. 

Nici nu auziseră bine ce lucru rău este desfrâul. Nouă 
însă ne-au fost predate învăţăturile mântuitoare ale 
Evangheliei. Prin urmare merităm chinuri mai mari 
pentru decăderile noastre. 

Vrei să auzi şi alte necazuri care i-au aflat pe 
israeliţi - foamete, boli, războaie, luări în robie - în anii 
babilonienilor, asirienilor, macedonilor, ai lui Adrian, ai 
lui Vespasian? Aş vrea să le povestesc, dar să nu mă 
întind prea mult. Mă limitez la a povesti ceva 
cutremurător din Scriptură. 

Odată era mare foamete în Samaria. într-o zi 
împăratul umbla pe zidurile cetăţii. Atunci s-a apropiat 
de el o femeie şi, arătând spre o alta, a spus: „Această 
femeie mi-a zis: - Dă-l pe fiul tău, şi-l vom mânca 
astăzi, iar pe fiul tău îl vom mânca mâine. Aşa că l-am 
fript pe fiul meu şi l-am mâncat. Iar a doua zi i-am 
spus: - Dă-l pe fiul tău, ca să-l mâncăm!... Dar ea şi-a 
ascuns fiul" (IV Regi 6, 28-29). Ce nenorocire! Atât de 
mare era foametea, încât mamele ajunseseră să-şi 
mănânce proprii copii! Şi în altă parte proorocul Ieremia 
scrie: „Femei cu inimi calde şi duioase, cu propriile 
mâini şi-au fiert copiii; din ei mâncare şi-au făcut..." 
(Plângerile lui Ieremia 4, 10). O asemenea grea 
pedeapsă a căzut pe capul iudeilor. Peste noi, aşadar, nu 
va cădea pedeapsă şi mai mare? 

Vrei să auzi şi alte nenorociri ale iudeilor? Citeşte 
mai bine cărţile scrise de istoricul Iosip, şi vei afla toată 
tragedia nimicirii Ierusalimului (anii 70 d.H.). A fost şi 
atunci o foamete cumplită, încât au fost nevoiţi să-şi 
mănânce şi curelele, şi veşmintele, şi alte lucruri mai 
scârboase. „Nevoia făcea ca toate să fie mâncate", 
notează undeva Iosip. Dar nu s-au oprit aici. Au ajuns 
iarăşi să-şi mănânce proprii lor copii! 

Poate că aşa te voi convinge că există iad. 
Gândeşte-te: Dacă aceia au fost supuşi atâtor chinuri, 
noi cum vom scăpa de chinurile iadului? N-ar fi ceva 
nelalocul lui, de vreme ce noi facem atâtea păcate grele? 
Lucrul e simplu: nu suntem pedepsiţi acum pentru că ne 
aşteaptă iadul veşnic. 

Păcatul şi iadul au o legătură strânsă între ele. Cei 
nedrepţi şi păcătoşi sunt chinuiţi şi aici, înainte de a fi 
chinuiţi în iadul veşnic. 

Vezi un om care se desfată cu mese bogate, poartă 
haine scumpe, umblă pe cal însoţit de slujitori, se făleşte 
în piaţă. Nu te opri la cele care par. Dacă ai putea privi 
în inima lui, ai observa acolo multă tulburare provenită 
din păcate, din grele sentimente de vinovăţie, din frică 
mare. Ai vedea cum conştiinţa lui stă pe un scaun de 
judecată, şi cugetele stau alături ca nişte călăi, strigând 
puternic şi biciuindu-i mintea şi rănindu-1 fără milă 
pentru păcatele săvârşite. Şi toate acestea nu le vede 
nimeni în afară de Dumnezeu. 

Dacă cineva cade, de exemplu, în păcatul 
adulterului, oricât de bogat ar fi, chiar dacă n-ar fi 
nimeni care să-1 învinovăţească, nu poate scăpa de 
părerile de rău. Plăcerea lui a fost trecătoare, dar durerea 
sa va fi veşnică. De pretutindeni îl înconjoară temeri şi 
bănuieli. îi e frică de uliţele strâmte, este bănuitor cu 
slujitorii lui, tremură chiar şi de umbra sa, se cutremură 
de tulburare ca nu cumva păcatul lui să se facă cunoscut 
soţiei înşelate. Oriunde s-ar duce, poartă cu el, ca pe un 
osânditor necruţător, conştiinţa. Se îneacă în cugetele de 
vinovăţie, nu mai poate respira. în pat şi la masă, la 
piaţă şi acasă, zi şi noapte, chiar şi în visele lui, păcatul 
pe care 1-a făcut stă în faţa ochilor lui. Trăieşte viaţa lui 

Cain, suspinând şi tremurând, la fel ca acela. Poartă în 
el un foc, fără ca cineva să ştie asta. 

Aşa sunt chinuiţi şi hoţii, şi jefuitorii, şi criminalii, 
şi beţivii şi alţii, în general, cei care trăiesc în păcat. 
Căci este cu neputinţă ca tribunalul conştiinţei să fie 
desfiinţat. 

Nu trăim în virtute? Vom suferi. Trăim în răutate? 
Imediat ce încetează plăcerea păcătoasă, începe durerea 
sufletească. 

Dar chiar dacă n-ar exista iadul, mică durere este 
ca cineva să piardă raiul? Mică pedeapsă este să nu 
moştenească împărăţia veşnică a lui Dumnezeu, să fie 
lipsit de acea slavă negrăită, să rămână afară de la acea 
sărbătoare cerească, să piardă acele bunătăţi nespuse? 

Ştiu că mulţi se gândesc la iad cu spaimă şi 
groază. Eu însă consider că lipsirea de la slava raiului 
este mult mai amară decât iadul. N-are importanţă că 
starea de acolo nu poate fi exprimată în cuvinte. Nu 
cunoaştem, de altfel, ce fericire dăruiesc acele bunătăţi, 
încât să înţelegem şi ce tristeţe provoacă lipsa lor. 
Apostolul Pavel, însă, care s-a învrednicit să cunoască 
toate acestea, ne încredinţează că cea mai mare 
nenorocire pentru un om este căderea lui din slava lui 
Hristos. O vom pricepe şi noi, dar numai dacă o vom 
încerca în faptă. Să nu păţim însă niciodată asemenea 
necaz, Doamne! Să nu gustăm nicicând înfricoşătorul 
iad! 

Deşi nu este uşor să descrie cineva mărimea 
acestui rău, mă voi strădui, atâta cât îmi este cu putinţă, 
să vi-1 prezint printr-un exemplu. 

Să ne închipuim că există un copil minunat, care 
are toate virtuţile şi toate bunătăţile lumii. Atât de mare 

este bucuria şi bunătatea lui încât, celui care se apropie 
de el, îi provoacă iubire infinită, blândeţe şi admiraţie. 
Ia gândiţi-vă acum, ce n-ar da tatăl copilului acestuia ca 
să nu-1 piardă? Câte necazuri mari sau mici ar fi gata să 
rabde ca să-1 păstreze lângă el? Ceva asemănător să 
simţim şi noi pentru slava cerească. Iubirea şi dorul 
părintelui pentru copilul său, oricât de bun ar fi el, nu se 
compară cu dorul de rai, dorul de a pleca din lumea 
aceasta şi de a trăi viaţa veşnică împreună cu Hristos. 

Gheena este nesuferită. Iadul este înfricoşător. Şi 
totuşi, mii de iaduri luate împreună nu sunt egale cu 
pierderea acelei slave dumnezeieşti, cu despărţirea de 
Hristos, cu auzirea cumplitului Său cuvânt: „Nu vă 
cunosc" (Matei 25, 12). Mai bine ar fi să cadă peste noi 
nenumărate trăsnete, decât să vedem faţa Celui 
preasfânt alungându-ne şi ochii Lui liniştiţi privindu-ne. 

Nu vezi ce se întâmplă în societatea noastră? Unii 
s-au înecat în suferinţe pe când alţii trăiesc în belşug. 
Unii ucigaşi sunt osândiţi, iar alţii scapă de pedeapsă. 
Unii răufăcători sunt întemniţaţi, iar alţii rămân liberi. 
Câţi tâlhari, câţi hoţi, câţi înşelători nu umblă printre noi 
nepedepsiţi? Aşadar când vezi oameni care au făcut 
păcate asemănătoare sau poate şi mai mari, rămânând 
nepedepsiţi, vrând-nevrând eşti nevoit să admiţi că 
există iad, pentru că fireşte, Dumnezeu nu este nedrept 
şi nu face deosebiri. Ar fi nedrept dacă i-ar lăsa pe atâţia 
păcătoşi nepedepsiţi şi pe atâţia virtuoşi în suferinţă, 
dacă n-ar fi pregătit şi pentru unii şi pentru alţii o altă 
stare, viitoare. 

Chiar şi filozofii idolatri, scriitori sau poeţi, dar în 
general şi toţi oamenii care au trăit înainte de Hristos, 
şi-au pus probleme în legătură cu răsplata viitoare şi au 
vorbit despre pedepsele care vor fi date în iad. N-au 

putut, desigur, să descrie cu precizie câte se întâmplă în 
viaţa de după moarte, căci nu aveau decât idei confuze 
şi „frânturi" ale dogmelor noastre adevărate. Cu toate 
acestea însă alcătuiseră o oarecare imagine a judecăţii şi 
a osândirii păcătoşilor. Astfel, vorbesc despre râuri de 
foc, despre tartar, care se află la o depărtare egală cu cea 
a pământului de cer, şi despre alte feluri de iaduri. 

Unii spun: „De ce Dumnezeu nu-i pedepseşte aici 
pe păcătoşi?" Le răspundem: Ca să arate îndelunga Lui 
răbdare. Ca să dăruiască mântuire prin pocăinţă. 
Fiindcă, dacă pedepsea şi omora îndată ce se săvârşea 
păcatul, cum s-ar fi mântuit Pavel şi Petru, apostolii şi 
iluminatorii lumii? Cum s-ar fi izbăvit împăratul David? 
Dar galatenii? Dar atâţia alţii? 

Aşadar, de aceea nici aici nu-i pedepseşte pe toţi, 
nici acolo. Pe unul îl pedepseşte aici, încât prin această 
pedeapsă să-i trezească pe cei nesimţitori, iar pe altul 
acolo, încât prin nepedepsire să ne facă să aşteptăm 
veşnica Sa împărăţie. 

Astfel, vezi cum mulţi sunt pedepsiţi în viaţa 
aceasta, la fel ca cei care au fost zdrobiţi în turnul lui 
Siloam, la fel ca galileenii pe care i-a înjunghiat Pilat în 
vreme ce aduceau jertfă la templu, ca şi corintenii care 
au murit pentru că împărtăşeau cu nevrednicie, la fel ca 
Faraon care a fost înecat cu armatele lui în Marea Roşie, 
la fel ca atâţia alţii şi atunci, şi acum, şi pururea. 

Alţii iarăşi, care au făptuit multe păcate, au plecat 
din viaţa aceasta fără să fie pedepsiţi, precum bogatul 
din parabola evanghelică. 

Toate acestea, desigur, sunt lucrări ale înţelep- 
ciunii lui Dumnezeu, care doreşte ca pe de o parte să-i 
trezească la credinţă pe cei care nu cred în cele viitoare 
iar pe de altă parte să-i facă pe credincioşi mai 

binevoitori în lupta pentru dobândirea virtuţii. Căci 
„Dumnezeu este judecător drept şi tare", totodată însă 
este şi „ îndelung-răbdător şi se mânie în fiecare zi " 
(Psalmi 7, 11). Dacă, iarăşi, vom nesocoti îndelunga- 
răbdare a Lui, va veni vremea când îşi va arăta dreapta 
judecată. 

Să nu ne aruncăm, aşadar, în trândăvie şi în 
desfătări păcătoase, şi astfel pentru o clipă - căci toată 
viaţa noastră pământească nu-i decât o clipă - să 
ajungem în iadul veşnic. Dimpotrivă, să ne ostenim şi să 
ne nevoim o clipă, ca să câştigăm cununa slavei veşnice. 
Nu vedeţi ce se întâmplă şi în această viaţă a noastră? 
Cei mai mulţi oameni aşa gândesc. Preferă efortul mic 
pentru o desfătare mare, deşi lucrurile vin uneori de-a- 
ndoaselea. 

Spuneţi-mi, deci, ce răspuns vom da, când în cele 
lumeşti ne ostenim pentru o desfătare trecătoare - sau 
poate pentru nici una de vreme ce viitorul este nesi- 
gur - pe când în cele duhovniceşti arătăm nesârguinţă şi 
lene? Nu există îndoială că suntem fără de răspuns şi 
vom ajunge în iadul cel fără de fund. De aceea vă rog pe 
toţi, ridicaţi-vă, chiar şi într-un târziu, din această 
amorţeală! în ceasul judecăţii nimeni nu va putea să ne 
izbăvească, nici părinte, nici frate, nici prieten. Dacă 
lucrările noastre sunt vicioase, vom fi osândiţi şi vom 
pieri negreşit. 

Cât de mult s-a jelit acel bogat! Cât 1-a rugat pe 
patriarhul Avraam să i-1 trimită pe Lazăr ca să-i 
răcorească limba! Auzi însă ce i-a spus Avraam: „între 
noi şi voi prăpastie mare s-a întărit, încât cei ce vor să 
treacă de aici la voi să nu poată" (Luca 16, 26). Cât 
le-au rugat şi acele fecioare pe tovarăşele lor să le dea 
untdelemn! Dar auzi ce răspuns au primit: „Nu (vă 

dăm), ca nu cumva să nu ne ajungă nici nouă şi nici 
vouă" (Matei 25, 9). Şi astfel n-au putut să intre la 
praznicul nunţii. 

Să ne gândim, aşadar, la acestea şi să arătăm râvnă 
în viaţa duhovnicească. Pentru că toate eforturile şi toate 
pătimirile de pe pământ nu egalează bunătăţile cerului. 
Dar şi chinurile trecătoare, oricât de înfricoşătoare ar fi 
- fie cu foc, sau cu vergele ori cu fiare sălbatice sau cu 
orice altceva - sunt ca nişte umbre în faţa chinurilor 
viitoare. De primele scăpăm uşor, căci trupul nu poate 
rezista vreme multă unor suferinţe foarte mari. De 
ultimele, însă, nu putem scăpa, căci nu sunt doar foarte 
mari, ci şi veşnice. In iad „viermele lor nu moare şi 
focul nu se stinge" (Marcu 9, 44). Şi auzind despre foc, 
să nu crezi că e vorba de un foc asemănător celui 
material. Căci focul material îl arde şi-1 nimiceşte pe 
om, care, după aceea, murind, încetează să mai simtă 
arsurile. Focul iadului, însă, pe cei care-i cuprinde, îi va 
arde neîncetat, veşnic. De aceea se şi numeşte „focul cel 
nestins" (Marcu 9, 43). 

în viaţa viitoare şi păcătoşii vor fi nestricăcioşi, 
însă nu pentru a fi slăviţi împreună cu Hristos, ci spre a 
fi chinuiţi pururea împreună cu diavolul. Cuvântul nu 
are puterea de a arăta cât de înfricoşătoare este această 
stare, cu toate acestea însă putem culege o mică idee din 
câteva exemple. 

Dacă vreodată ai intrat într-o baie şi ţi s-a 
întâmplat să te dogoare mai mult decât trebuie, 
gândeşte-te cum va fi focul iadului. Şi dacă vreodată te- 
ai îmbolnăvit şi ai avut febră foarte mare, închipuie-ţi 
cum va fi flacăra care nu se stinge niciodată. Băile 
fierbinţi te chinuiesc? Febra mare te face să suferi? Ce 

vei face când te vei afla în râul de foc, râul care va curge 
în ziua înfricoşătoarei judecăţi a lui Hristos? 

Auzi cum vorbesc proorocii despre ziua judecăţii: 
„Ziua Domnului vine fără putinţa de scăpare, zi de 
mânie şi de urgie" (Isaia 13, 9). Niciunde nu vei vedea 
atunci faţa liniştită şi blândă a lui Iisus. Nu va fi nimeni 
care să te ajute. Dar, aşa cum cei care sunt osândiţi să 
muncească în mină sunt supuşi poruncilor aspre şi nu le 
mai văd pe nici una din rudele lor, ci doar pe acei 
oameni duri, la fel se va întâmpla atunci şi cu noi - sau 
poate că se va întâmpla ceva mult mai rău. Căci aici e 
posibil ca împăratul, dacă-1 rugăm, să se îndure de 
osândit şi să-1 scape de pedeapsă, acolo însă nu există o 
asemenea posibilitate. Acolo nu există iertare. Fiecare 
osândit arde veacuri nesfârşite şi are dureri a căror 
pătrunzime nu poate fi exprimată în cuvinte, dureri care 
nu pot fi comparate cu cele trupeşti. în cele din urmă, 
aici omul suferă pentru puţin şi după aceea moare, acolo 
însă arde fără să se strice şi fără să se topească. 

Ce vom face aşadar, acolo? O spun şi pentru mine. 
Poate că cineva va zice: „Dacă tu, care ne înveţi, mergi 
în iad, eu nu trebuie să fac nici o strădanie pentru a 
scăpa de el. Ce-i mai firesc decât să ajung şi eu în iad?" 
Nu cugetaţi, rogu-vă, astfel de mângâieri nefolositoare, 
care nu vă aduc nici o uşurare. 

Spuneţi-mi, diavolul n-a fost înger? Nu era mult 
mai înalt decât oamenii? Şi totuşi, a căzut. Aşadar se 
poate mângâia cineva cu gândul că voi merge în iad 
împreună cu el? Nu, desigur! 

Mare amăgire este ca cineva să se mângâie cu 
gândul că ceilalţi vor merge în iad împreună cu el, 
spunând: „Mă duc şi eu acolo, ca toţi ceilalţi". însă de 
ce să mă refer la iadul viitor? Gândiţi-vă la cei care 

suferă aici de dureri puternice şi se vaită de ne stârnesc 
mila. Dacă le veţi arăta pe alţii, care suferă mai mult ca 
ei, nu vor da nici o atenţie. Durerea lor nesuferită nu-i 
lasă să cugete la cei care se găsesc într-o stare şi mai rea 
şi nu-şi găsesc mângâiere în asta. 

Aşadar să nu ne facem nădejdi înşelătoare. Cineva 
se poate mângâia văzând nefericirea semenului său, 
atunci când suferinţa lui nu este foarte serioasă. însă 
când îl află o nenorocire mare, când durerea sa este 
negrăită, când mintea lui este întristată şi sufletul plin de 
tulburare, atunci nimic nu-1 poate mângâia. 

Groaza iadului nu poate fi descrisă. Acolo este 
întuneric adânc, scrâşnetul dinţilor, viermele neadormit, 
lanţuri încătuşate, foc nestins, suferinţă, întristare şi 
flăcări care provoacă durere crâncenă, după cum citim 
în parabola bogatului şi a săracului Lazăr. Vom plânge, 
dar nimănui nu-i va fi milă de noi. Vom jeli, dar nimeni 
nu va căuta să ne împace. Vom suspina, dar nimeni nu 
ne va da atenţie. Vom privi în jur cu nelinişte, dar de 
nicăieri nu vom afla mângâiere. în ce stare mai 
mizerabilă şi mai vrednică de milă ar putea să se afle 
sufletele noastre? 

Dacă vizităm vreodată o temniţă şi-i vedem acolo 
pe osândiţii palizi şi neputincioşi, închişi în celule 
întunecate sau încătuşaţi în lanţuri de fier - cum se 
întâmplă cu cei mai periculoşi criminali -, nu numai că 
ne emoţionăm şi simţim durere în suflete, dar facem 
totul pentru a nu încerca şi noi o asemenea suferinţă şi 
chin. 

Ce vom face însă când vom fi conduşi legaţi spre 
suferinţele iadului? Legăturile acelea nu vor fi făcute 
din fier, ci din foc, foc nestins. Iar temnicerii nu vor fi 

oameni ca noi, care uneori se îmbunează şi arată 
compătimire, ci îngeri severi şi înfricoşători, pe care 
nimeni nu-i poate nici măcar privi, îngeri plini de urgie 
pentru nesocotirea pe care am arătat-o Domnului şi 
sfintelor Lui porunci. Şi nici un om bun nu vine acolo, 
cum se întâmplă aici, ca să ofere bani sau să aducă 
hrană sau să spună două vorbe de mângâiere celor 
osândiţi. Acolo nu există mângâiere, nu există îndurare. 
Chiar şi sfinţii - dreptul Noe, mult-încercatul Iov, 
proorocul Daniel şi alţii - dacă au rude printre cei din 
iad, nu vor putea să-i mângâie ori să-i ajute. Căci atunci 
nu va mai exista compătimirea firească, care 
caracterizează legăturile pământeşti dintre oameni. Se 
va întâmpla ca părinţii virtuoşi care se vor mântui să 
aibă copii păcătoşi, care vor intra în iad, şi invers. Răul, 
vedeţi, nu se datorează naturii sau rudeniei, ci intenţiei 
fiecăruia. Aşadar pentru ca cei virtuoşi să se desfete 
neîmpiedicat cu bunătăţile raiului şi să nu fie tulburaţi 
de compătimirea faţă de cei din iad, Dumnezeu îi va 
lipsi de simţământul compătimirii. Astfel, se va pierde 
chiar şi cel mai profund sentiment părintesc. Dacă chiar 
şi în viaţa aceasta unii părinţi, văzând cum copiii lor 
aleg calea păcatului şi a crimei îi alungă şi se 
îndepărtează de ei, cu mult mai mult se va întâmpla aşa 
în viaţa de dincolo. 

Arzi de flacăra poftei trupeşti? Bagă-te cu mintea 
în flacăra veşnică a iadului şi focul trupului se va stinge 
imediat. 

Vrei să spui ceva necuviincios? Adu-ţi aminte de 
scrâşnirea dinţilor, şi gura îţi va rămâne închisă. 

Vrei să-ţi însuşeşti un lucru străin? Auzi-L în 
minte pe Judecătorul care spune: „Legaţi-l de picioare 
şi de mâini, luaţi-l de aici şi aruncaţi-l în întunericul cel 

mai din afară!" (Matei 22, 13) şi ţi se va potoli această 
dorinţă. 

Eşti sever şi nemilostiv? Adu-ţi aminte de acele 
fecioare ale căror candele s-au stins pentru că nu aveau 
untdelemn - untdelemnul simbolizează milostenia şi 
îndurarea - şi de aceea au rămas afară de la praznicul 
nunţii, şi astfel vei deveni iubitor de oameni. 

îţi plac distracţiile, chefurile şi beţiile? Adu-ţi 
aminte de bogatul care 1-a rugat din focul iadului pe 
patriarhul Avraam să-1 trimită pe Lazăr să-i răcorească 
limba uscată şi a cărui cerere n-a fost primită, şi te vei 
izbăvi degrabă de patima aceasta. 

Dacă înfruntăm în felul acesta dorinţele noastre 
păcătoase nu vom întârzia să scăpăm de răutate şi să 
dobândim virtutea, să stingem din inimile noastră 
dragostea pentru cele de acum şi să aprindem iubirea 
pentru cele viitoare. 

Cele pe care vi le-am spus despre iad, nu le-am 
spus pentru a vă obosi şi a vă înfricoşa sufletele, ci 
pentru a vi le odihni şi cuminţi. 

Şi eu aş vrea să nu existe iad. Eu mai mult decât 
toţi. Deoarece, în vreme ce fiecăruia dintre voi îi e 
teamă pentru sufletul lui, eu mă neliniştesc pentru voi 
toţi, pentru atâtea suflete pe care mi le-a încredinţat 
Dumnezeu. Astfel, este mai greu pentru mine să mă 
izbăvesc de iad. 

Să credem aşadar în iad, ca să nu-1 cunoaştem. Cel 
ce nu crede nu se nevoieşte duhovniceşte; şi cel ce nu se 
nevoieşte, va ajunge negreşit în iad. 

Dacă vă veţi aduce aminte de cele pe care vi le-am 
spus despre iad, va fi ca şi când aţi folosi un leac amar, 
foarte amar dar şi foarte lucrător, care vă va aduna 

sufletul, va izgoni dorinţele viclene şi vă va curaţi de 
toată răutatea. 

Să folosim, aşadar, acest leac, aducerea aminte de 
iad, pentru curăţirea inimii noastre, pentru mântuirea 
sufletului nostru, pentru desfătarea cu bunătăţile „pe 
care ochiul nu le-a văzut şi urechea nu le-a auzit şi la 
inima omului nu s-au suit" (I Corinteni 2, 9). Să ne 
învrednicim cu toţii a ne desfăta cu aceste bunătăţi ale 
cerului, cu harul şi iubirea de oameni ale Domnului 
nostru Iisus Hristos, Căruia, împreună cu Tatăl şi cu 
Sfântul Duh I se cuvine slavă, mărire şi cinstire, acum şi 
pururea şi în vecii vecilor. 

Fericirea raiului 

Dacă ai fi chemat să te faci împărat şi, pentru a 
ajunge în oraşul în care s-ar săvârşi încoronarea ta, ai fi 
nevoit să-ţi petreci o noapte într-un han mizerabil, plin 
de fum, murdărie, gălăgie, zgomote, o mie şi una de 
greutăţi şi deranjuri, n-ai face asta cu bunăvoinţă, având 
în minte tronul împărătesc? 

Este drept, aşadar, ca cel sortit a deveni împărat să 
rabde fără murmur toate greutăţile, luând putere din 
aşteptarea nădăjduitoare a stemei împărăteşti, iar cel ce 
urmează să intre în împărăţia cerească şi veşnică să se 
teamă şi să se tulbure din pricina necazurilor care îl 
cuprind aici, în adăpostul nostru trecător? 

Da, adăpost trecător şi casă de oaspeţi şi han este 
viaţa noastră pământească. Sfinţii lui Dumnezeu, ca să 
arate acest adevăr, spuneau că sunt străini şi trecători pe 
pământ. Voiau în felul acesta să ne înveţe că trebuie să 
nesocotim, şi chiar să batjocorim atât bucuriile cât şi 
necazurile vieţii acesteia, că trebuie să urcăm mai sus de 
pământ şi să ne agăţăm sufletul de cer. 

„ Voi v-aţi apropiat de muntele Sionului şi de 
cetatea Dumnezeului-Celui-Viu" , scrie apostolul Pavel, 
„de Ierusalimul ceresc şi de zeci de mii de îngeri în 
sărbătorească adunare, şi de adunarea întâi-născuţilor 
care sunt scrişi în ceruri, şi de Dumnezeu Judecător al 
tuturor, şi de duhurile drepţilor celor ajunşi la 
desăvârşire, şi de Iisus, Mijlocitorul unui nou testament, 
şi de un sânge de stropire care grăieşte mai bine decât 
acela al lui Abel" (Evrei 12, 22-24). 

Priviţi prin câte elemente se arată superior Noul 
Testament faţă de cel Vechi. în locul Ierusalimului 
pământesc a pus: „cetatea Dumnezeului-Celui-Viu, 
Ierusalimul ceresc". în locul lui Moise 1-a pus pe Iisus: 
„ V-aţi apropiat... de Iisus, Mijlocitorul unui nou 
testament". în locul poporului i-a pus pe îngeri: „ V-aţi 
apropiat... de zeci de mii de îngeri". Ce vrea să spună, 
însă, prin cuvintele: „v-aţi apropiat... de adunarea 
întâi-născuţilor care sunt scrişi în ceruri?" Care sunt 
întâi-născuţii scrişi în ceruri? Sunt toţi credincioşii. Pe 
aceştia, pe credincioşi, îi caracterizează şi ca „duhurile 
drepţilor celor ajunşi la desăvârşire". Dar nu vă 
neliniştiţi, vă veţi învrednici şi voi să ajungeţi lângă ei. 

„înconjuraţi Sionul şi-l cuprindeţi", scrie 
psalmistul David, „puneţi-vă inimile voastre întru 
puterea lui şi străbateţi palatele lui, ca sa povestiţi 
neamului ce vine, că Acesta este Dumnezeu, Dumnezeul 
nostru în veac şi în veacul veacului; El ne paşte pe noi 
pe veci. " (Psalmi 47, 12-13). 

Din ce motiv oare ne îndeamnă să înconjurăm 
cetatea, să socotim turnurile, să fim atenţi la clădiri, să-i 
vedem puterea şi frumuseţea? Explicaţia ne este dată 
chiar de psalmist, prin ultima lui propoziţie: „ca să 
puteţi povesti neamului de după voi". 

Aşadar e ca şi când ne-ar spune: „umpleţi-vă de 
desfătare, bucurie, entuziasm! îngrijiţi-vă să învăţaţi nu 
numai provizoriu, ci în de-amănunt, puterea ei". 

întrucât Ierusalimul fusese pustiit, întrucât fusese 
distrus în întregime (în anul 587) de către împăratul 
babilonian Nabucodonosor (al II-lea, 605-562 î.H), care 
i-a făcut robi pe iudeii din Babilon, întrucât omeneşte nu 
exista nici o nădejde de reconstrucţie a lui, şi în ciuda 

tuturor acestora, când împăratul perşilor, Cirus (al II-lea, 
558-529), care a cucerit statul babilonian, le-a îngăduit 
iudeilor să se întoarcă în patria lor, au reconstruit-o, şi 
desigur mai mare, mai strălucitoare, mai slăvită, 
psalmistul vrea să spună poporului: „Iată, această cetate, 
pustiită şi deznădăjduită, şi-a regăsit vechea ei slavă. 
Priviţi, aşadar, uitaţi-vă bine la clădirile ei, la 
strălucirea, la măreţia sa, ca să aflaţi astfel puterea lui 
Dumnezeu şi să povestiţi urmaşilor voştri nesfârşita 
bunătate şi neadormita pronie a Lui". Povestirea aceasta 
îi va face şi pe urmaşi să filozofeze în jurul dumnezeirii, 
să-L cunoască pe Dumnezeu, să se nevoiască pentru 
păzirea poruncilor Lui. De aceea deci îi îndeamnă să 
umble prin cetate, ca să poată povesti măreţia ei 
generaţiilor următoare. 

Dar avem şi noi un Ierusalim. Este împărăţia 
cerurilor, raiul. Să avem gândurile întoarse totdeauna 
spre acesta, cetatea noastră. S-o purtăm mereu în mintea 
noastră. Să cugetăm pururea cu dor la frumuseţile ei. 
Este marea cetate, capitala împărăţiei veacurilor. Acolo 
se găsesc sufletele drepţilor, cetele patriarhilor, ale 
apostolilor, ale mucenicilor şi ale tuturor sfinţilor. Acolo 
toate sunt liniştite şi netulburate, neclintite şi continue, 
netrecătoare şi nedescrise, veşnice şi nestricăcioase. 

Cine o va moşteni, cine se va desfăta în toate 
acestea? Doar aceia care au nesocotit şi s-au lepădat de 
bogăţia stricăcioasă, de desfătările trecătoare şi de 
plăcerile vătămătoare de suflet ale lumii acesteia. Doar 
aceia care se nevoiesc zilnic pentru virtute, dragoste, 
iubire de fraţi, de străini şi de săraci. Doar aceia care 
iartă din toată inima lor pe cei care i-au nedreptăţit. 

Un vis este viaţa de aici, cu bucuriile şi desfătările 
ei trecătoare, dacă o comparăm cu viaţa viitoare şi cu 
odihna ei nesfârşită. Ceea ce este un vis în comparaţie 
cu un veac, aşa este viaţa de acum în comparaţie cu cea 
de dincolo. Sau poate şi mai mult. Ceea ce este o 
picătură de apă în comparaţie cu oceanul infinit, aşa este 
o mie de ani din lumea noastră în comparaţie cu slava şi 
veselia netrecătoare a împărăţiei cereşti. 

Ce altceva am putea spune? Starea viitoare a 
fericirii nu are sfârşit. De aceea oamenii virtuoşi, chiar 
dacă suferă mult aici, ascund în ei nădejdea bună a 
mântuirii, năzuinţa raiului, care le dăruieşte plăcere 
nevinovată şi mulţumire neschimbătoare. Şi plecând din 
viaţa aceasta învolburată, merg în cea liniştită şi 
netulburată, unde nu există tristeţe, nici durere, nici 
suferinţă. 

Apostolul Pavel, scriind către noi, cei care ne 
aflăm încă pe pământ, zice: ,,Bucuraţi-vă întotdeauna" 
(I Tesaloniceni 5, 16). Dacă aici, unde există boli, răni, 
morţi timpurii, calomnii, invidie, tristeţe, ură, dorinţe 
viclene, atacuri nenumărate, griji neîncetate şi răutăţi 
repetate, care ne provoacă mii de necazuri, Apostolul a 
spus că putem să ne bucurăm întotdeauna, gândiţi-vă, 
care va fi bucuria celui ce a plecat pregătit, cum vrea 
Dumnezeu, spre viaţa de dincolo, acolo unde toate relele 
au fost desfiinţate, la fel ca şi bolile, patimile, păcatele, 
întristările, „al meu" şi „al tău", pricinile atâtor 
nenorociri şi atâtor războaie. 

De aceea îl fericesc pe omul care lasă cetatea 
aceasta şi merge în cealaltă, cetatea lui Dumnezeu. Lasă 
această Biserică, dar merge în cea a întâi-născuţilor 
copii ai lui Dumnezeu, ale căror nume au fost scrise în 



67 



ceruri. Lasă aceste sărbători, dar merge la praznicele 
îngerilor. 

Când este sărbătoare aici pe pământ, se adună 
mulţime de oameni, care aduc nenumărate mărfuri - grâu, 
orz şi tot felul de roade, turme de oi şi cirezi de vite, haine, 
veşminte şi altele asemenea. Unii vând şi alţii cumpără. 
Există asemenea lucruri în ceruri? Nu, există însă unele 
mai importante. 

Nu găsim acolo grâu, orz sau alte roade ale 
pământului, prisosesc însă roadele Duhului, iubirea, 
bucuria, pacea, fericirea, bunătatea, blândeţea. Nu se 
găsesc acolo turme de oi şi cirezi de vite, ci duhurile 
drepţilor, care au ajuns la desăvârşire, şi suflete 
împodobite cu virtuţi. Nu se află acolo haine frumoase 
şi bijuterii strălucitoare, ci cununi mai preţioase ca aurul 
şi decoraţii şi daruri nenumărate, care sunt hărăzite 
biruitorilor luptelor duhovniceşti. 

Dar şi mulţimea celor care participă la praznic este 
mai importantă şi mai vrednică. Nu este alcătuită din 
oameni simpli ai oraşelor şi satelor, ci din îngeri, 
prooroci, mucenici, apostoli, drepţi, toţi cei care s-au 
făcut plăcuţi lui Dumnezeu. Iar între ei se va afla Acela, 
împăratul tuturor. îl vor vedea şi se vor lumina şi se vor 
înfrumuseţa de strălucirea Lui. 

Sărbătorile pământului uneori nu durează nici 
măcar o zi. La amiază se destramă. însă sărbătoarea 
aceea va fi diferită. Nu se va sfârşi niciodată. Iar 
bunătăţile ei nu vor seca, nu se vor învechi, nu se vor 
ofili, ci se vor păstra pururea nestricăcioase şi 
nepieritoare. 

La sărbătorile pământului există gălăgie, zgomote, 
tulburare, dezordine. La acea sărbătoare însă, va 
împăraţi buna-cuviinţă, ordinea şi cuminţenia. îngeri şi 

oameni îi aduc neîncetat Domnului cântări de slavă şi 
imnuri minunate, care întrec orice muzică şi parcă ies 
dintr-un instrument plin de armonie. 

David psalmodiază: „în veac nu se va clinti cel ce 
locuieşte în Ierusalim" (Psalmi 124, 1). Tâlcuind 
alegoric această frază, să privim spre Ierusalimul ceresc, 
acolo unde vor ajunge pentru a trăi veşnic creştinii 
evlavioşi. Aceştia nu vor cunoaşte stricăciune în vecii 
vecilor. Nu vor întâmpina greutăţi şi probleme, 
scandaluri şi primejdii. Nu vor simţi regrete şi nelinişti, 
ispite păcătoase şi pofte viclene. Toate acestea vor 
dispărea acolo. Sufletele, ca în nişte sanctuare sfinte, în 
cereasca sfântă a sfintelor, vor participa la taine negrăite 
şi la dumnezeiasca jertfă. 

Israeliţii, după Legea lui Moise, la praznicul 
Paştilor mâncau încinşi, cu toiagul în mână şi sandalele 
în picioare, gata de plecare, la fel ca atunci când au ieşit 
din Egipt şi au pornit spre pământul făgăduinţei. 

La praznicul de astăzi al Paştilor, care constă în 
faptul că Hristos S-a jertfit pentru noi, dar şi de fiecare 
dată când ne împărtăşim, mâncând Trupul şi Sângele 
Său - când iarăşi prăznuim Pastile - trebuie ca şi noi să 
fim încinşi şi încălţaţi. De ce? Ca să fim pregătiţi, 
pregătiţi de ieşire, pregătiţi pentru a pleca dintr-un alt 
Egipt: viaţa de aici. 

Nu privi spre Egipt, ci spre Ierusalimul ceresc. Ai 
în faţa ta un drum lung şi greu. Mănâncă deci Pastile 
încins şi încălţat. Aici se ascund două înţelesuri tainice. 
Primul, că trebuie să ieşi din Egiptul închipuit al 
patimilor şi păcatelor. Şi al doilea, că, oriunde ai locui, 
trebuie să te simţi ca un străin, pentru că noi suntem 
locuitori ai cerului. în toată viaţa noastră suntem datori 

să ne pregătim încât, îndată ce vom fi chemaţi de 
Dumnezeu, să rostim împreună cu psalmistul: „Gata 
este inima mea!" (Psalmi 107, 2). 

Ce înseamnă să fie cineva încins? înseamnă că 
sufletul lui este mereu pregătit şi treaz, după cum se 
arată în cuvintele pe cere Dumnezeu i le-a adresat 
dreptului Iov: „încinge-ţi bărbăteşte mijlocu-n 
cingătoare" (Iov 38, 3). Cel ce este încins poate sta bine 
şi poate ieşi biruitor din luptă. De aceea şi noi trebuie să 
ne încingem, căci după ieşirea noastră din viaţa aceasta 
vom întâlni vrăjmaşi. îl vom întâlni pe diavol şi puterile 
lui, care ameninţă şi lovesc şi vor să-i omoare pe cei 
care s-au izbăvit din Egiptul închipuit şi au trecut Marea 
Roşie a vieţii. 

Să nu ne temem însă. Călăuză pe calea noastră şi 
căpetenie în lupta pe care o ducem nu-1 avem pe Moise, 
ci pe Hristos. Să avem grijă însă să nu păţim ce-au păţit 
israeliţii care au căzut în cârtire şi nemulţumire şi care 
au nesocotit pământul mult-dorit al făgăduinţei (Psalmi 
105, 24). Dar cum l-au nesocotit, de vreme ce îl admirau 
şi-1 doreau? L-au nesocotit pentru că au arătat moliciune 
şi trândăvie în luptă, pentru că nu voiau să trudească. Să 
avem grijă şi noi, ca nu cumva din acelaşi motiv să 
nesocotim patria noastră cerească. 

Aceia au găsit în pământul făgăduinţei struguri 
uriaşi, dar nouă ne-a fost oferită roadă cerească, Duhul 
Sfânt. Roadă aceasta n-a adus-o Caleb, fiul lui Iefon, 
nici Isus, fiul lui Navi, ci Iisus, Fiul Dumnezeului 
adevărat, Fiul Tatălui milelor. Acesta ne-a adus nouă 
din ceruri roade duhovniceşti. Acesta a adus pe pământ 
cântări îngereşti. Ne-a poruncit să cântăm aici jos, ceea 
ce cântă heruvimii acolo sus: „Sfânt, Sfânt, Sfânt 
Domnul Savaot... " (Isaia 6, 3). Ne-a învăţat viaţa 

îngerilor; căci aşa cum îngerii nu se căsătoresc, la fel fac 
şi creştinii care îmbrăţişează viaţa feciorească, pe care a 
stabilit-o Hristos; şi aşa cum îngerii nu mor, la fel şi noi 
nu cunoaştem moarte, de vreme ce Hristos a desfiinţat-o. 

Vezi roadele Ierusalimului ceresc? Şi cel mai 
minunat lucru este că toate acestea ni s-au oferit înainte 
de împlinirea făgăduinţelor lui Dumnezeu, căci războiul 
încă n-a izbucnit. Israeliţii se osteneau şi în pământul 
făgăduinţei, sau mai bine-zis se osteneau când nu făceau 
ascultare de poruncile Domnului. Când îl ascultau pe 
Dumnezeu, ieşeau biruitori fără efort. Stăpâneau peste 
cetăţile Palestinei fără arme şi lupte, cum s-a întâmplat 
de pildă cu Ierihonul, pe care l-au cucerit nu luptân- 
du-se, ci... dansând! Şi noi, când vom ajunge în 
pământul ceresc al făgăduinţei, nu ne vom mai război. 
Lupta noastră durează doar cât ne aflăm în această 
pustie, în această viaţă. Fiindcă, după cum spune 
Apostolul, „cel ce a intrat întru odihna lui Dumnezeu 
s-a odihnit şi el de lucrurile lui, aşa precum Dumnezeu 
de ale sale (după facerea lumii) " (Evrei 4, 10). 

Aici, oricum, trebuie să fim gata de război şi treji, 
pentru a-i învinge pe vrăjmaşi. Şi măcar de i-am 
învinge! Astfel, când Dumnezeu va împărţi cununile 
biruinţei, ne vom învrednici să dobândim cetatea 
cerească, unde lumina nu este stinsă niciodată de 
întuneric, unde ziua nu este sugrumată nicicând de 
noapte, unde lumina izvorăşte pentru totdeauna şi ziua 
împărăteşte pururea. 

Căile pocăinţei 

Eşti păcătos? Nu deznădăjdui! Intră în biserică 
pentru pocăinţă. Ai păcătuit? Spune-I lui Dumnezeu: 
„Am păcătuit!". E chiar atât de greu să-ţi mărturiseşti 
păcatul? Dar dacă nu te osândeşti singur pe tine, îl vei 
avea osânditor pe diavol. Grăbeşte-te şi răpeşte-i această 
lucrare; căci, adevărat, lucrarea lui este să osândească. 
Grăbeşte-te şi stinge păcatul; căci ai un osânditor care 
nu poate să tacă. 

Ai păcătuit? Nu-ţi cer nimic altceva decât aceasta: 
intră în biserică şi spune-I cu pocăinţă lui Dumnezeu: 
„Am păcătuit". Fiindcă este scris: „Mărturiseşte-ţi tu 
mai întâi păcatele, ca să poţi fi îndreptăţit" (Isaia 43, 
26). Mărturiseşte-ţi păcatul, pentru a fi iertat. Nu e 
nevoie pentru asta nici de eforturi, nici de multe vorbe, 
nici de cheltuieli sau ceva asemănător. Un cuvânt doar: 
„Am păcătuit". 

Şi de unde ştiu, mă vei întreba, că dacă-mi 
mărturisesc păcatul, acesta va fi şters? îţi răspund: în 
Scriptură îl vei găsi atât pe cel care 1-a mărturisit şi i-a 
fost şters, cât şi pe cel care nu 1-a mărturisit şi a fost 
osândit. 

Cain 1-a ucis pe fratele său din invidie. „ Unde este 
Abel, fratele tău?" 1-a întrebat după aceea Dumnezeu 
(Facere 4, 9). Şi 1-a întrebat nu pentru că Acela, Care le 
cunoaşte pe toate, nu ştia asta, ci pentru că voia să-1 
conducă pe ucigaş la pocăinţă. însă Cain a răspuns: „Nu 
ştiu; nu cumva sunt eu paznicul fratelui meu?" (Facerea 

4, 9). ,fie, nu eşti paznic; de ce însă ai devenit ucigaş? 
Nu l-ai păzit; de ce însă l-ai omorât? Cum îndrăzneşti 
să vorbeşti aşa? „ Glasul sângelui fratelui tău strigă 
spre Mine din pământ ", a zis atunci Dumnezeu (Facerea 
4, 10). Şi 1-a pedepsit imediat, nu atât pentru crimă, cât 
pentru necuviinţa lui; căci Dumnezeu nu-1 scârbeşte atât 
de mult pe cel care păcătuieşte cât pe cel care este 
necuviincios. 

Aşadar, deoarece Cain, cu toate că mai târziu s-a 
căit, n-a mărturisit el primul păcatul pe care 1-a săvârşit, 
de aceea nu şi-a aflat iertare. Pedeapsa lui a fost grea: 
„Rătăcitor vei fi şi fugar pe pământ!" (Facerea 4, 12). 
Dumnezeu nu i-a luat viaţa, pentru ca adevărul să nu fie 
uitat; ci a făcut din el lege, ca să-1 citească toţi oamenii 
care vor veni după el, şi în felul acesta nenorocirea lui 
să devină pentru alţii pricină de filozofie. Şi rătăcea 
Cain ca o lege vie, ca un stâlp umblător, tăcut, dar mai 
răsunător ca o trâmbiţă. „Nimeni să nu facă ce am făcut 
eu, ca să nu păţească la fel", rosteşte în Scriptură. A 
fost pedepsit pentru necuviinţa lui. A fost osândit, 
întrucât nu şi-a mărturisit păcatul. Dacă-1 mărturisea, ar 
fi fost iertat. 

Aşadar prima cale a pocăinţei şi a iertării păcatelor 
este mărturisirea. Şi pentru a te încredinţa că aşa este, 
priveşte cum un altul, mărturisindu-şi păcatul, i s-a 
şters. 

Proorocul şi împăratul David a căzut într-un păcat 
îndoit, al adulterului şi crimei. A văzut, spune Scriptura, 
o femeie frumoasă care se îmbăia, a dorit-o puternic şi 
în continuare a păcătuit cu ea. Astfel, un prooroc a căzut 
în adulter, un mărgăritar a căzut în noroi. Dar nu 
pricepuse încă păcatul său; atât de mult îl întunecase 
patima. Căci sufletul este pentru trup ceea ce este 

cărăuşul pentru car. S-a îmbătat cărăuşul? Şi carul 
înaintează în dezordine. S-a întunecat sufletul de 
patimă? Şi trupul se tăvăleşte prin mocirlă. 

Ce-a făcut aşadar David? A săvârşit adulter. Nu-şi 
dădea însă seama de răul pe care 1-a făptuit, deşi se afla 
aproape la bătrâneţile lui. Bătrâneţile, fireşte, nu sunt de 
folos celui nesârguincios şi nesocotitor, şi nici tinereţea 
nu-1 poate vătăma pe cel ce are râvnă pentru virtute. 
Căci moralitatea nu este plăsmuită de vârstă, ci este 
izbânda voinţei. Dovadă pentru asta este neîndoielnic 
proorocul Daniel, care la vârsta de doisprezece ani era 
deja judecător, iar acei judecători bătrâni, la o vârstă atât 
de înaintată, voiau să păcătuiască cu evlavioasa Suzana. 
Nici pe acela nu 1-a vătămat tinereţea lui, nici lor nu le-a 
folosit părul alb. Şi David, aşadar, care a păcătuit la o 
vârstă destul de bătrână, nu-şi dădea seama de păcatul 
lui, pentru că mintea îi era îmbătată de patima 
desfrâului. 

Iar Dumnezeu ce-a făcut? 1 1-a trimis pe proorocul 
Natan. Proorocul a venit la prooroc. Aşa li se întâmplă 
şi doctorilor. Când un doctor se îmbolnăveşte, are 
nevoie de un alt doctor. La fel şi aici. Un prooroc a 
păcătuit, alt prooroc a adus leacul. A venit aşadar Natan, 
dar nu 1-a cercetat îndată ce a intrat la el, nici nu i-a 
spus: „Nelegiuitule şi neruşinatule, care ai căzut în 
adulter şi crimă, cum de fiind atât de cinstit de 
Dumnezeu ai călcat poruncile Lui?". Natan n-a spus aşa 
ceva, ca să nu-1 facă şi mai necuvios; căci păcătosul, 
când i se descoperă păcatele, este cuprins de necuviinţă. 
Ce-i spune, deci? „într-o cetate erau doi oameni: unul 
bogat şi altul sărac. Cel bogat avea foarte multe turme şi 
cirezi, iar cel sărac n-avea nimic, în afară de o mieluşea 
mică, pe care o cumpărase şi pe care a ţinut-o şi a 

hrănit-o; şi ea a crescut laolaltă cu el şi copiii lui: din 
pâinea lui mânca şi din paharul lui bea şi la sânul lui 
dormea" - prin aceasta arăta cinstita legătură a 
bărbatului cu soţia lui. „La omul bogat a poposit un 
călător, dar el nu s-a îndurat să ia din turmele lui şi din 
cirezile lui ca să gătească pentru călătorul care venise 
la el, ci a luat mieluşeaua omului sărac şi a gătit-o 
pentru oaspetele său" (II Regi 12, 1-4). 

Iar împăratul ce a răspuns? Crezând că e vorba de 
altcineva, s-a mâniat foarte şi i-a spus lui Natan: 
„ Vinovat de moarte este omul care a făcut aceasta; de 
şapte ori va plăti mieluşeaua" (II Regi 12, 5-6). 
Hotărâre foarte severă. Aşa sunt însă oamenii. Pe ceilalţi 
îi osândesc lesne, cu mare severitate şi asprime. 

Ce face atunci Natan? Nu pune pentru multă 
vreme leacuri alinătoare pe rană, ci după câteva clipe 
afundă bisturiul adânc, ca să-1 îndurereze pe împărat. 
„ Tu eşti omul care a făcut aceasta " îi spune. Iar David 
răspunde imediat: „Am păcătuit împotriva Domnului" 
(II Regi 12, 13). Nu spune: „Cine eşti tu, care mă 
cercetezi? Cine te-a trimis să-mi vorbeşti cu atâta 
cutezanţă? Cum îndrăzneşti să faci aşa ceva? Ci şi-a dat 
seama de păcatul lui şi a recunoscut: „Am păcătuit 
împotriva Domnului". Atunci şi Natan îl încredinţează: 
„Şi Domnul ţi-a îndepărtat păcatul". Domnul 1-a iertat, 
pentru că s-a osândit pe sine. I-a şters păcatul, fiindcă 
1-a mărturisit cu bărbăţie. Aşadar mărturisirea este prima 
cale care conduce la pocăinţă. 

Există însă şi o altă cale, tânguirea sau plângerea. 
Nici aceasta nu necesită osteneală. Nu-ţi cer să 
călătoreşti în largul mării, să ajungi pe ţărmuri 
îndepărtate, să mergi pe jos drum lung, să cheltuieşti 

bani, să te lupţi cu valurile sălbatice. Dar ce? Să plângi 
pentru păcat. Şi de unde ştiu, mă vei întreba iarăşi, că, 
dacă plâng, păcatul îmi va fi şters? Ai şi pentru asta 
dovezi în Scriptură. 

Era un rege pe care-1 chema Ahab, om drept, 
împărăţia lui însă, nu era bună, datorită femeii lui 
nelegitime, Izabela. Ahab a vrut să ia în stăpânire via 
unui anume Nabot, din cetatea Izreel, oferindu-i ca 
răsplată o altă vie sau bani. Dar Nabot nu i-a vândut-o, 
pentru că era moştenire părintească. Regele, de tristeţe, 
nu voia nici să mănânce. Atunci împărăteasa Izabela, 
lipsită de ruşine şi ticăloasă, se apropie de el şi-i spuse: 
„De ce-ţi este sufletul tulburat şi nu vrei să mănânci?... 
Scoală-te şi mănâncă şi fii stăpân pe tine: eu îţi voi da 
via lui Nabot Izreeliteanul" (III Regi 21, 5-7). Se apucă 
deci şi scrise o epistolă tuturor bătrânilor şi fruntaşilor 
care locuiau în cetatea Izreel, poruncindu-le: „Ţineţi 
post şi puneţi-l pe Nabot să şadă printre fruntaşii 
poporului. Şi-n preajma lui puneţi să şadă doi oameni 
netrebnici care să mărturisească împotrivă-i, zicând: Ai 
defăimat pe Dumnezeu şi pe rege!" (III Regi 21, 9-10). 
Ce post era acela? Post plin de fărădelege. Au vestit 
post, ca să săvârşească crimă! 

Şi ce s-a întâmplat după asta? Nabot a fost ucis cu 
pietre. Când Izabela a aflat acest lucru, i-a spus lui 
Ahab: „Scoală-te şi pune stăpânire pe via lui Nabot 
Izreeliteanul, cel care n-a vrut să ţi-o vândă, căci Nabot 
nu mai e viu, ci a murit" (III Regi 21, 15). Iar acela, 
deşi la început i-a părut rău, după aceea s-a dus să pună 
stăpânire pe vie. Atunci Dumnezeu i 1-a trimis pe 
proorocul Ilie, spunându-i: „Scoală-te şi te coboară să-1 
întâlneşti pe Ahab, regele Israelului, cel din Samaria;... 
Şi vei grăi către el, zicând: „...De vreme ce tu ai ucis şi 

ai luat în stăpânire, de aceea aşa grăieşte Domnul: în 
locul unde porcii şi câinii au lins sângele lui Nabot, 
acolo vor linge câinii sângele tău" (III Regi 21, 18-19). 
Urgie trimisă de Dumnezeu, hotărâre desăvârşită, 
osândă dreaptă. Şi iată unde-1 trimite, în vie. Unde s-a 
făptuit crima, acolo va avea loc şi pedeapsa. Şi când 1-a 
văzut Ahab pe proorocul Ilie, i-a zis: „M-ai aflat, 
vrăjmaşule, şi aici?" (III Regi 21, 20). Adică, sunt 
vinovat, pentru că am păcătuit, şi m-ai prins; „M-ai 
aflat, vrăjmaşule? " De ce era Ilie vrăjmaş al lui Ahab? 
Deoarece proorocul îl cerceta mereu pe rege pentru 
faptele lui. „Te-am aflat", i-a răspuns. Şi i-a adus la 
cunoştinţă hotărârea dumnezeiască: „Aşa grăieşte 
Domnul: Ai ucis, şi vrei să intri în moştenire? Şi să-i mai 
spui: Aşa zice Domnul: In locul unde au lins câinii 
sângele lui Nabot, acolo vor linge câinii şi sângele 
tău!". 

Regele a auzit şi s-a tulburat şi s-a căit pentru 
păcatul său. Şi-a dat seama de nedreptatea pe care a 
făcut-o, a plâns, a postit, şi-a sfâşiat veşmântul şi s-a 
îmbrăcat în sac, în semn de plângere. De aceea 
Dumnezeu şi-a schimbat hotărârea, după ce 1-a apărat pe 
Ilie, ca să nu păţească proorocul ceea ce păţise Iona. 

Vă aduceţi aminte ce a păţit Iona? Dumnezeu i-a 
spus: „Scoală-te şi du-te la Ninive, cetatea cea mare, şi 
propovăduieşte în ea... încă trei zile, şi Ninive va fi 
nimicită" (Iona 1, 2 şi 3, 4). Iona, cunoscând iubirea de 
oameni a lui Dumnezeu, n-a vrut să se ducă. Şi ce-a 
făcut? A încercat să scape, căci se gândea: „Eu merg să 
propovăduiesc; Dumnezeu însă, fiind îndurător, îşi va 
schimba hotărârea şi nu-i va pedepsi; şi atunci mă vor 
ucide cape un prooroc mincinos". „A coborât la Iope", 
spune Scriptura, „şi a aflat o corabie care mergea la 

Tarsis; şi şi-a plătit preţul călătoriei şi a intrat în ea " 
(Iona 1, 3). 

Unde-ai plecat, Iona. Te duci în alt ţinut? Dar „Al 
Domnului e pământul şi plinirea lui" (Psalmi 23, 1). Pe 
mare? Dar „a Lui este marea, El afăcut-o" (Psalmi 94, 
4). în cer? Dar nu l-ai auzit pe David spunând: „ Când 
privesc cerurile, lucrul mâinilor Tale, luna şi stelele pe 
care Tu le-ai întemeiat" (Psalmi 8, 3). Cu toate acestea, 
teama 1-a făcut să fugă - aşa credea; căci să scape 
cineva cu adevărat de Dumnezeu este cu neputinţă. 

însă când marea 1-a adus înapoi pe uscat, a mers la 
niniviteni şi a propovăduit: „încă trei zile, şi Ninive va 
fi nimicită" (Iona 3, 4). Şi când a văzut că au trecut trei 
zile şi nu s-a întâmplat nimic din câte a ameninţat 
Dumnezeu, s-a rugat, exprimându-şi durerea: „O, 
Doamne!, oare nu acestea erau cuvintele mele pe care 
eu le-am grăit pe când încă mă aflam în ţara mea?... 
Fiindcă eu ştiam că Tu eşti milostiv şi îndurat, îndelung 
răbdător şi mult-milostiv, şi că-Ţi pare rău de răutăţi" 
(Iona 4, 2). 

Ca să nu păţească, aşadar, Ilie ceea ce a păţit Iona, 
Dumnezeu i-a arătat pricina pentru care 1-a iertat pe 
Ahab: „Ai văzut cum s-a pătruns Ahab de mâhnire în 
faţa Mea?: Nu în zilele lui voi aduce necazurile, ci în 
zilele fiului său le voi aduce " (III Regi 21, 29). 

E de mirare! Stăpânul se îndreptăţeşte în faţa 
robului. Dumnezeu se apără în faţa unui om pentru ce-a 
făcut cu alt om. Să nu crezi, îi spune, că l-am iertat fără 
motiv. Nu. întrucât şi-a schimbat felul de viaţă, mi-am 
schimbat şi eu hotărârea faţă de el şi mi-am alungat 
mânia. Asta nu înseamnă că tu vei fi considerat prooroc 
mincinos. Pentru că ai spus adevărul. Dacă acela nu-şi 
schimba felul de viaţă, l-aş fi pedepsit, aşa cum 

hotărâsem. Acum însă, după ce a plâns şi s-a căit, l-am 
iertat. 

Vezi cum plângerea şterge păcatele? 

Ai însă şi o a treia cale de pocăinţă. îţi pomenesc 
multe căi, ca să-ţi fac, prin mulţimea lor, mântuirea mai 
uşoară. Aşadar care este această a treia cale? Smerita 
cugetare. Smereşte-te, şi vei face să dispară multele tale 
păcate. De asta te încredinţează Scriptura, prin parabola 
vameşului şi a fariseului (Luca 18, 10-14): Au mers, 
zice, un fariseu şi un vameş la templu, pentru a se ruga. 
Şi a început fariseul să enumere una câte una virtuţile 
lui. „Nu sunt ca ceilalţi oameni" spunea el, „răpitori, 
nedrepţi, adulteri, sau chiar ca acest vameş". 
Mizerabilule şi netrebnicule! Ai osândit pe toată lumea. 
De ce l-ai rănit cu cuvântul tău aspru şi pe cel care se 
afla lângă tine? Nu-ţi ajungea lumea întreagă, trebuia 
să-1 osândeşti şi pe vameş? Pe toţi i-ai osândit; de 
niciunul nu ţi-a părut rău? „Postesc de două ori pe 
săptămână" a continuat, „şi dau zeciuială din toate 
câştigurile" . Ce vorbe de mândrie! 

Iar vameşul cum a răspuns? După ce 1-a auzit, n-a 
zis: „Cine eşti tu, care vorbeşti în felul ăsta despre 
mine? De unde ştii cum trăiesc eu? N-ai discutat cu 
mine, n-ai locuit cu mine, nu m-ai cunoscut. De ce eşti 
atât de îngâmfat? De ce te lauzi? Cine încredinţează 
despre faptele tale bune?". Nimic asemenea n-a spus 
vameşul. Ci stătea cu capul plecat, se bătea în piept şi 
zicea: „Dumnezeule, milostiv fii mie, păcătosului". 
Astfel, prin smerita sa cugetare, a fost îndreptăţit. 
Fariseul a plecat din templu golit de virtute, iar vameşul 
plin de virtute; căci cuvintele lui au biruit lucrurile. 
Adică fariseul a fost osândit pentru mândria sa, pierzând 

tot ceea ce câştigase prin faptele lui, iar vameşul s-a 
curăţit prin smerita sa cugetare, ştergând păcatele pe 
care le săvârşise. în esenţă, desigur, n-a arătat smerită 
cugetare: căci smerită cugetare este atunci când cineva 
se smereşte pe sine, deşi este mare în virtute. Vameşul a 
rostit doar adevărul, pentru că era păcătos. Şi, în- 
tr-adevăr, cine poate fi mai rău decât vameşul? Negustor 
al nenorocirilor celorlalţi, uzurpator al ostenelilor 
străine, părtaş al câştigurilor altora, părtinitor faimos, 
legiuitor păcătos. Aşadar dacă un asemenea om a primit 
un dar atât de mare numai şi numai pentru că a arătat 
smerită cugetare, cu atât mai mult un virtuos care se 
smereşte. încât, dacă-ţi mărturiseşti păcatul şi devii 
smerit, vei fi iertat şi te vei împăca cu Dumnezeu. 

Vrei acum să afli cine este smerit? Uită-te la 
Pavel, dascălul lumii, vasul ales, limanul liniştii, turnul 
nestricăcios, care cu trupul lui mărunt a cutreierat lumea 
ca să-L propovăduiască pe Hristos, a depus atâtea 
osteneli, i-a întins atâtea curse diavolului, a fost 
întemniţat, rănit, biciuit, a uimit lumea prin epistolele 
sale, a fost chemat la lucrarea lui prin glas ceresc... Şi cu 
toate acestea, se smerea şi spunea: „Eu sunt cel mai mic 
dintre apostoli; nici nu sunt vrednic să mă numesc 
apostol" (I Corinteni 15, 9). Vezi pe ce treaptă de 
smerenie se afla? Aceasta este adevărata smerită 
cugetare, să se smerească cineva în toate şi să se 
considere pe el ultimul dintre toţi. Gândeşte-te, cine era 
acela care spunea aceste cuvinte? Era Pavel, locuitorul 
cerului, stâlpul bisericilor, îngerul pământesc, omul 
ceresc. 

Smerita cugetare deci este o altă cale de pocăinţă; 
smerita cugetare, care 1-a îndreptăţit atât de uşor pe 
vameş şi i-a dăruit împărăţia cerurilor. 

Să vorbim acum despre o a patra cale. Este 
milostenia, împărăteasa virtuţilor. 

„Mare lucru şi de cinste e omul milostiv", spune 
Solomon (Proverbe 20, 6). Mari sunt aripile milosteniei. 
Sfâşie văzduhul, trece de lună, lasă în urmă soarele şi 
ajunge în ceruri. Dar nici acolo nu stă. Trece şi de 
ceruri, înconjoară puterile îngereşti şi se aşează în faţa 
tronului Domnului. Află asta din Sfânta Scriptură, unde 
îngerul acela, care i s-a arătat cuviosului şi milostivului 
sutaş Corneliu, i-a zis: „Rugăciunile şi milosteniile tale 
s-au suit spre pomenire înaintea lui Dumnezeu " (Fapte 
10, 4). Ce înseamnă acest lucru? Că, chiar dacă ai multe 
păcate, milostenia te apără în faţa lui Dumnezeu. Nu-ţi 
fie teamă, căci nici o putere nu i se poate împotrivi. Ea 
ţine în mâini un catalog şi cere achitarea datoriilor. 
Pentru că însuşi Hristos a spus: „Cel ce face un bine 
unuia dintre aceşti foarte mici fraţi ai Mei, Mie Mi l-a 
făcut" (parafrază la Matei 25, 40). Prin urmare, oricâte 
păcate ai avea, milostenia ta are mai mare greutate şi le 
ţine piept tuturor. 

N-ai citit în Evanghelie parabola celor zece 
fecioare? Cele care au păzit fecioria dar n-au avut 
milostenie au rămas afară din cămara nunţii. Căci din 
zece, cinci erau înţelepte şi cinci fără de minte. Cele 
înţelepte luaseră untdelemn pentru candelele lor. Cele 
fără de minte nu luaseră, şi de aceea candelele au 
început să li se stingă. Atunci au cerut untdelemn de la 
cele înţelepte. Acelea însă au răspuns: „Nu, ca nu 
cumva să nu ne ajungă nici nouă şi nici vouă" (Matei 
25, 9). Nu le-au refuzat din lipsă de milă sau din răutate, 
ci pentru că nu mai era vreme, căci venea deja mirele, şi 
din teamă, ca nu cumva să rămână toate pe afară. Şi le 
sfătuiesc: „Mai bine mergeţi la cei ce vând untdelemn şi 

cumpăr aţi-vâ" . Aveau şi cele neînţelepte candele, dar 
nu aveau untdelemn. Candela înseamnă feciorie, 
untdelemnul milostenie; şi aşa cum candela, dacă nu 
este întreţinută cu untdelemn, se stinge, la fel şi fecioria, 
dacă nu este însoţită de milostenie, îşi pierde valoarea, 
însă cine sunt cei care vând asemenea untdelemn? 
Săracii. Şi cât cer pe el? Cât vrei. Preţul nu este stabilit, 
şi în felul acesta nu te poţi dezvinovăţi spunând că eşti 
sărac. Ai un singur bănuţ? Cumpără cerul; nu pentru că 
cerul este ieftin, ci pentru că Dumnezeu este iubitor de 
oameni. N-ai nici un ban? Dăruieşte un pahar cu apă 
rece; căci „cel ce în nume de ucenic va da de băut numai 
un pahar cu apă rece unuia din aceşti mici, adevăr vă 
grăiesc: Nu-şi va pierde răsplata " (Matei 10, 42). 

Cerul este un negoţ şi noi suntem nesârguincioşi. 
Dă pâine şi ia rai. Dă lucruri mici şi ia-le pe cele mari. 
Dă lucruri stricăcioase şi ia-le pe cele nestricăcioase. 
Dacă ar exista un bazar, unde ai putea să găseşti multe 
lucruri ieftine, n-ai vinde tot ce ai, n-ai face tot ce-ţi stă 
în putinţă ca să cumperi mărfurile acelea? Aşadar cum 
pentru cele stricăcioase arăţi atâta bunăvoinţă, iar pentru 
o marfă nepieritoare eşti nesârguincios şi nepăsător? 
Dă-le celor săraci şi, dacă tu taci în ceasul judecăţii, 
nenumărate guri te vor apăra; căci milostenia va fi acolo 
şi va depune mărturie pentru mântuirea ta. Nu te 
dezvinovăţi spunând că eşti sărac. Văduva care 1-a 
găzduit pe proorocul Ilie era foarte săracă, dar sărăcia 
n-a împiedicat-o să-1 ospăteze şi să-1 milostivească cu 
ceea ce avea. De aceea s-a şi învrednicit să se bucure de 
roadele milosteniei ei. 

Poate că-mi vei spune: „Dă-mi-l şi mie pe 
proorocul Ilie şi-l voi găzdui ". De ce-1 ceri pe Ilie? Ţi-1 
dau pe Stăpânul lui Ilie, şi tu nu-i dăruieşti milostenie; 

cum l-ai milostivi pe Ilie dacă l-ai întâlni? Hristos, 
Stăpânul tuturor, a spus limpede: „întrucât aţi făcut 
unuia dintre aceşti foarte mici fraţi ai Mei, Mie Mi-aţi 
făcut" (Matei 25, 40). Gândeşte-te deci că Hristos în 
ziua aceea va spune despre tine în faţa îngerilor şi a 
lumii întregi: „Acesta m-a ospeţit pe pământ; acesta 
mi-a făcut bine în nenumărate feluri; acesta, pe când 
eram neocrotit, mi-a oferit adăpost ". Ce îndrăzneală vei 
avea atunci în faţa îngerilor! Cât de mândru vei fi în faţa 
puterilor cereşti! 

Mare lucru este milostenia, fraţilor. Şi păcatele le 
şterge şi osândirea o îndepărtează. Să dăm, aşadar, 
mâncare celui sărac. Nu avem mâncare? Să-i dăm un 
bănuţ. Nu avem nici bani? Să-i dăm un pahar cu apă. 
Nu-1 avem nici pe acesta? Să-1 compătimim pentru 
nefericirea lui, şi ne vom lua răsplata; căci Dumnezeu 
nu ne răsplăteşte pentru faptă, ci pentru buna noastră 
intenţie. 

însă spunând toate acestea le-am uitat pe cele zece 
fecioare, despre care vorbeam. Să ne întoarcem deci la 
ele. Cele cinci înţelepte, cum am spus, le-au trimis pe 
cele cinci lipsite de înţelepciune să cumpere untdelemn. 
Dar între timp a venit mirele. Cele înţelepte, care aveau 
candelele pregătite şi aprinse, au intrat împreună cu el în 
cămara nunţii, şi uşa s-a închis. Peste puţin au venit şi 
celelalte şi au început să bată. „Deschide-ne", strigau 
către mire. Acesta însă, le-a răspuns dinăuntru: „Pe voi 
nu vă ştiu!". După atâtea osteneli, au rămas pe afară. 
După ce şi-au înfrânat instinctele trupeşti, după ce s-au 
asemănat cu puterile cereşti, după ce au nesocotit 
lucrurile lumeşti, după ce au îndurat arşiţa înăbuşitoare, 
după ce au trecut de nisipurile mari, după ce au zburat 
de pe pământ la cer, după ce au dobândit marea harismă 

a fecioriei, după ce au stârpit nevoile trupului, după ce 
au uitat de firea omenească, după ce trupul lor săvârşea 
fapte netrupeşti, atunci au auzit: „Pe voi nu vă ştiu"! 

Mare lucru, mare izbândă, mare virtute este 
fecioria. Când este împreună cu sora ei, milostenia, 
devine foarte puternică, şi atunci nici un rău n-o poate 
dărâma. Cele cinci fecioare neînţelepte nu aveau şi 
milostenia împreună cu fecioria, şi de aceea au rămas 
afară din cămara nunţii. Ce ruşine! Au biruit plăcerea, 
dar au fost biruite de bani. S-au lepădat de viaţa 
lumească, dar nu de cele materiale. Dar şi femeile 
măritate, care nu dau milostenie celor săraci, nu se pot 
dezvinovăţi, chiar dacă s-ar apăra spunând că trebuia 
să-şi întreţină copiii. „Dă milostenie", le spui. „Avem 
copii şi nu putem", îţi răspund. Dar Dumnezeu ţi-a dat 
copii ca să devii iubitoare de oameni, nu lipsită de 
omenie. Vrei să laşi moştenire bună copiilor tăi? Lasă 
milostenia, ca să te admire toţi şi să laşi pomenire bună 
şi mai ales ca să te izbăveşti de lanţul nenumăratelor tale 
păcate şi să fii milostivită de către Domnul. 

Ai la îndemână şi o a cincia cale de pocăinţă, 
uşoară şi ea, prin care poţi scăpa de povara păcatelor. 
Este rugăciunea. 

Să te rogi în fiecare ceas. N-o întrerupe. Nu fi 
nesârguincios. Nu înceta să chemi iubirea de oameni a 
lui Dumnezeu. Iar Acela, dacă stăruieşti, nu te va 
nesocoti, ci îţi va ierta păcatele şi îţi va da tot ceea ce îi 
ceri. Dacă te ascultă, mulţumeşte-I şi continuă să te rogi. 
Dacă iarăşi nu te ascultă, nu numai că nu trebuie să 
deznădăjduieşti, ci trebuie să te rogi şi mai stăruitor. Nu 
spune: „Am făcut multe rugăciuni şi nu s-a întâmplat 
nimic", căci şi asta spre binele tău se face. Adică, 

84 



deoarece Dumnezeu ştie că eşti nesârguincios şi 
nepăsător şi că, dacă vei dobândi prin rugăciune cele de 
care ai nevoie, vei înceta să te mai rogi, amână să-ţi dea 
ceea ce-I ceri, pentru a te face stăruitor în rugăciune şi 
pentru a comunica mai des cu El. întrucât dacă nu te 
rogi atunci când te afli într-o situaţie grea, ce vei face 
când toate-ţi vor merge bine? Aşadar Dumnezeu se 
preface că nu te aude, spre binele tău, ca să te facă să nu 
părăseşti rugăciunea. De aceea, continuă să te rogi, nu fi 
nesârguincios. Nu subaprecia puterea rugăciunii, care 
poate izbândi multe. Şi faptul că ea contribuie la iertarea 
păcatelor, află-1 din Sfânta Evanghelie. Ce se spune 
acolo? 

împărăţia cerurilor se aseamănă unui om care a 
închis uşa casei sale şi s-a aşezat împreună cu copiii săi 
să doarmă. La miezul nopţii a venit cineva ca să-i ceară 
pâine. A bătut la uşă şi a strigat: „Deschide-mi, căci am 
nevoie de pâine". Cel dinăuntru i-a răspuns: „Acum uşa 
e încuiată şi copiii mei sunt în aşternut cu mine; nu pot 
să mă scol să-ţi dau...". Celălalt, însă, a continuat să 
bată cu stăruinţă. Gazda i-a spus din nou: „Nu pot să-ţi 
dau pâine. Ne-am culcat ". Dar vizitatorul stăruitor n-a 
plecat. A rămas acolo bătând la uşă. Ce să facă atunci 
gazda? „ Sculaţi-vă ", le-a zis copiilor săi, „ daţi-i ce cere 
ca să plece şi să ne lase în pace " (parafrază la Luca 11, 
5-8). Ce înveţi de aici? Să te rogi mereu şi să nu-ţi pierzi 
curajul. Şi dacă nu primeşti ceea ce ceri, să stăruieşti în 
rugăciune, până ce vei primi. 

Există şi o altă cale de pocăinţă, deloc grea. Care 
este aceasta? Lacrimile. Plângi pentru păcatele tale, aşa 
cum ne învaţă Sfânta Evanghelie: 

Marele apostol Petru, prietenul lui Hristos, care 
n-a primit descoperirea dumnezeiască de la oameni ci de 
la însuşi Dumnezeu Tatăl, după cum mărturiseşte 
Domnul - „Fericit eşti, Simone, fiul lui Iona, că nu trup 
şi sânge ţi-au descoperit ţie aceasta, ci Tatăl Mei Cel 
din ceruri. " (parafrază la Matei 16, 17) -, acest Petru a 
căzut într-o greşeală foarte mare: s-a lepădat de însuşi 
Hristos! Şi asta o spun nu pentru a-1 osândi pe Sfânt, ci 
ca să-ţi dau ţie pricină de pocăinţă. Da, s-a lepădat de 
Domnul şi de Stăpânul şi Mântuitorul lumii! Să luăm 
însă lucrurile de la început. 

Odată, Mântuitorul nostru a văzut pe câţiva 
ucenici de-ai Lui care L-au părăsit. Atunci le-a spus 
celor doisprezece: „Nu cumva şi voi vreţi să vă 
duceţi?". „Doamne, la cine ne vom duce?", a răspuns 
Petru. „Tu ai cuvintele vieţii veşnice" (Ioan 6, 67-68). 
Mai târziu, iarăşi, Domnul, înainte de a fi dat în mâinile 
iudeilor, a profeţit că Petru se va lepăda de El de trei ori. 
însă acela i-a zis fără să se gândească mult: „Chiar 
de-ar trebui să mor împreună cu Tine, de Tine nu mă 
voi lepăda " (Matei 26, 35). 

Ce spui, Petre? Dumnezeu profeţeşte ce se va 
întâmpla şi tu nu-L crezi? Dar în felul acesta s-a arătat 
pe de o parte intenţia sa iar pe de altă parte omeneasca 
lui slăbiciune. 

Când s-a întâmplat asta? în noaptea în care Hristos 
a fost dat în mâinile iudeilor. Când se afla deja în 
mâinile lor şi era cercetat la palatul lui Caiafa, Petru 
stătea afară, în curte, împreună cu slujitorii, şi se 
încălzea lângă foc, aşteptând să vadă ce se va întâmpla. 
Atunci s-a apropiat de el o fată care i-a zis: „Şi tu erai 
cu Iisus Galileeanul!" (Matei 26, 69). Acesta însă a 
răspuns: „Nu-l cunosc pe omul acesta" (Matei 26, 72). 

La fel s-a întâmplat şi a doua şi a treia oară. Astfel s-au 
împlinit cuvintele lui Iisus, Care S-a întors şi i-a aruncat 
lui Petru o privire grăitoare. Nu i-a vorbit ucenicului 
Său cu gura, ca să nu-1 vădească în faţa iudeilor, i-a 
vorbit însă cu privirea. Ca şi când i-ar fi spus: „Petre, ce 
am spus s-a întâmplat". Atunci Petru şi-a dat seama de 
greşeala lui şi a început să plângă; să plângă nu aşa 
simplu, ci cu lacrimi amare. S-a botezat, am putea 
spune, în lacrimile sale, şi s-a curăţit prin ele de acest 
păcat, păcat atât de înfricoşător cum este lepădarea de 
Hristos. 

Cu lacrimile tale şterge şi tu toate păcatele pe care 
le-ai săvârşit. Plângi nu simplu, nu pe dinafară, ci 
amarnic, ca Petru. Din străfundul sufletului tău să-ţi 
izvorască lacrimile, ca să se milostivească de tine 
Stăpânul iubitor de oameni şi să te ierte. Căci El însuşi a 
spus: „Oare voiesc Eu cu tot dinadinsul moartea 
nelegiuitului, sau mai degrabă să se abată de la calea 
lui cea rea şi să fie viu?" (Iezechiel 18, 23). De la tine 
cere ceva mic, pe când El ţi le dă pe cele mari. Cere o 
pricină pentru a-ţi dărui comoara mântuirii. în schimbul 
câtorva lacrimi de pocăinţă îţi dăruieşte iertarea 
păcatelor. 

în Scriptură vei găsi şi multe alte căi de pocăinţă, 
în afara celor la care m-am referit aici. Pocăinţa a fost 
propovăduită şi înainte de naşterea lui Hristos, de către 
proorocul Ieremia: „Oare cel ce cade nu se ridică? 
Oare cel ce se abate nu se întoarce?" (Ieremia 8, 4). 
„Intoarce-te din nou la Mine!" (Ieremia 3, 7). De aceea 
Dumnezeu ne-a dat multe şi diferite căi de pocăinţă, ca 
să taie în noi orice început de nesârguinţă. 

Ai păcătuit? Vino în Biserică şi şterge păcatul tău. 
Ori de câte ori cazi pe un drum, tot de atâtea ori te şi 
ridici; astfel, ori de câte ori păcătuieşti, de atâtea ori să 
te şi pocăieşti. Nu deznădăjdui, nu fi nesârguincios, ca 
să nu-ţi pierzi nădejdea în bunătăţile cereşti care s-au 
pregătit pentru noi. Şi chiar dacă şi la bătrâneţe ai 
păcătuit, pocăieşte-te şi vino în Biserică. Aici este spital, 
nu tribunal. Aici se dă iertare, nu ţi se cere a răspunde 
pentru păcate. Spune-I lui Dumnezeu, „Ţie unuia am 
greşit şi răul în faţa Ta l-am făcut" (Psalmi 50, 4), şi te 
va ierta. Arată-I pocăinţă şi te va milui. Căci unele 
depind de noi iar altele de Dumnezeu. Dacă noi facem 
ceea ce depinde de noi, va face şi Dumnezeu ceea ce 
depinde de El. 

Aşadar, de vreme ce Domnul tuturor este atât de 
iubitor de oameni, să nu fim nepăsători faţă de 
mântuirea noastră. Ne aşteaptă împărăţia cerurilor, pe 
care ochiul n-a văzut-o şi urechea n-a auzit-o şi la inima 
omului nu s-a suit. Nu trebuie să facem tot ce ne stă în 
putinţă ca să n-o pierdem? Nu trebuie să dăm ceva, fie şi 
cât de mic, pentru a le dobândi pe cele mari şi 
nepreţuite? Să ne pocăim, deci, să obişnuim mâinile 
noastre să dea milostenie, să ne smerim, să ne întristăm, 
să plângem. Toate acestea sunt mici. Mari, mai presus 
de puterile noastre, sunt cele pe care ni le va da 
Dumnezeu, raiul şi împărăţia cerurilor, în care fie să 
intrăm cu toţii, cu harul Lui. 

întâmpinarea morţii 

Multe lucruri vrem să le aflăm şi să le înţelegem, 
dar mai ales vremea când va veni sfârşitul lumii. 
Apostolul Pavel, pentru a potoli această nepotrivită 
preocupare a noastră, scrie într-o epistolă de-a lui: „Iar 
despre ani şi despre vremi, fraţilor, nu aveţi nevoie să vă 
scriem noi, căci voi înşivă ştiţi bine că precum un fur 
noaptea, aşa vine ziua Domnului" (I Tesaloniceni 5, 1-2). 

Adică ce vom câştiga dacă ştim când va fi a doua 
venire a Domnului? Spuneţi-mi. Să ne închipuim că va 
veni după douăzeci de ani, sau după treizeci, sau după o 
sută. Ce însemnătate poate avea asta pentru noi? Nu 
cumva pentru fiecare dintre noi sfârşitul nu vine odată 
cu moartea lui? Aşadar de ce-ţi faci dureri de cap şi te 
chinui să afli despre sfârşitul lumii? Din păcate, însă, 
aşa cum se întâmplă şi în multe alte împrejurări, când 
suntem nepăsători faţă de lucrurile care ne privesc direct 
şi ne îndeletnicim cu treburile altora, nesocotind 
problemele noastre şi îngrijindu-ne de cele străine, la fel 
şi în cazul acesta; în loc ca fiecare să se intereseze de 
sfârşitul lui, vrem să aflăm în de-amănunt cum şi când 
va veni sfârşitul obştesc al tuturor? 

Dacă vreţi să aflaţi de ce este necunoscut fiecăruia 
dintre noi sfârşitul vieţii sale şi de ce moartea vine pe 
neaşteptate, ca un fur noaptea, vă voi spune, 
considerând că e drept să se întâmple aşa. Aşadar dacă 
fiecare dintre noi şi-ar cunoaşte clipa morţii, nimeni nu 
s-ar îngriji să săvârşească fapte virtuoase cât trăieşte, ci 
cunoscând care va fi ultima zi din viaţa sa, după ce mai 

întâi va face nenumărate rele, s-ar pocăi cu puţin înainte 
de a închide ochii şi ar pleca spre viaţa de dincolo 
izbăvit de păcatele lui. Dacă acum, când frica şi 
necunoaşterea ceasului morţii ne cutremură sufletele, 
după ce ne petrecem întreaga viaţă în păcat, cei mai 
mulţi dintre noi abia în ultimele clipe ne hotărâm să ne 
pocăim, desigur dacă mai apucăm, care dintre noi s-ar 
mai îngriji de lucrarea virtuţii, dacă am şti cu precizie 
când vom muri? N-am şovăi să săvârşim tot felul de 
lucruri până în ziua aceea. Ne-am răzbuna pe duşmani, 
am ucide pe cine vrem, ne-am satisface patimile 
sălbatice ale sufletului pe spinarea semenilor noştri, şi 
după aceea, înainte de a muri... ne-am pocăi! 

în afară de asta, nici fapte de jertfire de sine 
adevărate n-ar exista, nici oamenii cu suflet viteaz n-ar 
avea vreun merit, deoarece, când ar înfrunta cu curaj şi 
neînfricare diferitele primejdii, şi-ar îndreptăţi curajul 
prin încredinţarea că nu le-a sosit ceasul morţii. încă şi 
cei mai laşi s-ar arunca fără şovăială în foc, ştiind că nu 
sunt în primejdie de a păţi ceva rău. Căci cel care ştie 
că-şi poate pierde viaţa într-o primejdie şi cu toate 
acestea nu şovăie să se expună acestei primejdii, îşi 
dovedeşte fără putinţă de îndoială vitejia şi jertfirea de 
sine. 

Cel ce are cu adevărat cugetul înţelept şi este 
călăuzit de nădejdea bunătăţilor viitoare, nici moartea 
n-o consideră moarte. Adică dreptul, care umblă pe 
calea lui Dumnezeu şi în fiecare zi aşteaptă să intre în 
împărăţia Lui, nu se tulbură, nu se cutremură, nu se 
necăjeşte atunci când se află faţă în faţă cu moartea, 
adică, de pildă, când îi moare vreo rudă sau vreun 
prieten. Căci ştie că moartea, pentru cei care au trăit în 
virtute pe pământ, nu este decât trecerea într-o viaţă mai 

bună, călătorie într-un ţinut mai frumos, cale ce duce la 
încununare. 

De aceea în faţa cetăţilor şi a satelor sunt cimitire 
şi morminte, pentru a ne aduce mereu aminte că omul 
este muritor. Astfel, când intrăm într-o cetate mare şi 
bogată sau într-un sat frumos şi pitoresc, înainte de a 
vedea frumuseţile şi priveliştile lor, vedem sfârşitul şi 
finalul oricărei frumuseţi, oricărei bogăţii, oricărei 
slave. 

Iarăşi, când un bărbat şi o femeie se căsătoresc, 
deseori semnează o înţelegere, prin care stabilesc 
dinainte soarta averii lor în cazul morţii unuia sau a 
altuia dintre ei: „Dacă soţul moare înaintea soţiei se face 
asta". „Dacă soţia moare înaintea soţului se va face asta 
şi asta". Nici nu s-au cunoscut bine, nici nu şi-au 
început bine viaţa, şi se gândesc la moarte. De multe ori, 
fireşte, înţelegerea spune şi ce se va întâmpla dacă va 
muri copilul pe care-1 vor naşte: „Dacă copilul care se 
va naşte va muri, se va face asta şi asta". Nici n-a apărut 
urmaşul şi moartea i s-a şi hotărât! 

Ce vreau să spun cu toate astea? Că, mergând la 
notar pentru alcătuirea unei înţelegeri, fiecare ştie că 
moartea îl va vizita la un moment dat pe el sau pe vreun 
membru al familiei sale. Consideră acest lucru absolut 
firesc şi inevitabil. însă când vine moartea a uitat ce-a 
scris şi spune altele. „Trebuia să mi se întâmple mie un 
asemenea lucru?" strigă cu suspine şi jale bărbatul care 
a rămas văduv. „Aşteptam eu să mi se întâmple o 
asemenea nenorocire şi să-mi pierd soţia?". Ce spui, 
omule? Când erai, sau credeai că eşti, departe de 
moarte, ştiai bine legile firii; acum că ai păţit necazul, 
le-ai uitat? Poate că Dumnezeu ţi-a luat soţia pentru că 
vrea să te conducă la înfrânare, pentru că te consideră în 

stare de nevoinţe mai mari, de o viaţă duhovnicească 
mai înaltă, şi de aceea te-a eliberat de legătura căsniciei. 

Şi tu, femeie care ţi-ai pierdut bărbatul, de ce 
plângi? Nu cumva pentru că ţi-ai pierdut ocrotitorul şi ai 
rămas singură pe lume? Niciodată să nu spui aşa ceva. 
Căci nu L-ai pierdut pe Dumnezeu, Care este ocrotitorul 
nostru, al tuturor. De vreme ce-L ai ca ajutor pe 
Dumnezeu, n-ai nevoie de nimeni altul. Nu cumva 
atunci când soţul tău trăia nu tot Dumnezeu era Cel care 
vi le dădea pe toate? Aşa să te gândeşti, şi să spui 
precum David: „Domnul este luminarea mea şi 
mântuirea mea; de cine mă voi teme? Domnul este 
ocrotitorul vieţii mele; de cine mă voi înfricoşa?" 
(Psalmi 26, 1). De-acum Acesta, „Părinte al orfanilor şi 
judecător al văduvelor" (Psalmi 67, 5), îţi va purta de 
grijă mai mult decât ţi-a purtat mai înainte. 

Vezi cum o rudă de-a ta a plecat din această lume? 
Nu te înspăimânta, nu jeli, nu-ţi zdrobi inima. Adună-ţi 
mintea, cercetează-ţi conştiinţa şi gândeşte-te că peste 
puţină vreme te va aştepta şi pe tine acelaşi sfârşit. 

„Dar mortul", îmi vei spune, „putrezeşte, se face 
ţărână". Tocmai de aceea trebuie să te bucuri mai mult. 
Când cineva vrea să rezidească o casă, care s-a învechit 
şi e gata să se prăbuşească, după ce mai întâi îi scoate 
afară pe cei ce locuiesc într-însa, o dărâmă din temelii şi 
construieşte alta mai bună. Şi când se întâmplă asta, 
locuitorii ei nu se întristează pentru că au ieşit din casa 
veche, ci sunt mai mulţumiţi. Nu-i interesează, vezi 
bine, dărâmarea până la temelii, pe care o văd cu ochii 
lor, întrucât se gândesc la noua şi frumoasa clădire care 
se va rezidi, deşi încă n-o văd. 

La fel face şi Dumnezeu. Când vine vremea ca 
trupul nostru să fie nimicit mai întâi scoate sufletul, care 

locuieşte într-însul, ca şi cum l-ar scoate dintr-o casă 
veche şi gata să se prăbuşească, pentru a-1 aşeza iarăşi 
cu slavă şi mai mare în casa nouă, care se va clădi. Şi 
Adam, când a fost creat, n-a văzut că a fost plăsmuit din 
lut. Adică Dumnezeu n-a plăsmuit mai întâi sufletul, ca 
să nu vadă cum a fost făcut trupul. De aceea sufletul nu 
cunoştea slăbiciunea trupului. însă când va fi învierea 
de obşte, atunci sufletul se va afla într-un nou trup, 
nestricăcios, şi nu în vechiul lui veşmânt de lut. 

Mortul, deşi nu se vede pe el, îi vede însă pe cei 
care au murit mai înainte cum devin ţărână, şi învaţă 
multe. Ia priveşte cât de tăcuţi şi reţinuţi sunt în faţa 
morţilor chiar şi cei mai mândri, chiar şi cei mai făloşi 
oameni! Se aude cuvântul „moarte" şi inima tuturor este 
zdrobită de frică. Şi filozofăm în jurul mormintelor şi 
cugetăm unde o să ajungem şi pălăvrăgim despre 
zădărnicia celor lumeşti, dar îndată ce ne depărtăm, 
uităm de neputinţa noastră. Iată, de exemplu, când 
cineva se află la înmormântarea unui prieten de-al lui, se 
întoarce spre cel de lângă el şi-i spune cuvinte ca 
acestea: „Adevărat, cât de neputincioşi suntem! Cât de 
neînsemnată este viaţa noastră! Ce ni se întâmplă, oare, 
după moarte? Aşa trebuie să ne gândim şi să nu vorbim 
de rău, să nu nedreptăţim, să nu ţinem minte răul...". 
Pare că vorbeşte cu atâta sinceritate, încât, în vreme ce îl 
asculţi, nu te îndoieşti că, chiar din clipa aceea, se va 
lepăda cu desăvârşire de răutatea lui şi va începe să 
trăiască în virtute. Dar vai, după înmormântare va uita şi 
de teama, şi de vorbele lui, şi va continua să trăiască în 
păcat, la fel ca înainte. 

Să ne întoarcem însă la tema noastră. Spune-mi, 
din ce motiv îl plângi cu atâta durere pe cel care a 
murit? Pentru că era rău? Atunci nu numai că nu trebuie 

să plângi, ci să-I şi mulţumeşti lui Dumnezeu, Care a 
oprit răutatea lui. Nu cumva, dimpotrivă, a fost bun? Şi 
în cazul acesta trebuie să te bucuri, pentru că a murit 
„ca nu cumva răutatea să-i strâmbe înţelepciunea, ca 
nu cumva înşelarea să-i amăgească sufletul" 
(înţelepciunea lui Solomon 4, 11). Nu cumva era tânăr? 
Chiar şi pentru aceasta să-I mulţumeşti lui Dumnezeu şi 
să-L slăveşti, fiindcă 1-a luat lângă Dânsul. Aşa cum pe 
cei care merg să primească vreun rang, îi conducem cu 
bucurie şi mulţumire, la fel trebuie să ne luăm rămas 
bun şi de la cei care pleacă din viaţa aceasta, pentru că 
se duc aproape de Dumnezeu, unde vor primi mare 
cinstire şi fericire. 

Nu spun, desigur, că nu trebuie să ne pară rău 
pentru despărţirea de persoanele dragi nouă, care mor, 
dar să nu ne întristăm mai mult decât trebuie. Căci ne 
vom mângâia destul dacă ne gândim că omul pe care 
l-am pierdut era muritor, ca noi toţi. Dacă ne revoltăm 
nu arătăm altceva decât faptul că cerem lucruri care nu 
se potrivesc cu firea omenească. Te-ai născut om, prin 
urmare muritor. De ce suferi pentru ceva atât de firesc, 
cum este moartea? Nu cumva regreţi fiindcă pentru a 
trăi trebuie să mănânci? Nu cumva ai vrea să trăieşti 
fără hrană? Atunci de ce-ţi doreşti să nu mori? Pe cât de 
firesc este să mănânci, aşa şi să mori. De vreme ce eşti 
muritor, nu cere să devii nemuritor; căci acest lucru a 
fost stabilit o dată pentru totdeauna. Să nu ne asemănăm 
tâlharilor, care vor să-şi însuşească lucruri care aparţin 
altora. Astfel, când Dumnezeu ia de la noi bani sau 
cinstiri sau slavă, şi chiar trupul sau sufletul, le ia pe 
cele ce-I aparţin. Şi chiar şi pe copilul tău dacă l-ar lua, 
de fapt nu-1 ia pe copilul tău, ci o făptura de-a Lui. 

Aşadar dacă noi nu aparţinem nouă înşine, cum ne 
vor aparţine nouă cele ce aparţin Aceluia? Dacă sufletul 
tău nu este al tău, cum sunt ai tăi banii pe care-i ai? Şi 
dacă nu sunt ai tăi, cum cheltuieşti fără rost sau fără 
cuviinţă ceea ce aparţine altuia? Nu zice: „Cheltuiesc 
banii mei, din banii mei mă distrez"; căci cheltuieşti şi 
te distrezi din cele străine. Şi le numesc străine, pentru 
că Dumnezeu le consideră ale Lui pe cele care ţi le-a 
dat, dacă nu le împărţi cu cei săraci. Doar atunci cele 
străine devin ale tale. Dacă le cheltuieşti pentru tine, 
atunci cele ale tale devin străine. 

Nu vezi că trupurile noastre sunt slujite de mâini? 
Nu vezi că mâncarea este mestecată de gură, înainte de 
a merge în stomac? Nu cumva stomacul spune: „De 
vreme ce am primit mâncarea, sunt îndreptăţit să le 
primesc pe toate?" Ochii, iarăşi, nu cumva pentru că 
primesc lumina, o ţin numai pentru ei şi n-o pun la 
dispoziţia întregului corp? Sau nu cumva picioarele, 
întrucât păşesc singure, se cară numai pe ele şi nu 
corpul întreg? Dar şi meşterii, dacă nici unul n-ar vrea 
să dea şi altora din folosul meşteşugului lor, nu-i va 
vătăma doar pe aceia, ci şi pe ei. Chiar şi săracii, dacă ar 
fi atât de răi cum sunteţi voi, bogaţii, care nu vă gândiţi 
la altceva decât la cum să vă măriţi câştigurile, şi n-ar da 
din puţinul lor prisos celor mai săraci şi mai nevoiaşi ca 
ei, v-ar arunca degrabă şi pe voi în sărăcie. 

„Dar l-am pierdut pe scumpul meu copil", va 
spune poate cineva, „în care mi-am pus atâta nădejde". 
Şi ce vrei să spui prin asta? Mulţumeşte-I lui 
Dumnezeu, Care ţi-a luat copilul, şi atunci nu vei fi mai 
prejos de Avraam, care 1-a dus pe fiul său Isaac ca să-1 
jertfească, după porunca dumnezeiască. Aşa cum acela I 
1-a oferit lui Dumnezeu fără murmur pe nepreţuitul său 

95 



fiu, aşa să-1 oferi şi tu, şi nu vei lua răsplată mai mică. 
Nu plânge, nu suspina, nu cârti. Spune ce a spus şi 
fericitul Iov, când şi-a pierdut toţi copiii: „Domnul a 
dat, Domnul a luat; cum I-a plăcut Domnului, aşa s-a 
făcut; fie numele Domnului binecuvântat!" (Iov 1, 21). 
Aşa a zis şi către femeia lui, prin aceste cuvinte care ne 
stârnesc admiraţia: „Dacă noi am primit din mâna 
Domnului pe cele bune, nu le vom primi şi pe cele 
rele?" (Iov 2, 10). Aşa să gândeşti şi tu, de vreme ce 
copilul tău n-a căzut în mâinile vrăjmaşului şi 
unelti torului, ci s-a dus aproape de Dumnezeu, Care-i 
poartă de grijă mai mult ca tine şi Care cunoaşte 
interesul lui mai bine ca tine. Priveşte câţi copii care 
trăiesc acum au făcut din viaţa părinţilor lor un martiriu. 

„Pe copiii buni nu-i vezi?", mă vei întreba. Şi-ţi 
răspund. îi văd şi pe ei, însă starea în care se află copilul 
tău este mai sigură decât a lor. Poate că acum sunt bine, 
însă sfârşitul lor este necunoscut. Ţie nu-ţi mai e teamă 
pentru copilul tău, ca nu cumva să păţească ceva sau nu 
cumva s-o ia pe un drum greşit. De aceea, îţi spun din 
nou, nu mai jeli. Să-L slăveşti doar pe Domnul, cum a 
făcut Iov. 

„Şi cum să nu plâng", vei spune, „nu vezi că nu 
mai sunt tată?" Ce cuvinte sunt acestea? Nu cumva ţi-ai 
pierdut copilul? Nu l-ai pierdut, ci poate că acum a 
devenit şi mai sigur al tău. N-ai încetat să fii tată. Acum 
eşti ceva mai mult - nu mai eşti tatăl unui copil muritor, 
ci al unei fiinţe nemuritoare! Să nu crezi că ţi-ai pierdut 
cu adevărat copilul pentru că nu mai este lângă tine. Aşa 
cum ar fi continuat să fie copilul tău dacă ar fi plecat 
într-o ţară îndepărtată, la fel şi acum, când a plecat spre 
cer. Văzând aşadar ochii lui închişi, gura amuţită şi 
trupul nemişcat, nu te gândi: „Gura aceasta nu va mai 

vorbi, ochii aceştia nu vor mai vedea, picioarele acestea 
nu vor mai umbla". Ci să te gândeşti: „Această gură va 
rosti cuvinte mai înţelepte, aceşti ochi vor vedea lucruri 
mai frumoase, aceste picioare vor umbla prin ceruri, 
acest trup va învia nestricăcios şi-1 voi lua înapoi pe 
copilul meu mai strălucitor de cum a fost". 

„Dar nu ştiu unde s-a dus", poate că-mi vei spune. 
Cum nu ştii? Fie că a trăit făcându-se plăcut lui 
Dumnezeu, fie că nu, este ştiut unde va merge. „Tocmai 
de aceea plâng", îmi vei explica, „pentru că a plecat 
împovărat de păcate". Dar şi dacă n-ar fi avut păcate, nu 
cumva n-ai fi plâns şi n-ai fi jelit? Acum te vaiţi către 
Dumnezeu şi-I spui: „De ce l-ai luat pe copilul meu plin 
de păcate?". Atunci i-ai fi spus: „De ce ai luat un copil 
atât de bun?". în ambele cazuri, însă, trebuie să te 
bucuri. Dacă copilul era păcătos, să te bucuri că a 
încetat să mai păcătuiască şi n-a adăugat o mai mare 
povară de răutate în sufletul său. De vreme ce n-ai putut 
să-1 ajuţi cât trăia, pentru că n-a ascultat de poveţele 
tale, acum îl poţi ajuta; nu cu lacrimi şi jale, ci cu 
rugăciuni şi milostenii şi prescuri. Acestea au fost 
stabilite de Sfinţii Apostoli nu întâmplător, ci cu 
iluminarea Sfântului Duh. Preotul, în faţa sfântului 
jertfelnic, când săvârşeşte înfricoşătoarele Taine ale lui 
Hristos, îi pomeneşte nu numai pe cei vii, ci şi pe cei 
morţi, aşa încât sufletele lor se uşurează. Şi când noi 
aducem pentru ei prescuri la biserică sau dăm milostenie 
săracilor, le oferim o mângâiere, oricât de păcătoşi ar fi 
fost. Dacă, iarăşi, copilul tău a fost bun şi virtuos, cu 
atât mai mult nu trebuie să-ţi pară rău. Căci, aşa cum 
soarele curat şi strălucitor urcă pe cer, la fel şi sufletul 
curat care părăseşte trupul urcă în strălucire, însoţit de 
îngeri, la împărăţia lui Dumnezeu. 

Nu e rău, aşadar, ca cineva să moară. Atunci de ce 
ne temem de moarte? Pentru că nu ne-a cuprins iubirea 
împărăţiei cereşti, pentru că nu ne-a înflăcărat dorul 
bunătăţilor viitoare. Dacă se întâmpla aşa, am fi 
nesocotit toate bunătăţile pământului. Cel ce se teme 
mereu de iad nu se va teme niciodată de moarte. Să nu 
aveţi deci cugetele unui prunc, ci lipsa de răutate a lui. 
Pruncii se tem de măştile urâte dar neprimejdioase, însă 
nu se tem de primejdiosul foc. Astfel, dacă cineva îi ţine 
aproape de o făclie aprinsă, fără să se gândească, ating 
flacăra cu mâna şi se ard. 

Vreţi să vă spun şi o altă cauză pentru care ne 
temem de moarte? Pentru că nu trăim o viaţă virtuoasă 
şi nu avem conştiinţa curată. Altfel moartea nu ne-ar 
înspăimânta. Dovedeşte-mi că voi moşteni împărăţia 
cerurilor şi înjunghie-mă chiar acum. Şi-ţi voi fi 
recunoscător pentru că m-ai înjunghiat, de vreme ce mă 
vei trimite atât de repede să mă înfrupt din bunătăţile 
acelea. „Dar mi-e frică să nu mor pe nedrept", îmi vei 
spune. Aşadar voiai să mori pe dreptate? Dar cine este 
atât de nechibzuit încât, pe când poate să moară pe 
nedrept, preferă să moară pe dreptate? Dacă trebuie să 
ne temem de moarte, atunci să ne temem de moartea 
care vine cu îndreptăţire. Cel ce moare pe nedrept, se 
aseamănă sfinţilor. Căci cei mai mulţi dintre cei care 
s-au făcut plăcuţi lui Dumnezeu au fost omorâţi pe 
nedrept. Şi primul a fost Abel. N-a fost ucis pentru că de 
vină a fost Cain, ci pentru că Dumnezeu 1-a cinstit. Şi 
Dumnezeu a îngăduit să se săvârşească această crimă 
pentru că-1 iubea pe Abel sau pentru că-1 ura? Desigur 
pentru că-1 iubea şi voia să-i ofere o cunună mai 
strălucitoare, datorită morţii sale nedrepte. 

Vezi că nu trebuie să-ţi fie teamă că mori pe 
nedrept, ci că mori încărcat de păcate? Abel a murit pe 
nedrept, dar Cain şi-a petrecut tot restul vieţii având 
asupra sa blestemul lui Dumnezeu, suspinând şi 
tremurând neîncetat. Care din cei doi a fost mai fericit? 
Cel ce a încetat să trăiască, deşi trăia în virtute, sau cel 
care a continuat să trăiască în păcat? 

Să nu-i plângem, aşadar, fără discernământ pe cei 
care mor, ci pe cei care mor împovăraţi de păcate. 
Aceştia au nevoie de lacrimi şi de jale. Căci ce nădejde 
mai au, de vreme ce nu mai e posibil să se cureţe de 
păcatele lor? Cât se mai aflau în viaţa pământească, 
exista nădejde să se pocăiască. Acolo unde s-au dus, 
însă, nu câştigă nimeni nimic prin pocăinţă. Să-i 
plângem, da, însă nu într-un fel isteric şi necuvios, nu 
trăgându-ne de păr, nu sfâşiindu-ne faţa, nu urlând şi 
ţipând, ci cu cumpătare, lăsând lacrimile să ne curgă 
liniştite din ochi. Asta ne foloseşte şi nouă. Căci 
plângându-1 în felul acesta pe mort, ne vom strădui mult 
mai mult să nu cădem şi noi în păcate asemănătoare. 
Prin tragerea de păr şi prin ţipete mintea ni se întunecă, 
pe când prin plânsetul liniştit ea îşi păstrează 
limpezimea şi poate cugeta cu folos despre moarte. 

în felul acesta să cugeti nu numai atunci când 
moare vreo cunoştinţă de-a ta, ci şi când vezi un mort 
necunoscut fiind condus în procesiune pe drumuri la 
ultimul lui lăcaş, însoţit de copiii săi orfani, de soţia 
rămasă văduvă, de rudele şi prietenii lui, toţi plânşi şi cu 
inimile zdrobite. Să te gândeşti atunci că viaţa şi 
lucrurile lumii acesteia n-au nici o valoare şi nu se 
deosebesc de umbre şi de vise. 

Priveşte câte castele şi palate ale regilor, 
domnitorilor şi căpeteniilor au ajuns pustii! Gândeşte-te 

câtă putere şi câtă bogăţie aveau ei odată! Acum şi 
numele li s-au uitat. Scriptura spune: „Mulţi tirani au fost 
culcaţi la pământ, iar cel la care nu se gândea nimeni a 
purtat coroana " (înţelepciunea lui Sirah, 11,5). 

Nu-ţi sunt de ajuns acestea? Cugetă, atunci, care 
este valoarea ta atunci când dormi? Atunci şi o gânganie 
mică te poate omorî. Da, mulţi au murit în somn. 
Adevărat, viaţa ta atârnă de un fir de aţă! Aţa se rupe şi 
toate se sfârşesc. 

Aşa să cugeti şi să nu fii încântat de frumuseţe, de 
bogăţie, de slavă, de desfătări. Un singur lucru să te 
preocupe: Cum se vor termina toate acestea? Admiri 
ceea ce vezi aici pe pământ? însă mult mai vrednice de 
admirat sunt cele spuse în Scripturi. 

Arată-mi un domnitor neînfricat sau un bogat 
îmbrăcat în veşminte strălucitoare, atunci când este 
chinuit de febră sau când se află pe patul de moarte, şi 
atunci te voi întreba: „Unde este cel care trecea prin 
piaţă mândru şi fălos, urmat de însoţitori şi paznici? 
Unde este cel care purta haine scumpe? Unde este 
măreţia vieţii lui, luxul adunărilor sale, distracţiile, 
râsetele, comodităţile, multele cheltuieli? Toate au 
plecat şi au zburat. Ce s-a întâmplat cu trupul care s-a 
desfătat în atâtea plăceri? Apropie-te de mormânt şi 
uită-te la ţărână, la putregaiuri, la viermi. Priveşte şi 
oftează cu amar. Şi măcar ca răul să se fi limitat la 
această ţărână pe care o vezi. De la mormânt şi de la 
viermi întoarce-ţi gândul la viermele cel neadormit al 
vieţii de dincolo, la scrâşnirea dinţilor, la întunericul 
veşnic, la focul nestins, la pedepsele acelea amarnice şi 
nesuferite care nu vor avea sfârşit. Aici pe pământ, şi 
bunele şi relele odată, mai devreme sau mai târziu, se 
vor sfârşit; acolo însă amândouă durează în veci. Iar 

calitatea lor se deosebeşte de bunele şi de relele lumii 
acesteia, încât nu e cu putinţă ca cineva să le exprime în 
cuvinte. 

Ce s-a întâmplat aşadar cu toate acele măreţii? Ce 
s-a întâmplat cu banii şi cu moşiile? Ce vânt le-a luat şi 
le-a împrăştiat? Şi ce rost mai are această cheltuială 
nefolositoare a înmormântării, care nici pe mort nu-1 
foloseşte, şi pe rudele lui le păgubeşte? Hristos a înviat 
gol din mormânt. Să nu devină, deci, înmormântarea 
pricină de satisfacere a patimii noastre pentru fală. 
Domnul a spus: „Că am flămânzit şi Mi-aţi dat să 
mănânc; am însetat şi Mi-aţi dat să beau; străin am fost 
şi M-aţi primit" (Matei 25, 35-36). însă n-a spus: „Mort 
am fost şi m-aţi îngropat". Căci, dacă ne-a poruncit să 
nu avem mai mult de un veşmânt cât trăim, cu atât mai 
mult atunci când murim. Ce răspuns vom da lui 
Dumnezeu, atunci când cheltuim sume uriaşe ca să 
înmormântăm un trup mort, din moment ce Hristos, sub 
chipul semenilor noştri săraci, rătăceşte, înfometat şi 
gol, iar noi trecem nepăsători pe lângă El? 

Toate câte vi le spun, desigur, sunt nefolositoare 
pentru cei care au murit deja. Să le audă însă cei vii şi 
să-şi vină în fire, să le vină mintea la cap, să se 
îndrepteze. Orice-ar face va veni şi ceasul lor. Nu vor 
întârzia nici ei, nu vom întârzia nici noi să ne aflăm în 
faţa înfricoşătoarei Judecăţi, unde vom da socoteală 
pentru faptele noastre. Să ne nevoim aşadar, ca să 
devenim mai buni, părăsind păcatul şi urmând virtutea, 
ca să nu pierdem împărăţia cerurilor, ca să dobândim 
bunătăţile nestricăcioase pe care le-a pregătit pentru noi 
Domnul cel iubitor de oameni. 

Căsnicia creştină 

Un om înţelept, care a spus multe cuvinte de folos, 
le-a spus şi pe acestea: „Femeia şi bărbatul să se 
înţeleagă bine între ei" (Parafrază la înţelepciunea lui 
Sirah 25, 1). De la început Dumnezeu a avut grijă ca 
soţii să trăiască în armonie. De aceea vorbeşte despre 
amândoi ca şi când ar vorbi despre unul, şi spune: 
„Bărbat şi femeie i-a făcut" (Facerea 1, 27); şi „nu mai 
este parte bărbătească şi parte femeiască" (Galateni 3, 
28). Pentru că nu poate exista legătură strânsă între doi 
bărbaţi aşa cum este legătura dintre un bărbat şi o 
femeie. 

De aceea şi David, plângând şi jelind pentru 
moartea bunului său prieten, Ionatan, pe care-1 iubea 
foarte mult, nu 1-a numit tată ori mamă, frate ori soră, ci 
a spus: „Iubirea ta mi te- a făcut minune mai sus decât 
iubirile femeii" (II Regi 1, 26). Şi într-adevăr, această 
iubire este mai presus decât toate. Celelalte iubiri sunt 
puternice, această însă este şi puternică şi neofilită. 
Pentru că există un instinct erotic care cuibăreşte în 
natura soţilor şi, fără să înţelegem cum, leagă cele două 
trupuri. De aceea încă de la început, din bărbat a 
provenit femeia, iar în continuare din bărbat şi femeie 
au provenit alţi bărbaţi şi alte femei. Vezi ce legătură a 
creat Dumnezeu, neîngăduind vreunei alte firi să 
pătrundă din afară? 

Vezi şi câte altele a încuviinţat? A îngăduit ca sora 
lui Adam să-i devină acestuia soţie; sau mai bine-zis, nu 
sora, ci fiica sa; sau poate nici fiica lui, ci ceva mai 

mult, însuşi trupul lui. Iar legătura lor a stabilit-o direct 
de la început, ca pe o stâncă, unindu-i într-un singur 
întreg. De aceea nici pe femeie n-a făcut-o dintr-o 
natură străină lui Adam, pentru ca acesta să nu se lege 
cu ea ca şi cu o străină, şi nici n-a oprit căsnicia la 
unirea lui Adam cu Eva, ca acesta să nu se despartă, 
datorită unirii lui cu o singură femeie, de restul 
neamului omenesc. Aici s-a întâmplat adică ceea ce se 
întâmplă cu un copac frumos: are un trunchi, care se 
înalţă deasupra rădăcinii şi după aceea se întinde în 
multe ramuri. Dacă nu are trunchi şi ramurile ies direct 
din rădăcină, nu valorează nimic; iar dacă are doar 
multe rădăcini, nu-1 admiră nimeni. Aşadar în felul 
acesta Dumnezeu, dintr-un singur om, Adam, a făcut să 
se nască tot neamul omenesc, la fel ca ramurile din 
trunchiul copacului. Şi pentru ca iubirea să nu se 
micşoreze, ci să se întindă la toată omenirea, n-a 
îngăduit ca oamenii să se căsătorească cu surori şi fiice, 
impunându-ne despărţirea de rudele noastre. De aceea 
se spune: „Acela Care i-a făcut de la început, bărbat şi 
femeie i-a făcut" (Matei 19, 4). 

Din acestea provin mari lucruri bune dar şi mari 
lucruri rele pentru familii şi societăţi. Pentru că iubirea 
dintre bărbat şi femeie constituie, mai mult decât orice 
altceva, cea mai puternică legătură din viaţa noastră. 
Datorită acesteia mulţi oameni încep a se război şi chiar 
şi sufletele şi le vând şi le jertfesc. 

Aşadar nu întâmplător şi zadarnic a vorbit Pavel 
despre această chestiune, spunând: „Femeile să li se 
supună bărbaţilor lor precum Domnului" (Efeseni 5, 
22). De ce oare? Pentru că dacă soţii convieţuiesc în 
bună înţelegere, atunci şi copiii lor vor creşte bine şi 
vecinii se vor desfăta de mireasma vieţii lor creştine şi 

prietenii lor se vor bucura şi rudele lor se vor mândri. 
Dar dacă se întâmplă invers, toate se vor învălmăşi, 
toate vor fi tulburi şi confuze. Se întâmplă adică şi aici 
ce se întâmplă într-o armată: Când generalii ei au 
legături liniştite şi conlucrează armonios, armata merge 
bine şi poartă biruinţe; însă când aceştia nu se înţeleg şi 
se ceartă, toată armata se întoarce cu susu-n jos. Aşadar 
de aceea spune: „Femeile să li se supună bărbaţilor lor 
precum Domnului". 

însă cum se face că Scriptura într-un alt loc spune: 
„Dacă vine cineva la mine şi nu urăşte pe femeie şi pe 
bărbat, nu poate fi ucenicul Meu"? (Parafrază la Matei 
14, 26). Dacă femeile trebuie să li se supună bărbaţilor 
lor precum Domnului, cum de în altă parte le cere să se 
lepede de ei pentru Domnul? Citind cu atenţie ambele 
fragmente, veţi constata că unul nu-1 contrazice pe 
celălalt. Sunt valabile în paralel amândouă. Adică ce 
vrea să spună aici Apostolul? Sau „să vă supuneţi 
bărbaţilor voştri, ştiind că aşa îl veţi sluji pe Domnul" 
sau „să-i ascultaţi pe bărbaţii voştri, considerând, ca 
ucenice ale lui Hristos, că faceţi voia Lui". Pentru că, 
dacă cel care nu se supune puterii statului şi autorităţilor 
se împotriveşte ordinii pe care a aşezat-o Dumnezeu, 
mult mai mult femeia care nu se supune bărbatului ei 
calcă porunca dumnezeiască. 

Să considerăm deci că bărbatul este capul şi 
femeia trupul, după cum o arată şi acest pasaj apostolic: 
„Bărbatul este cap femeii (adică cârmuitor), aşa cum şi 
Hristos îi este cap Bisericii, El Mântuitorul trupului. 
Dar aşa cum Biserica I se supune lui Hristos, tot astfel 
şi femeile să le fie întru toate bărbaţilor lor" (Efeseni 5, 
23-24). 

Tu, bărbatul, îl auzi pe Pavel, care o povăţuieşte 
pe femeie să ţi se supună ţie, şi-1 lauzi şi-1 admiri. Auzi 
însă ce spune mai jos: „Bărbaţilor, iubiţi pe femeile 
voastre aşa cum şi Hristos a iubit Biserica şi pe Sine 
S-a dat pentru ea" (Efeseni 5, 25). Ai văzut mai înainte 
un model de supunere? Vezi acum şi modelul de iubire. 
Vrei ca femeia să ţi se supună aşa cum Biserica i se 
supune lui Hristos? Poartă-i şi tu ei de grijă, aşa cum 
Hristos îi poartă de grijă Bisericii. Şi dacă trebuie să-ţi 
jertfeşti viaţa pentru ea, să fii făcut bucăţi de o mie de 
ori, să le suferi şi să le rabzi pe toate, nu refuza s-o faci. 
Căci nici măcar aşa nu vei face ceva egal cu ceea ce a 
făcut Hristos pentru Biserică, de vreme ce tu vei suferi 
acestea pentru cea cu care eşti unit, iar Domnul a suferit 
pentru cea care s-a întors împotriva Lui şi L-a nesocotit. 
Aşadar pe când Hristos, nu cu ameninţări, nu cu huliri, 
nu cu spaime, ci cu multă iubire şi blândeţe, cu grijă şi 
jertfă a reuşit să inspire încredere celei care atât de mult 
L-a necăjit, aşa să faci şi tu, aşa să te porţi cu femeia ta. 
Dacă nu-ţi acordă atenţie, dacă te înfruntă cu mândrie, 
dacă te nesocoteşte, vei putea s-o îndreptezi prin marea 
ta purtare de grijă, prin dragostea şi bunătatea ta, nu prin 
mânie şi înfricoşare. Doar pe un slujitor îl poţi cuminţi 
în felul acesta, sau poate că nici pe el, pentru că se va 
înfuria degrabă şi va înceta să te mai slujească. Pe 
tovarăşa ta de viaţă, pe mama copiilor tăi, pe temelia 
oricărei bucurii din familie, nu trebuie s-o îndreptezi cu 
sălbăticie şi ameninţări, ci cu iubire şi bune maniere. 

Ce căsnicie mai e asta, când femeia tremură în faţa 
bărbatului său? Şi de ce afecţiune familială se va bucura 
bărbatul, când trăieşte cu o femeie pe care o exploatează 
ca pe o roabă? Şi dacă păţeşti ceva datorită ei, să nu i-o 
reproşezi. Nici Hristos n-a făcut aşa ceva. „Si pe Sine 

S-a dat pentru ea ", zice, „ ca s-o sfinţească, curăţin- 
d-o..r (Efeseni 5, 25-26). Prin urmare era necurată, 
avea slăbiciuni, era urâtă şi josnică. 

Orice femeie ai lua, nu va fi ca Biserica, pe care 
Hristos a ales-o ca Mireasă a Lui, şi nici nu se va 
deosebi de tine atât cât se deosebea aceea de Hristos. Şi 
cu toate acestea, Domnul n-a simţit repulsie faţă de ea şi 
nici n-a scârbit-o pentru marea ei urâţenie. Şi vrei să 
pricepi cât de mare era urâţenia ei? Auzi ce spune 
Apostolul: „Altădată eraţi întuneric" (Efeseni 5, 8). 
Vezi cât de neagră era? Există ceva mai negru decât 
întunericul? Iată însă şi necuviinţa ei: „Că noi eram 
cândva fără de minte... petrecându-ne viaţa în răutate şi 
invidie" (Tit 3, 3). Iată şi necurăţia ei: „Eram 
neascultători, rătăciţi, slujind poftelor şi feluritelor 
desfătări... " (Tit 3, 3). Şi totuşi, deşi Biserica avea 
atâtea slăbiciuni, Hristos S-a dat pe Sine morţii pentru 
ea, de parcă era una bună, frumoasă, vrednică de 
admirat. Pavel, fiind uimit de acest lucru şi admirându-1, 
spunea: „Hristos a murit pentru noi, oamenii nelegiuiţi. 
Cu greu va muri cineva chiar şi pentru un drept. Dar 
Dumnezeu, depăşind aceste hotare, şi-a arătat iubirea 
faţă de noi prin aceea că Hristos a murit pentru noi pe 
când noi eram încă păcătoşi" (Parafrază la Romani 5, 
6-8). Şi în vreme ce în starea asta era când a luat-o pe 
mireasa Lui, Biserica, a curăţit-o, a împodobit-o, a 
îmbăiat-o. Voia în felul acesta „ca s-o sfinţească, 
curăţind-o prin baie de apă întru cuvânt, ca s-o 
înfăţişeze Sieşi Biserică slăvită, fără să aibă pată sau 
creţuri sau altceva de acest fel, ci să fie sfântă şi fără 
prihană " (Efeseni 5, 26-27). Aşadar a curăţit-o prin baie 
de apă. Dar şi „întru cuvânt", zice. Care cuvânt? „în 
numele Tatălui şi al Fiului şi al Sfântului Duh ". Şi nu 

numai că a împodobit-o, dar a şi slăvit-o, a făcut-o 
strălucitoare, „fără pată sau creţuri sau altceva de acest 

fel". 

Şi noi, aşadar, această frumuseţe să o cerem. Şi 
dacă o nădăjduim, vom putea s-o dobândim. De aceea 
nu cere de la femeie cele ce nu sunt ale ei. Vezi cum 
Biserica le-a luat pe toate de la Domnul. De la El s-a 
făcut slăvită şi strălucitoare. Să nu simţi respingere faţă 
de femeie pentru că s-a nimerit să nu fie frumoasă. 
Ascultă ce zice Scriptura: „Albina e mică printre 
zburătoare, dar rodul muncii ei întrece orice dulceaţă " 
(înţelepciunea lui Sirah 11, 3). Făptură a lui Dumnezeu 
este şi femeia. Prin respingerea ta n-o jigneşti pe ea, ci 
pe Ziditorul ei. Ce are ea al ei? Nu i le-a dat pe toate 
Domnul? Dar nici pe femeia frumoasă să n-o lauzi, să 
n-o admiri. Admiraţia pentru una şi nesocotirea 
celeilalte arată că omul acela e desfrânat. Să cauţi 
frumuseţea sufletului şi să-L imiţi pe Mirele Bisericii. 
Frumuseţea trupească, dincolo de faptul că este plină de 
mândrie, provoacă gelozie, şi deseori chiar bănuieli 
neîntemeiate. Nu dăruieşte însă, şi plăcere? Pentru 
puţin, da; pentru o lună sau două, sau cel mult pentru un 
an; mai târziu, însă, nu. Pentru că, datorită obişnuinţei, 
nu te mai preocupă frumuseţea, care însă întreţine 
mândria femeii. Aşa ceva nu se întâmplă în cazul unei 
femei care nu are frumuseţe exterioară, însă are 
frumuseţe lăuntrică. Acolo este normal ca plăcerea şi 
iubirea soţului să rămână de la început şi până la sfârşit 
nemicşorate, întrucât provin din frumuseţea sufletului, 
nu a trupului. 

Există ceva mai frumos decât stelele cerului? Un 
trup mai alb ca al lor nu poţi găsi. Ochi mai strălucitori 
nu-mi poţi arăta. Când Dumnezeu a zidit stelele, îngerii 

107 



le-au admirat plini de uimire. Şi noi acum le admirăm, 
însă nu atât de mult, aşa cum o făceam când le-am văzut 
pentru prima oară. Aceasta este obişnuinţa. Micşorează 
uimirea, şi prin urmare şi admiraţia şi atracţia. Gândi- 
ţi-vă acum cât de mult este valabil acest lucru în cazul 
femeii. Iar dacă se întâmplă s-o afle şi vreo boală, toate 
au pierit. Iată de ce de la femeie trebuie să cerem 
bunătate, cumpătare, responsabilitate şi sinceritate. 
Acestea sunt însuşirile frumuseţii sufleteşti. Frumuseţe 
trupească să nu cerem. Nu-i vezi pe atâţia şi atâţia care 
şi-au luat femei frumoase, cum şi-au distrus vieţile în 
chip jalnic? Şi nu-i vezi pe alţii, care fără să aibă femei 
frumoase au trăit foarte fericiţi? 

însă nici femeie bogată să nu căutăm. Nimeni să 
nu aştepte să devină bogat prin căsătorie. Vrednică de 
scârbă şi de nesocotire este o asemenea îmbogăţire. în 
plus, cum spune Apostolul, „Cei ce vor să se 
îmbogăţească, aceia cad în ispită şi în cursă şi în multe 
pofte nebuneşti şi vătămătoare, care-i cufundă pe 
oameni în ruină şi-n pierzare" (I Timotei 6, 9). 

De la femeie, deci, să nu ceri bani, ci virtuţi. E cu 
putinţă să fii nepăsător faţă de cele importante şi să te 
îngrijeşti de cele lipsite de importanţă? Din păcate însă, 
cu toate facem aşa. Dacă dobândim copil, ne interesează 
nu de cum va deveni om bun, ci de cum îi vom asigura 
averi; nu de cum va dobândi bune maniere, ci de cum va 
agonisi multe venituri. în profesia noastră, la fel, nu ne 
preocupăm de cum s-o practicăm cinstit, ci de cum ne 
va aduce mari câştiguri. Aşadar toate se fac pentru bani. 
Ne-a cuprins iubirea de arginţi, şi de aceea mergem spre 
pieire. 

„Aşa sunt datori bărbaţii să-şi iubească femeile" , 
continuă Apostolul, „ca pe propriile lor trupuri. Cel 

ce-şi iubeşte femeia, pe sine se iubeşte. Că nimeni 
vreodată nu şi-a urât trupul; dimpotrivă, fiecare îl 
hrăneşte şi-l îngrijeşte, precum şi Hristos Biserica; 
pentru că noi suntem mădulare ale trupului Său, din 
carnea Lui şi din oasele Lui" (Efeseni 5, 28-30). Ce 
vrea să spună prin aceste cuvinte? Ne proiectează o 
imagine mai puternică, un exemplu mai viu. Totodată ne 
conduce mai aproape şi cu mai multă limpezime de încă 
o îndatorire a noastră. Ca să nu spună cineva că, „Acela 
Dumnezeu a fost şi S-a dat pe sine ", de aceea Pavel 
zice: „Aşa sunt datori şi bărbaţii... ". Prin urmare nu e 
vorba de o harismă, de un dar, ci de o îndatorire, de o 
obligaţie. După ce zice, „să-şi iubească femeile ca pe 
propriile lor trupuri", adaugă: Căci „nimeni vreodată 
nu şi-a urât trupul; dimpotrivă, fiecare îl hrăneşte şi-l 
îngrijeşte". Şi cum este femeia trup al tău? Citim în 
cartea facerii" că, atunci când Adam s-a trezit şi a 
văzut-o pe femeia pe care Dumnezeu a plăsmuit-o din 
coasta lui, a spus: „De data aceasta iată os din oasele 
mele şi carne din carnea mea!" (Facere 2, 23). Aşadar 
aşa cum Domnul îngrijeşte cu blândeţe de Biserică, 
adică de noi toţi, pentru că suntem mădulare ale Lui, 
trup al Lui şi oase ale Lui - şi asta o cunoaştem bine 
noi, cei ce participăm la Sfintele Taine -, la fel şi 
bărbatul este dator să se îngrijească cu blândeţe de soţia 
lui, pentru că din el s-a zidit, este bucată din trupul lui. 

„De aceea", spune Scriptura, „va lăsa omul pe 
tatăl său şi pe mama sa şi se va lipi de femeia sa şi cei 
doi (prin căsătorie) vor fi un trup", un singur om 
(Facerea 2, 24; Efeseni 5, 31). Iată şi al treilea motiv. 
Aici se arată că bărbatul, după ce-i părăseşte pe cei care 
l-au născut, se lipeşte de femeie. De aici înainte trupul, 
tatăl şi mama, nasc copil care se plăsmuieşte din unirea 

seminţelor lor. încât toţi trei sunt un singur trup, aşa 
cum şi noi la fel suntem un trup cu Hristos. Aşadar câtă 
iubire ai pentru tine, atâta iubire vrea Dumnezeu să ai şi 
pentru femeia ta. Nu vedeţi că şi în trupul nostru există 
multe lucruri nedesăvârşite şi multe lipsuri? Unul are 
picioarele strâmbe, altul mâinile paralizate, un al treilea 
are vreun mădular bolnav etc. însă nici nu se poartă rău 
cu mădularul acela, nici nu-1 taie; dimpotrivă, îl 
îngrijeşte şi-1 ocroteşte mai mult decât pe mădularele 
sănătoase, şi motivul este lesne de înţeles. 

Aşadar iubeşte-o pe femeia ta tot aşa cum te 
iubeşti şi pe tine. Nu numai pentru că bărbatul şi femeia 
au aceeaşi fire, ci şi dintr-o altă pricină, mai însemnată: 
Deoarece nu mai sunt două trupuri separate, ci unul 
singur; şi bărbatul este capul, iar femeia trupul. După 
cum spune apostolul Pavel într-o altă epistolă de-a sa, 
„Hristos este capul oricărui bărbat, iar capul femeii 
este bărbatul, iar capul lui Hristos este Dumnezeu" 
(I Corinteni 11, 3). însă aşa cum spune, că „capul lui 
Hristos este Dumnezeu", la fel zic şi eu că, după cum 
noi suntem un trup, aşa este şi Hristos cu Tatăl. Prin 
urmare şi Tatăl este capul nostru. 

Ne aduce şi două exemple, unul despre trup şi 
altul despre Hristos. De aceea şi adaugă: „Taina 
aceasta" - adică cea care spune că bărbatul şi femeia 
vor deveni un trup - „ mare este; iar eu zic, în Hristos şi 
în Biserică" (Efeseni 5, 32). Se referă la legătura dintre 
Hristos şi Biserică, pentru că şi Acela L-a lăsat pe Tatăl 
Său, s-a arătat ca om pe pământ, s-a unit cu mireasa 
(Biserica), adică cu noi, şi s-a făcut un duh cu ea - cu 
noi, căci „cel ce se lipeşte de Domnul este un duh cu 
El" (I Corinteni 6, 17). Şi este taină mare, pentru că 
omul pe tatăl lui, care l-a născut şi l-a crescut, pe mama 

lui, care în dureri înfricoşătoare 1-a adus pe lume, pe 
părinţii lui, care i-au făcut atât bine şi l-au ocrotit atâţia 
ani, pe aceştia îi părăseşte. Şi ce face? Se lipeşte de o 
femeie care cu puţin înainte îi era necunoscută, cu care 
nu avea nimic în comun. Cu adevărat, mare taină! Iar 
părinţii nu numai că nu regretă că se întâmplă acest 
lucru, ci se şi bucură şi cheltuiesc cu bunăvoinţă bani 
pentru nuntă. Negrăită taină! Necercetată taină! A 
profeţit-o şi Moise în cartea „Facerii" (2, 23-25). A 
propovăduit-o acum cu glas tare Pavel, zicând că se 
referă la legătura dintre Hristos şi Biserică. 

„Dar şi în ceea ce vă priveşte, fiecare din voi să-şi 
iubească femeia ca pe sine însuşi, iar femeia spre 
bărbat să se-nfware" (Efeseni 5, 33). Nu se arată aici 
doar dragoste, ci şi respect. Nefiind stăpân al familiei, 
femeia nu trebuie să ceară aceeaşi cinstire cu a 
stăpânului, bărbatul, de vreme ce este mai jos ca el. Dar 
nici bărbatul nu trebuie să-şi nesocotească femeia pentru 
că aceasta i se supune, căci ea este trupul; şi dacă capul 
nesocoteşte trupul, va pieri şi el împreună cu acela. De 
aceea bărbatul trebuie să-i ofere femeii iubirea lui ca o 
răsplată a supunerii ei. Şi capul este necesar, şi trupul. 
Trupul pune în slujba capului mâinile, picioarele, şi 
toate celelalte mădulare ale sale, iar capul se îngrijeşte 
de trup şi-1 ocroteşte. Nu există lucru mai bun precum 
căsnicia şi conlucrarea de acest fel: respect din partea 
femeii, iubire din partea bărbatului. Desigur, femeia 
care-1 respectă pe bărbat îl şi iubeşte. îl respectă ca pe 
capul ei şi-1 iubeşte ca pe un mădular, de vreme ce şi 
capul este tot un mădular al trupului. 

Aşadar în felul acesta Dumnezeu a stabilit ca 
femeia să i se supună bărbatului, ca să existe pace şi 
înţelegere între ei. Căci nicăieri unde sunt mai mulţi 

stăpâni nu există pace. Unul trebuie să fie stăpânul. 
Aceasta o observăm peste tot. Oricum, acolo unde există 
oameni duhovniceşti există şi pace. De pildă, primii 
creştini ai Ierusalimului erau cinci mii de oameni, dar 
aveau o inimă şi un suflet. Şi nimeni nu considera că 
vreunul din bunurile lui era al său, ci se supuneau unul 
altuia. Acest lucru arată înţelepciune şi respect faţă de 
Dumnezeu. 

Fii cu luare-aminte însă, la faptul că Apostolul 
stăruie mai mult pe iubire decât pe respect. E firesc. 
Căci atunci când există iubire între soţi, pentru toate 
problemele se găsesc soluţii. Bărbatul care-şi iubeşte 
femeia sa, chiar dacă ea ar fi neîmblânzită, o va răbda, 
în căsnicie, înţelegerea fără iubire nu se poate realiza. 

Iar dacă la prima vedere poziţia femeii pare 
dezavantajată, deoarece i-a fost poruncit să arate respect 
faţă de bărbatul ei, în realitate poziţia este avantajată, 
căci bărbatului i s-a poruncit să fie înzestrat cu ce-i mai 
important, cu iubirea. Ce trebuie să se întâmple, însă, 
dacă femeia nu-1 respectă pe bărbat? Şi într-o asemenea 
împrejurare, acesta are datoria s-o iubească. Dacă 
ceilalţi nu-şi fac îndatoririle lor, noi trebuie să le facem. 
Zice, de pildă, „să vă supuneţi unul altuia întru frica lui 
Hristos" (Efeseni 5, 21). Porunca se referă la amândoi. 
Ce însemnătate are, aşadar, dacă unul nu se supune? Tu 
să asculţi de legea lui Dumnezeu. Femeia, chiar dacă 
soţul său n-o iubeşte, este datoare să-1 respecte, ca să nu 
încalce îndatorirea ei. Şi când fiecare îşi duce la 
îndeplinire îndatorirea, atunci căsnicia lor este creştină, 
este duhovnicească, nu trupească. 

Dar să ţii seama de un lucru, bărbate, că, atunci 
când Apostolul a poruncit soţiei tale să-ţi arate respect, a 
vorbit despre respectul care se cuvine unei femei libere, 

112 



nu unei sclave. Am spus-o, femeia este trupul tău. Dacă 
vrei să aibă respect de roabă, atunci îţi necinsteşti trupul 
şi te insulţi pe tine însuţi. Care este conţinutul 
respectului acestuia? Să nu-ţi vorbească împotrivă, să nu 
se răzvrătească, să nu vrea să fie stăpână în casă. E de 
ajuns ca respectul ei să se limiteze la acestea. Dacă tu o 
iubeşti, cum ţi-a poruncit Dumnezeu, vei izbuti mai 
multe. Căci firea femeiască este oarecum mai slabă şi 
are nevoie de ajutor, ocrotire, blândeţe, purtare de grijă. 
Pe toate să i le oferi, pe toate să le faci de dragul ei, 
chiar şi la chinuri să te supui. 

Femeia stă pe lângă stăpânul casei. Are şi ea 
putere asemănătoare cu cea a bărbatului. Bărbatul, însă, 
are ceva mai mult, un lucru izbăvitor pentru familie. A 
primit rangul de a fi cap al trupului, aşa cum este 
Hristos cap al Bisericii, nu numai de a o iubi şi îngriji pe 
femeie, dar şi s-o călăuzească spre bine, „ca s-o 
înfăţişeze... ", zice, „sfântă şi fără de prihană" (Efeseni 
5, 27). Şi dacă el se va îngriji ca femeia să dobândească 
sfinţenie şi neprihănire, toate celelalte vor veni de la 
sine. Dacă le cere pe cele dumnezeieşti, cele omeneşti 
vor urma foarte uşor, şi în casă vor domni ordinea, 
pacea, evlavia. 

Aşadar Apostolul a spus că toate problemele 
căsniciei pot fi rezolvate, dacă bărbatul îşi iubeşte 
femeia şi femeia îşi respectă bărbatul. N-a explicat însă 
în ce fel se vor realiza acestea. Vă voi explica eu: 
Nesocotind banii, năzuind la virtuţile sufletului şi având 
frică de Dumnezeu. 

„Orice va făptui cineva, bun sau rău, va fi 
răsplătit pe măsură de Domnul" (Parafrază la Efeseni 6, 
8). Aşadar nu de dragul ei, ci de dragul lui Hristos şi 
ascultând de El s-o iubească pe femeia lui. Dacă se 

gândeşte aşa, ispita sau cearta nu se vor cuibări între ei. 
Femeia să nu creadă pe nimeni când soţul ei este vorbit 
de rău. Dar nici nu trebuie să urmărească bănuitoare 
unde intră şi de unde iese tovarăşul său de viaţă. 
Bărbatul, de asemenea, nu trebuie să îngăduie calomnii 
despre femeia sa, însă nici să nu-i nască bănuieli prin 
purtarea lui. De ce, omule, rătăceşti de colo-colo toată 
ziua şi te aduni acasă abia seara, fără să-i dai explicaţii 
mulţumitoare soţiei tale? Dacă-ţi va reproşa asta, să 
nu-ţi pară rău. Reproşurile ei dovedesc iubire, nu 
îndrăzneală şi răceală. Şi iubirea ei pentru tine o face 
să-i fie teamă. îi e teamă ca nu cumva vreo alta să i te 
răpească, ca nu cumva să-i ia tot ce are mai de preţ, ca 
nu cumva să-i rupă legătura căsniciei. Eşti dator deci să 
faci tot ce poţi pentru a n-o amărî pe femeia ta. 

Dar nici femeia nu trebuie să-1 nesocotească pe 
bărbatul ei pentru vreun motiv, mai ales dacă este sărac. 
Să nu cârtească şi să nu hulească, spunând, de pildă, 
„Laşule şi fricosule, leneşule, nesârguinciosule şi 
somnorosule! Cutare, chiar dacă se trage dintr-o familie 
săracă, prin multe osteneli şi primejdii a făcut avere 
mare. Şi iată, femeia lui poartă haine scumpe, umblă cu 
trăsura, are atâţia slujitori, iar eu te-am luat pe tine, care 
eşti măcinat de sărăcie şi trăieşti fără rost!". Femeia nu 
trebuie să-i spună bărbatului ei asemenea vorbe. Trupul 
nu se răzvrăteşte împotriva capului, ci i se supune. însă 
cum va răbda sărăcia? De la cine va afla mângâiere? Să 
se gândească la femeile mai sărace ca ea. Să cugete câte 
fete provenite din familii bune, nu numai că n-au primit 
nimic de la bărbaţii lor, ci şi-au cheltuit şi averea lor 
pentru ei. Să socotească primejdiile care însoţesc o 
astfel de bogăţie, şi va prefera atunci viaţa săracă dar 
liniştită. în general, dacă-şi iubeşte soţul, nu va grăi 

nicicând cârteli sau vorbe de ocară la adresa lui. Va 
prefera să-1 aibă lângă ea fără averi, decât să fie bogat 
dar ea să trăiască în nesiguranţa şi neliniştea care 
însoţesc lucrările negustoreşti. 

Nici bărbatul însă, auzind cârtelile şi ocările 
femeii sale, nu trebuie s-o înjure sau s-o lovească, sub 
pretext că are putere asupra ei. Mai bine s-o sfătuiască şi 
s-o povăţuiască liniştit, fără ca vreodată să ridice mâna 
asupra ei. S-o înveţe filozofia cerească, creştină, care 
este adevărata bogăţie. S-o înveţe nu numai prin 
cuvinte, ci şi prin fapte, că sărăcia nu este deloc rea. S-o 
înveţe să nesocotească slava şi să iubească smerenia; şi 
atunci ea nici cârteli n-ar mai rosti, nici bani nu şi-ar 
mai dori. S-o înveţe să nu iubească bijuterii de aur şi 
hainele luxoase şi multele parfumuri, nici să nu-şi 
dorească în casă mobilă scumpă şi podoabe de prisos. 
Toate acestea vădesc zădărnicie şi prostie. Podoabele ei 
şi ale casei sale să fie buna cuviinţă şi decenţa. Şi ea şi 
casa în care locuieşte să fie înmiresmate de mireasma 
înţelepciunii şi a virtuţii. 

Aşadar s-a terminat sărbătoarea nunţii? Au plecat 
invitaţii? Ai rămas numai cu mireasa, soţia ta? Nu 
arunca imediat de pe tine seriozitatea, aşa cum fac 
bărbaţii desfrânaţi. Păstreaz-o pentru multă vreme, şi 
mare câştig vei avea. Acum, în prima perioadă a 
căsniciei, înainte de a vă cunoaşte bine şi a căpăta 
libertate în relaţia voastră, când femeia este stăpânită de 
o anume ruşinare şi reţinere, este ocazia cea mai bună 
s-o modelezi după tine şi să-i impui, în chip delicat şi 
cuminte, principiile tale. Căci, când femeia va prinde 
curaj, le va învălmăşi pe toate. Bine ar fi, deci, să menţii 
sfiala ei cât mai mult cu putinţă. Şi cum vei face asta? 
Când şi tu arăţi că nu ai mai puţină reţinere ca ea; când 

vorbeşti puţin, când eşti serios şi înţelept. Astfel te va 
asculta şi va accepta, vrând-nevrând, cele pe care i le vei 
spune. Dar şi mai binevoitor le va primi dacă-i vei arăta 
din belşug iubirea ta; căci nimic altceva nu contribuie 
atât de mult la a convinge un om de cuvintele noastre, 
cât dacă înţelege că i le-am spus cu dragoste şi din 
dragoste. 

Şi cum îi vei arăta iubirea ta? Spunându-i, de 
exemplu: „N-am vrut să iau de soţie o altă femeie, care 
poate ar fi fost mai bogată sau mai gospodină. Te-am 
ales pe tine pentru caracterul, cuminţenia, blândeţea şi 
înţelepciunea ta. Căci am învăţat să nesocotesc bogăţia 
ca pe ceva zadarnic, ceva pe care-1 dobândesc tâlharii, 
oamenii imorali şi înşelători. Pe mine m-a atras virtutea 
sufletului tău, pe care o prefer în locul vreunei alte 
bogăţii. O fată înţeleaptă, care trăieşte în evlavie, merită 
cât lumea întreagă. De aceea te-am iubit, te iubesc şi te 
pun mai presus de viaţa mea. Viaţa de aici este deşartă. 
Mă rog, aşadar, la Dumnezeu şi fac tot ce pot ca să ne 
învrednicim să ne trăim viaţa astfel încât şi în împărăţia 
cerurilor să fim împreună. Căci viaţa pământească este 
şi scurtă şi provizorie, însă dacă ne vom învrednici s-o 
petrecem făcându-ne plăcuţi lui Dumnezeu, vom fi 
veşnic împreună cu Hristos, desfătându-ne în fericire 
negrăită. Eu mai presus de toate pun iubirea pentru tine, 
şi nimic nu-mi va fi atât de neplăcut şi greu decât să mă 
cert vreodată cu tine. Şi dacă ar trebui să le pierd pe 
toate şi să devin sărac sau să mă aflu în primejdie sau să 
păţesc orice, pe toate le voi îndura cu răbdare, e de ajuns 
să ştiu că legăturile dintre noi doi sunt bune. Dar e 
necesar să faci şi tu la fel. Dumnezeu vrea ca legătura 
iubirii noastre să fie reciprocă şi nedespărţită. Auzi ce 
spune Scriptura: „ Va lăsa omul pe tatăl său şi pe mama 

sa şi se va lipi de femeia sa". Să nu avem, deci, nici o 
pricină de împuţinare a sufletului. Piară toţi banii, 
slujitorii şi cinstirile! Eu mai presus de toate pun iubirea 
pe care o am pentru tine". 

Cuvintele acestea vor fi preţuite de femeie mai 
mult decât mulţimi de comori şi de bogăţii! Să-i spui c-o 
iubeşti, fără să te temi că vreodată se va răsfăţa sau se 
va folosi în chip rău de vorbele astea. Femeile 
necuviincioase, care se duc cu unul şi cu altul, e firesc 
să se răsfeţe la auzul unor asemenea cuvinte. O fată 
bună, însă, nu numai că nu se va înfumura, ci se va şi 
smeri. Arată-i că-ţi place mult să stai cu ea, că preferi să 
rămâi acasă de dragul ei, decât să te întâlneşti cu 
prietenii tăi. S-o cinsteşti mai mult decât pe prietenii tăi, 
mai mult chiar şi decât pe copiii voştri. Şi pe aceştia, de 
dragul ei să-i iubeşti. Dacă face ceva bun, s-o lauzi şi 
s-o admiri. Dacă va cădea în vreo greşeală, s-o 
povăţuieşti şi s-o îndreptezi într-o manieră delicată. 

Să faceţi rugăciuni împreună. La biserică să 
mergeţi amândoi. Dacă se întâmplă să vă afle sărăcia, 
adu-i aminte soţiei tale că Sfinţii Apostoli Petru şi 
Pavel, care sunt mai presus de toţi împăraţii şi bogătaşii, 
şi-au petrecut viaţa în foame şi sete. Arată-i că nici un 
necaz din viaţă nu este înfricoşător, fără doar să ne 
împotrivim lui Dumnezeu şi voii Sa. 

Dacă te comporţi în felul acesta în căsnicia ta şi 
acestea o înveţi pe soţia ta, nu vei fi mai prejos decât un 
monah. Şi dacă vrei ca vreodată să oferi un prânz şi să 
faci un praznic, nu invita oameni necuvioşi şi imorali. 
Găseşte un sărac sfânt, care, intrând în casa ta, va aduce 
cu el toată binecuvântarea lui Dumnezeu, şi pe acesta 
invită-1. 

Să spun şi altceva? Nimeni să nu facă greşeala 
să-şi ia soţie mai bogată ca el. Mai săracă să ia. Căci cea 
care este mai bogată, intrând în casă, se va purta în chip 
neplăcut. Cu aerul bogăţiei sale, va vorbi urât, va cere 
multe, va risipi fără rost. Iar dacă bărbatul ei va îndrăzni 
să-i spună câteva vorbe, îi va răspunde cu neruşinare: 
„Nu cheltuiesc dintr-ale tale, ci dintr-ale mele!". 

Ce spui, doamnă? Ale tale? Care ale tale? Există 
vreun cuvânt mai necuviincios decât acesta? Acum, că 
te-ai măritat, nu mai ai un trup al tău, dar ai banii tăi? 
Prin căsătorie tu şi soţul tău aţi devenit un trup, un 
singur om, şi spui încă „ale mele"? Cuvântul acesta 
blestemat şi mizerabil a fost adus de diavol în lume. 
Toate cele care sunt necesare în viaţă, Dumnezeu ni le-a 
dat la toţi. Nu poţi spune „lumina mea", „soarele meu", 
„apa mea". Toate sunt obşteşti, să nu fie aşa şi cu banii? 
Of, iubirea asta de arginţi! Să piară de o mie de ori 
banii; sau poate că nu banii, ci mentalitatea acelora care 
nu ştiu să mânuiască cum trebuie banii şi-i preţuiesc mai 
presus decât toate lucrurile. 

Şi despre acestea s-o înveţi pe femeia ta, însă cu 
mult drag. Această povaţă de virtute în sine este grea şi 
neplăcută, şi de aceea trebuie să fie dată în chip plăcut. 
Mai presus de toate acest lucru să-1 dezrădăcinezi din 
sufletul ei, pe „al meu" şi „al tău". Şi dacă-ţi va spune 
vreodată „ale mele", să-i răspunzi: „Care sunt ale tale? 
Căci eu nu le ştiu. Eu n-am nimic al meu. Aşadar cum 
spui „ale mele", de vreme ce toate sunt ale tale?". 
Dăruieşte-i-le pe toate. Nu facem aşa şi cu copiii? Când 
iau ceva pe care-1 ţinem în mâini şi apoi vor să mai ia şi 
altceva, le spunem cu îngăduinţă: „Da, şi ăsta e tot al 
tău, şi ăla e tot al tău". Aşa să faci şi în cazul femeii, 
căci are minte copilăroasă. Ţi-a spus „ale mele"? Spu- 

ne-i: „Toate ale tale sunt, şi eu sunt al tău". Nu sunt 
cuvinte linguşitoare, ci cuvinte înţelepte. în felul acesta 
vei putea să-i potoleşti mânia şi să stingi ţinerea de 
minte a răului. Spune-i deci: „Şi eu al tău sunt!". De 
altfel aceasta este şi porunca pe care a lăsat-o apostolul 
Pavel: „Bărbatul nu este stăpân pe trupul său, ci 
femeia" (I Corinteni 7, 4). Dacă eu nu sunt stăpân pe 
trupul meu, ci tu, cu mult mai mult nu sunt stăpân pe 
bani. Spunând aceasta ai liniştit-o, ai făcut-o sluga ta, ai 
legat-o strâns, dar şi pe diavol l-ai ruşinat. Şi niciodată 
să nu-i vorbeşti urâcios şi cu răceală, ci în chip dulce, cu 
cinstire şi cu multă dragoste. Dacă o cinsteşti tu, nu va 
avea nevoie de cinstirea altora. S-o pui mai presus de 
toţi, s-o iei cu binişorul, s-o lauzi. Astfel nu va fi atentă 
decât la tine. Pune-i în inimă frica de Dumnezeu, şi 
toate celelalte vor curge cu îmbelşugare ca din izvor. 
Casa se va umple de bunătăţi nenumărate. Când le cereţi 
pe cele nestricăcioase, vă vor veni şi cele stricăcioase. 
„ Căutaţi mai întâi împărăţia lui Dumnezeu şi dreptatea 
Lui, şi toate acestea vi se vor adăuga " (Matei 6, 33). 

Dacă trăiţi în felul acesta, şi copii mulţi veţi 
dobândi, şi plăcuţi lui Dumnezeu vă veţi face, şi 
bunătăţile veşnice le veţi moşteni, cu harul şi iubirea de 
oameni ale Domnului nostru. 

Creşterea copiilor 

Vă rog din suflet şi vă implor să aveţi mare grijă 
de copiii voştri şi să căutaţi mântuirea sufletului lor. Să 
urmaţi exemplul lui Iov, care, fiindu-i teamă ca nu 
cumva copiii lui să păcătuiască fie şi cu cugetul, aducea 
jertfe şi se ruga mult pentru ei. Să urmaţi pilda lui 
David, care, atunci când a murit, 1-a chemat lângă el pe 
fiul său, viitorul rege Solomon şi, în loc să-i lasă 
bogăţii, 1-a povăţuit: „Fiul meu, dacă vei trăi întru 
evlavie, nicicând nu vei păţi nimic rău, toate îţi vor 
merge bine şi viaţa ta se va petrece în linişte. însă dacă 
nu te vei face plăcut lui Dumnezeu şi vei fi lipsit de 
ajutorul Său, rangul tău împărătesc nu-ţi va folosi la 
nimic. Căci fără evlavie, şi bunurile pe care le ai le vei 
pierde, şi prin mari ruşini vei trece. Evlavia te va ajuta 
să dobândeşti şi cele care-ţi lipsesc" (Parafrază la III 
Regi 2, 1-4). 

Trebuie, aşadar, ca părinţii să se îngrijească nu de 
cum vor dobândi bani copiii lor, ci de cum vor dobândi 
evlavie şi bogăţie sufletească. Trebuie să-i educe astfel 
încât să nu aibă nevoie de multe lucruri, să nu se dedea 
dorinţelor vremurilor de astăzi. Trebuie încă să 
cerceteze cu atenţie când ies copiii lor din casă şi când 
se întorc, unde se duc şi cu cine se întovărăşesc. Dacă 
nesocotesc aceste îndatoriri ale lor, vor da răspuns la 
Dumnezeu. Dacă ni se cere socoteală pentru cât ne-am 
îngrijit de alţii - căci spune Scriptura că „Nimeni să nu 
caute pe ale sale, ci fiecare pe ale celuilalt" (I Corinteni 

10, 24) -, cu atât mai mult ni se va cere răspuns pentru 
cum am avut grijă de copiii noştri. 

Tu, însă, faci tot ce poţi pentru ca fiul tău să 
dobândească un cal frumos, o casă spaţioasă, un ogor 
sau o vie roditoare, trai bun şi multe alte bunătăţi 
pământeşti. Dar te gândeşti vreodată ca el să fie virtuos, 
înţelept şi cumpătat? Fiindcă oricare ar fi bunătăţile 
sale, oricât de mare ar fi averea lui, va pieri împreună cu 
el, dacă nu este virtuos şi înţelept. Dimpotrivă, dacă în 
sufletul său există bărbăţie şi virtute, lesne le va dobândi 
pe toate, chiar dacă casa lui ar fi complet goală. 

Mari necazuri păţesc părinţii aceia care nu vor 
să-şi bată copiii, nici să-i mustre, nici să-i supere cumva, 
cu toate că trăiesc o viaţă dezordonată şi imorală. De 
multe ori am văzut cum asemenea copii erau duşi la 
tribunal şi osândiţi pentru fărădelegile lor. 

Când tu, ca părinte, nu-1 sfătuieşti pe copilul tău şi 
nu-1 călăuzeşti drept, e firesc să fie târât de oameni 
vicioşi şi să ajungă să săvârşească chiar şi crime. 
Atunci, desigur, va fi condamnat de societate şi-i va 
face de ruşine atât pe părinţii săi cât şi pe el. Şi odată cu 
osândirea copilului, va fi arătat cu degetul şi tatăl, care 
nu mai îndrăzneşte să iasă din casă. Şi vor spune despre 
el: „Iată ce-a păţit dacă nu şi-a educat copilul!". Cu ce 
ochi vei privi atunci lumea, care te va cerceta pentru că 
nu ţi-ai educat copilul la vremea potrivită, şi astfel a 
ajuns la crimă şi în temniţă? îndrăzneşti să te mai 
numeşti tată, de vreme ce nu ţi-ai împlinit îndatorirea? 
Nu te ascunzi? Nu-ţi doreşti să se deschidă pământul şi 
să te înghită? Spune-mi deci, îndrăzneşti să te mai 
numeşti tată, de vreme ce ai fost nepăsător faţă de 
copilul tău şi l-ai lăsat să fie distrus? 

Dacă ai fi văzut că un om îţi loveşte copilul ţi-ar fi 
părut rău, te-ai fi necăjit şi te-ai fi aruncat asupra lui ca 
o fiară. Şi totuşi, vezi cum diavolul îl loveşte în fiecare 
zi, îl trage în păcat, şi tu dormi. Nu te necăjeşti, nu te 
înfurii, nu te îngrijeşti să-ţi salvezi copilul din ghearele 
acestei fiare. Ei, atunci ce îndurare aştepţi de la 
Dumnezeu? 

Dacă copilul tău este demonizat, alergi pe la toţi 
Sfinţii şi asceţii şi-i rogi să ţi-1 izbăvească; însă dacă 
păcătuieşte - şi asta e mai grav - eşti nepăsător. 
Adevărat, ce lucru bizar! Pentru că atunci când copilul 
tău este chinuit de demon nu-i aşa de înfricoşător, căci 
în felul acesta poate scăpa de iad; dimpotrivă, din 
această încercare cineva se poate mântui şi încununa, 
dacă o rabdă cu nădejde. însă cel care trăieşte în păcat, 
este imposibil să se mântuiască. Astfel, şi în viaţa 
aceasta este ruşinat, şi după moarte va fi pedepsit 
veşnic. 

Ce răspuns îi vei da lui Dumnezeu când te va 
cerceta pentru că nu te-ai sârguit să-1 educi cum se 
cuvine pe copilul care ţi s-a născut? Te va întreba 
Domnul: „Nu te-am pus ocrotitor şi dascăl al lui? Nu 
ţi-am poruncit să-1 călăuzeşti pe calea cea dreaptă?". Ce 
vei putea spune atunci? Că a fost un copil dificil şi n-a 
vrut să te asculte? Pe toate acestea trebuia să le vezi de 
la început, de când era mic, şi puteai să-1 modelezi cum 
voiai. Atunci l-ai fi obişnuit cu binele, dezrădăcinându-i 
din suflet spinii care, datorită vârstei lui fragede, ar fi 
ieşit uşor. Dacă te-ai fi ocupat atunci de el, patimile lui 
nu s-ar fi mărit şi n-ar fi fost greu astăzi să le războieşti. 

Ne putem dezvinovăţi atunci când Dumnezeu îi 
pedepseşte aspru pe copiii care înjură pe tatăl sau pe 

mama lor, iar noi îi auzim pe copiii noştri cum îl hulesc 
pe însuşi Dumnezeu, şi îngăduim asta? 

Să ne străduim, aşadar, să le dăm copiilor noştri 
educaţie creştină, cu încredinţarea că, atunci când vor 
avea evlavie şi iubire de Dumnezeu, se vor deosebi şi în 
viaţa pământească prin virtuţile lor. Căci toţi îl respectă 
şi-1 preţuiesc pe omul virtuos şi bun, chiar dacă ar fi el 
cel mai sărac; dimpotrivă, îl scârbesc şi-1 urăsc pe cel 
rău, chiar dacă ar fi el cel mai bogat. 

Cei care sunt nepăsători faţă de buna educare a 
copiilor lor vor fi pedepsiţi de Dumnezeu. Şi ascultaţi cu 
atenţie povestirea pe care vă voi spune-o: în vremurile 
din vechime, înainte de venirea lui Hristos în lume, trăia 
un preot evreu, bun şi cumpătat, Eli, care avea doi copii, 
pe Ofni şi Finees. Deşi Eli îi vedea pe copiii săi 
umblând pe calea răutăţii, nici nu-i împiedica, nici nu-i 
pedepsea, nici nu-i mustra. Şi dacă uneori îi povăţuia, o 
făcea cu moliciune, fără severitate. „Nu mai faceţi rele, 
fiii mei", le spunea, „nu aud vorbe bune despre voi" 
(Parafrază la I Regi 2, 24). Cuvintele lui ar fi fost de 
ajuns ca să-i cuminţească pe cei doi copii, dacă aceştia 
ar fi vrut. Dar întrucât preotul n-a arătat severitatea 
cuvenită, Dumnezeu 1-a pedepsit. Astfel, şi-a pierdut şi 
copiii şi mântuirea, deşi Dumnezeu nu avea pentru ce 
să-1 osândească pe bătrânul tată, decât pentru 
nesârguinţa pe care a arătat-o faţă de copiii săi. 

Aşadar dacă Eli a fost pedepsit atât de aspru 
pentru nesârguinţa lui, vor rămâne nepedepsiţi cei care 
fac lucruri mai rele? Dacă pe preotul acela n-au reuşit 
să-1 izbăvească cinstea lui, însuşirea de judecător şi 
slujirea pe care o aducea poporului israelit, şi a murit în 
chip jalnic deoarece nu s-a îngrijit cum trebuia de 
educarea copiilor lui, atunci ce pedeapsă va cădea 

asupra noastră, care ne purtăm chiar mai rău decât 
barbarii, care nici virtuţi nu avem şi nici pe copiii noştri 
nu-i creştem cum se cuvine? 

Aşa cum nu ne vom putea dezvinovăţi de păcatele 
noastre personale, la fel nici de păcatele copiilor noştri. 
Şi e ceva logic. Pentru că dacă răutatea ar fi fost din fire, 
am fi avut justificare. E ştiut însă, că prin voia noastră 
urmăm fie calea păcatului, fie pe cea a virtuţii. Cum se 
va dezvinovăţi aşadar părintele care a lăsat-o pe cea mai 
iubită fiinţă a lui, pe copilul său, să apuce pe drumul cel 
rău? 

Dacă copiii sunt educaţi în bunele năravuri, greu 
îşi vor schimba purtarea când vor creşte. Căci sufletul 
de copil este ca pânza albă şi curată care, dacă o vopsim 
în vreo culoare, se vopseşte atât de bine încât, ori de 
câte ori vom vrea s-o revopsim, mereu se va observa 
culoarea de la început. Aşa sunt şi copiii. Când se 
obişnuiesc cu binele, greu se mai schimbă. 

Apostolul Pavel ne spune un proverb pe care 1-a 
împrumutat de la poetul Menandru: „Tovărăşiile rele 
strică obiceiurile bune" (I Corinteni 15, 33). Să nu ne 
mirăm că unii devin hoţi sau desfrânaţi sau hulitori. 
Copiii care de mici sunt lipsiţi de educaţia creştină se 
obişnuiesc să trăiască în rău şi la prima ocazie se abat de 
la calea dreaptă. De aceea Apostolul povăţuieşte: 
„ Copii, ascultaţi întru Domnul de părinţii voştri, căci 
aşa este drept. Cinsteşte pe tatăl tău şi pe mama ta; 
aceasta este cea dintâi poruncă urmată de făgăduinţă: 
ca să-ţi fie ţie bine şi să trăieşti mulţi ani pe pământ. Şi 
voi, părinţilor, nu-i întărâtaţi pe copiii voştri spre 
mânie; dimpotrivă, creşteţi-i întru învăţătura şi certarea 
Domnului" (Efeseni 6, 1-4). Şi înţeleptul Solomon 
spune: „Fiul şcolit va fi înţelept" (Proverbe 10, 5). Şi 

„cel ce cruţă nuiaua îşi urăşte fiul, dar cel care-l 
iubeşte îl mustră cu grijă" (cu blândeţe dar şi cu 
severitate) (Proverbe 13, 25). 

Aşadar cu virtute să-i îmbogăţiţi pe copiii voştri, şi 
nu cu bunătăţi trecătoare. E neînţelept ca, atâta timp cât 
trăiţi, să nu le daţi putere asupra averii voastre, şi după 
ce muriţi, să poată foarte lesne să risipească moştenirea 
pe care le-aţi lăsat-o, desigur dacă sunt tineri. Dacă 
le-aţi încredinţa averea voastră în vreme ce trăiţi, aţi 
putea interveni când este necesar, şi în felul acesta să 
evitaţi greşelile pe care le fac. Preluând însă nepregătiţi 
administrarea moştenirii, împovăraţi şi de faptul că au 
rămas orfani, vor fi târâţi cu uşurinţă în mizerie; şi 
vinovaţi pentru asta sunteţi voi. 

Nu le lăsaţi deci bogăţii, ci învăţătură şi virtuţi. 
Astfel nu se vor sprijini pe moştenirea bunătăţilor 
materiale, şi se vor distinge prin educarea minţii şi 
cultivarea sufletului. Acesta este cel mai bun mijloc 
pentru depăşirea sărăciei şi a tuturor problemelor vieţii. 
Şi dacă fiecare din noi se va îngriji să-şi crească în felul 
acesta copiii, în cele din urmă toţi, din generaţie în 
generaţie, ne vom afla pregătiţi pentru venirea lui 
Hristos şi vom fi răsplătiţi de dreptul nostru Stăpân. Aşa 
este. Dacă-1 educi cum trebuie pe copilul tău şi-1 faci să 
aibă evlavie şi iubire, dacă şi el va face la fel cu copiii 
săi etc, se va alcătui un lanţ binecuvântat datorită tie, 
care ai devenit rădăcina întregului bine. 

Părinţii care nu se îngrijesc de buna creştere a 
copiilor lor sunt mai răi chiar decât ucigaşii de prunci; 
pentru că primii omoară sufletul nepieritor, iar ultimii 
doar trupul muritor. 

De aceea, precum caii care aleargă necugetat către 
prăpastie, şi îi ţinem în frâu şi-i pedepsim lovindu-i - şi 

125 



pedeapsa aceasta este spre izbăvirea lor -, aşa şi pe 
copii trebuie să-i ţinem în frâu, să-i strunim şi să-i 
pedepsim pentru greşelile lor. Pentru că, dacă nu-i 
pedepsim noi, îi aşteaptă alte pedepse, pedepse veşnice, 
ca şi pe noi. 

Nu- mi spune: „L-am pedepsit pe copilul meu de 
multe ori", pentru că asta nu-i de ajuns; trebuie să-1 vezi 
şi îndreptat. Fii cu luare-aminte, are evlavie, este 
cuminte, şi-a schimbat purtarea cea rea? Dacă toate 
acestea s-au întâmplat, scopul a fost împlinit; altfel, 
multele pedepse nu sunt de folos. Nu numărăm de câte 
ori a fost legată o rană, ci ne uităm dacă s-a vindecat. 
Dacă s-a vindecat iute, nu-i nevoie să stea mult timp 
legată; însă dacă rămâne deschisă, trebuie ca 
pansamentul să fie schimbat de multe ori, până ce se va 
închide. 

Părinte nu este cel care doar 1-a născut pe copil, ci 
acela care şi după naştere îl iubeşte. Şi dacă iubirea este 
necesară acolo unde există din fire, cu atât mai mult e 
trebuincioasă acolo unde a fost sădită de Dumnezeu. 
Adică, dacă cineva trebuie să-i iubească pe copiii lui 
naturali pentru a se numi părinte drept, cu atât mai mult 
pe copiii harismatici, duhovniceşti, botezaţi, având grijă 
să nu ajungă în iad. 

Dar şi tu, fiule, să asculţi de părinţii care te-au 
născut. Pentru cele pe care ţi le-au oferit, cu nimic nu-i 
poţi răsplăti, nici să-i naşti, nici să trudeşti pentru ei, 
cum au făcut aceştia pentru tine. Şi când tatăl tău îl 
ceartă pe vreun frate de-al tău, tu trebuie să fii de partea 
tatălui. Căci dacă-i iei apărarea fratelui tău care a greşit, 
vei deveni mai rău ca el. în felul acesta îţi pui în pericol 
şi mântuirea sufletului tău, fiindcă cel care nu lasă o 
rană să se vindece, are o mai mare vină decât cel care a 

provocat-o, şi de aceea va fi şi pedepsit. O rană, vezi 
bine, poate să nu fie pricinuitoare de moarte, dar 
împiedicarea vindecării ei poate provoca moartea. 

De aceea şi dascălii îi pedepsesc pe copii, când 
sunt vinovaţi, în faţa celorlalţi, ca să-i vadă şi să se 
cuminţească. Dar şi pe copiii buni îi laudă în faţa 
celorlalţi, pentru a-i da spre pildă. Aceasta, desigur, o 
fac dascălii buni şi înţelepţi. Şi trebuie să căutăm dascăli 
buni pentru copiii noştri, încât să fie educaţi pozitiv; 
căci părinţii le dau viaţă copiilor, iar dascălii buni îi 
învaţă să trăiască în virtute. 

Nu te mândri, fiule, cu tatăl tău cel bun şi virtuos. 
Bunătatea tatălui tău te va osândi pe tine, dacă te vei 
dovedi urmaş nevrednic. Mare lucru este să-ţi sprijini 
viaţa, dar şi mântuirea, pe lupta ta şi nu pe a altora. în 
viaţa de aici puţini sunt aceia care ne vor sprijini, iar în 
viaţa de dincolo nici unul. Cinstirile şi laudele de care se 
bucură părinţii noştri sunt şi ale noastre doar dacă îi 
imităm; altfel, nu numai că nu ne folosesc la nimic, dar 
se vor face şi pricină pentru care vom fi mai aspru 
pedepsiţi. 

Iată un exemplu: Abesalom era fiul regelui David, 
tânăr desfrânat şi ticălos. Acesta, odată, s-a răzvrătit 
împotriva tatălui său şi 1-a silit să părăsească tronul său 
şi Ierusalimul şi să se exileze în pustia Arabot. Astfel, 
fiul a urcat nelegiuit pe tronul tatălui său. N-a respectat 
nici rangul, nici vârsta şi nici jertfele pe care tatăl lui le 
făcuse pentru el. S-a purtat cu părintele său sever, 
neomeneşte, obraznic, ca o fiară, călcând legile firii şi 
provocând tulburare, nelinişte, răzvrătire. N-a vrut să-1 
respecte pe David ca tată al său. Să se fi gândit cel puţin 
la bătrâneţile şi la binefacerile lui. însă slava deşartă şi 
iubirea de putere l-au făcut să-şi piardă orice sentiment 

de ruşine şi să devină o adevărată fiară. Astfel, tatăl cel 
blând alerga fugărit dintr-un ţinut în altul, pe când fiul 
răzvrătit se desfăta în bunătăţile puterii, pe care le 
risipise izbutind să atragă de partea lui armata şi toate 
cetăţile. 

în vreme ce se întâmplau acestea, Huşai, prieten 
bun al lui David, prieten din aceia care rămân 
credincioşi chiar şi-n cele mai potrivnice situaţii, 
întâlnindu-se cu bătrânul rege în pustie, şi-a sfâşiat 
veşmântul, şi-a pus ţărână în cap, în semn de plângere şi 
durere, a suspinat adânc şi a plâns sfâşietor. David 
cunoştea sinceritatea sentimentelor lui Huşai. I-a spus, 
aşadar, că lacrimile lui sunt dovada prieteniei pe care i-o 
poartă, dar că nu folosesc la nimic. Trebuiau să facă 
ceva, pentru a-1 înfrunta cu succes pe fiul său şi pentru a 
opri nenorocirea. „Mergi în cetate", i-a spus, „du-te la 
Abesalom ca prieten şi încearcă să schimbi planurile 
viclene pe care le urzeşte Ahitofel împotriva mea" 
(Parafrază la II regi 15, 34). Ahitofel era un general care 
avea înrâurire asupra lui Abesalom, viteaz în război şi 
primejdios în lupte, şi David se temea mult de el. Huşai 
într-adevăr, s-a dus la Abesalom, fără să se înspăimânte 
că scopul lui va fi descoperit şi că va fi omorât. îşi 
punea mereu nădejdea în Dumnezeu. Şi până la urmă a 
reuşit. Astfel, David 1-a învins pe fiul său apostat, care a 
avut un sfârşit rău. Căci Dumnezeu vrea ca copiii să-şi 
respecte părinţii şi să asculte de ei. Şi dacă nu fac asta, 
pătimesc. 

Dar şi părinţii, o spun din nou, sunt datori să-şi 
educe cum trebuie copiii, străduindu-se pentru 
dezvoltarea echilibrată a trupului şi a duhului lor. Să-i 
înveţe evlavia şi virtutea. Dacă nu fac aşa, nu trebuie să 
se numească părinţi. 

Aşa cum chemaţi doctorul, când copilul vostru se 
îmbolnăveşte trupeşte, la fel să faceţi şi când el suferă 
sufleteşte. Sufletul este bolnav când păcătuieşte, când se 
desfrânează, când fură, când face ceea ce Dumnezeu 
interzice. 

Dar şi neşcolirea, needucarea, este o boală a 
sufletului, şi desigur mare, pentru că din pricina ei se 
întâmplă atâtea şi atâtea rele. Trebuie deci să-i şi 
educăm pe copiii noştri, căci astfel vor putea să-L 
cunoască mai bine pe Dumnezeu. Fără învăţătură vor fi 
ca animalele, care sunt lipsite de cuget. Omul, care a 
fost înzestrat cu cuget, trebuie să fie şi înţelept, aşa cum 
1-a făcut dintru început Dumnezeu. Fără înţelepciune el 
este o piatră preţioasă afundată în mocirlă, este corabie 
fără cârmă şi fără echipaj, care înaintează pe marea 
vieţii necârmuită, la întâmplare. De aceea un înţelept a 
spus: „Omul neşcolit priveşte, dar nu vede". I se pare că 
vede, dar este orb, fiindcă nu are cunoaştere, şi 
îndeosebi cunoaşterea adevărurilor şi a dogmelor 
credinţei - ce este sufletul, cerul, Dumnezeu Cel în trei 
ipostasuri, învierea, botezul, îngerii, Sfânta Liturghie, 
preoţia etc. 

Proorocul David spune: „Luaţi învăţătură, ca nu 
cumva să se mânie Domnul" (Psalmi 2, 12). Educaţi-vă 
creştineşte copiii. Aceasta este datoria voastră. Dacă 
veţi fi nepăsători, veţi merge în iad, chiar dacă aveţi alte 
virtuţi. Să-i învăţaţi tainele Bisericii, dreptatea, 
înţelepciunea, vitejia sufletească. Să-i ajutaţi să se 
cunoască pe ei, căci prin cunoaşterea de sine vor fi 
conduşi şi la cunoaşterea de Dumnezeu. Dacă nu-L 
cunosc pe Dumnezeu, la ce le va fi de folos toate 
celelalte? Nu-L auziţi pe Domnul, Care spune în Sfânta 

Evanghelie că, dacă omul ar câştiga lumea întreagă dar 
şi-ar pierde sufletul său, nu i-ar folosi la nimic? 

Educaţi-i, aşadar, duhovniceşte pe copiii voştri. 
Educaţi- vă şi pe voi. în felul acesta vă veţi mântui şi 
veţi intra în împărăţia cerurilor, cu harul lui Hristos. 

Iubirea creştină 

Domnul a spus: „Că unde sunt doi sau trei 
adunaţi întru numele Meu, acolo sunt şi Eu în mijlocul 
lor" (Matei 18, 20). Se găsesc oare doi sau trei adunaţi 
întru numele Lui? Se găsesc, dar rareori. De altfel nu 
vorbeşte de o simplă adunare şi unire locală a 
oamenilor. Nu cere numai asta. Vrea ca, împreună cu 
unirea, să existe la cei adunaţi acolo şi alte virtuţi. Prin 
aceste cuvinte, aşadar, vrea să spună: „Dacă cineva Mă 
va avea pe Mine ca temelie a iubirii lui faţă de 
aproapele, şi împreună cu această iubire are şi celelalte 
virtuţi, atunci voi fi împreună cu el ". Acum însă, cei 
mai mulţi oameni au alte scopuri. Nu întemeiază pe 
Hristos iubirea lor. Cineva iubeşte pe altcineva, pentru 
că şi acela îi arată iubire; altul îl iubeşte pe cel care 1-a 
cinstit; iar altul îl iubeşte pentru că i-a fost de folos la 
vreo treabă de-a lui. E greu să găseşti pe cineva care-1 
iubeşte pe aproapele doar din dragoste pentru Hristos, 
căci ceea ce-i leagă pe oameni sunt de obicei interesele 
materiale. însă o iubire cu atâtea lipsuri este batjoco- 
ritoare şi trecătoare. La cea mai mică problemă - vreun 
cuvânt jignitor, daune băneşti, invidie, ambiţie sau ceva 
asemănător - iubirea aceasta, care nu are temelie 
duhovnicească, se destramă. 

Dimpotrivă, iubirea care-L are ca pricină şi 
temelie pe Hristos, este statornică şi nepieritoare. Nimic 
n-o poate destrăma, nici calomnii, nici primejdii, nici 
chiar ameninţările cu moartea. Cel ce are dragoste 
creştină, oricâte neplăceri ar suferi de la un om, nu 

încetează să-1 iubească; căci nu este influenţat de 
patimile sale, ci este insuflat de Iubire, de Hristos. 
Tocmai de aceea iubirea creştină, cum spunea Pavel, 
nicicând nu va pieri. 

Şi, adevărat, ce pricină ai putea aduce, pentru care 
să încetezi să-1 mai iubeşti pe aproapele tău? Faptul că, 
pe când tu îl cinsteai, acela te înjura? Sau faptul că, pe 
când tu săvârşeai fapte bune în folosul lui, acela voia să 
te vatăme? Dar dacă-1 iubeşti întru Hristos, aceste cauze 
te vor face nu să-1 urăşti, ci să-1 iubeşti şi mai mult. Căci 
toate cele care distrug iubirea obişnuită, născută din 
interes, întăresc iubirea creştină. Cum? în primul rând, 
întrucât cel care se poartă în chip vrăjmaş cu tine, îţi 
aduce răsplată de la Dumnezeu; şi în al doilea rând, 
fiindcă acela, fiind bolnav duhovniceşte, are nevoie de 
compătimirea şi de sprijinul tău. 

Prin urmare, cel care are iubire adevărată continuă 
să-1 iubească pe aproapele, chiar dacă acesta îl urăşte 
sau îl înjură sau îl ameninţă, cu mulţumirea că iubeşte 
pentru Hristos şi deci îl şi urmează pe Hristos, Care 
asemenea iubire a arătat vrăjmaşilor Săi. Nu numai că 
S-a jertfit pentru cei care L-au urât şi L-au răstignit, dar 
L-a şi rugat pe Tatăl Lui să-i ierte: „Părinte, iartă-le 
lor, că nu ştiu ce fac" (Luca 23, 34). 

Iubirea, de asemenea, nu ştie ce înseamnă 
interesul. De aceea Pavel ne povăţuieşte: „Nimeni să nu 
caute pe ale sale, ci fiecare pe ale celuilalt" (I Corinteni 
10, 24). Iubirea nu ştie ce înseamnă nici invidia, căci 
cine iubeşte cu adevărat consideră binele aproapelui ca 
pe al său. Astfel iubirea, încet-încet, îl preschimbă pe 
om în înger. După ce îl scapă de mânie, de invidie şi de 
oricare altă patimă tiranică, îl scoate din starea naturală 

omenească şi-1 aşează în starea îngereştii eliberări de 
patimi. 

Cum se naşte însă dragostea în sufletul omului? 
Dragostea este rodul virtuţii. Dar şi iubirea, la rândul ei, 
dă naştere virtuţii. Şi iată cum se întâmplă asta: Cel 
virtuos nu alege banii în locul iubirii aproapelui său. Nu 
ţine minte răul. Nu este nedrept. Nu vorbeşte de rău. Pe 
toate le rabdă cu vitejie sufletească. Din acestea provine 
iubirea. Faptul că din virtute se naşte dragostea este 
arătat de cuvintele Domnului: „Din pricina înmulţirii 
fărădelegii, iubirea multora se va răci" (Matei 24, 12). 
Şi iarăşi, faptul că din iubire se naşte virtutea, îl arată 
cuvintele apostolului Pavel: „ Cel ce iubeşte pe altul a 
plinit legea" (Romani 13, 8). Aşadar una din două se 
cere, dragostea sau virtutea. Cel ce o are pe una, o 
deţine negreşit şi pe cealaltă. Şi invers: cel care nu 
iubeşte şi răul îl va săvârşi; şi cel ce face răul nu iubeşte. 
Să ne străduim deci să dobândim iubirea, pentru că ea 
este o fortăreaţă care ne apără de tot răul. 

Apostolul nu a spus simplu „iubiţi", ci „urmăriţi 
iubirea" (I Corinteni 14, 1), de vreme ce e nevoie de 
multă luptă pentru a o dobândi. Dragostea trece degrabă 
şi dispare, căci multe lucruri ale lumii acesteia o distrug. 
S-o urmărim, să alergăm încontinuu în spatele ei, ca s-o 
prindem, înainte de a reuşi să ne scape. 

Apostolul Pavel ne spune şi motivele pentru care 
trebuie să ne iubim unul pe altul: „întru frăţească 
prietenie iubiţi-vă unii pe alţii" (Romani 12, 10). Vrea 
să spună: sunteţi fraţi, şi de aceea trebuie să aveţi 
dragoste frăţească între voi. Aceasta a spus-o şi Moise 
evreilor acelora care se certau în Egipt: „De ce vă 
certaţi? Sunteţi fraţi" (Parafrază la Ieşirea 2, 13). Este 

remarcabil faptul că Apostolul, deşi îi povăţuieşte pe 
creştini să aibă între ei blândeţe şi iubire frăţească, 
atunci când se referă la legăturile dintre creştini şi 
necredincioşi spune altfel de cuvinte: „Dacă-i cu 
putinţă, pe cât ţine de voi, trăiţi în pace cu toţi oamenii " 
(Romani 12, 18). Deci în cazul necredincioşilor ne cere 
să nu ne certăm cu ei, să nu-i urâm, să nu-i nesocotim, 
pe când în cazul fraţilor noştri creştini cere în plus 
blândeţe, iubire frăţească, sinceră şi neprefăcută, iubire 
arzătoare şi statornică. 

însă cum va fi iubirea statornică? Ne-o arată tot 
Apostolul, spunând: „Intreceţi-vă cu cinstirea" 
(Romani 12, 10). în felul acesta se şi plăsmuieşte 
dragostea, şi rămâne statornică. Căci, adevărat, nu există 
mijloc mai bun pentru păstrarea iubirii, cât să-1 cinstim 
pe celălalt. Astfel şi iubirea devine mai vie, şi respectul 
reciproc mai adânc. 

Dincolo de cinstire, trebuie încă să arătăm că ne 
pasă de problemele celuilalt, pentru că îmbinarea 
cinstirii cu purtarea de grijă dă naştere celei mai 
arzătoare iubiri. Nu ajunge să iubim numai cu inima, ci 
sunt necesare şi acestea două, cinstirea şi interesul 
pentru celălalt, care sunt manifestările dragostei, şi 
totodată şi condiţiile ei. Ele se nasc din iubire, dar şi 
nasc iubire. 

Trebuie să ştim că iubirea nu este ceva voluntar. 
Este obligatorie. Eşti dator să-1 iubeşti pe fratele tău, 
atât pentru că eşti înrudit duhovniceşte cu el, cât şi 
pentru că vă sunteţi mădulare unul altuia. Dacă lipseşte 
dragostea, vine nimicirea. 

Eşti dator însă să-1 iubeşti pe fratele tău şi dintr-un 
alt motiv: pentru că ai câştig şi folos, de vreme ce prin 

iubire plineşti toată legea lui Dumnezeu. Astfel, fratele 
pe care-1 iubeşti devine binefăcătorul tău. Şi într-adevăr, 
„să nu săvârşeşti adulter; să nu ucizi; să nu furi; să nu 
mărturiseşti strâmb; să nu pofteşti şi oricare alta se 
cuprind în acest cuvânt, adică: să-l iubeşti pe aproapele 
tău cape tine însuţi" (Romani 13, 9). 

însuşi Hristos ne-a încredinţat că toată legea şi 
învăţătura proorocilor se cuprind în iubire (Matei 22, 
40). Şi iată cât de sus a aşezat-o: a stabilit două porunci 
de iubire şi hotarele fiecăreia. Prima, zice, este să-L 
iubeşti pe Domnul Dumnezeul tău; iar a doua, la fel de 
importantă, este să-l iubeşte pe aproapele tău ca pe tine 
însuţi (Matei 22, 37-39). Cât de înaltă este iubirea de 
oameni şi bunătatea lui Hristos! Dragostea faţă de El, 
deşi suntem cu mult inferiori Lui, o aşează pe o treaptă 
cu dragostea faţă de aproapele nostru. Tocmai de aceea 
hotarele acestor două porunci de iubire aproape că sunt 
identice. Despre prima, iubirea de Dumnezeu, a spus: 
„din toată inima ta şi din tot sufletul tău" (Matei 22, 
37); iar pentru a doua, iubirea de aproapele, a grăit: „ca 
pe tine însuţi" (Matei 22, 39). Şi e de la sine înţeles că 
fără a doua, prima nu foloseşte la nimic. De altfel, cum 
a spus şi Evanghelistul Ioan, „Dacă cineva zice: îl 
iubesc pe Dumnezeu!, dar pe fratele său îl urăşte, 
mincinos este. Cel care-L iubeşte pe Dumnezeu, să-L 
iubească şi pe fratele său " (I Ioan 4, 20-21). 

Cel ce iubeşte nu-i face rău aproapelui său. 
Dragostea, fiind plinirea tuturor poruncilor lui 
Dumnezeu, are două avantaje, evitarea răului şi 
săvârşirea binelui. Şi este numită plinire a tuturor 
poruncilor lui Dumnezeu nu numai pentru că ea 
constituie suma tuturor îndatoririlor noastre creştine, ci 
şi pentru că înlesneşte plinirea lor. 

Iubirea este o datorie care rămâne mereu 
neachitată. Cu cât lucrăm pentru a o achita, cu atât 
datoria creşte. Când e vorba de foloase băneşti, îi 
admirăm pe cei care nu au datorii, pe când, atunci când 
e vorba de foloasele iubirii, îi fericim pe cei care sunt 
foarte îndatoraţi. De aceea apostolul Pavel scrie: 
„Nimănui cu nimic să nu-i fiţi datori, decât cu iubirea 
unuia faţă de altul" (Romani 13, 8). Prin aceste cuvinte 
vrea să ne arate că datoria dragostei trebuie totdeauna s- 
o achităm şi totodată să rămânem îndatoraţi. Niciodată 
să nu încetăm să fim îndatoraţi cu ea, câtă vreme ne 
aflăm în această viaţă. Căci pe cât de grav şi supărător 
este să datoreze cineva bani, tot atât de vrednic de 
osândire este să nu datoreze iubire. Iubirea este o datorie 
care rămâne, cum am spus, mereu neachitată. Fiindcă 
această datorie este cea care mai presus de orice ne 
alcătuieşte viaţa şi ne leagă mai strâns între noi. 

Orice faptă bună este rodul dragostei. De aceea 
Domnul a vorbit de multe ori despre aceasta. „întru 
aceasta vor cunoaşte toţi că sunteţi ucenicii Mei ", a spus, 
„de veţi avea iubire unii pentru alţii" (Ioan 13, 35). 

Aşa cum toată viaţa noastră ne hrănim trupul, la 
fel trebuie să-i iubim pe semenii noştri, şi, desigur, cu şi 
mai multă râvnă decât întreţinerea trupului, pentru că 
dragostea conduce la viaţa veşnică şi nu va înceta să 
existe vreodată. 

Necesitatea iubirii n-o învăţăm numai din 
cuvintele lui Dumnezeu, ci şi din faptele Lui. O astfel de 
lecţie este felul în care ne-a zidit pe noi. Dumnezeu, 
creându-1 pe primul om, a stabilit ca din el să se nască 
toţi ceilalţi oameni, ca să fim consideraţi toţi ca un 
singur om şi să ne legăm prin dragoste. Legătura de 

iubire a tuturor oamenilor a impus-o cu înţelepciune 
prin schimburile pe care suntem nevoiţi să le avem între 
noi. Căci a dat mulţime de bunătăţi în lume, însă nu pe 
toate pretutindeni, ci în fiecare ţară anumite feluri. 
Astfel suntem obligaţi să facem negoţ, dând cele care ne 
prisosesc şi primind pe cele de care avem nevoie, 
iubindu-i pe semenii noştri. 

La fel a făcut Dumnezeu şi cu fiecare om în parte. 
N-a îngăduit fiecăruia să aibă toate cunoştinţele, ci 
unuia să aibă cunoştinţe de medicină, altuia de zidărie, 
altuia de vreo altă ştiinţă sau meşteşug etc, ca să avem 
nevoie unul de altul şi în felul acesta să ne iubim unul 
pe altul. 

La fel se întâmplă şi cu harismele duhovniceşti, 
cum spune Apostolul: „ Unuia i se dă prin Duhul cuvânt 
de înţelepciune, iar altuia, cuvânt de cunoaştere... 
unuia, faceri de minuni, iar altuia profeţie, unuia, 
deosebirea duhurilor, iar altuia, felurimea limbilor, iar 
altuia, tălmăcirea limbilor" (I Corinteni 12, 8-10). 

Dar deoarece nimic nu este mai presus de iubire, a 
aşezat-o deasupra tuturor, spunând: „De-aş grăi în 
limbile oamenilor şi ale îngerilor, dar dacă n-am iubire 
făcutu-m-am aramă sunătoare şi chimval zăngănitor. Şi 
de-aş avea darul profeţiei şi de-aş cunoaşte toate 
tainele şi toată ştiinţa şi de-aş avea credinţa toată să 
pot muta şi munţii, dar dacă n-am iubire, nimic nu 
sunt" (I Corinteni 13, 1-2). Şi nu s-a oprit aici, ci a 
adăugat că, chiar moartea pentru credinţă ar fi 
nefolositoare, dacă lipseşte iubirea (I Corinteni 13, 3). 
De ce a pus atât de mult bază pe însemnătatea iubirii? 
întrucât cunoştea, ca un cultivator înţelept al sufletelor 
noastre, că, atunci când dragostea se înrădăcinează bine 

înlăuntrul nostru, vor răsări din ea, ca nişte vlăstare, 
toate virtuţile. 

De ce, însă, vorbim despre micile argumente ale 
însemnătăţii iubirii şi le nesocotim pe cele mari? Din 
dragoste a venit lângă noi Fiul lui Dumnezeu şi S-a 
făcut om, ca să nimicească rătăcirea idolatriei, să aducă 
adevărata cunoaştere de Dumnezeu şi să ne dăruiască 
viaţa veşnică, după cum spune şi Evanghelistul Ioan: 
„ Că într-atât a iubit Dumnezeu lumea, încât pe Fiul Său 
Cel Unul-Născut L-a dat, pentru ca tot cel ce crede 
într-Insul să nu piară, ci să aibă viaţă veşnică" (Ioan 3, 
16). înflăcărat de iubire, apostolul Pavel a spus aceste 
cuvinte cereşti: „Cine ne va despărţi de iubirea lui 
Hristos?: Oare necazul? Sau strâmtorarea? Sau 
prigoana? Sau foametea? Sau golătatea? Sau 
primejdia? Sau sabia?!.. ". (Romani 8, 35). Şi după ce a 
nesocotit toate aceste greutăţi, considerându-le lipsite de 
importanţă, vorbeşte de cele mai înfricoşătoare, 
nesocotindu-le şi pe acestea: „... nici moartea, nici 
viaţa, nici îngerii, nici stăpânirile, nici cele de acum, 
nici cele viitoare, nici puterile, nici înălţimea, nici 
adâncul şi nici o altă făptură nu va putea să ne despartă 
de iubirea lui Dumnezeu cea întru Hristos Iisus, 
Domnul nostru" (Romani 8, 38-39). 

Iubirea ţi-1 arată pe aproapele ca pe un alt sine al 
tău, te învaţă să te bucuri pentru fericirea lui, ca şi cum 
ar fi fericirea ta, şi să te întristezi la necazurile lui, ca şi 
cum ar fi necazurile tale. Iubirea face din mulţi un trup 
şi din sufletele lor vase ale Sfântului Duh. Căci Duhul 
păcii nu odihneşte acolo unde împărăteşte dezbinarea, ci 
acolo unde stăpâneşte unirea sufletelor. Iubirea, de 
asemenea, face ca toţi să se folosească de bunurile 
fiecăruia, după cum vedem în Faptele Apostolilor: „Iar 

inima şi sufletul mulţimii celor ce au crezut erau una; şi 
nici unul nu zicea că este al său ceva din averea sa, ci 
toate le erau de obşte" (Fapte 4, 32). 

în afară de acestea, iubirea dăruieşte oamenilor 
putere mare. Nu există fortăreaţă atât de tare, de greu de 
dărâmat şi necucerită de duşmani, cum este o mulţime 
de oameni care se iubesc şi care sunt strâns legaţi cu 
rodul dragostei, buna înţelegere. Chiar şi atacurile 
diavolului pot fi respinse, pentru că, înfruntându-1 
împreună, devin nebiruiţi, zădărnicesc uneltirile lui şi 
primesc cununile strălucitoare ale iubirii. Aşa cum 
coardele lirei, deşi sunt multe, scot un sunet dulce dacă 
conlucrează toate armonios mânuite de degetele 
muzicianului, la fel şi cei care au bună înţelegere, ca o 
altă liră de iubire, scot o melodie minunată. De aceea 
Pavel îi povăţuieşte pe credincioşi să caute să fie în 
orice împrejurare în acelaşi cuget, să-i considere pe 
ceilalţi mai presus de ei, pentru ca dragostea să nu fie 
nimicită de slava deşartă, să fie uniţi, să se cinstească 
unul pe altul, să se slujească unul pe altul. 

Iubirea ne face blânzi, pentru că împiedică 
lăcomia, desfrâul, invidia şi alte patimi să ne 
stăpânească sufletele. în general nu există patimă, nu 
există păcat pe care să nu le distrugă iubirea. Mai lesne 
este să scape de flăcările sobei o creangă uscată, decât 
păcatul de focul iubirii. Aşadar, dacă sădim dragostea în 
inimile noastre vom deveni sfinţi. Da, fiindcă toţi sfinţii 
prin iubire s-au făcut plăcuţi lui Dumnezeu. Din ce 
motiv Abel a devenit victima crimei şi nu criminal? 
Pentru că avea iubire puternică pentru fratele său şi n-a 
putut să-i facă rău nici când acela 1-a omorât. Din ce 
motiv Cain 1-a invidiat pe Abel şi 1-a ucis? Pentru că din 

inima lui a lipsit iubirea. Din ce motiv cei doi fii ai lui 
Noe, Sem şi Iafet, au dobândit faimă bună? Pentru că îl 
iubeau mult pe tatăl lor şi n-au răbdat să-1 vadă gol. Şi 
pe al treilea, Ham, de ce 1-a blestemat Noe? Pentru că 
nu-1 iubea pe tatăl său şi-1 batjocorea. Dar marea faimă a 
lui Avraam cui se datorează? Iubirii pe care i-a arătat-o 
atât nepotului său Lot, cât şi sodomiţilor, pentru a căror 
izbăvire a mijlocit la Dumnezeu. 

Plini de iubire, plini de blândeţe, plini de 
compătimire erau şi sfinţii. Gândiţi-vă la Pavel care, 
deşi era în primejdie să fie dat flăcărilor, deşi rămânea 
neclintit la încercări, deşi nu se temea decât de 
Dumnezeu, deşi nu-i păsa de nimic, nici chiar de iad, 
când a văzut lacrimile persoanelor iubite, s-a înmuiat, 
acest puternic, s-a emoţionat şi a spus: „Ce faceţi? 
Plângeţi şi-mi sfâşiaţi inima?" (Fapte 21, 13). Şi veţi 
întreba: Au putut lacrimile să zdrobească sufletul acela 
de diamant? Sigur că da. Pentru că, aşa cum el însuşi a 
spus, pe toate le biruia cu puterea dragostei, însă nu şi 
dragostea, care-1 sufoca şi-1 biruia. Iată ce i-a plăcut lui 
Dumnezeu! Omul pe care nu 1-a putut zdrobi marea 
sălbatică, au putut să-1 biruie câteva lacrimi de iubire. 
Atât de mare este puterea acesteia! 

Vreţi să-1 vedeţi şi pe Pavel plângând? Iată ce 
spune într-o altă împrejurare: „ Timp de trei ani, noaptea 
şi ziua n-am încetat să vă sfătuiesc, cu lacrimi, pe 
fiecare din voi" (Fapte 20, 31). Marea lui dragoste 1-a 
făcut să-i fie teamă ca nu cumva iubiţii lui creştini să 
păţească vreun rău, şi cu lacrimi îi sfătuia. 

Acelaşi lucru vedem şi la preabunul Iosif. Această 
stâncă, care a rămas neclintită în faţa puterii uriaşe a 
acelei femei desfrânate şi la focul păcatului, când i-a 
văzut pe fraţii săi, care îl vânduseră, îl aruncaseră într-o 

groapă şi voiseră să-1 omoare, când i-a văzut aşadar, s-a 
emoţionat, s-a zbuciumat sufleteşte şi, întrucât nu-şi 
putea reţine lacrimile, a intrat în camera de alături şi a 
plâns. 

Domnul, înainte de a fi predat în mâinile iudeilor 
şi de fi răstignit, a dat o poruncă pe care a numit-o nouă, 
porunca iubirii: „Poruncă nouă dau vouă: Să vă iubiţi 
unii pe alţii" (Ioan 13, 34). însă de ce a numit-o nouă, 
de vreme ce exista şi în Vechiul Testament? Pentru că a 
dat-o într-un fel nou, îmbunătăţit, superior. De aceea a 
adăugat: , Aşa cum v-am iubit Eu pe voi, aşa şi voi să vă 
iubiţi unii pe alţii". Iubirea Mea pentru voi, voia să le 
spună, nu este ca răsplată la ceva pe care Mi l-aţi oferit, 
căci eu v-am iubit primul. în acelaşi fel şi voi trebuie să 
le faceţi bine semenilor voştri, nu ca răsplată, ci din 
iubire spontană. Şi fără să amintească de minunile pe 
care le vor săvârşi în numele şi cu puterea Lui, a spus că 
iubirea este aceea care-i va deosebi şi-i va face ucenici 
ai Săi. Ciudat! De ce nu minunile, ci iubirea? Deoarece 
iubirea este însuşirea principală a sfinţilor şi temelia 
virtuţii. Prin aceasta ne mântuim toţi, ea naşte lucrători 
ai lui Hristos, ea încântă sufletele, ea aduce oile pierdute 
în staulul Bisericii. 

Şi minunile pe care le vor face Apostolii, nu vor 
vădi că sunt ucenici ai Lui? Deloc. Auziţi ce a spus 
odată: „Mulţi îmi vor spune în ziua aceea: Doamne, 
Doamne, oare nu în numele Tău am profeţit? Şi nu în 
numele Tău demoni am scos? Şi nu în numele Tău multe 
minuni am făcut? Şi atunci le voi mărturisi: Niciodată 
nu v-am cunoscut pe voi" (Matei 7, 22-23). Şi altă dată, 
când Apostolii erau bucuroşi, pentru că şi demonii li se 
supuneau, Domnul le-a spus: „Nu vă bucuraţi pentru 
asta, ci pentru că numele voastre sunt scrise în ceruri " 

(Parafrază la Luca 10, 20). Minunile pe care le-au făcut, 
desigur, au ajutat la convertirea lumii la credinţa 
creştină, dar pentru că a existat mai întâi dragostea, fără 
de care nici minunile nu s-ar fi săvârşit. Dragostea le-a 
dat sfinţenia şi putinţa de a avea cu toţii un suflet şi o 
inimă. Dacă n-ar fi fost uniţi prin legăturile dragostei, 
n-ar fi putut să facă nimic. 

Acestea însă, Domnul nu le-a spus doar pentru 
ucenicii Lui de atunci, ci şi pentru toţi cei care în viitor 
vor crede în Dânsul. Căci şi astăzi, ceea ce-i ţine pe 
necredincioşi departe de Hristos nu este faptul că nu se 
fac minuni, aşa cum spun unii, ci faptul că iubirea 
lipseşte de la creştini. Pe necredincioşi nu-i atrag 
neapărat minunile, cât viaţa virtuoasă, pe care doar 
iubirea o poate naşte. Pe făcătorii de minuni i-au acuzat 
de multe ori că amăgesc poporul, niciodată însă pe cei 
care aveau viaţă sfântă. Cel ce are iubire este mai 
vrednic de admirat decât cel care chiar şi pe morţi îi 
învie. Şi acest lucru e firesc. Pentru că învierea din 
morţi, ca minune, depinde cu totul de sfântul har, pe 
când iubirea depinde de buna intenţie şi de râvna 
evlavioasă a fiecăruia. 

Iubirea este însuşirea adevăratului creştin şi-1 arată 
pe ucenicul răstignit al lui Hristos, care nu are nimic în 
comun cu lucrurile pământeşti. Fără iubire, nici chiar 
mucenicia nu foloseşte la nimic. 

Să dobândim, aşadar, această minunată harismă, 
de a ne iubi unul pe altul. Şi să nu spunem vreodată că 
iubim pentru că avem prieteni, unul mai mulţi, altul mai 
puţini. Aceasta nu este iubire adevărată, iubire 
creştinească, iubire după voia lui Dumnezeu. Cel ce are 
iubirea plăcută lui Dumnezeu nu-i iubeşte doar pe 
prietenii lui, care-1 iubesc la rândul lor, ci pe toţi 

oamenii, chiar şi pe duşmanii săi, care-1 urăsc şi-1 
nedreptăţesc. Asta o spune Domnul: „Iubiţi pe vrăjmaşii 
voştri, binecuvântaţi pe cei ce vă blestemă, faceţi bine 
celor ce vă urăsc şi rugaţi-vă pentru cei ce vă vatămă şi 
vă prigonesc, ca să fiţi fiii Tatălui vostru Celui din 
ceruri, că El face să răsară soarele Său peste cei răi şi 
peste cei buni şi face să plouă peste cei drepţi şi peste 
cei nedrepţi. Că dacă-i iubiţi pe cei ce vă iubesc, ce 
răsplată veţi avea? " (Matei 5, 44-46). 

Dacă iubirea ar fi stăpânit pretutindeni, lumea 
noastră ar fi fost atât de diferită! N-ar fi fost nevoie nici 
de legi, nici de tribunale, nici de pedepse. Nimeni nu 
şi-ar fi nedreptăţit aproapele. Crimele, certurile, 
războaiele, răscoalele, răpirile, părtinirile şi toate 
nedreptăţile ar fi dispărut. Răutatea ar fi fost cu totul 
necunoscută. Căci dragostea are marele avantaj că nu 
are legătură, precum alte virtuţi, cu anumite răutăţi. 
Lepădarea de cele materiale, de pildă, se leagă deseori 
de slava deşartă, uşurinţa de a învăţa cu ambiţia, facerea 
de minuni cu mândria, milostenia cu desfrâul, smerita 
cugetarea cu înălţarea lăuntrică etc. Acestea nu există în 
iubire, în iubirea adevărată. Omul care iubeşte trăieşte 
pe pământ ca şi cum ar trăi în cer, cu linişte şi fericire 
neumbrite, cu sufletul curăţat de invidie, zavistie, 
mânie, mândrie, rea dorinţă. Aşa cum nimeni nu-şi face 
rău sieşi, la fel nici el nu-i face rău aproapelui său, pe 
care-1 consideră ca un alt sine. Iată omul iubirii - un 
înger pământesc! însă cel care nu are iubire, oricâte 
minuni ar face, oricâtă cunoaştere desăvârşită a celor 
dumnezeieşti ar avea, mii de morţi de-ar învia, nimic 
n-ar câştiga, de vreme ce trăieşte doar pentru el, departe 
de ceilalţi. Tocmai de aceea Hristos a aşezat iubirea de 

aproapele ca dovadă de iubire desăvârşită pentru El. 
„Dacă mă iubeşti", i-a spus apostolului Petru, 
„păstoreşte oile mele" (Parafrază la Ioan 21, 16). Mare 
taină este şi aceasta, faptul că iubirea are mai mare 
valoare decât mucenicia. 

Dacă în societatea noastră ar stăpâni dragostea, n- 
ar exista deosebiri, n-ar fi sclavi şi oameni liberi, 
stăpâniţi şi stăpâni, săraci şi bogaţi, mici şi mari. De 
asemenea, diavolul şi demonii săi ar fi cu totul 
necunoscuţi şi lipsiţi de putere. Căci dragostea este mai 
puternică decât toate zidurile şi mai tare decât toate 
metalele. Pe ea n-o cuceresc nici bogăţia, nici sărăcia; 
sau mai bine-zis, acolo unde stăpâneşte ea, nu există 
bogăţie şi sărăcie, ci doar bunătăţile amândurora: de la 
bogăţie sărăcia le ia pe cele necesare întreţinerii sale, iar 
de la sărăcie bogăţia ia lipsa de griji. în felul acesta 
dispar şi grijile bogăţiei şi temerile sărăciei. 

însă de ce vorbesc doar de foloasele pe care 
iubirea le provoacă celorlalţi? Iubirea în sine e atât de 
frumoasă! Cu câtă bucurie şi pace umple sufletul care o 
deţine! Acesta este unul din marile ei privilegii. 
Celelalte virtuţi, precum postul, privegherea, înfrânarea, 
sunt însoţite de o anumită osteneală, şi de multe ori 
provoacă celorlalţi invidie. Iubirea însă, dincolo de alte 
foloase ale sale, provoacă o dispoziţie foarte plăcută şi 
niciodată trudă. Aşa cum albina adună sucul de nectar 
din diferite flori şi-1 duce în stup, la fel şi iubirea adună 
de pretutindeni bunătăţile şi le aduce în suflet, unde 
locuieşte. Şi rob dacă este cel ce are iubire în suflet, 
robia lui i se pare mai plăcută ca libertatea, pentru că se 
bucură să i se dea porunci decât să dea porunci, să 
slujească decât să fie slujit, să ajute decât să fie ajutat. 
Iubirea schimbă natura lucrurilor şi, având mâinile pline 

de toate bunătăţile, se apropie de noi cu blândeţe mai 
mare decât cea maternă şi cu dărnicie mai presus de cea 
împărătească. Lucrările ostenitoare şi grele le face 
uşoare şi lesnicioase, descoperindu-ne dulceaţa virtuţii 
şi amărăciunea răutăţii. Vă voi aduce câteva exemple: 

Să dăruieşti altora pare lucru greu, iubirea însă îl 
face uşor. Să iei de la ceilalţi pare ceva plăcut, iubirea 
însă îl face respingător. Să-i vorbeşti de rău pe ceilalţi 
pare îmbucurător, iubirea însă îl face amar. Pentru iubire 
cea mai mare bucurie este să-i vorbească de bine şi să-i 
laude pe toţi. 

Mânia iarăşi, oferă o mulţumire sălbatică, însă nu 
omului iubirii, fiindcă el nu cunoaşte mânia. Dacă 
semenul său îl necăjeşte nu se înfurie, ci izbucneşte în 
lacrimi, rugăminţi şi implorări. Dacă-1 vede pe semenul 
lui păcătuind, jeleşte şi se îndurerează sufleteşte. Dar 
durerea aceasta este dulce, căci lacrimile şi întristarea 
dragostei sunt mai presus de orice râsete şi orice 
bucurie. Pacea şi odihna pe care le simt cei ce plâng 
pentru fiinţele iubite n-o simt cei care râd. 

Poate că mă veţi întreba: Nu oricare iubire, fie ea 
şi abstractă, aduce bucurie? Nu. Doar iubirea adevărată 
aduce bucurie curată şi sănătoasă. Şi iubirea adevărată 
nu este cea lumească, cea josnică, care are în ea răutate 
şi viciu, ci cea creştină, cea duhovnicească, cea pe care 
ne-o cere Pavel, cea care urmăreşte interesul aproapelui. 
Această iubire o avea Apostolul, care spunea: „Cine 
este slab şi eu să nu fiu slab? Cine se poticneşte şi eu să 
nu ard? " (II Corinteni 11, 29). 

Nimic nu-1 mânie pe Dumnezeu cât nepăsarea 
noastră faţă de aproapele. De aceea a poruncit să fie 
pedepsit sever robul care a arătat neîndurare faţă de 
semenii lui. De aceea a spus că ucenicii Săi trebuie să 

aibă ca însuşire iubirea. Pentru că iubirea, în mod 
normal, duce la interesul pentru aproapele. 

Şi iarăşi mă veţi întreba: îngrijindu-ne de 
aproapele, nu vom nesocoti mântuirea noastră? Nu 
există o astfel de primejdie. Ba, dimpotrivă, pentru că 
cel ce poartă de grijă celorlalţi nimănui nu-i provoacă 
supărare. Pe toţi îi compătimeşte şi pe toţi îi ajută, atât 
cât poate. Nu răpeşte nimic de la nimeni. Nici părtinitor 
nu este, nici hoţ, nici mincinos. Se fereşte de orice rău şi 
urmăreşte mereu doar lucruri bune. Se roagă pentru toţi 
vrăjmaşii lui. Săvârşeşte binefaceri tuturor celor care-1 
nedreptăţesc. Nu înjură şi nu vorbeşte de rău, orice i s-ar 
întâmpla. Toate acestea nu contribuie la mântuirea 
noastră? 

Aşadar iubirea este calea mântuirii. Pe această cale 
să umblăm, ca să moştenim viaţa veşnică. 

îmbuibarea pântecelui şi beţia 

Nimic nu provoacă atâta mulţumire şi atâta 
sănătate, ca atunci când cineva mănâncă şi bea după 
măsura adevăratei nevoi a trupului său, astfel încât să nu 
aibă o greutate mai mare decât cea normală. Şi pentru a 
te convinge, observă-i mai întâi pe cei care mănâncă cu 
măsură şi apoi pe cei care mănâncă exagerat. Trupurile 
primilor sunt de obicei puternice, sănătoase, cu organe 
care funcţionează armonios, pe când ale celorlalţi sunt 
molâi, greoaie, anevoioase şi bolnăvicioase. 

E acesta un lucru plăcut? Şi putem spune că cel 
ce-şi îmbuibează pântecele simte plăcere adevărată, 
îngurgitând mâncăruri multe şi variate? Dar când există 
plăcere adevărată? Când mai întâi există dorinţa şi apoi 
urmează satisfacerea ei. Dacă, însă, este urmărită o 
desfătare fără să existe dorinţă sau dincolo de hotarele 
dorinţei, atunci mulţumirea pricinuită de plăcere 
dispare. 

Aşa cum o corabie, când este încărcată cu mai 
multe mărfuri decât poate rezista, se scufundă, la fel şi 
trupul nostru, atunci când primeşte mai multă hrană 
decât are nevoie, se scufundă în nenorocire. Corabia 
împovărată nu este ajutată nici de buna construcţie, nici 
de vremea favorabilă, nici de îndemânarea căpitanului, 
nici de mulţimea marinarilor. Şi celor ce se dedau 
desfătărilor materiale şi sunt lacomi la mâncare şi 
băutură, nu le sunt de folos sfaturile şi poveţele, nici 
prevestirile şi ameninţările, nici frica de moarte şi de 
iad. Ai zice că nu mănâncă pentru a trăi, ci trăiesc 

pentru a mânca. Aşadar, după ce-şi îmbuibează 
pântecele şi îşi îngraşă trupul, pleacă din viaţa aceasta, 
nereuşind altceva decât să-şi pregătească trupul pentru 
un ospăţ mai bogat al viermilor. Căci îngrăşarea, de 
vreme ce provoacă multe boli, duce deseori la o moarte 
timpurie. Am putea spune că mesele bogate sunt mai 
rele decât otrăvurile. Deoarece otrăvurile îi omoară iute 
şi fără dureri pe cei care le iau, pe când mesele bogate 
dau naştere unei vieţi mai rele decât o mie de morţi, 
pentru că ele îl omoară lent pe om. Şi cei care suferă de 
alte boli sunt compătimiţi de mulţi, pe când cei ce suferă 
de boli provocate de multa mâncare şi băutură nu pot fi 
compătimiţi de oameni, chiar dacă ei ar vrea. întrucât ei 
singuri îşi provoacă bolile, se îndreaptă cu voia lor spre 
prăpastia relelor. 

O fiară sălbatică nu ne poate vătăma atât de mult 
precum dorinţa desfătărilor materiale. Căci fiara ne 
poate sfâşia doar trupul, pe când dorinţa desfătărilor 
materiale, când se sălăşluieşte în inima noastră, 
împreună cu trupul ne nimiceşte şi sufletul. 

Nu spun să vă dedaţi nevoinţelor aspre, dacă nu 
vreţi. Dar să ne ferim de cele de prisos, să îndepărtăm 
ceea ce nu este absolut necesar. Adevărat, ce iertare 
vom primi, când alţii nu le au nici pe cele necesare, deşi 
sunt îndreptăţiţi să le aibă, iar noi ne bucurăm de mai 
mult decât ne este necesar? Dar ne-am putea întreba şi 
cine se bucură mai mult, cel ce se hrăneşte cu ierburi şi 
este sănătos sau cel care mănâncă din belşug şi suferă de 
diferite patimi? Fireşte că primul se bucură mai mult, 
pentru că-şi păstrează sănătatea. 

Să nu cerem, aşadar, nimic mai mult decât 
necesarul. îţi este de ajuns fasolea pentru ca să trăieşti 
sănătos? Mănâncă fasole. Eşti bolnăvicios şi ai nevoie 

de fructe şi legume? Nu te împiedică nimeni să le 
mănânci. Eşti chiar şi mai neputincios şi ai nevoie de 
carne? Nu te vom lipsi de ea. Scopul nostru nu este 
vătămarea oamenilor, ci tăierea celor prisositoare; şi 
prisositor este ceea ce depăşeşte necesarul, ceea ce este 
mai mult decât ne trebuie ca să trăim în sănătate şi 
cumpătare. 

Nu vedeţi că luptaţi împotriva unor puteri 
netrupeşti? Cum le vom birui, aşadar, de vreme ce 
suntem în trup? Dacă cel care se luptă cu oamenii 
trebuie să aibă grijă cum se hrăneşte, cu atât mai mult 
trebuie s-o facă atunci când are de luptat cu diavolii. Ce 
se întâmplă când cineva se străduieşte să cânte la o liră 
ale cărei corzi nu sunt bine întinse? Oricâtă iscusinţă ar 
avea el, nimic nu izbuteşte. Corzile slabe nu-i vor lăsa 
degetele să-şi arate îndemânarea. La fel se întâmplă şi 
cu trupul. Când este slăbit şi moleşit de desfătările 
materiale, nu lasă sufletul să sporească duhovniceşte. 
De aceea, să mâncăm şi să bem atât cât să ne mulţumim, 
dar şi cât să ne menţinem trupul într-o asemenea stare 
naturală, încât să nu vatăme sufletul. 

Adevărat, nimic nu este mai îndrăgit de diavol ca 
îmbuibarea pântecelui cu multă mâncare şi băutură şi, în 
general, ca desfătările materiale, care-1 preschimbă pe 
om în porc sau în ceva şi mai rău. Căci porcul, măgarul, 
câinele şi toate animalele necuvântătoare nu mănâncă şi 
nu beau niciodată mai mult decât au nevoie, iar omul 
cuvântător, cel cinstit cu chipul lui Dumnezeu, devine 
necuvântător, depăşind măsura. Tot el, desigur, dacă are 
animale, nu le sileşte niciodată să mănânce ori să bea 
mai mult decât vor. Şi dacă-1 întrebi de ce, îţi va 
răspunde: „Ca să nu păţească vreun rău şi să sufere". 
Pentru sine însuşi, însă, nu ia această măsură. Astfel, 

suferă mereu. Căci urmările îmbuibării pântecelui şi 
beţiei - mai ales ale beţiei - durează mult. Aşa cum, 
după ce trece febra, slăbiciunea rămâne, la fel şi după ce 
trece beţia, ameţeala rămâne atât în trup cât şi în suflet. 
Trupul chinuit este ca paralizat, ca o corabie 
naufragiată; iar sufletul, şi mai rău chinuit, de vreme ce 
trupul se află în această stare, iscă o nouă furtună şi 
aprinde şi mai viu dorinţa. Câte rele sunt provocate 
omului de beţie, mi-e ruşine să spun. Las conştiinţa 
voastră, care le cunoaşte mai bine, să judece. 

Adevărat, ce este mai rău decât un beţiv care 
umblă împletecindu-se de colo până colo şi devine 
pentru cei neînţelepţi pricină de hulire a darurilor lui 
Dumnezeu? Căci îi aud pe mulţi dintre cei care văd 
ciudăţeniile beţivilor, zicând: „Mai bine n-ar fi existat 
vinul". Ce prostie! Alţii sunt de vină, şi tu osândeşti 
darurile lui Dumnezeu? Nu cumva vinul săvârşeşte răul, 
omule al lui Dumnezeu? Nu vinul, ci necugetarea celor 
care-1 folosesc în chip rău. Să zici, aşadar, „să nu fi 
existat beţia", nu „să nu fi existat vinul". Pentru că aşa, 
dacă înaintezi încă puţin, vei spune: „Să nu fi existat 
cuţite, pentru ca ucigaşii să nu mai omoare. Să nu fi 
existat noapte, pentru ca hoţii să nu mai fure. Să nu fi 
existat femeia, ca să nu mai cădem în desfrâu". Şi pe 
scurt, vei cere să nu fi existat nimic. 

Nu osândi aşadar vinul, ci beţia şi pe cei care 
mânuiesc binele în chip rău. Apropie-te de omul acesta 
când îl vei afla treaz şi spune-i: „Vinul ne-a fost dat de 
Dumnezeu ca să ne veselească, nu pentru a ne purta 
necuviincios; pentru a râde, nu ca să ne facem de râs; 
pentru a ne menţine sănătatea, nu ca să ne îmbolnăvim; 
pentru a ne întări trupul, nu ca să ne slăbim sufletul. 

într-adevăr, puţin vin dăruieşte veselie - cum 
spune psalmistul, „ Vinul veseleşte inima omului " 
(Psalmi 103, 15) - dar şi sănătate, după cum spune şi 
apostolul Pavel, sfătuindu-1 pe ucenicul său, Timotei: 
„Foloseşte puţin vin, din pricina stomacului tău şi a 
deselor tale slăbiciuni" (I Timotei 5, 23). Fiecăruia 
dintre noi, desigur, Apostolul ne-ar fi spus: „Să foloseşti 
doar puţin vin, din pricina primejdiei desfrâului, a 
vorbelor necuviincioase şi a dorinţelor viclene, care de 
obicei sunt provocate de beţie ". 

Câţi dintre voi vă îmbătaţi, distrugeţi foloasele 
vinului. Şi sănătatea v-o zdruncinaţi, şi de veselie vă 
lipsiţi. Adevărat, ce există mai rău decât să ne pierdem 
echilibrul şi să simţim o neplăcere negrăită, să credem 
că toate se învârt în jurul nostru, să ne cufundăm în 
întuneric adânc, să avem nevoie de ajutor şi îngrijire, 
precum bolnavii, să fim chinuiţi de atâtea şi atâtea rele? 

Cei care se dedau beţiei, cu cât beau mai mult vin, 
cu atât le e sete mai mult. Băutura le stârneşte din ce în 
ce mai mult setea. Iar plăcerea pe care o provoacă vinul, 
dispare, setea însă, deoarece devine nestăpânită, îi trage 
în prăpastia beţiei pe cei pe care îi înrobeşte. 

Nu cumva credem că gâtlejul îl avem ca să turnăm 
în el necontenit mâncăruri şi băuturi? Nu-1 avem pentru 
asta, ci pentru a face rugăciuni la Dumnezeu, pentru a-i 
învăţa pe alţii legile dumnezeieşti, pentru a-i povăţui pe 
semenii noştri tot ceea ce le e de folos sufletelor lor. 

Râurile înfuriate nu sapă şi nu distrug malurile lor 
aşa de uşor precum ne distruge sănătatea desfrâul şi 
desfătarea, îmbuibarea pântecelui şi beţia. Căci acestea 
fac trupul moale, slab, bolnăvicios; iar pe suflet îl fac 
trândav, laş, molâu. 

Aşadar nu este rău să mâncăm. Nicidecum, 
îmbuibarea este rea. Nu este, de asemenea, rău să bem 
vin. Vinul fără măsură, care duce la beţie, este rău. 
Domnul ne-a dat trup material, care nu se poate întreţine 
altfel, decât cu hrană. Dar când ne hrănim, trebuie s-o 
facem cu măsură, ca să rămânem sănătoşi şi ageri. 

Prin urmare, să avem grijă să mâncăm şi să bem 
doar atât cât şi plăcere adevărată să simţim, şi trupul să 
ni-1 hrănim, încât să fie în stare să împlinească poruncile 
lui Hristos. Astfel, cu harul Său, şi viaţa de aici o vom 
petrece bine, şi pe cea de dincolo o vom câştiga. 

Bogăţia şi sărăcia 

Dacă vezi că cineva devine bogat fără s-o merite, 
nu-1 ferici, nu-1 invidia, nu te îndoi de sfânta pronie, nu 
crede că în lumea aceasta se petrece ceva întâmplător şi 
fără scop. Adu-ţi aminte de parabola bogatului şi a lui 
Lazăr. Bogatul ajunsese pe crestele bogăţiei şi desfă- 
tărilor, şi totodată era sever şi lipsit de omenie, mai 
sălbatic chiar decât câinii. Câinilor le era milă de Lazăr 
şi-i lingeau rănile care-i acopereau trupul, pe când 
bogatul nici firimiturile de la masa lui nu le dădea 
săracului. Bogatul avea mai mult decât îi trebuia. Lazăr 
nu le avea nici pe cele neapărat necesare, nici măcar 
hrana zilnică. Şi deşi lupta încontinuu cu foamea şi cu 
boala, nu s-a mâniat, nu L-a hulit pe Dumnezeu, n-a 
cârtit împotriva sfintei pronii. 

Nu este aşadar nejustificat ca, în vreme ce eşti ferit 
de asemenea nenorociri, să-L huleşti pe Dumnezeu, 
când alţi oameni, care sunt aspru încercaţi de diferite 
chinuri, îl slăvesc pe Domnul neîncetat? La urma urmei, 
cel care suferă, chiar dacă mai rosteşte câte-o vorbă rea 
în durerea lui, este vrednic de iertare. însă cel care, fără 
să sufere, îl huleşte pe Dumnezeu şi-şi pierde sufletul, 
ce iertare mai aşteaptă? 

Din ce motiv, omule, bogăţia ţi se pare lucru 
important? Neîndoielnic pentru că-ţi plac ospeţele 
scumpe, pentru că simţi mulţumire când alţii te admiră 
şi te invidiază, pentru că poţi cu banii tăi să le faci rău 
duşmanilor şi, în fine, pentru că toţi se tem de tine 
datorită puterii pe care ţi-o dă bogăţia. Da, din aceste 

patru motive alergi după bani, pentru plăcere, desfrâu, 
răzbunare şi frică. Alt motiv nu există. Căci, de obicei, 
bogăţia nu-1 face pe om nici mai înţelept, nici mai 
cuminte, nici mai bun sau de oameni iubitor. Bogăţia nu 
ne poate sădi în suflet nici o virtute. Ci dimpotrivă, dacă 
află acolo unele virtuţi, le dezrădăcinează, ca să 
sădească în noi răutăţile corespunzătoare. 

Ţi se pare, aşadar, că bogăţia este vrednică de 
râvnit şi de dorit deoarece cultivă în sufletele noastre 
cele mai mari slăbiciuni, deoarece preschimbă mânia în 
faptă, deoarece umflă baloanele de săpun ale slavei 
deşarte, deoarece trezeşte în noi mândria? Tocmai din 
aceste motive trebuie să te fereşti de ea, neîntorcându-ţi 
nici măcar capul ca s-o priveşti. Altfel, va trimite să 
sălăşluiască în inima ta câteva fiare sălbatice şi 
înfricoşătoare, care vor deveni pricină de pierdere a 
oricărei cinstiri. Şi înfăţişându-ţi necinstirea ca pe 
cinstire, va reuşi să te înşele, precum desfrânatele urâte, 
care îşi înfrumuseţează faţa spoindu-se cu rujuri şi 
vopsele şi îi înşeală pe bărbaţi. 

Aşadar tu, bogatule, nu te amăgi de linguşirile şi 
zâmbetele celorlalţi. Ei se poartă aşa fie de teamă, fie 
din interes personal. Dacă ai putea să cercetezi 
adâncurile inimilor celor care te linguşesc, ai vedea că 
în lăuntrul lor te osândesc, te înjură, te urăsc mai mult 
chiar şi decât cei mai răi duşmani ai tăi. Şi dacă 
vreodată situaţia se va schimba, dacă-ţi vei pierde 
bogăţia, atunci măştile vor cădea. Atunci se va întâmpla 
ca şi cu desfrânatele, când se demachiază. Atunci vei 
vedea limpede feţele acelora care mai înainte te 
linguşeau. Atunci vei înţelege că simţeau pentru tine nu 
preţuire ci nesocotire, nu admiraţie ci invidie, nu iubire 
ci ură. 

Aşa cum omul este zadarnic, trecător şi muritor, la 
fel este şi bogăţia. Sau poate că bogăţia este şi mai 
zadarnică. Căci de multe ori nu moare odată cu omul, ci 
piere înaintea lui. Fiecare din voi cunoaşte exemplele 
atâtor şi atâtor bogaţi care au ajuns în sărăcie. Aceştia 
continuă să trăiască, dar averea lor a pierit. Şi măcar 
de-ar fi pierit numai averea, fiindcă de obicei îl duce la 
pieire şi pe deţinătorul ei. N-ar greşi cineva dacă ar 
numi bogăţia slujitor nerecunoscător, slujitor ucigaş, 
care-1 omoară pe stăpânul său. 

Acestea le spun şi nu voi înceta a le spune, chiar 
dacă mulţi mă vor acuza. „Mereu ai ceva cu bogaţii", se 
revoltă ei. într-adevăr, însă nu cu toţi, ci doar cu aceia 
care-şi întrebuinţează rău bogăţiile. Nu lovesc în bogat, 
ci în cel care răpeşte bunurile celorlalţi. Unul este 
bogatul, altul răpitorul. Să deosebim lucrurile, ca să nu 
se creeze tulburare sau rea-înţelegere. Eşti bogat? Nu te 
împiedic. Răpeşti? Sunt scârbit de tine. Ai moşiile tale? 
Să te foloseşti de ele. Le iei pe-ale altora? Nu pot să tac. 
Vrei să mă ucizi cu pietre? Sunt gata să-mi vărs şi 
sângele, e de-ajuns să te opresc de la păcat. Nu-mi pasă 
că mă voi face urât, nu mă sperii de discuţii aprinse. Un 
singur lucru mă interesează, sporirea celor care mă 
ascultă. 

Şi săracii şi bogaţii sunt fiii mei. Cine vrea, să 
arunce cu pietre în mine. Cine vrea, să mă urască. Cine 
vrea, să-mi plănuiască moartea. Uneltirile asupra vieţii 
mele sunt pentru mine munţi de cununi, rănile sunt 
pentru mine decoraţii. Nu mi-e teamă de uneltiri. Dacă 
nimeni nu găseşte vreun păcat pentru care să mă 
cerceteze, războiască-mă lumea întreagă. 

Aşadar bogăţia este un trădător, trădător şi fugar şi 
ucigaş. Atunci când nu te aştepţi îţi scapă şi te părăseşte 

şi te distruge. Vrei s-o ţii cu adevărat lângă tine? N-o 
ascunde, ci împarte-o săracilor. Bogăţia este fiară. Dacă 
e ţinută aproape, pleacă. Dacă este risipită, rămâne. 
Risipeşte-o ca să rămână. N-o ţine la tine, ca să nu-ţi 
scape. 

„Unde este bogăţia voastră?" i-aş întreba pe cei 
care au avut-o şi au pierdut-o. Şi i-aş întreba nu pentru 
a-i batjocori - să nu fie! - nici pentru a scormoni rănile, 
ci ca să fac din naufragiul lor liman al mântuirii voastre. 
Pentru a vă da seama că cei care astăzi sunt bogaţi, 
mâine vor ajunge săraci. De aceea de multe ori am râs, 
când am citit testamente care scriau: „Cutare să aibă 
stăpânire peste ogoare sau peste casă, însă altul să se 
folosească de acestea". Dar toţi avem doar foloasele, 
nimeni nu este stăpân pe ceva. Chiar şi dacă am rămâne 
bogaţi în toată perioada vieţii noastre, când vom muri, 
fie că vrem sau nu, vom încredinţa bogăţia noastră 
altora. Goi vom pleca în viaţa de dincolo, după ce 
pentru câţiva ani am fost doar cheltuitori, nu şi stăpâni 
ai bogăţiilor. 

Ştiţi cine sunt cu adevărat stăpâni peste bogăţii? 
Cei care nesocotesc foloasele lor şi batjocoresc 
desfătările. Cei care-şi risipesc banii şi-i împart 
săracilor, îi cheltuiesc cu înţelepciune şi pleacă din 
lumea aceasta cu adevărat bogaţi, bogaţi în fapte bune şi 
în iubirea şi harul lui Dumnezeu. 

Dar de ce consideri bogăţia vrednică de râvnit? De 
ce-i fericeşti pe cei care au bani mulţi? Care este 
diferenţa dintre bogat şi sărac? Nu sunt amândoi 
oameni? îţi voi dovedi că unul are nevoie de altul, astfel 
încât nici bogatul nu poate trăi fără sărac, nici săracul 
fără bogat. Dumnezeu a iconomisit cu înţelepciune 
această dependenţă a unuia de altul, ca să există iubire şi 

sprijin reciproc, comuniune socială şi bună rânduială. Şi 
trebuie să subliniez aici că bogaţii au mai mare nevoie 
de săraci decât săracii de bogaţi. Şi pentru a pricepe 
asta, îţi voi da un exemplu: Să presupunem că am 
construi două cetăţi, şi prin lege am stabili ca într-una să 
locuiască doar bogaţii, iar în cealaltă doar săracii. Dacă 
în cetatea bogaţilor nu există nici un sărac şi în cetatea 
săracilor nici un bogat, să vedem care dintre ele va fi 
mai bine administrată. 

Aşadar în cetatea bogaţilor nu vor exista nici 
meşteri, nici zidari, nici tâmplari, nici cizmari, nici 
brutari, nici agricultori, nici fierari, etc. Căci ce bogat se 
va apuca să practice vreuna din aceste meserii, de vreme 
ce şi cei care le practică, după ce se îmbogăţesc le 
părăsesc? Dar în felul acesta cum va putea fi întreţinută 
cetatea? Nu există altă soluţie decât să se desfiinţeze 
legea pe care am stabilit-o la început, şi să fie chemaţi 
meşterii, pentru a se ocupa de nevoile practice. 

Să mergem acum şi în cetatea săracilor. Dacă, 
după cum am stabilit, nu are nici un locuitor bogat şi 
nici o bogăţie, nici aur, nici argint, nici pietre preţioase, 
nici purpură, nici veşminte cusute-n fir de aur, ce părere 
ai? în asemenea condiţii, va fi grea viaţa în cetate? 
Deloc. Deoarece, dacă trebuie să se construiască case 
sau se să prelucreze fierul sau să se ţeasă haine, nu e 
nevoie de aur, argint şi mărgăritare, ci de meşteri şi 
mână de lucru. Şi dacă trebuie să săpăm şi să cultivăm 
pământul, de ce avem nevoie, de bogaţi ori de săraci? 
Negreşit de săraci. Unde vom avea deci nevoie de 
bogaţi? Doar dacă ne hotărâm să dărâmăm cetatea. 

Bogaţii sunt nefolositori, da, nefolositori, în afară 
de cei care sunt milostivi şi iubitori de oameni. Dar, din 
păcate, puţini bogaţi, foarte puţini se disting prin iubirea 

lor de oameni. Cei mai mulţi sunt afundaţi în egoism, în 
neîndurare, în păcat. De aceea să nu-i invidiezi. Tu să te 
gândeşti la Petru şi la Pavel, să te gândeşti la Ioan şi la 
Ilie, să te gândeşti la însuşi Hristos, care n-avea unde sa- 
şi plece capul. Urmează sărăcia Aceluia şi a sfinţilor 
Lui, care erau lipsiţi de bunuri materiale, dar care aveau 
o negrăită bogăţie duhovnicească. Să-ţi aduci aminte 
mereu şi de spusele Domnului, care ne-a încredinţat că e 
foarte greu ca bogatul să se mântuiască: „Cei ce au 
bogăţii, cât de greu vor intra ei în împărăţia lui 
Dumnezeu! Că mai lesne este să treacă o cămilă prin 
urechile acului decât să intre bogatul în împărăţia lui 
Dumnezeu!" (Luca 18, 24-25). Alături de această 
predică dumnezeiască pune, dacă vrei, tot aurul 
pământului, şi vei vedea că nu poate cumpăni vătămarea 
pe care ţi-o provoacă deţinerea lui. Adică, chiar dacă ai 
avea pământurile şi mările tale, ţările şi oraşele lumii, 
dacă ar lucra pentru tine toată omenirea, dacă izvoarele 
ar ţâşni aur în loc de apă, şi atunci aş spune că nu 
valorezi nici trei bănuţi, de vreme ce ai pierdut 
împărăţia cerurilor. 

Spune-mi, dacă împăratul te-ar invita la palat şi 
te-ar pune să stai lângă tronul său şi ţi-ar spune cuvinte 
care îţi fac cinste în faţa tuturor curtenilor şi te-ar aşeza 
la masa lui ca să guşti din mâncărurile împărăteşti, nu 
te-ai considera pe tine cel mai fericit om? Aşadar acum, 
când e vorba să urci la împărăţia cerurilor şi să stai 
alături de împăratul universului şi să străluceşti precum 
îngerii şi să participi la slava dumnezeiască cea nespusă, 
şovăieşti să nesocoteşti banii, pe când ar trebui să 
pluteşti de bucurie, chiar dacă ar trebui să-ţi jertfeşti şi 
viaţa pentru aceasta? Pentru a primi un rang public 
provizoriu, care-ţi va da prilejul să furi, foloseşti orice 

mijloace, bune şi rele. Iar acum, când în faţa ta se află 
împărăţia veşnică a cerurilor, pe care nimeni n-o va 
putea distruge, nesocoteşti asta şi stai cu gura căscată în 
faţa banilor? 

Vai, cât de mare este nesimţirea noastră! Ne dorim 
bunătăţi trecătoare şi suntem ataşaţi de lucrurile 
pământeşti! Nu ne dăm seama de viclenia diavolului, 
care ni le dă pe cele mici şi ni le ia pe cele mari. Ne 
oferă noroi şi ne răpeşte cerul. Ne târăşte în umbră şi ne 
depărtează de lumină. Ne atrage în amăgire şi ne 
ascunde adevărul. Ne înşeală cu visuri - căci vis este 
bogăţia lumii acesteia - şi ne arată, când soseşte ceasul 
morţii noastre, mai săraci decât ultimul sărac. Fiindcă 
atunci omul nu ia nimic cu el, în afară de virtuţile şi de 
faptele sale bune. 

Să nu credem, aşadar, că bogăţia este de mare preţ. 
De mare preţ nu este să dobândească cineva bani, ci 
frică de Dumnezeu. Un om drept, care pentru virtutea 
lui are mare îndrăzneală înaintea lui Dumnezeu, chiar 
dacă ar fi cel mai sărac dintre toţi, poate înfrunta orice 
necaz. în împrejurări în care banii sunt nefolositori, un 
sfânt le izbuteşte pe cele neizbutite, e de-ajuns numai 
să-şi ridice mâinile spre cer şi să ceară intervenţia lui 
Dumnezeu. Vă aduc aminte de o întâmplare caracte- 
ristică referitoare la asta, scrisă în Faptele Apostolilor: 

Apostolii Petru şi Ioan mergeau într-o zi împreună 
la templu. Era ora trei după-amiază, ceasul rugăciunii, 
în faţa porţii templului, zisă Cea Frumoasă, era adus un 
bărbat olog şi lăsat acolo în fiecare zi ca să ceară 
milostenie. Aşadar acesta, îndată ce i-a văzut pe Petru şi 
pe Ioan pregătindu-se să intre în templu, le-a cerut 
milostenie. Petru i-a spus: „Uită-te la noi!". Ologul i-a 
privit cu luare-aminte, aşteptând să primească ceva de la 

ei. Dar Petru a zis: „Argint şi aur nu am; dar ce am, 
aceea îţi dau: In numele lui Iisus Hristos Nazarineanul, 
ridică-te şi umblă! ". Şi apucându-1 de mâna dreaptă, 1-a 
ridicat. Atunci acela, dintr-o săritură, a stat în picioare şi 
a început să meargă. Apoi a intrat în templu împreună 
cu Apostolii, slăvindu-L pe Dumnezeu (Fapte 3, 1-8). 

„Argint şi aur nu am", a spus Petru. Ce cuvinte 
sunt mai cuvioase ca acestea? Câtă măreţie şi câtă 
bogăţie ascund în ele! Alţii se laudă cu bani şi avuţii, 
zicând cu mândrie: „Am atâţia şi atâţia talanţi de aur, 
atâtea hectare de pământ, atâtea case, atâtea animale". 
Petru, neavând absolut nimic, nu numai că nu este 
întristat de sărăcie, dar se şi împodobeşte cu ea. Astfel, 
fără să ai nimic, poţi să le dobândeşti pe toate; şi 
avându-le pe toate, poţi să nu ai nimic. Căci cel ce 
consideră că bogăţia sa este a tuturor, nu numai a lui, şi 
o împarte cu ceilalţi, deţine şi averea străină, căci va lua 
de la toţi cele de trebuinţă. Pe când cel care se consideră 
pe sine stăpân peste lucrurile pe care le are şi nu dă 
nimănui nimic, nu numai că nu va lua câtuşi de puţin de 
la ceilalţi, dar nici peste ale sale nu este stăpân, de 
vreme ce acestea în cele din urmă nu-i aparţin lui, ci 
tâlharilor şi datornicilor şi moştenitorilor. 

Cheltuieşte-ţi, aşadar, banii, ca să rămână mereu ai 
tăi. Aşa cum cel care este cercetat de conştiinţa sa din 
cauza săvârşirii fărădelegilor este chinuit, asemenea şi 
cel care are conştiinţa curată, chiar dacă s-ar îmbrăca în 
zdrenţe sau s-ar lupta cu foamea, este mai voios decât 
cei care trăiesc în ospeţe. 

Banii îi ai ca să te uşurezi de sărăcie, nu ca să te 
târguieşti cu sărăcia. Tu, însă, împrumutându-i bani cu 
dobândă săracului, care este semenul tău, îi pregăteşti o 
şi mai mare nenorocire. Fă acest schimb, nu te împiedic, 

dar pentru împărăţia cerurilor. Ca răsplată a ajutorului 
pe care îl oferi nu lua dobândă, ci viaţă veşnică. De ce 
devii neînţelept şi pierzi ceva atât de mare pentru câţiva 
bani, care pier? De ce-L laşi pe Dumnezeu şi urmăreşti 
câştig material? De ce te faci că nu-L vezi pe Domnul 
cel bogat şi alergi după omul sărac? Domnul îţi va 
răsplăti fiecare binefacere pe care o săvârşeşti, pe când 
omul se supără atunci când îţi înapoiază ceea ce i-ai 
împrumutat. Acesta cu greu îţi dă chiar şi o sutime din 
datorie, pe când Acela te răsplăteşte însutit şi pe 
deasupra îţi dăruieşte şi nemurirea. Omul îţi întoarce 
datoria cu cârteli şi înjurături, pe când Acela îţi 
răsplăteşte faptele bune cu laude şi vorbe bune. Omul 
simte faţă de tine ură, pe când Acela îţi pregăteşte cu 
iubire cununi de slavă. Omul îţi dă fără tragere de inimă 
ceea ce-ţi datorează în viaţa aceasta, pe când Acela îţi 
dă cu bunăvoinţă şi în viaţa de acum şi în cea de dincolo 
bunătăţi pe care nu ţi le datorează. 

Ce poate fi mai neînţelept, aşadar, decât să nu ştii 
cum să dobândeşti cel mai mare câştig? Căci banii 
trebuie să-i dobândească cineva ca un stăpân adevărat, 
şi nu ca un rob al lor. Nimeni nu este mai lipsit de minte 
decât robul banilor. Crede că are putere peste ei, în 
vreme ce ei au putere peste el. Pe când în realitate s-a 
înrobit pe sine, este mulţumit ca şi când ar fi stăpân. în 
vreme ce vede un câine turbat aruncându-se asupra 
sufletului său, în loc să-1 lege şi să-1 istovească de 
foame, îi dă din ce în ce mai multă hrană, ca să devină şi 
mai înfricoşător şi să-1 atace cu şi mai multă furie. 

Să nu crezi că, dobândind multe, vei dobândi şi 
adevărata plăcere. Plăcere şi bucurie şi pace ai atunci 
când nu vrei să te îmbogăţeşti. Dacă alergi după bogăţie, 
atunci nu vei înceta să te chinui. Căci dorinţa de 

161 



îmbogăţire nu poate fi potolită. Cu cât străbaţi un drum 
mai lung, cu atât mai mult te îndepărtezi de scopul tău 
final. Cu cât îţi doreşti mai mulţi bani, cu atât vei fi mai 
neliniştit. 

Săracul nu-şi doreşte atât de mult cele necesare, pe 
cât doreşte bogatul pe cele de prisos. Săracul nu are 
atâta îndemânare în munca cinstită, cum are bogatul în 
înşelăciune şi în câştigul nelegiuit. Aşadar, de vreme ce 
şi vrea şi poate face orice vrea, e evident că va cere din 
ce în ce mai mult. 

Dumnezeu te-a îmbogăţit ca să-i ajuţi pe cei care 
sunt în nevoi, pentru a-ţi fi iertate păcatele prin iubirea 
ta de oameni. Nu ţi-a dat bani ca să-i păstrezi şi să-i 
cheltuieşti fără rost, ci ca să-i împărţi şi în felul acesta să 
te mântuieşti. Din această pricină a făcut şi bogăţia 
nesigură, provizorie, nestatornică, ca să micşoreze pofta 
ta nebună pentru bani. Aşadar dacă acum, când 
păstrarea bogăţiei este nesigură, dar şi plină de 
primejdii, uneltiri şi temeri, o doreşti cu atâta turbare, 
câte crime ai fi făcut fără şovăială, dacă ai fi avut 
încredinţarea că o poţi păstra! 

Spune-mi, cine era mai sărac decât proorocul Ilie? 
Şi totuşi, aflat într-o asemenea sărăcie, era mai presus şi 
mai fericit decât toţi bogaţii. Căci inima lui bogată 
considera că toţi banii din lume nu valorează nimic, 
dacă sunt comparaţi cu trăirea aproape de Dumnezeu. 
Dacă ar fi considerat importante lucrurile lumii acesteia 
n-ar fi avut doar o singură haină de păr. însă atât de 
mult nesocotea orice lucru material, considerându-1 
zadarnic, încât şi aurul îl vedea ca pe noroi. Şi iată, 
bogatul rege Ahab asculta cu uimire cuvintele 
dumnezeieşti ale proorocului sărac. Atât de superioară, 
atât de strălucitoare, atât de preţioasă faţă de purpura 

regească era haina de păr şi peştera în care locuia 
proorocul Ilie faţă de palatul regelui. Din această cauză, 
când s-a suit în carul de foc la cer, nimic altceva nu i-a 
lăsat ucenicului Elisei, decât această haină de păr. „Cu 
aceasta" i-a spus, „am luptat împotriva diavolului. Ia-o 
şi tu, deci, şi fă la fel. Căci lepădarea de cele lumeşti 
este armă tare, de nebiruit". Iar Elisei a primit haina de 
păr ca pe cea mai mare moştenire. într-adevăr, valora 
mai mult decât tot aurul pământului. Cu acea haină de 
păr a devenit un Ilie îndoit, prooroc şi făcător de minuni. 

Ştiu cât îl fericiţi pe dreptul Elisei. Fiecare dintre 
voi ar vrea să fie în locul lui. Ce veţi face însă, când vă 
voi dovedi că fiecare dintre noi am primit altceva, 
incomparabil mai de preţ decât ceea ce a primit acela? 
Adică Ilie, suindu-se la ceruri, i-a lăsat ucenicului său 
haina de păr. Dar Fiul lui Dumnezeu, suindu-se la 
ceruri, ne-a lăsat nouă Trupul Său. 

Aşadar când pierdem bogăţii şi bani, să nu ne 
tulburăm, ci să zicem: „Slăvit să fie Dumnezeu", şi vom 
afla bogăţie mult mai mare. Cât ne folosim din aceste 
cuvinte nu ne-am folosi nici dacă am cheltui tot ce avem 
pe binefaceri, nici dacă am umbla peste tot căutând 
săraci pentru a-i ajuta, nici dacă ne-am risipi banii 
pentru a oferi mâncare celor înfometaţi. Din această 
pricină nu-1 admir atât de mult pe Iov pentru că-şi ţinea 
casa deschisă celor aflaţi în nevoi, ci pentru faptul că a 
îndurat pierderea bunurilor sale mulţumindu-I şi 
slăvindu-L pe Dumnezeu. Cel care poate, atunci când 
este încercat de necaz, să spună sincer şi fără cârteală 
ceea ce a spus Iov, „Domnul a dat, Domnul a luat" 
(Iov 1, 21), fie doar din pricina asta va fi arătat drept 
împreună cu Iov şi va sta în slavă alături de Avraam. 
Când diavolul îţi înşfacă bogăţia prin orice mijloc şi tu 

îl slăveşti pe Domnul, îl răneşti îndoit pe vrăjmaş, pe de 
o parte pentru că nu ţi-a părut rău pentru cele pe care 
le-ai pierdut, şi pe de altă parte pentru că primeşti chiar 
şi necazul mulţumindu-I lui Dumnezeu. Diavolul, dacă 
vede că te-ai necăjit din cauza pierderii banilor şi că te 
ridici împotriva lui Dumnezeu, atunci nu va înceta să-ţi 
provoace ispite asemănătoare. însă dacă vede că 
întâmpini chiar şi cea mai mare nenorocire cu răbdarea 
lui Iov, va înceta să te mai războiască, ca să nu-ţi aducă, 
fără să vrea, cununi mai strălucitoare. Chiar Iov, datorită 
atitudinii sale plăcute lui Dumnezeu, a primit înapoi 
îndoit cele pe care le pierduse. Tu, însă, nu vei primi 
îndoit sau întreit, ci însutit le vei primi pe toate, dacă 
rabzi cu vitejie duhovnicească nenorocirile care ţi se 
întâmplă şi, mai important, vei moşteni viaţa veşnică, de 
care doresc să ne bucurăm cu toţii, cu harul Domnului. 

Participarea la slujbele Bisericii 

Puţini sunt aceia care vin la biserică. Care este, 
oare, cauza acestui fenomen? Prăznuim pomenirile 
sfinţilor şi aproape nimeni nu apare în biserică. Se pare 
că distanţa îi duce pe creştini la nesârguinţă; sau poate 
că nu distanţa, ci doar nesârguinţă îi împiedică. Fiindcă, 
aşa cum nimic nu-1 poate împiedica pe cel care are 
bunăvoinţă şi râvnă de a face ceva, la fel şi nesârguinţă, 
trândăvia şi amânarea, pe toate le pot împiedica. 

Mucenicii şi-au vărsat sângele pentru Adevăr, şi tu 
socoteşti o aşa mică distanţă? Aceia şi-au jertfit viaţa 
pentru Hristos şi tu nu vrei să te osteneşti deloc? 
Domnul a murit pentru tine şi tu îl nesocoteşti? 
Prăznuim pomenirile sfinţilor şi ţie ţi-e greu să vii la 
biserică, preferând să stai acasă? Şi totuşi trebuie să vii, 
ca să vezi cum diavolul este biruit, cum Sfântul biruie, 
cum Dumnezeu este slăvit şi Biserica triumfă. 

„Dar sunt păcătos", vei spune, „şi nu îndrăznesc să 
mă întâlnesc cu cei sfinţi". Tocmai pentru că eşti 
păcătos, vino aici, ca să devii drept. Sau nu cumva nu 
ştii că şi cei care stau în faţa sfântului jertfelnic au 
săvârşit păcate? Şi noi, care vă învăţăm de la amvon, 
suntem păcătoşi. Dar nu deznădăjduim, fiindcă 
Dumnezeu este iubitor de oameni. De aceea a 
iconomisit ca şi preoţii să sufere de anumite patimi, 
încât să înţeleagă neputinţa omenească şi să-i ierte pe 
ceilalţi. 

Ce trist! La baluri şi la distracţii alergăm 
binevoitori. Prostiile cântecelor le ascultăm cu plăcere. 

165 



Necuviinţele actorilor le privim ceasuri întregi, fără să 
ne plictisim. Şi doar atunci când vorbeşte Dumnezeu, 
prin gura proorocilor şi a apostolilor, căscăm, ne 
scărpinam şi ne ia cu ameţeală. Dar şi pe hipodromuri, 
cu toate că nu există acoperiş pentru a-i adăposti de 
ploaie pe privitori, mulţi aleargă ca turbaţii, chiar şi 
când plouă torenţial, chiar şi când vântul le răvăşeşte pe 
toate. Nu socotesc nici vremea rea, nici gerul, nici 
distanţa. Nimic nu-i poate ţine acasă. însă când e vorba 
să meargă la biserică, atunci şi o ploaie măruntă le 
devine piedică. Şi dacă-i întrebi cine este Amos sau 
Ahab, câţi prooroci şi apostoli sunt, nu-şi pot deschide 
gura. Dar despre cai şi călăreţi, despre sofişti şi oratori, 
despre cântăreţi şi actori pot să te informeze înde- 
amănunt. Ce situaţie e asta? 

De multe ori v-am sfătuit să nu mergeţi la locurile 
de distracţii neruşinate. M-aţi auzit, dar nu m-aţi 
ascultat. Cu toate acestea, nu vă fie ruşine să veniţi 
iarăşi să mă ascultaţi. „Dar de vreme ce n-am ascultat", 
îmi va spune cineva, „cum voi putea veni din nou?", 
întrucât n-ai ascultat de sfatul meu, ţi-e ruşine. Şi deşi 
nimeni nu te cercetează, singur îţi pui ţie hotare. Nu mă 
aflu în faţa ta, dar cuvântul meu este înrădăcinat în 
sufletul tău şi învăţătura mea îţi preocupă mintea. 
Aşadar n-ai păzit povaţa mea? Vino s-o asculţi iarăşi şi 
străduieşte-te acum s-o păzeşti. Dacă pui un leac pe rana 
ta şi n-o vindecă în prima zi, nu-1 vei pune şi în ziua 
următoare? Dacă tăietorul de lemne, care vrea să taie un 
stejar, nu reuşeşte să-1 taie din prima lovitură, nu va lovi 
şi a doua, şi a cincia, şi a zecea oară? Fă şi tu la fel. 

Acestea le spun nu pentru a mări trândăvia ta, ci, 
dimpotrivă, ca să te fac mai binevoitor şi mai atent. N-ai 
venit până acum la biserică? Vino de astăzi. Ai venit şi 

te-ai învrednicit să-L întâlneşti pe Hristos? Nu pleca 
până nu se termină slujba. Dacă pleci înainte de a se 
termina, eşti vinovat la fel ca un fugar. Atâtea zile, atâta 
timp cheltuieşti pentru satisfacerea dorinţelor tale 
pământeşti, şi nu poţi dedica un ceas-două nevoilor tale 
duhovniceşti şi lui Dumnezeu? Te duci la teatru şi, până 
nu se termină piesa, nu pleci. Intri în biserică, în casa 
Domnului, şi întorci spatele Preacuratelor Taine? Fie-ţi 
teamă măcar de cel care a spus: „Cel ce-L nesocoteşte 
pe Dumnezeu, îl va nesocoti şi Acela pe el" (Parafrază 
la Proverbe 13, 13). 

Dar şi cât stai în biserică purtarea ta este 
necuviincioasă. Dacă te prezinţi în faţa unui stăpân 
lumesc pentru vreo treabă, nu cutezi nici să zâmbeşti. Şi 
când stai în faţa Stăpânului universului, râzi fără frică şi 
fără ruşine? în felul acesta îl mânii mai mult decât prin 
alte păcate ale tale. Căci Dumnezeu nu se scârbeşte atât 
de cei care păcătuiesc, cât de cei care nu se ruşinează 
după săvârşirea păcatului. 

Ce faci acolo, omule? Te afli în biserică şi te uiţi 
la frumuseţile femeieşti? Cum pângăreşti în asemenea 
fel templul lui Dumnezeu? Crezi că biserica este piaţă 
sau, ceva şi mai rău, bordel? în piaţă, desigur, ţi-e ruşine 
să priveşti viclean o femeie; şi în biserică, tocmai în 
ceasul în care Domnul îţi vorbeşte, îndemnându-te să te 
depărtezi de asemenea păcat - căci „ oricine se uită la o 
femeie" zice, „spre a o pofti a şi desfrânat cu ea în 
inima lui" (Matei 5, 28) - îţi învârti privirile pe 
organele nelegiuirii şi cu inima vizitezi atelierul 
desfrâului? Mai bine să fi fost orb, decât să-ţi foloseşti 
în felul acesta ochii. Gândeşte-te, omule, în faţa cui stai 
în ceasul slujbei şi împreună cu cine - cu heruvimii, 
serafimii, cu toate puterile cereşti. Dă-ţi seama cu cine 

psalmodiezi şi te rogi. Ca să-ţi revii e de-ajuns să-ţi 
aduci aminte că, în vreme ce ai trup material, te-ai 
învrednicit să-I aduci cântări Domnului împreună cu 
îngerii cei nemateriali. 

Aşadar să nu participi cu nepăsare la acea cântare 
sfântă. Să nu ai în minte gânduri pătimaşe. Alungă orice 
cuget pământesc şi urcă cu mintea la cer, lângă tronul 
lui Dumnezeu. Zboară acolo împreună cu serafimii, dă 
din aripi împreună cu heruvimii, psalmodiază imnuri 
închinate Preasfintei Treimi. 

Şi când va veni vremea sfintei împărtăşanii 
gândeşte-te, ce greşeală ai îndreptat, ce virtute ai izbutit, 
ce păcat ai şters prin spovedanie, în ce ai devenit mai 
bun? Dacă conştiinţa te înştiinţează că te-ai străduit 
îndeajuns pentru vindecarea rănilor tale sufleteşti, dacă 
ai făcut ceva mai mult decât postul, împărtăşeşte-te cu 
frică de Dumnezeu. Altfel, stai departe de Preacuratele 
Taine. Şi când te vei curăţa de toate păcatele tale, atunci 
să te apropii. Căci cel care nu posteşte este firesc să fie 
iertat, aducând ca justificare boala sau slăbiciunea 
trupească. însă cel care nu şi-a îndreptat păcatele, e cu 
neputinţă să găsească justificare. 

Dacă, de pildă, Dumnezeu îţi va cere socoteală 
pentru nepăsarea sau necuviinţa pe care o arăţi la 
slujbele bisericii, ce vei face? Iată, în ceasul când îţi 
vorbeşte Dumnezeu, tu, în loc să te rogi, ai început cu 
cel de lângă tine o discuţie în şoaptă, despre lucruri 
nefolositoare. Şi chiar dacă Dumnezeu ar trece cu 
vederea toate celelalte păcate ale noastre, acesta e de 
ajuns pentru a pierde mântuirea. Să nu crezi că e o 
greşeală mică. Pentru a pricepe gravitatea lui, gândeş- 
te-te ce se întâmplă în cazul analog al oamenilor. Să 
presupunem că discuţi cu o persoană oficială sau cu un 

prieten bun de-al tău. Şi în vreme ce acela îţi vorbeşte, 
tu întorci capul cu nepăsare şi începi să discuţi cu 
altcineva. Cel cu care vorbeşti nu va fi jignit de această 
necuviinţă a ta? Nu se va mânia? Nu-ţi va cere 
socoteală? Dumnezeu însă, deşi este jignit în fiecare zi 
într-un mod mult mai rău, şi nu numai de doi-trei 
oameni, ci aproape de noi toţi, ne îngăduie cu 
îndelungă-răbdare. Cât despre cei care nu vin deloc la 
slujbe, aş vrea să ştiu unde se află în acel ceas sfânt. Dar 
cred că ştiu bine asta. Sau se ocupă cu lucruri 
necuvioase şi zadarnice, sau sunt afundaţi în grijile 
lumeşti. în ambele situaţii însă, sunt de neiertat. Pentru 
primii acest lucru este vădit şi nu mai are nevoie de 
dovezi. Dar şi ultimii, care aduc ca justificare pentru 
absenţa lor treburile familiale, şi aceştia sunt de neiertat, 
pentru că preferă pe cele pământeşti în locul celor 
cereşti, pe cele trecătoare în locul celor veşnice, pe cele 
materiale în locul celor duhovniceşti. 

Aş vrea, dacă aş putea, să vă arăt sufletele celor 
care nu merg la biserică, care nu participă la Sfintele 
Taine, care nu-L ascultă pe Dumnezeu; şi le-aţi vedea 
murdare şi respingătoare. Aşa cum trupurile nespălate 
sunt pline de mizerie şi duhoare, la fel şi sufletele care 
nu se curăţesc prin spovedanie, prin sfânta împărtăşanie 
şi prin învăţătură duhovnicească, sunt pătate de păcat. 
Aşa cum ogoarele nearate se umplu de buruieni, la fel şi 
sufletele necultivate duhovniceşte se umplu de mărăcinii 
răutăţii. 

Dacă noi, care mergem la biserică, participăm la 
Sfintele Taine şi ascultăm Evanghelia, cu greu ne 
înfrânăm mânia, cu greu ne izgonim invidia din inimă, 
cu greu ne controlăm instinctele păcătoase, cu greu ne 
împotrivim poftelor rele, cu greu domesticim fiarele 

169 



sălbatice ale patimilor, atunci ce vor face cei care nu 
calcă aproape niciodată pe la biserică? 

Există însă şi o altă chestiune: Mulţi se 
împărtăşesc o dată pe an, alţii de două ori, alţii de mai 
multe ori. Pe care dintre ei îi vom ferici mai mult? Pe 
cei care se împărtăşesc o dată, pe cei care se împărtăşesc 
de câteva ori sau pe cei care se împărtăşesc de mai 
multe ori? Nici pe unii nici pe alţii, ci pe cei care se 
apropie de sfântul potir cu conştiinţa curată, cu inima 
neprihănită, cu trăire lipsită de reproşuri. Aceştia se pot 
împărtăşi mereu. Ceilalţi însă, păcătoşii nepocăiţi, să 
stea departe de Preacuratele Taine, căci altfel îşi 
pregătesc lor răutate şi osândă. 

Se întâmplă deci şi aici ca şi cu un aliment care, 
deşi din natura lui este hrănitor şi folositor, dacă este 
consumat de un om bolnav de stomac, îl vatămă. Adică 
te bucuri de hrana cerească, iei parte la adunarea 
duhovnicească a împăratului Hristos şi te tăvăleşti iar 
prin noroi? Te ungi cu mir şi te întorci în mizerie? Ai un 
an de când nu te-ai împărtăşit şi, după ce trece o 
săptămână, cazi din nou în păcatele de mai înainte? 
Spune-mi, dacă după o boală îndelungată te faci bine şi 
în continuare faci aceleaşi greşeli care au condus la 
producerea bolii tale, nu este zadarnică truda pe care ai 
depus-o pentru a te vindeca? Dacă lucrurile fireşti se 
schimbă, cu atât mai mult cele care depind de voia 
noastră. Cum îndrăzneşti, aşadar, să primeşti în tine 
Preacuratul Trup al lui Hristos având sufletul pătat, în 
vreme ce nu vrei să mănânci nimic până nu te speli pe 
mâini? 

Sfântul Apostol spune: „Oricine va mânca pâinea 
sau va bea paharul Domnului cu nevrednicie, vinovat 
va fi faţă de Trupul şi de Sângele Domnului... şi osândă 

îşi mănâncă şi bea " (I Corinteni 11; 27, 29). Adică va fi 
pedepsit la fel de aspru ca şi cei ce L-au răstignit pe 
Hristos, căci şi ei s-au făcut vinovaţi faţă de Trupul Său. 

Asta vă sperie, ştiu, vă cutremură, muşcă din 
conştiinţa voastră. Dar muşcă şi din conştiinţa mea, cel 
care spun acestea. Rănile sunt la fel, de aceea folosesc 
aceleaşi leacuri, atât pentru voi, cât şi pentru mine. Din 
înţelepciunea şi din iubirea de oameni a lui Dumnezeu 
face parte şi asta, adică faptul că aceloraşi legi fireşti se 
supun atât cel care vorbeşte cât şi cei ce-1 ascultă, şi că 
toţi sunt la fel de responsabili când săvârşesc vreun 
păcat. De ce? Am spus şi mai înainte. Pentru ca în felul 
acesta să se smerească şi propovăduitorul cuvântului 
dumnezeiesc. Ca să judece cu cumpătare. Ca să fie 
îngăduitor faţă de cei ce păcătuiesc. Ca să cugete la 
slăbiciunea lui şi să nu devină sever în cercetarea 
păcătoşilor. 

Cu toate acestea, mulţi n-au putut să ridice nici 
povara uşoară a cercetărilor reţinute pe care le-am făcut 
asupra celor care se împărtăşesc cu nevrednicie. Astfel, 
după slujbă, au apărut în faţa mea, ca să-mi spună cu 
neplăcere şi furie: „Aşadar ne alungi din biserică? Ne 
lipseşti de sfânta împărtăşanie?" Nu, nu vă alung. Ba 
dimpotrivă, vă aduc mai aproape de ea. Căci teama de 
pedeapsă ne pătrunde în conştiinţă şi acţionează precum 
flacăra asupra cerii: topeşte şi nimiceşte păcatele 
noastre, pentru că rămâne neîncetat acolo, făcând astfel 
sufletul nostru mai strălucitor şi dăruindu-i mai mare 
îndrăzneală la Dumnezeu. Şi aşa cum doctorul care le dă 
bolnavilor leacuri amare îi scapă de microbii bolii, 
deschizându-le astfel pofta de mâncare şi făcându-i să-şi 
dorească mâncarea, la fel şi dascălul duhovnicesc, care 
spune cuvinte amare, îi dă conştiinţei prilejul de a 

respira cu uşurinţă şi-1 pregăteşte pe om să guste cu 
mare bucurie Trupul Domnului. 

Adevărat spunea fericitul Pavel: „Ascultaţi de 
mai-marii voştri şi supuneţi-vă lor, că ei priveghează 
pentru sufletele voastre, ca unii ce au să dea seamă de 
ele" (Evrei 13, 17). Tu ai grijă doar de treburile tale; şi 
după ce le aranjezi bine, nu te mai preocupă alt gând. 
Preotul însă, dacă dincolo de viaţa lui nu se va îngriji şi 
de a ta cu aceeaşi sârguinţă, se va afla cu păcătoşii în 
iad. Şi deseori, în vreme ce pentru păcatele sale nu este 
pedepsit, îşi pierde sufletul pentru păcatele altora, pe 
care nu s-a îngrijit să-i îndrepteze. 

Aşadar, după ce am vorbit cu atâta asprime celor 
care se împărtăşesc cu nevrednicie, trebuie să spun două 
vorbe şi celor care diaconesc la Preacuratele Taine. Voi, 
preoţii, trebuie să daţi aceste daruri sfinte cu multă 
luare-aminte, altfel veţi ajunge în iad. Dacă ştiţi că 
cineva a săvârşit păcat şi rămâne nepocăit, nu-i îngăduiţi 
să ia parte la cina pascală. Chiar de-ar fi general, chiar 
de-ar fi domnitor, chiar de-ar fi însuşi împăratul. Dacă 
se apropie fără a fi vrednic, îndepărtaţi-1. Voi aveţi 
putere mai mare decât acela. Nu vă fie teamă de el, 
orice rang ar avea. De Dumnezeu să vă fie teamă, nu de 
om. Altfel, şi omul vă va lua în râs şi pe Dumnezeu îl 
veţi întrista. Oricum, în cazul în care nu îndrăzniţi să 
faceţi acest lucru, nu şovăiţi să mi-1 încredinţaţi mie. Iar 
eu nu voi îngădui să se întâmple asemenea necuviinţe. 
Voi prefera să mor, decât să împărtăşesc un nevrednic 
cu Trupul lui Hristos. E mai de folos să-şi piardă cineva 
viaţa pentru Hristos, decât să-şi salveze viaţa de aici şi 
să fie lipsit pentru totdeauna de Dumnezeu. 

Pronia lui Dumnezeu 

Din ce cauză Dumnezeu nu-1 nimiceşte pe 
vrăjmaşul oamenilor, diavolul, care i-a înşelat pe Adam 
şi Eva şi continuă să ne războiască sălbatic pe toţi? Este 
o întrebare şi totodată un reproş al multora. 

Reproşul aceasta ar fi fost just dacă diavolul ne-ar 
fi cucerit prin forţă. Dar de vreme ce nu are nici o putere 
să ne tragă cu forţa în păcat, de vreme ce numai prin 
conlucrarea noastră îşi poate izbuti scopurile, de vreme 
ce de noi depinde dacă facem voia lui, atunci de ce vrem 
să piară pricina izbânzii noastre în lupta împotriva lui, 
condiţia triumfului şi a încununării noastre? 

Chiar şi în cazul fantastic că diavolul ar putea să-i 
biruie pe toţi oamenii şi să-i ducă la pieire, iarăşi n-ar 
trebui să ne întrebăm de ce Dumnezeu 1-a lăsat să 
săvârşească în chip liber lucrarea sa distrugătoare. Căci 
de noi depinde biruinţa lui şi stăpânirea pe care o are 
peste noi. Cu voia noastră devenim sclavii lui, nu forţat. 
Asta o dovedesc cei care l-au biruit până astăzi. Şi nu 
sunt puţini. Dar şi în viitor vor exista mulţi care-1 vor 
învinge. Desigur, nu toţi. însă tocmai de aceea, este 
foarte corect şi drept ca luptătorii viteji să găsească 
ocazii prin care să-şi arate buna lor intenţie iar trândavii 
să fie pedepsiţi, decât să fie vătămaţi primii de dragul 
celor din urmă. Molâul şi nepăsătorul nu este vătămat de 
adversarul lui, ci de trândăvia sa. Aşadar de ce să-1 
nimicească Dumnezeu pe diavol, lipsindu-i astfel pe 
viteji, de dragul celor vicioşi, de putinţa de a săvârşi 
fapte de bărbăţie? 

Cugetând în felul acesta, am putea acuza şi ochii, 
deoarece prin ei mulţi poftesc la trupuri străine şi cad în 
desfrânare, dar şi gura, întrucât cu ea unii hulesc şi spun 
vorbe rele. Aşadar nu cumva oamenii ar fi trebuit să fie 
făcuţi fără ochi şi limbă? Dar atunci să ne tăiem şi 
mâinile, care fâptuiesc atâtea crime, şi picioarele, care 
aleargă la păcat. Să ne tăiem şi urechile, care ascultă 
povestiri viclene şi-i transmit sufletului mizeria 
gândurilor. însă după ce se întâmplă toate acestea, va 
trebui să dispară şi hrana şi băuturile şi cerul şi 
pământul şi marea şi întregul univers. Adevărat, de ce 
mai e nevoie de lucrurile materiale, când omul, pentru 
care Dumnezeu le-a creat pe toate, se va fi ciopârţit atât 
de jalnic? Vezi la ce concluzii comice şi fără rost 
conduce acest şir de cugete? 

Diavolul este rău pentru el însuşi, nu pentru noi. 
Pentru că noi, dacă vrem, multe avem de câştigat de la 
el, desigur fără voia lui. Astfel, minunea devine şi mai 
mare şi dovedeşte nemărginita iubire de oameni a lui 
Dumnezeu, căci, când noi ne îmbunătăţim, diavolul se 
întristează şi suferă; iar când îmbunătăţirea noastră se 
datorează chiar lui, atunci nu mai poate îndura 
nenorocirea în care a căzut şi se înăbuşă în răutatea lui. 

Unii spun că diavolul nu i-ar fi amăgit pe primii 
oameni dacă nu i-ar fi îngăduit-o Dumnezeu. Ce le vom 
răspunde? Că, dacă nu se întâmpla aceasta, Adam n-ar fi 
aflat nicicând cât de mari erau bunătăţile în care se 
desfăta, nicicând nu s-ar fi izbăvit de superficialitatea şi 
de neştiinţa lui. Căci cel care se consideră pe el atât de 
important, încât ar putea deveni chiar Dumnezeu, 
spuneţi-mi, ce n-ar îndrăzni un asemenea om să facă 
dacă n-ar fi cuminţit în vreun fel? 

Să ne închipuim însă că diavolul n-ar fi apărut 
deloc. în cazul acesta, oare, ar fi rămas Adam fără de 
păcat? Aproape cu neputinţă. Cel ce atât de uşor a fost 
amăgit de o femeie, degrabă ar fi căzut singur în păcat, 
chiar dacă n-ar fi existat diavolul. Cel ce atât de lesne a 
fost înşelat de altul, cu siguranţă că şi înainte de înşelare 
era neatent şi naiv. Diavolul n-ar fi reuşit nimic dacă 
Adam ar fi fost atent şi înţelept. 

Atunci de ce i-a dat Dumnezeu această poruncă lui 
Adam, dacă ştia că o va călca? Dar tocmai faptul că i-a 
dat această poruncă este dovada interesului Său pentru 
om, interes care se arată mult mai mare decât dacă n-o 
dădea. Să presupunem că Adam n-ar fi primit nici o 
poruncă de la Dumnezeu, ci ar fi rămas în rai trăind în 
desfătare şi bunătăţi nesfârşite. Oare moliciunea şi 
trândăvia provenite din desfătarea aceasta l-ar fi condus 
la ceva mai rău sau mai bun? Este evident pentru 
oricine, cred, că ar fi ajuns pe crestele răutăţii, dacă n-ar 
fi avut nici o grijă şi nici o limită. Căci, deşi nu era încă 
încredinţat de nemurirea lui, ajunsese la o asemenea 
mândrie şi necumpătare, încât nădăjduia să devină 
Dumnezeu, cu toate că nu avea nici o dovadă că 
diavolul, care i-a făgăduit asta, era vrednic de crezare. 
Vă daţi seama în ce punct de nechibzuinţă ar fi ajuns, 
dacă ar fi fost sigur de nemurirea lui? Ar fi existat păcat 
pe care să nu-1 facă? Ar fi ascultat vreodată de vreo 
poruncă a lui Dumnezeu? O poruncă a primit de la 
Domnul şi L-a nesocotit atât de mult. Dacă nu i-ar fi dat 
nici o poruncă, ar fi uitat degrabă că este făptura Lui. 

Dacă aici, pe pământ, societatea noastră nu i-ar fi 
pedepsit pe nici unul din oamenii răi şi nu i-ar fi cinstit 
pe nici unul din oamenii buni, cei care nu cred în 
învierea şi în a Doua Venire a lui Hristos s-ar fi 

îndepărtat mult de virtute, care este însoţită de multe 
probleme, şi ar fi preferat răutatea, care dăruieşte multe 
desfătări. Iar dacă aici, în viaţa pământească, fiecare om 
s-ar fi bucurat de bunătăţi după vrednicia lui, atunci cei 
mai mulţi ar fi considerat Judecata viitoare improbabilă 
şi de prisos. 

Aşadar, ca să nu vă îndoiţi de adevărul Judecăţii 
viitoare şi pentru ca oamenii să nu devină mai răi, 
nesocotind acest adevăr, de aceea Dumnezeu şi în viaţa 
de acum pe mulţi oameni răi îi pedepseşte şi pe mulţi 
oameni buni îi răsplăteşte. Faptul că nu-i răsplăteşte pe 
toţi cei buni ne încredinţează de învăţătura despre 
Judecata viitoare. Iar faptul că pe unii oameni răi nu-i 
pedepseşte înainte de Judecata viitoare îi trezeşte pe cei 
care s-au afundat în somnul nepăsării şi al trândăviei. 
Astfel, pedepsindu-i pe cei răi, îi face pe mulţi alţii să se 
ferească de păcat, de teamă ca nu cumva să păţească şi 
ei la fel; dar şi nerăsplătindu-i pe mulţi oameni buni, îi 
face să se gândească că vor fi răsplătiţi într-o altă 
vreme. 

De aceea nici pe Cain Dumnezeu nu 1-a pedepsit 
cu moartea imediat după uciderea fratelui său, ci 1-a 
lăsat să cutreiere pământul suspinând şi tremurând, 
astfel încât toţi cei ce au venit după el, văzând urmările 
faptelor lui, să ia pildă şi să se cuminţească. Dacă ar fi 
auzit că un oarecare Cain, care 1-a ucis pe fratele său, a 
fost omorât pentru crima lui, n-ar fi dat atâta importanţă 
evenimentului, poate că s-ar fi şi îndoit de asta. Acum 
însă, când după atâţia ani îl vedeau viu, cum se chinuie 
jalnic, acum când atât de mulţi martori au văzut şi au 
adeverit pedeapsa lui, evenimentul a devenit 
neîndoielnic şi crezut de toţi oamenii cu bunăvoinţă, atât 
din epoca aceea cât şi din cele care au urmat. De altfel, 

dacă Dumnezeu l-ar fi omorât, nu i-ar fi dat timp şi 
prilej de pocăinţă. în fine, prin pedeapsa provizorie pe 
care i-a dat-o aici, i-a făcut mai uşoară suferinţa veşnică 
care-1 aşteaptă dincolo; căci necazurile şi pedepsele la 
care suntem supuşi în viaţa de aici micşorează mult 
chinurile vieţii de dincolo. 

Aşadar de aceea, Dumnezeu nu-i pedepseşte de 
obicei pe toţi împreună, pe câţi sunt vrednici de aceeaşi 
pedeapsă, ci doar pe puţini dintre ei, încât ceilalţi, 
văzând nenorocirile acelora, să se pocăiască şi să se 
îndrepteze. Uneori, însă, îi pedepseşte şi pe toţi 
împreună, după cum s-a întâmplat la potopul lui Noe, pe 
de o parte pentru ca păcătoşii să fie împiedicaţi să facă 
şi mai multe păcate, şi pe de altă parte pentru ca urmaşii 
lor să se folosească, scăpând de pilda rea a dascălilor 
fărădelegii. Căci dacă oamenii săvârşesc multe rele 
neavând pe cineva drept pildă, ce-ar face dacă ar exista 
unii care i-ar îndemna la fapte păcătoase? 

Să fim siguri, deci, că toate sunt iconomisite de 
Dumnezeu numai spre binele nostru. însă felul în care 
sunt iconomisite să nu-1 căutăm. Nici să ne supărăm şi 
să ne necăjim că nu-1 cunoaştem. Nu e posibil să ştim 
astfel de lucruri, şi nici nu ne e de vreun folos să le 
cunoaştem, atât pentru că suntem muritori, cât şi pentru 
că vom ajunge repede la nebunie. Dumnezeu vrea să se 
pocăiască şi să se mântuiască şi cei care nu cred în 
Dânsul. El însuşi o spune: „N-am venit să-i chem pe cei 
drepţi la pocăinţă, ci pe cei păcătoşi" (Matei 9, 13). 
Dar chiar şi când nu vor să se îndrepteze şi să cunoască 
adevărul, nici atunci nu-i părăseşte. Deşi cu voia lor se 
lipsesc de viaţa veşnică, Dumnezeu le oferă toate cele 
necesare pentru viaţa pământească, răsărind soarele Lui 
şi peste cei buni şi peste cei răi, trimiţând ploaie şi celor 

drepţi şi celor nedrepţi şi, în general, dându-le tuturor 
cele de trebuinţă pentru a trăi. Aşadar dacă Domnul 
arată atâta grijă pentru vrăjmaşii Lui, cum îi va trece cu 
vederea pe cei care-L iubesc şi-L urmează? 

Astfel, când vedem dezordine şi tulburare şi aşa- 
zise nedreptăţi, să nu cârtim împotriva lui Dumnezeu, 
căci în viaţa de aici nimic nu se face fără pronia Lui. în 
realitate lipsa de orânduială şi tulburarea se află nu în 
evenimentele exterioare, ci în cugetul nostru. Atâta 
vreme cât cugetul rămâne tulburat de patimi, nicăieri nu 
va vedea ordine şi armonie. Aşa cum ochii, când sunt 
bolnavi, şi în miezul zilei văd totul întunecat, iar când 
sunt sănătoşi chiar şi noaptea călăuzesc bine trupul, la 
fel şi mintea noastră, când este sănătoasă pe toate le 
vede bine, dar când este bolnavă, chiar în cer dac-ai 
înălţa-o, şi acolo găseşte dezordine şi tulburare. 

De aceea, repet, Dumnezeu nici nu-i lasă pe toţi să 
plece nepedepsiţi din viaţa aceasta, ca să nu credem că 
nu există pronie dumnezeiască, nici socoteală nu cere de 
la toţi, ca să nu credem că nu există înviere şi Judecată 
viitoare. Pe diavol, iarăşi, îl lasă să ne războiască, pentru 
ca, odată cu trecerea timpului să nu ajungem la liniştire, 
să nu cădem în trândăvie şi moleşeală, ca să ne aflăm 
mereu pregătiţi de luptă, ca să fim în orice clipă 
veghetori şi atenţi. Dar chiar şi focul gheenei 1-a făcut 
Dumnezeu pentru mântuirea noastră, ca să ne dea motiv 
de luptă şi pricină de încununare, ca să ne atragă în 
împărăţia cerurilor prin frica chinurilor veşnice şi prin 
străduinţa evitării lor. 

Aşadar dacă faci ceva bun şi nu eşti răsplătit 
pentru el în viaţa de acum să nu te întristezi; răsplata te 
aşteaptă în viaţa de dincolo, şi desigur o răsplată mult 
mai mare. Iar dacă faci ceva rău şi nu eşti pedepsit 

pentru asta, nu te bucura; acolo te aşteaptă pedeapsa, 
dacă nu te vei schimba şi nu vei deveni mai bun. 

Te tulburi şi te necăjeşti pentru că-i vezi pe mulţi 
trăind în fericire şi desfătare, deşi sunt oameni răi şi 
păcătoşi? Adică suferi datorită îngăduinţei şi îndelung- 
răbdării lui Dumnezeu? Spune-mi, câţi fură, câţi 
nedreptăţesc, câţi ucid? Nu cumva pentru aceştia îl 
osândim pe judecător? Nicicând! îl vom osândi numai 
dacă, după ce vinovaţii sunt prinşi şi duşi în faţa lui, 
acela îi găseşte nevinovaţi. Deci cum îi ceri socoteală 
judecătorului înainte ca criminalii să fie judecaţi de el? 
Dar să-ţi spun şi altceva? Gândeşte-te ce ai făcut tu în 
viaţă, omule! Cercetează-ţi bine conştiinţa. Atunci nu 
numai că nu te vei mândri cu faptele tale, dar şi părerea 
ţi-o vei schimba, şi iubirea de oameni a lui Dumnezeu o 
vei accepta, şi îndelung-răbdarea Lui o vei mărturisi, şi 
de neţinerea Sa de minte a răului te vei minuna. Căci 
dacă ne-ar fi pedepsit pe fiecare dintre noi îndată ce 
păcătuiam, neamul omenesc ar dispărut cu mult înaintea 
noastră. 

Să nu ne împuţinăm la suflet, pentru că nu ne 
îngrijim doar noi de mântuirea noastră, ci cu mult mai 
mult Acela care ne-a creat; nu ne pasă doar nouă de 
viaţa noastră, cât îi pasă Aceluia Care ne-a dăruit viaţa. 
Astfel, nici în necazuri nu-i lasă mereu pe oameni 
Dumnezeu, ca să nu se împuţineze la suflet, nici în trai 
bun, ca să nu devină trândavi, ci prin alternarea 
diferitelor stări urmăreşte mereu mântuirea lor. 

Dacă o corabie nu poate pluti pe mare fără 
cârmaci, pentru că va naufragia, e cu putinţă ca lumea 
întreagă să rămână necârmuită din clipa zidirii ei? Lasă 
o corabie pe mare doar pentru o zi fără căpitan şi 
echipaj, şi-o vei vedea scufundându-se. Lasă neîngrijită 

doar pentru două zile o colibă mică, pe care-ai constru- 
it-o în via ta pentru nevoile culesului, şi-o vei vedea 
năruindu-se. Corabia deci nu poate călători fără 
cârmaci. Coliba nu poate sta în picioare fără îngrijire. O 
zidire atât de mare, atât de complexă şi atât de vrednică 
de admirat cum este universul, cum ar fi rămas întreagă 
şi cum ar fi funcţionat mii de ani fără pronie? Priveşte 
nemărginirea cerului cu nenumăratele stele, priveşte 
frumuseţea pământului cu toate animalele şi plantele lui, 
şi strigă din inimă: „ Cât de mărite sunt lucrurile Tale, 
Doamne, pe toate-ntru înţelepciune le-ai făcut" 
(Psalmi 103, 24). 

Vedem un tăietor de lemne făcându-şi treaba şi 
nu-i cerem socoteală pentru asta. Vedem un doctor 
arzând răni, tăind mădulare, chinuind cu regim istovitor 
vreun bolnav, şi nu-1 întrebăm de ce face toate acestea. 
Tăietorului de lemne, doctorului şi altor oameni le 
arătăm încredere şi primim tăcut, fără să cercetăm şi 
fără să cârtim ceea ce fac ei. însă nemuritorului şi 
preaînţeleptului Dumnezeu nu-I arătăm încredere şi 
vrem să-I punem la îndoială minunatele Sale lucrări, de 
multe ori îndrăznind chiar să-L acuzăm de nedreptate! 
Iar să dăm bani săracilor sau să-i apărăm pe cei 
nedreptăţiţi nu ne hotărâm uşor, cercetăm însă cu 
stăruinţă - şi din păcate, aproape mereu cu dispoziţie de 
rea-credinţă - de ce Dumnezeu îngăduie ca unul să fie 
bogat, altul sărac iar altul sărac lipit pământului. Nu ne 
plecăm mai bine capetele, nu ne osândim pe noi înşine, 
nu punem frâu limbii noastre, nu ne adunăm mintea şi 
nu ne întoarcem curiozitatea asupra vieţii şi lucrărilor 
noastre? Să cercetăm cu atenţie faptele noastre şi să ne 
preocupăm de păcatele pe care le-am săvârşit. Dacă 
suntem cercetători şi puşi pe fapte mari, să cerem de la 

şinele nostru socoteală pentru câte rele am spus şi am 
făcut. însă în loc să facem aşa, îl aşezăm pe Dumnezeu 
în scaunul acuzaţilor şi-L judecăm, adăugând astfel şi 
un alt păcat mulţimii de păcate pe care le-am săvârşit şi 
pregătindu-ne osândirea veşnică, de care mă rog să fim 
izbăviţi, cu harul şi iubirea de oameni a Domnului 
nostru Ii sus Hristos. 

Puterea şi slava 

Sfântul împărat Constantin cel Mare (324-37), 
când câţiva oameni au aruncat cu pietre în statuia lui iar 
alţii l-au îndemnat să-i pedepsească, spunând că a fost 
distrusă complet faţa statuii, şi-a ridicat privirea, a 
zâmbit netulburat şi a spus: „Văd că n-am nici o rană. Şi 
capul şi faţa îmi sunt neatinse". Auzind răspunsul lui, 
aceia care îl îndemnau să-i pedepsească pe vinovaţi s-au 
înroşit de ruşine şi au tăcut. 

Dacă împăratul Constantin cel Mare a câştigat 
atâta preţuire de la oameni pentru cuvintele acelea, 
gândiţi- vă cât 1-a cinstit iubitorul de oameni Dumnezeu! 
Căci adevăratul stăpânitor este cel care-şi poate înfrâna 
mânia, invidia şi iubirea de plăceri, cel ce ţine legea lui 
Dumnezeu, cel ce-şi păzeşte mintea liberă şi nu lasă 
patimile să-i cuprindă sufletul. Pe un astfel de om cu 
mare plăcere l-aş vedea conducător al întregii lumi. 
Pentru că cel care cârmuieşte cu cugetul peste patimile 
sufletului, lesne va putea să-i conducă pe oameni după 
legea lui Dumnezeu, cu dreptate, iubire de oameni şi 
jertfire de sine. Dimpotrivă, conducătorul care este rob 
al patimilor şi al plăcerilor, nu numai că este batjocorit 
şi scârbit de oamenii pe care-i conduce, dar nici nu-şi 
poate exercita cum trebuie puterea. Şi, adevărat, cum îi 
poate conduce pe alţii de vreme ce nu se poate conduce 
pe sine? 

Nu trebuie, aşadar, ca cineva să aibă ca scop al 
vieţii sale urcarea pe tronul puterii şi dobândirea de 
cinstiri, ci cum să devină om virtuos şi învăţat. Puterea, 

de multe ori, ne târăşte în lucrări potrivnice legii lui 
Dumnezeu. Astfel, dacă deţinem o funcţie de conducere, 
avem nevoie de multă mărinimie, ca să administrăm 
bine treburile şi să nu fim orbiţi de mândrie, care 
izvorăşte din slavă. 

Cel neînsemnat şi lipsit de slavă cugetă, fără să 
vrea, la schimbarea stărilor omului şi la zădărnicia 
lucrurilor omeneşti. Cel cunoscut şi slăvit se aseamănă 
celui care, în vreme ce locuieşte cu o femeie tânără şi 
frumoasă, şi-a făgăduit să n-o privească niciodată cu 
dorinţă vicleană. E cu putinţă asta? 

Aşadar aşa se întâmplă şi cu puterea. De aceea în 
mulţi a născut îngâmfare, aroganţă, a iscat mânie, a 
dezlegat limba şi a aţâţat patimile, aşa cum vântul puternic 
aţâţă focul, afundându-i în cele din urmă în adâncimile 
cumplite ale răutăţii. Astfel, ofiţerii care nu trăiesc cum se 
cuvine, cu decenţă, seriozitate şi cu conştientizarea 
răspunderii lor, îşi aduc singuri asupra lor nimicirea. 
Desigur, cu cât rangul lor este mai înalt, cu atât mai mari 
sunt primejdiile care-i ameninţă. Nu uitaţi că poporul îi 
judecă în fiecare clipă. Şi având un judecător atât de sever, 
nu pot sta nici o clipă, nu se pot odihni nici un moment. Şi 
cel mai rău este că, chiar dacă ar avea izbânzi nesfârşite, 
cu greu vor intra în împărăţia cerurilor. 

Dacă a răbda o jignire este o izbândă 
duhovnicească vrednică de laudă, a nu te lăsa târât în 
fapte rele în vreme ce ai putere asupra altora şi eşti 
slăvit dovedeşte că ai minte înţeleaptă şi inimă mare. 
Vrei să dobândeşti preţuire? Fereşte-te de slavă. Alergi 
după ea? O vei pierde şi pe cea pe care-o ai. 

Privind desenul unei pâini, oricât ţi-ar fi de foame, 
nu te vei putea sătura. La fel de mincinoase sunt toate 
bunătăţile vieţii de aici, în comparaţie cu cele din viaţa 

de dincolo. Cei care spun că au gustat toate desfătările 
vieţii de aici vor fi lipsiţi de toate desfătările cereşti. 
Adam, urmărind să se bucure de o cinste mai mare, a 
căzut şi din cea pe care o avea. Şi mulţi alţii, dorind să 
dobândească multe, le-au pierdut şi pe cele puţine. 

Aşa sunt lucrurile omeneşti şi împrejurările; cu cât 
ne urcă mai tare, cu atât mai dureroasă este căderea pe 
care ne-o pregătesc. De aceea nici o casă de oameni 
simpli nu este plină de atâtea nenorociri precum sunt 
palatele împăraţilor. 

Spune-mi, îl invidiezi pe semenul tău pentru că 
vezi cum este cinstit şi slăvit de oameni? Şi nu te 
gândeşti cât de uşor pier cinstirea şi slava şi câtă 
nefericire le urmează deseori? însă cel mai rău lucru pe 
care-1 păţeşte cineva este că mulţumirea pe care acestea 
o dăruiesc dispare înainte de a se ivi binele, iar 
nenorocirile pe care le provoacă rămân nemuritoare. 

Cutare, îmi vei spune, are mare înrâurire asupra 
împăratului, are mare putere, poate face tot ce vrea, îi 
vatămă pe cei pe care-i urăşte şi săvârşeşte binefaceri 
celor care-1 linguşesc. Ei, şi ce-i cu asta? Ţie ce rău îţi 
poate face? Să te lipsească de rangul pe care-1 ai? Şi ce 
dacă? Dacă o face cu dreptate, îţi este de folos, nu te 
vatămă. Căci nimic nu provoacă mai mult mânia lui 
Dumnezeu decât atunci când cineva se bucură de cinstiri 
fără să le merite. Iar dacă-ţi ia rangul pe nedrept, atunci 
nedreptatea se va întoarce împotriva lui. Tu vei avea 
mare câştig. Fiindcă cel care păţeşte pe nedrept vreun 
rău şi rabdă cu bărbăţie nedreptatea dobândeşte mare 
îndrăzneală la Dumnezeu. 

Cel ce se supune stăpânirilor pământeşti, în 
realitate se supune lui Dumnezeu. Şi cel ce nu se supune 
stăpânirilor se împotriveşte lui Dumnezeu. Pentru că, 

după cum spune Scriptura, „nu este stăpânire decât de 
la Dumnezeu; iar cele ce sunt, de la Dumnezeu sunt 
rânduite" (Romani 13, 1). Faptul că unii stăpânesc şi 
alţii sunt stăpâniţi, unii administrează şi alţii sunt 
administraţi, încât să nu facă fiecare ce vrea şi societatea 
noastră să nu devină ca o mare furtunoasă, este lucrarea 
înţelepciunii lui Dumnezeu. Izgoneşte-1 pe cârmaci de la 
cârma corăbiei, şi o vor înghiţi valurile. Izgoneşte-1 pe 
general de la conducerea oştirii, şi va fi nimicită de 
duşmani. Izgoneşte-i pe conducătorii unei societăţi, şi 
aceasta va deveni junglă. Ceea ce sunt piroanele pentru 
întărirea unei case, aşa sunt şi conducătorii pentru buna 
funcţionare a unei societăţi şi a unei cetăţi organizate. 

Când un conducător este drept şi iubitor de 
oameni, atunci devine cu adevărat puternic şi iubit de 
popor. Nimic nu-i arată însuşirile sale de conducător, ca 
dragostea pe care o poartă pentru poporul pe care-1 
conduce. Vedeţi cum şi un tată, nu este tată adevărat 
pentru că a contribuit la naşterea unui copil, ci mai ales 
pentru că-1 iubeşte şi-1 îngrijeşte cu blândeţe. 

Aşadar stăpânitorii să cârmuiască cu nepărtinire, 
cu dreptate şi frică de Dumnezeu, urmărind mereu 
binele poporului. Iar cetăţenii să nu se împotrivească 
orânduirii pe care a întocmit-o Dumnezeu, căci altfel îşi 
vor atrage pedeapsă asupra lor. De stăpânire nu-i e frică 
celui ce face binele, ci celui ce face răul. Aşadar faceţi 
cu toţii binele, nu numai pentru a vă feri de pedeapsa 
stăpânirii, ci şi pentru că asta v-o impune conştiinţa 
voastră. Astfel, veţi avea şi binecuvântarea Domnului şi 
veţi moşteni şi împărăţia cerurilor, cu harul şi iubirea de 
oameni a Domnului nostru. 

Rugăciunea 

Rugăciunea este un lucru foarte bun atunci când 
se face cu gând curat, adică atunci când îi mulţumim lui 
Dumnezeu nu numai pentru că ne dă, dar şi pentru că nu 
ne dă ceea ce îi cerem, pentru că şi binele şi răul sunt 
spre folosul nostru. Aşadar, chiar şi atunci când nu 
primim, primim prin faptul că n-am primit ceea ce nu 
este bine pentru noi. Există cazuri în care ne împlinirea 
unei cereri este mai folositoare. Şi atunci, ceea ce 
socotim că este un eşec e de fapt o izbândă. 

De aceea, să nu ne întristăm când Dumnezeu 
întârzie să ne împlinească rugăciunile. Să nu ne pierdem 
răbdarea. Oare nu are prea bunul Dumnezeu puterea să 
ne dea ceea ce cerem, chiar înainte ca noi să formulăm 
cererea? Fireşte că are putere, dar aşteaptă de la noi un 
pretext să ne ajute cu dreaptă socotinţă. De aceea, prin 
rugăciunea noastră, să-I oferim lui Dumnezeu pretext să 
ne ajute şi să aşteptăm cu credinţă şi nădejde ca El să ne 
dăruiască bunătatea Sa cu înţelepciune. Ne-a dat ceea ce 
am cerut? Atunci să-I mulţumim. Nu ne-a dat? Să-I 
mulţumim şi în acest caz, pentru că noi nu cunoaştem, 
ca El, ce este bine pentru noi. 

Trebuie să mai spunem, că de multe ori, 
Dumnezeu nu refuză o anumită cerere, ci doar întârzie 
împlinirea ei. De ce? Pentru că folosindu-Se de lipirea 
inimii noastre de acea dorinţă, ne trage mai aproape de 
El. De multe ori, părinţii nu împlinesc dorinţele copiilor 
lor, dar nu pentru că nu i-ar iubi, ci pentru a-i ţine 
aproape de ei. 

Cu alte cuvinte, rugăciunea noastră este eficientă 
dacă: - suntem vrednici să primim ceea ce cerem; 

- cererea noastră este potrivită cu voia lui 
Dumnezeu; 

- ne rugăm neîncetat; 

- alergăm mereu la Dumnezeu; 

- cerem ceea ce este de folos pentru noi. 

Nici chiar drepţii care se roagă lui Dumnezeu nu 
sunt ascultaţi dacă nu trebuie să fie ascultaţi. Cine este 
mai drept decât Apostolul Pavel? Şi totuşi, pentru că a 
cerut ceva ce nu îi era de folos, nu a fost ascultat. De 
trei ori am rugat pe Domnul, scrie acesta. Iar răspunsul 
lui Dumnezeu a fost: Iţi este de ajuns harul Meu (2 Cor. 
12: 8-9). Oare Moise nu era drept? Ajunge! De acum să 
nu-Mi mai grăieşti de aceasta!, i-a răspuns lui Domnul 
(Deut. 3, 26) atunci când îi cerea să intre în Pământul 
Făgăduinţei. 

Dincolo de aceasta, mai există un lucru care face 
ca rugăciunea noastră să fie zadarnică, şi anume lipsa 
pocăinţei. Ne rugăm, dar de la păcat nu ne înfrânăm. 
Astfel au făcut şi iudeii, de aceea Dumnezeu i-a spus 
proorocului Ieremia: Tu însă nu te ruga pentru acest 
popor şi nu înălţa rugăciune şi cerere pentru dânşii, 
nici nu mijloci înaintea Mea, că nu te voi asculta. Nu 
vezi tu ce fac ei prin cetăţile lui Iuda şi pe uliţele 
Ierusalimului? (Ier. 7, 16-17). I-a spus aşadar să nu se 
mai roage pentru ei, fiindcă nu s-au îndepărtat de păcat. 

De asemenea, atunci când cerem să se 
împlinească un lucru rău duşmanilor noştri, nu numai că 
nu suntem ascultaţi, dar îl şi mâniem pe Dumnezeu. 
Rugăciunea este un medicament, iar dacă nu ştim cum 
să luăm acest medicament, nu ne vom folosi niciodată 
de pe urma puterii sale. 

187 



Cât de bună este rugăciunea neîntreruptă aflăm 
de la femeia cananeeancă din Evanghelie, care nu înceta 
să strige Miluieşte-mă, Doamne (Matei 15, 22). în felul 
acesta, ceea ce li s-a refuzat apostolilor, s-a dat acestei 
femei, care a fost răsplătită pentru răbdarea ei. Vedeţi, 
Dumnezeu preferă ca pentru problemele noastre 
personale să ne rugăm noi înşine, decât să se roage alţii 
pentru noi. 

Atunci când avem nevoie de anumiţi oameni, 
trebuie să cheltuim mulţi bani, să ne purtăm cu umilinţă, 
să împărţim vorbe de laudă şi să alergăm foarte mult, 
pentru că stăpânii acestei lumi nu numai că nu ne dau 
uşor ceea ce le cerem, dar, de obicei, nici nu ne primesc 
să vorbim cu ei. Trebuie mai întâi să ne apropiem de 
oamenii din apropierea acelora - secretari, funcţionari, 
slujitori ş.a. -, să îi luăm cu binişorul, să ne rugăm de ei 
şi să le oferim daruri. în felul acesta, ei vor deveni 
mijlocitorii noştri pe lângă persoana care are puterea să 
ne rezolve problema noastră. 

Dimpotrivă, Dumnezeu nu are nevoie de 
mijlocitori. Nu este nevoie ca alţii să se roage pentru 
noi. El preferă să ne rugăm noi înşine. Iar dacă vede că 
ne rugăm cu credinţă şi răbdare, ne răsplăteşte fără să ne 
ceară nimic în schimb. Dar dacă abia ne rugăm, întârzie 
împlinirea cererii noastre, nu pentru că ne-ar dispreţui, 
ci pentru că, aşa cum am mai spus, amânându-ne, ne 
ţine aproape de El. 

Aşadar, dacă cererea ţi-a fost împlinită, 
mulţumeşte-I lui Dumnezeu. Dacă nu ţi-a fost împlinită, 
nu te îndepărta de El, ca să fii auzit. De asemenea, dacă 
L-ai supărat cu păcatele tale, nu deznădăjdui. Atunci 
când superi un om, dar imediat după aceea te duci şi 
dimineaţa şi la amiază şi seara la el şi îi ceri iertare, nu-i 

vei muia, oare, inima? Cu atât mai mult vei muia inima 
lui Dumnezeu, Care nu cunoaşte răutate, dacă 
dimineaţa, la amiază şi seara şi în fiecare ceas îi vei cere 
să Se milostivească asupra ta. 

Să ia aminte la cuvintele mele cei care se roagă 
fără vlagă şi se revoltă atunci când Domnul întârzie să le 
împlinească cererile. Eu le zic: „Rugaţi-vă la 
Dumnezeu", iar ei îmi răspund: „Ne-am rugat o dată, de 
două ori, de trei, de zece, de douăzeci de ori şi n-am 
primit nimic". Nu înceta să te rogi până ce nu primeşti 
ceea ce doreşti. Sau mai degrabă, nici când primeşti 
răspuns la cererea ta să nu încetezi să te rogi. înainte să 
primeşti răspuns, să te rogi, iar după aceea, să 
mulţumeşti. 

Mulţi oameni intră în biserică, spun câteva 
rugăciuni şi apoi ies. Ies din biserică fără să ştie ce au 
spus. Buzele lor se mişcă, dar urechile lor nu ascultă. 
Dacă tu însuţi nu asculţi rugăciunea pe care o rosteşti, 
cum vrei să o asculte Dumnezeu? Zici: „Am 
îngenuncheat". Da, ai îngenuncheat, dar numai cu 
trupul, căci gândul tău zbura prin alte părţi. Cu gura 
rosteai rugăciunea, iar cu mintea socoteai dobânzi, 
încheiai contracte, vindeai mărfuri, cumpărai proprietăţi, 
te întâlneai cu prietenii tăi. Lucrul acesta se întâmplă 
pentru că diavolul, care ştie că prin rugăciune multe 
putem să dobândim, tocmai atunci vine şi ne seamănă 
gânduri în minte. De multe ori, stăm în patul nostru şi 
nu ne gândim la nimic; ne ducem la biserică să ne 
rugăm şi atunci mii de gânduri ne trec prin minte. în 
felul acesta, pierdem roadele rugăciunii noastre, plecând 
din locul de unde ne-am rugat cu mâna goală. 

De aceea, în ceasul rugăciunii noastre, de fiecare 
dată când ne dăm seama că gândul nostru s-a îndepărtat 

de Dumnezeu şi s-a apropiat de problemele de zi cu zi, 
să-1 aducem înapoi şi să-1 silim să rămână atent şi 
nedezlipit de înţelesurile rugăciunii. Dacă ne-am pierdut 
atenţia, să spunem rugăciunea din nou, de la capăt, şi 
dacă iarăşi gândul nostru se îndepărtează, să spunem 
rugăciunea şi a treia oară, şi a patra oară. Să nu ne oprim 
din rugăciune până când nu am reuşit să o spunem toată, 
de la un capăt la celălalt, având cuget treaz şi netulburat. 
Iar când diavolul va înţelege că nu depunem armele, 
atunci va renunţa şi el să mai lupte cu noi. 

Atunci când ne înfăţişăm cu vreo problemă 
dinaintea unui stăpân lumesc, suntem atât de atenţi şi de 
concentraţi, încât nu-i vedem nici pe cei din jur. în 
mintea noastră nu se mai află decât omul dinaintea 
căruia ne înfăţişăm şi problema despre care vrem să-i 
vorbim. Cu atât mai mult ar trebui să ne purtăm la fel 
atunci când ne aflăm dinaintea preaînaltului Dumnezeu, 
ţinând gândul lipit de rugăciune şi nelăsându-1 să 
colinde pe unde vrea. Dacă limba noastră rosteşte 
cuvinte de rugăciune, iar în acelaşi timp mintea visează, 
nu avem nici un folos. Dimpotrivă, vom fi judecaţi 
pentru fapta noastră, pentru că ne-am purtat cu mai 
multă răbdare şi am vorbit mai limpede cu oamenii 
decât cu Domnul nostru. Şi chiar de n-am primi nimic 
de la Dumnezeu, faptul de a ne afla în continuă 
comunicare cu El nu este lucru puţin. Dacă trebuie să 
avem o anumită purtare atunci când vorbim cu un om 
plin de virtuţi, cu atât mai bună trebuie să fie purtarea 
noastră când vorbim cu Creatorul, Binefăcătorul şi 
Mântuitorul nostru, chiar dacă nu ne dă ceea ce cerem. 

De ce nu primim de le El ceea ce cerem? Vă mai 
spun încă o dată: pentru că, de obicei, îi cerem lucruri 
vătămătoare pentru noi, crezând că sunt bune şi că ne 

sunt de folos. Nu ştii, tu, omule, care ţi-e interesul. Dar 
Cel Care ştie nu îţi ascultă rugăciunea pentru că are mai 
multă grijă decât tine de mântuirea ta. Părinţii, uneori, 
nu dau copiilor lor ceea ce ei le cer, nu pentru că nu-i 
iubesc, ci pentru că-i iubesc foarte mult. Cu atât mai 
mult la fel va proceda şi Dumnezeu, Care ne iubeşte 
mult mai mult decât părinţii noştri şi ştie mai bine decât 
oricine ce este spre binele nostru. 

De aceea, atunci când te osteneşti rugându-te, iar 
Dumnezeu nu te ascultă, să nu te plângi. Pe de altă 
parte, adu-ţi aminte de câte ori nu ai auzit pe câte un 
sărac cerându-ţi ajutor, şi nu l-ai băgat în seamă. Tu ai 
făcut aşa din neînduplecarea inimii tale, pe când 
Dumnezeu face din iubire de oameni. Tu nu vrei să fii 
judecat, deşi din pricina neînduplecării inimii nu ai 
ascultat cererea semenului tău. Atunci de ce-L judeci pe 
Dumnezeu, Care din iubire de oameni nu te ascultă? 

Am spus mai înainte că folosul tău este mare şi 
atunci când rugăciunea nu îţi este ascultată. De ce? 
Pentru că nu este cu neputinţă ca omul care se roagă 
fără încetare şi cu inima zdrobită, care îşi ridică gândul 
la cer şi îşi mărturiseşte cu smerenie păcatele sale, să 
păcătuiască dinaintea lui Dumnezeu, pentru că după o 
asemenea rugăciune se îndepărtează de la el orice grijă 
lumească şi dobândeşte aripi cu care se ridică deasupra 
patimilor. 

Apele curgătoare nu dăruiesc plantelor atâta 
răcoare câtă dăruiesc lacrimile pomului rugăciunii, 
făcându-1 să crească până la tronul lui Dumnezeu. Iar 
atunci cerescul Părinte ascultă rugăciunile noastre. Şi 
cum să nu asculte rugăciunea unui om care stă dinaintea 
Sa cu gândul neîmprăştiat, cu evlavie şi smerenie, care a 
ajuns cu mintea la cer, care a alungat orice gând 

omenesc, orice grijă pământească şi orice pornire 
pătimaşă, venind în tainică comuniune cu El? 

Da, în felul acesta trebuie să se roage creştinul. 
Mai întâi să-şi adune toate gândurile şi apoi să se roage 
cu insistenţă lui Dumnezeu. Nu este nevoie să spună 
vorbe fără număr. Ajung cuvintele puţine şi simple. 
Răspunsul lui Dumnezeu la rugăciunile noastre nu 
depinde de mulţimea cuvintelor pe care le rostim, ci de 
curăţia gândului şi a inimii noastre. Putem să ne 
încredinţăm de acest lucru dacă citim cele scrise în 
Sfânta Scriptură despre Ana cea stearpă, mama 
proorocului Samuel. Şi a dat făgăduinţă, zicând: 
„Atotputernice Doamne, Dumnezeule Savaot, de vei 
căuta la întristarea roabei Tale şi-ţi vei aduce aminte de 
mine şi de nu vei uita pe roaba Ta, ci vei da roabei Tale 
un copil de parte bărbătească, îl voi da ţie, şi nu va bea 
el nici vin, nici sicheră, nici brici nu se va atinge de 
capul lui" (1 Regi 1, 11). Sunt acestea cuvinte multe? 
Nu. Şi totuşi, pentru că Ana s-a rugat din toată fiinţa ei 
şi cu inimă curată, mica ei rugăciune a fost ascultată. 
Deşi era stearpă, Dumnezeu a tămăduit neputinţa firii ei 
şi i-a deschis pântecele. în felul acesta, a izbăvit-o de 
dispreţul semenilor săi, făcând ca din pământ neroditor 
să crească grâu din belşug. 

Aşadar, cel care se roagă, să nu spună cuvinte 
fără rost. De altfel, atât Hristos, cât şi Apostolul Pavel 
ne îndeamnă să ne rugăm des, cu rugăciune scurtă şi cu 
mici pauze, pentru că lungind rugăciunea, ne putem 
pierde atenţia, dând astfel ocazia diavolului să se 
apropie de noi şi să ne umple mintea cu gânduri de la el. 
Dacă ne rugăm cu rugăciuni scurte şi dese, este mai uşor 
să ne concentrăm atenţia şi să ne îndreptăm gândul spre 
Dumnezeu. 

Vrei şi tu să înveţi rugăciunea stăruitoare şi 
curată? Atunci vezi cum s-a rugat Ana. După ce a 
mâncat, s-a sculat de la masă şi nu s-a dus să se culce, 
nici să se odihnească, ci a intrat în cortul Domnului ca 
să se roage. De aici trag concluzia că nu-şi umplea 
pântecele, căci altfel nu ar fi putut să se roage, şi cu atât 
mai puţin cu lacrimi. Dacă noi, atunci când suntem 
flămânzi, cu greutate reuşim să ne rugăm, iar după ce 
mâncăm mult, nu putem să ne rugăm niciodată, atunci 
nici ea, care era femeie, nu s-ar fi putut ruga dacă ar fi 
mâncat bine. 

Să ne fie ruşine nouă, bărbaţilor, care ne rugăm 
pentru împărăţia cerurilor şi în acelaşi timp, căscăm. Să 
ne fie ruşine de femeia aceea care se ruga şi plângea. 
Iată evlavia ei: Ana vorbea în inima sa, iar buzele ei 
numai se mişcau, dar glasul nu i se auzea (1 Regi 1, 
13). Astfel trebuie să se arate dinaintea lui Dumnezeu 
cel care voieşte să dobândească ceva de la El: nu făcând 
gesturi cu mâinile sau strigând, dar nici plictisit, pe 
jumătate adormit sau moleşit. 

Dar, oare, nu putea Dumnezeu să-i dea Anei un 
copil şi fără ca ea să se roage? Oare nu ştia dorinţa ei 
înainte ca ea să-şi ridice glasul către cer? Ba da, dar 
dacă îi dădea copilul înainte ca ea să se roage, nu ar fi 
ieşit la iveală virtutea şi curăţia sufletului ei şi nu ar mai 
fi primit atâta răsplată. 

Să vedem acum care era modul de gândire al 
Anei. Iată ce i-a spus arhiereului Eli, atunci când acesta 
a crezut că era beată: Nu, domnul meu! Eu sunt o femeie 
cu inima întristată; nici vin, nici sicheră n-am băut, ci 
îmi dezvălui sufletul meu înaintea Domnului. Să nu 
socoti pe roaba ta femeie netrebnică, căci din durerea 
mea cea mare şi din întristarea mea am vorbit până 

acum (1 Regi 1, 15-16). Iată semnul unei inimi zdrobite: 
a nu te mânia şi a nu te supăra pe cei care te 
nedreptăţesc sau te jignesc, ci a răspunde cu blândeţe şi 
demnitate. Cu adevărat, nimic nu face sufletul mai bun 
şi mai înţelept decât suferinţa. 

Aşadar, Ana s-a ridicat de la masă şi s-a dus să 
se roage. Să ia aminte toţi cei care nu se roagă nici 
înainte, nici după masă. Atât înainte, cât şi după masă, 
avem datoria să îl slăvim pe Dumnezeu şi să îi 
mulţumim. Cine are sufletul îndreptat spre mulţumire şi 
slăvire nici nu va mânca prea mult, nici nu se va îmbăta 
vreodată. Dacă se va gândi că va urma să se roage, va 
gusta din toate cu măsură şi, astfel, va avea multă 
binecuvântare trupească şi sufletească. Aşadar, fiecare 
masă a noastră trebuie să înceapă şi să se sfârşească cu 
rugăciune. 

De asemenea, trebuie să participăm la toate 
slujbele din biserică, dacă este cu putinţă. „Dar am 
atâtea griji şi probleme!", îmi vei spune. Tocmai de 
aceea să vii la biserică, pentru ca prin prezenţa ta acolo 
să atragi asupră-ţi bunăvoinţa lui Dumnezeu. în felul 
acesta, vei afla ajutor în problemele tale, iar demonii şi 
oamenii cei răi nu te vor putea birui. Participând la 
sfânta Liturghie şi la celelalte slujbe, vei dobândi de la 
Dumnezeu armele Sale, pentru ca nimeni să nu-ţi mai 
poată face nici un rău. 

Şi nu-mi spune că fiind ocupat încontinuu cu 
problemele vieţii de zi cu zi, nu poţi alerga mereu la 
biserică să te rogi. Să zicem că nu poţi să te duci la 
biserică. însă oriunde te-ai afla, nimic nu te împiedică să 
ridici în sufletul tău jertfelnic Domnului. Nu te 
împiedică nici locul, nici ora. Şi chiar dacă nu 
îngenunchezi, nu plângi şi nu-ţi ridici mâinile spre cer, 

rugăciunea va fi desăvârşită dacă gândul tău este 
îndreptat cu totul spre Dumnezeu. Dacă nu poţi merge la 
biserică, atunci când mergi pe drum, când te afli la 
piaţă, când călătoreşti pe mare, când eşti la lucrul tău, 
când pregăteşti de mâncare, când cultivi pământul sau 
orice altă treabă faci, roagă-te cu stăruinţă şi 
neîmprăştiere a cugetului. Lui Dumnezeu nu îi pasă de 
locul unde suntem. Ajunge ca inima să fie lipită de 
rugăciune şi gândul să fie curat. Uite, Sfântul Apostol 
Pavel s-a rugat nu în biserică, stând în picioare sau în 
genunchi, ci în închisoare, întins pe spate, pentru că 
picioarele sale erau strânse în butuci. Dar fiindcă s-a 
rugat din toată inima, temeliile temniţei s-au zguduit, 
legăturile s-au desfăcut, iar temnicerul a crezut în 
Dumnezeul cel adevărat, botezându-se cu întreaga sa 
familie (Fapte 16, 25-35). 

Iezechia, care era bolnav, nu s-a rugat nici el în 
picioare sau în genunchi, ci întins în pat. S-a rugat ca 
Dumnezeu să-i dăruiască vindecarea, după ce fusese 
înştiinţat prin proorocul Isaia că avea să moară. Dar iată 
că prin curăţia rugăciunii sale, el a reuşit să schimbe 
hotărârea lui Dumnezeu (4 Regi 20, 1-6). De asemenea, 
tâlharul s-a rugat pe cruce şi a dobândit astfel raiul 
(Luca 23, 42-43). Daniel s-a rugat din groapa cu fiare 
sălbatice (Dan. 6, 16), iar Iona din burta balenei (Iona 2, 
1-2). Rugându-se din toată inima lor, toţi aceştia au fost 
ajutaţi de Dumnezeu, Care i-a izbăvit din nenorocirea în 
care se aflau. 

„Şi ce să spun atunci când mă rog?", mă vei 
întreba. Vei spune la fel ca femeia cananeeancă din 
Evanghelie: Miluieşte-mă, Doamne! ... Fiica mea este 
rău chinuită de demon (Matei 15, 22). „Miluieşte-mă, 
Doamne!" să spui şi tu. „Sufletul meu este chinuit de 

demon", pentru că păcatul este un mare demon. Cel 
demonizat este miluit, pe când omul păcătos este 
îndepărtat de la faţa lui Dumnezeu. „Miluieşte-mă, 
Doamne!" Puţine cuvinte sunt acestea, dar ele se pot 
transforma într-o mare de milostivire, iar acolo unde 
este milostivirea lui Dumnezeu, sunt şi toate bunătăţile 
de care avem nevoie. 

Când nu te afli în biserică, să spui tainic în sinea 
ta „Miluieşte-mă, Doamne!" Strigă la Dumnezeu cu 
gândul tău, fără să-ţi mişti buzele. Dumnezeu ne aude şi 
atunci când tăcem. Nu este atât de important unde, ci 
cum ne rugăm. Chiar şi când te afli în baie să te rogi. Să 
te rogi oriunde ai fi. întreaga zidire este biserica lui 
Dumnezeu. Tu însuţi eşti biserica lui Dumnezeu şi cauţi 
loc unde să te rogi? 

în faţa evreilor era marea, iar din spate veneau 
ameninţător egiptenii. Atunci, Moise a fost cuprins de o 
aşa de mare spaimă, încât a cerut ajutor lui Dumnezeu 
fără să spună nici un cuvânt. Şi chiar dacă vocea lui 
Moise nu se auzea, Domnul 1-a întrebat: Ce strigi către 
Mine? (leş. 14, 15). Aşadar, Dumnezeu 1-a auzit chiar 
dacă nu spusese nimic. Aşa şi tu, atunci când eşti ispitit, 
să ceri tainic ajutor de la Dumnezeu. El este tot timpul 
alături de tine, de aceea nu trebuie să I te adresezi în- 
tr-un fel anume, aşa cum faci cu oamenii. Vei striga şi 
Domnul te va auzi; la strigătul tău El va zice: „Iată-mă! " 
(Isaia 58, 9). Dacă ai mereu inima curată, Dumnezeu te 
va auzi oriunde şi oricând. 

Cu toate acestea, nu voiesc să spun că 
rugăciunea creştinului în biserică nu ar fi importantă. 
Nu. Pentru că puterea rugăciunii făcute laolaltă cu 
ceilalţi fraţi creştini este foarte mare. Vrei să ştii cât de 
mare este această putere? Iată: cândva, Apostolul Petru 

era întemniţat şi legat cu lanţuri. însă se făcea 
necontenit rugăciune către Dumnezeu pentru el, de 
către Biserică (Fapte 12, 5). Iar prin rugăciunea fraţilor 
săi făcută în biserică, Petru a fost eliberat în chip 
minunat din lanţuri şi din închisoare. Te întreb acum: ce 
este mai puternic decât rugăciunea care 1-a salvat pe 
stâlpul Bisericii? 

Cât despre catehumeni, desigur, nu este permis 
ca aceştia să se roage împreună cu credincioşii în 
biserică, pentru că nu au dobândit încă îndrăzneală 
dinaintea lui Dumnezeu. însă nouă ni s-a dat porunca să 
ne rugăm pentru întreaga lume şi pentru Biserica ce s-a 
întins până la capătul Pământului. Trebuie să înţelegem 
ce mare cinste este pentru noi, cei neînsemnaţi, să ne 
rugăm lui Dumnezeu pentru atâta popor. Ca să te rogi 
pentru mulţi oameni este nevoie de multă îndrăzneală 
dinaintea lui Dumnezeu. Eu abia îndrăznesc să mă rog 
pentru mine însumi, darămite pentru ceilalţi... Lucrul 
acesta este potrivit pentru cei drepţi, nu pentru un 
păcătos ca mine. însă atunci când ne adunăm mai mulţi 
şi ne rugăm pentru toată lumea, lucrul acesta nu mai 
este nepotrivit. 

Aşa cum am mai spus, putem să ne rugăm şi 
acasă la noi sau în orice alt loc, dar rugăciunea aceasta 
nu are la fel de multă putere ca cea făcută în biserică, 
împreună cu fraţii tăi şi cu preotul. Iată de ce: pentru că 
rugăciunea laolaltă cu ceilalţi înseamnă în plus dragoste 
şi frăţietate, întărite de rugăciunile preoţilor. Rolul 
preoţilor este de a întări prin puterea rugăciunii lor 
rugăciunile slabe ale poporului, făcându-le să urce la 
cer. Iată în ce fel rugăciunea Bisericii a izbutit să-1 
scoată pe Petru din închisoare. 

Să ştii că depărtarea nu face ca rugăciunea să fie 
mai puţin puternică. Moise nu se afla cu trupul pe 
câmpul de bătălie atunci când israelitenii se luptau cu 
amaleciţii; cu toate acestea a ajutat la biruinţa poporului 
său mai mult decât cei care au luptat, pentru că şi-a 
ridicat mâinile către cer şi s-a rugat Domnului (leş. 17, 
8-16). în felul acesta, a izbăvit un popor întreg. Există 
un bine mai mare decât să fim de folos semenilor noştri? 
Nu. Atunci când posteşti, când dormi pe jos şi plângi 
întreaga ta viaţă, nu înfăptuieşti mai nimic dacă nu eşti 
de folos celorlalţi. Prin Moise s-au făcut multe minuni. 
Dar nici una din acestea nu a fost atât de mare ca 
strigătul său către Dumnezeu pentru iertarea israeliţilor 
care căzuseră în marele păcat al idolatriei. Rogu-mă 
acum, de vrei să le ierţi păcatul acesta, iartă-i; iar de 
nu, şterge-mă şi pe mine din cartea Ta, în care m-ai 
scris! (leş. 32, 32). 

Şi împăratul David, atunci când pentru un păcat 
de-al său, Dumnezeu a îngăduit să cadă moartea peste 
Israel, s-a rugat la fel ca Moise: Iată eu am păcătuit! 
Fărădelegea am făcut-o eu. Dar aceste oi ce-au făcut? 
Deci îndreaptă-ţi mâna Ta asupra mea şi asupra casei 
tatălui meu! (2 Regi 24, 17). 

Iubirea de oameni a Sfântului Apostol Pavel a 
fost încă mai mare şi mai minunată, căci el a cerut chiar 
şi să fie despărţit de Hristos, numai ca cei de un neam 
cu el să se apropie de Părintele ceresc (Rom. 9, 3). 

Rugăciunile oamenilor sfinţi, aşa cum au fost 
aceştia pe care i-am pomenit, aduc asupra noastră mult 
ajutor dacă punem şi noi umărul. Dacă nu facem astfel, 
ajutorul acelora nu ne este de folos. Spre exemplu, la ce 
le-a folosit iudeilor rugăciunea lui Ieremia? De trei ori 
s-a rugat proorocul Ieremia lui Dumnezeu şi de trei ori a 

auzit cuvintele: Nu te ruga pentru acest popor şi nu 
înălţa rugăciune şi cerere pentru dânşii, nici nu mijloci 
înaintea Mea, că nu te voi asculta (Ier. 7, 16). La ce i-a 
folosit lui Saul rugăciunea lui Samuel, care s-a rugat şi a 
jelit pentru el până în ultima zi, şi la ce le-a folosit 
israeliţilor? Nu-mi voi îngădui să fac înaintea Domnului 
păcatul de a înceta să mă rog pentru voi (1 Regi 12, 
23), le-a zis el acestora. Şi totuşi, au pierit cu toţii. De 
ce? Ne spune motivul Dumnezeu, prin gura proorocului 
Ieremia: Chiar Moise şi Samuel de ar sta înaintea Mea, 
sufletul Meu tot nu s-ar îndupleca spre poporul acesta 
(Ier. 15, 1). 

Aşadar, rugăciunile nu aduc nici un folos? Ba da. 
Ne aduc un foarte mare folos, dar numai dacă punem şi 
noi umărul. Amintiţi-vă de sutaşul Corneliu, care s-a 
învrednicit să cunoască credinţa cea adevărată, pentru că 
făcea multe milostenii poporului şi se ruga lui 
Dumnezeu totdeauna (Fapte 10, 2). Amintiţi-vă şi de 
dreapta Tavita, care era plină de fapte bune şi de 
milosteniile pe care le făcea (Fapte 9, 36) şi care, 
murind, a fost înviată de rugăciunea Apostolului Petru. 
De asemenea, în timpul împăratului Iezechia, 
Dumnezeu a izbăvit Ierusalimul de asirieni. De ce? 
Pentru că Iezechia era drept şi s-a rugat Domnului din 
toate puterile pentru poporul şi cetatea sa. Eu voi păzi 
cetatea aceasta, ca să o izbăvesc (4 Regi 19, 34). Aşa a 
şi fost. 

Ce ne arată toate aceste exemple şi multe altele 
pe care le găsim în Sfânta Scriptură? Că rugăciunile 
oamenilor sfinţi pentru noi, ca şi ale noastre, sunt 
ascultate de Dumnezeu atunci când noi suntem drepţi, 
plini de virtuţi, milostivi şi iubitori faţă de semenii 
noştri. însă atunci când, dimpotrivă, săvârşim păcate cu 

mâinile, cu picioarele, cu limba, cu gândul şi cu inima, 
cum am putea îndrăzni să ne adresăm Domnului, 
cerându-I ajutor şi binefaceri? Cum am putea atunci 
îndrăzni să ne rugăm sfinţilor? 

Aşadar, înainte să ridicăm mâinile către cer, să 
punem început pocăinţei noastre. De altfel, deoarece cu 
mâinile săvârşim multe fapte viclene, trebuie să le 
ridicăm la cer atunci când ne rugăm, astfel încât gestul 
nostru să le îndepărteze de păcat. Acestea să-ţi aduci 
aminte atunci când vrei să răpeşti ceva sau să loveşti pe 
cineva cu mâinile tale: aceleaşi mâini le vei ridica mai 
apoi spre Dumnezeu, ele îţi vor fi mijlocitoare dinaintea 
Celui Preaînalt, cu ele vei aduce jertfa duhovnicească a 
rugăciunii. De aceea, nu le spurca, nu pune pe ele 
semnul ruşinii, nu le fă nevrednice de a le arăta 
Domnului prin săvârşirea de păcate. Curăţă-le prin 
milostenie şi prin tot felul de fapte bune şi numai după 
aceea să le ridici spre cer în rugăciune. Dacă nu te rogi 
niciodată cu mâinile pline de noroi, cu atât mai mult să 
nu te rogi cu mâinile murdărite de păcat. Nu este bine să 
ridici spre Dumnezeu mâinile murdare de noroi, însă a 
le ridica murdare de păcate fără număr este un lucru 
înfricoşător, care abate asupra noastră mânia lui 
Dumnezeu. 

Dar, oare, numai aşa putem să-1 mâniem pe 
părintele ceresc? în câte feluri nu păcătuim, chiar şi în 
biserică, în timpul săvârşirii Sfintei Liturghii... Fără 
răspuns dinaintea lui Dumnezeu am fi dacă El ar ţine 
socoteala gândurilor noastre ruşinoase, a dorinţelor 
viclene din inima noastră, a judecării semenului, în care 
cădem în fiecare zi, a minciunilor şi răutăţilor pe care le 
spunem, a vicleniei şi a nedreptăţilor pe care le 
săvârşim. Fericirea altora ne pricinuieşte tristeţe, chiar 

200 



dacă este vorba despre prietenii noştri. Suntem 
mulţumiţi atunci când semenul nostru suferă, socotind 
suferinţa aceluia ca o mângâiere pentru nefericirea 
noastră. îi cerem lui Dumnezeu lucruri stricăcioase şi 
nefolositoare, pe care El ne-a poruncit să le dispreţuim. 
Fără să ne fie frică de Dumnezeu, îi judecăm pe fraţii 
noştri, deşi avem poruncă să ne rugăm chiar şi pentru 
vrăjmaşi. 

Ce faci, omule? îi ceri lui Dumnezeu să aibă 
milă de tine, iar tu îl blestemi pe celălalt? Nu te lăsa 
înşelat. Dacă nu vei ierta, nu vei fi iertat. Ştii lucrul 
acesta. Şi totuşi, nu numai că nu ierţi, dar îl rogi pe 
Dumnezeu să nu ierte! însă dacă nu este iertat cel care 
iartă, cum va fi iertat cel care îi cere lui Dumnezeu să 
nu ierte? Dacă este un lucru rău să ai duşmani, 
gândeşte-te cu cât mai rău este să-i judeci şi să-i 
blestemi pe aceştia. Vei da socoteală pentru faptul că ai 
duşmani şi mai îndrăzneşti să-i judeci pe deasupra? în 
ceasul în care te rogi pentru milă şi pentru iertarea 
păcatelor, cum te va ierta Dumnezeu dacă îi ceri să le 
facă rău altora? Sau când te rogi pentru tine, te uiţi în 
dreapta şi-n stânga, căşti sau te gândeşti la o mie şi una 
de lucruri. însă atunci când te rogi împotriva duşmanilor 
tăi, îţi ţii gândul lipit de rugăciune. Diavolul ştie că 
atunci când ne rugăm împotriva celorlalţi, ne facem un 
mare rău, de aceea, în astfel de momente, nu ne 
împrăştie atenţia. 

Uită de păcatele altora, ca şi Dumnezeu să le uite 
pe ale tale. Dacă ai spus: „Pedepseşte-1 pe vrăjmaşul 
meu", nu mai ai dreptul să deschizi gura dinaintea lui 
Dumnezeu. în primul rând, pentru că L-ai mâniat şi în al 
doilea rând, pentru că ceri lucruri care sunt împotriva 
esenţei rugăciunii. Dacă te rogi pentru iertarea 

păcatelor, cum de îndrăzneşti să mai rosteşti cuvântul 
„pedeapsă"? Trebuia, dimpotrivă, să te rogi pentru 
ceilalţi, pentru ca apoi să capeţi îndrăzneală să te rogi şi 
pentru tine. Dacă te rogi pentru ceilalţi, dobândeşti şi 
ceea ce voieşti tu, chiar dacă nici nu ai deschide gura să 
spui în rugăciune ceva despre problemele tale. 

Nu există nimic mai trist decât un suflet care 
poartă ură în el. Asemenea, nu există nimic mai necurat 
decât o limbă care vorbeşte de rău şi blestemă. Eşti om, 
nu te face fiară. Gura nu ţi s-a dat ca să muşti, ci ca să 
mângâi prin cuvintele tale. Dumnezeu ţi-a poruncit să 
ierţi, iar tu îi ceri să nu ţină seama de porunca Sa? Nu te 
gândeşti că diavolul se bucură şi râde când aude o 
asemenea rugăciune, iar Dumnezeu, Care este 
Creatorul, Binefăcătorul şi Mântuitorul tău, se 
întristează? 

„Dar mi s-a făcut o nedreptate", vei spune, „şi 
sunt supărat". Dacă-i aşa, roagă-te împotriva diavolului, 
care te nedreptăţeşte mai mult decât oricine. El este cel 
care naşte duşmănia. El este singurul tău mare duşman, 
cu care nu te vei putea împăca niciodată. Pe când 
semenul tău, oricâte ţi-ar face, îţi este frate. De aceea 
eşti dator să te rogi pentru binele, pentru fericirea, 
pocăinţa şi mântuirea sa. 

Aşadar, să fim cu băgare de seamă, fraţilor, să 
trăim după poruncile lui Dumnezeu, pentru ca 
rugăciunea noastră să dea roade şi să dobândim 
împărăţia lui Dumnezeu. 

Trufia şi slava deşartă 

Dacă vrei să cuminţeşti un om mândru, nu folosi 
cuvinte multe. Aminteşte-i doar de firea omenească şi 
de cuvintele înţeleptului Sirah: Pentru ce se trufeşte cel 
ce este pământ şi cenuşă? (Eccl. 10, 9) Iar dacă el va 
spune că pământ şi cenuşă va deveni după moartea sa, 
fă-1 să înţeleagă faptul că şi acum, când trăieşte, nu este 
nimic mai mult. Să nu se lase înşelat văzând frumuseţea 
chipului său, simţind că este sănătos şi puternic şi că se 
poate bucura de bunătăţile de pe acest pământ. Pământ 
şi cenuşă este, iar stricarea frumuseţii sale începe încă 
de când el este în viaţă (Eccl. 10, 9). 

Cu toţii putem vedea cât de neînsemnată este 
existenţa noastră. Nu trebuie să ajungem în clipa morţii 
ca să ne dăm seama că nu suntem nimic pe faţa 
pământului. Să înţelegem lucrul acesta încă de pe acum, 
îndreptându-ne cu înţelepciune gândul spre noi înşine şi 
în jurul nostru, privindu-ne pe noi şi pe ceilalţi. Dar să 
nu ne pierdem îndrăzneala văzând stricăciunea firii 
omeneşti. Dumnezeu nu a lăsat lucrurile să fie astfel 
pentru că ne-ar urî, ci, dimpotrivă, pentru că ne iubeşte 
şi se îngrijeşte de noi. în felul acesta, ne dă mereu 
prilejul să devenim oameni smeriţi. Gândiţi- vă dacă 
omul, cu toate că este făcut din pământ, a îndrăznit să 
spună: Ridica-mă-voi în ceruri şi mai presus de stelele 
Dumnezeului celui puternic voi aşeza jilţul meu! (Isaia 
14, 13), unde ar fi ajuns gândul său dacă nu l-ar fi 
strunit frâul firii sale neputincioase . . . 

Aşadar, atunci când vezi pe cineva că se umflă în 
pene de mândrie, că priveşte de sus şi că ridică 
sprâncenele, că are numai lucruri scumpe, că ameninţă 
şi face rău semenilor săi, spune-i: Pentru ce se trufeşte 
cel ce este pământ şi cenuşă? (Eccl. 10, 9) încă din 
această viaţă începe stricarea frumuseţii sale. 

Lucrurile acestea sunt deopotrivă adevărate 
pentru omul de rând şi pentru cel care sade pe tron 
împărătesc. Nu te lăsa înşelat de porfiră, de coroană şi 
de hainele cusute cu aur. Uită-te mai degrabă la firea 
omenească a împăratului. Atunci, vei striga şi tu 
împreună cu proorocul: Tot trupul este ca iarba şi toată 
mărirea lui, ca floarea câmpului! (Isaia 40, 6). 

De ce te mândreşti, dar, omule? Coboară din 
înălţimile trufiei tale şi vezi-ţi sărăcia. Eşti pământ şi 
cenuşă, umbră şi fum, iarbă şi floare a câmpului. Ce 
motiv este acesta de mândrie? Ai putere peste mulţi 
oameni? Şi la ce-ţi foloseşte să ai putere peste mulţi 
oameni, dacă patimile au putere asupra ta? Sau poate 
eşti din aceia care acasă la ei sunt călcaţi în picioare de 
slujitorii săi, iar când iese în piaţă, se arată mândri, 
pentru că sunt stăpâni asupra mai multor oameni. Bine 
ar fi să fii stăpân peste patimile tale, sau măcar 
asemenea celor pe care-i întâlneşti în piaţă. Dacă este 
vrednic de osândă cel care se laudă cu virtuţile sale, nu 
este, oare, ridicol cel care se laudă cu lucruri de nimic? 

Omule nefericit! Sufletul tău este măcinat de cea 
mai înfricoşătoare dintre boli, care este boala păcatului, 
iar tu te mândreşti cu banii tăi mulţi, cu casele tale şi cu 
pământurile. Cum de nu ştii că acestea nu sunt ale tale? 
Iar dacă nu dai crezare cuvintelor mele, vezi ce s-a 
întâmplat cu cei de dinaintea ta. Şi dacă eşti atât de 
îmbătat de bogăţii şi de slavă şi nu tragi învăţăminte din 

ce au păţit alţii, mai aşteaptă puţin şi vei cunoaşte pe 
pielea ta zădărnicia bunătăţilor şi plăcerilor pământeşti. 
Când vei pleca din lumea aceasta trecătoare, vei fi 
despuiat de putere şi vei fi nevoit să laşi totul poate 
chiar unor oameni despre care nici nu voiai să auzi în 
această viată. 

Din nou zic: omul şi cele omeneşti nu sunt decât 
pământ, cenuşă, umbră şi fum. Spune-mi: ce anume 
socoteşti a fi lucru mare? O funcţie? Poate aceea de 
ministru? Fără îndoială că sunt mulţi aceia care spun că 
nu există o funcţie mai mare ca aceasta. Dar să ştii că 
ministrul nu are nimic în plus faţă de tine. Amândoi 
aveţi aceeaşi fire căzută în păcat. Amândoi veţi muri nu 
peste multă vreme. 

Când a devenit şi pentru câtă vreme va rămâne 
ministru? Spune-mi! Pentru câteva zile? Dar una ca asta 
se poate şi în vise. „Da, dar visele sunt vise", îmi vei 
răspunde. Şi ce? Toate câte se întâmplă în această viaţă 
nu sunt vise? De ce să nu le numim şi pe acestea vise? 
Când ne trezim dimineaţa, se dovedeşte că visele 
noastre de noapte nu au fost nimic, după cum atunci 
când se înnoptează, întâmplările de peste zi nu mai sunt 
nimic. Şi aşa cum în timpul zilei, omul nu simte nici o 
mulţumire pentru visele de noapte, la fel şi noaptea, el 
nu simte nici o mulţumire pentru câte au fost în timpul 
zilei. 

Acela s-a făcut ministru? M-am făcut şi eu în 
visul meu de noapte. îmi vei spune: „Da, dar acela s-a 
făcut ministru cu adevărat, iar tu numai în vis". Şi ce-i 
cu asta? El nu are nimic în plus faţă de mine, decât 
faptul că oamenii spun despre el: „Cutare este/a fost 
ministru". Din aceste cuvinte, el simte o mulţumite 
deşartă. După ce s-au terminat de rostit cuvintele, s-a 

terminat şi mulţumirea lui. La fel e şi cu funcţia de 
ministru: când s-a terminat cu ea, a dispărut şi slava. 

Să zicem că un anumit om a ajuns ministru, dar 
nu pentru câteva zile, ci pentru trei sau patru ani. Te 
întreb acum: unde sunt cei care au fost miniştri timp de 
zece ani? Nicăieri. I-au uitat cu toţii. Gândeşte-te în 
schimb la Apostolul Pavel. Oare a fost şi el uitat? Nu. 
Faimos a fost cât a trăit şi mult mai faimos a devenit 
după moartea sa, căci este cunoscut pretutindeni în 
lume, la atâtea veacuri de când a plecat din această 
viaţă. Şi vorbim acum numai despre pământ. Gândeş- 
te-te ce cuvinte ar putea înfăţişa slava sa din cer... 

Cei care se lasă stăpâniţi de bogăţii, de trufie şi 
de slavă deşartă sunt la fel ca valurile mării: unul urcă 
spre cer, altul coboară şi se zdrobeşte, unul este înălţat, 
iar altul smerit. Asta vrea să spună fericitul David prin 
cuvintele: Să nu te temi când se îmbogăţeşte omul şi 
când se înmulţeşte slava casei lui (Ps. 48, 17). Bine a 
zis: să nu te temi, pentru că nu va trece multă vreme şi îl 
vei vedea pe cel bogat sau slăvit căzut la pământ, mort 
şi nemişcat, despuiat de bunătăţile sale pământeşti. 
Nimic din acestea nu poate lua cu el. Pe toate le lasă aici 
şi pleacă pentru totdeauna, încărcat numai de păcatele şi 
de răutatea sa. 

Cu dreptate această patimă, despre care am 
vorbit şi pe care o au oamenii nesăbuiţi, se numeşte 
„slavă deşartă", care înseamnă „slavă goală", adică 
„fără conţinut", pentru că nu are nimic folositor în ea. 
Este ca o mască, ce are trăsături nemaipomenit de 
frumoase, dar care nefiind adevărată şi neavând nimic 
pe dinăuntru, nu poate face pe nimeni niciodată să se 
îndrăgostească de ea. La fel sau mult mai rele sunt 
cinstirea şi reputaţia de care oamenii vor să se bucure în 

această lume, căci nimic nu-1 aruncă pe om mai repede 
în focul iadului decât slava deşartă, mândria, părerea de 
sine şi trufia. 

Dacă suntem mândri, viaţa noastră este necurată, 
chiar dacă am fi curaţi trupeşte, chiar dacă am posti, ne- 
am ruga şi am face milostenii. Toată inima semeaţă este 
urâciune înaintea Domnului; hotărât, ea nu va rămâne 
nepedepsită (Pildele 16, 5). Slava deşartă este un rău 
foarte mare nu numai pentru că îl împinge pe om spre 
păcat, dar mai ales pentru că, adeseori, însoţeşte chiar 
virtutea! Dacă diavolul nu va reuşi să ne îndepărteze de 
pe drumul virtuţii, atunci se va folosi de virtute. Adică 
ne va îndemna să stăruim în nevoinţe, dar ne va răpi 
roadele acestora îndemnându-ne să ne trufim cu ele. Nu 
se poate ca atunci când omul tânjeşte şi după virtute şi 
după slavă, să le dobândească pe amândouă. Le poate 
dobândi pe amândouă dacă urmăreşte doar virtutea 
cerească, pentru că la ea se poate adăuga şi slava. Dar 
când le doreşte pe amândouă, nimic nu izbândeşte. 

Aşadar, cel care săvârşeşte o faptă bună, 
încercând să câştige şi slava oamenilor, fie o câştigă, fie 
nu, el îşi ia răsplata în această viaţă şi nu va mai lua nici 
un fel de răsplată în viaţa viitoare. De ce? Pentru că în 
loc să aştepte multă şi veşnică plată de la Domnul, a voit 
răsplata neînsemnată şi vremelnică a oamenilor. 

Pe de altă parte, cel care lucrează o anumită 
virtute duhovnicească numai şi numai ca să-I fie pe plac 
lui Dumnezeu, îşi păstrează virtutea neatinsă, este 
răsplătit cu bogăţie nestricăcioasă în ceruri, iar în 
această viaţă dobândeşte multă mângâiere, având 
nădejde că va veni vremea când va fi răsplătit. Dar nu 
numai atât, pentru că acest om, având comori bine 
păstrate în ceruri, va primi fără să se aştepte şi slava 

omenească. Omul se bucură de multă slavă atunci când 
nu o vrea şi când nu o caută. 

Aşadar, câştigăm totul atunci când lucrăm cu 
smerenie pentru Dumnezeu, şi pierdem totul când cu 
mândrie, tânjim spre slava omenească. 

Smerenia 

Dacă atunci când săvârşim păcate, dar suntem 
smeriţi, glasul nostru ajunge mai repede la cer, decât 
dacă suntem plini de virtuţi, dar mândri, gândiţi-vă unde 
ajunge virtutea însoţită de smerenie. Dacă cei care îşi 
spovedesc păcatele află mila lui Dumnezeu, oare câte 
cununi primesc pe capul lor cei care sunt pe deplin 
conştienţi de valoarea faptelor lor bune, dar, cu toate 
acestea, rămân smeriţi. . . 

Ai săvârşit fapte bune fără număr? Ai dobândit 
multe virtuţi? Toate acestea sunt zadarnice dacă nu eşti 
un om smerit. Orice izbândă este fără valoare dacă nu 
este însoţită de smerenie. 

Unul dintre motivele pentru care Dumnezeu 1-a 
făcut pe om din trup şi suflet, adică dintr-un element 
material şi unul duhovnicesc, este acesta: atunci când 
este stăpânit de mândrie, omul să se smerească prin 
neputinţa şi lipsa de valoare a trupului său, iar atunci 
când îi vin în minte gânduri de înjosire a firii sale 
omeneşti, să prindă curaj, gândindu-se la valoarea 
sufletului său nemuritor. De aceea, este bine să cugetăm 
la originea noastră, să ne amintim din ce suntem făcuţi 
şi de ce. 

Dumnezeu a pus în noi multe puteri, dar şi multe 
neputinţe. Prin puterile care ni s-au dat se slăveşte 
înţelepciunea Creatorului, iar prin neputinţe se pune 
stăvilar mândriei noastre. Ne-a dat, spre exemplu, limbă 
ca să vorbim şi să-L slăvim pe Dumnezeul Universului, 
să grăim despre frumuseţile zidirii, să discutăm despre 

209 



cele cereşti şi cele pământeşti, despre cele veşnice şi 
cele vremelnice. Şi toate acestea le înfăptuieşte o 
bucăţică de carne, care nu măsoară nici două degete. 
Dar ca să nu creadă că este ceva important şi să se 
mândrească, cu voia lui Dumnezeu, uneori limba se 
răneşte sau se umflă. în felul acesta, află că deşi poate 
vorbi despre lucruri veşnice, ea însăşi este stricăcioasă; 
că Dumnezeu, despre Care vorbeşte, este atotputernic, 
iar ea este slabă. 

Asemenea, Creatorul nostru ne-a dăruit ochiul, 
acest glob mic, cu care putem să privim întreaga zidire. 
Dar ca să nu se mândrească pentru faptul că vede atâtea 
frumuseţi, de multe ori, ochiul este vătămat de diferite 
boli, care scad sau duc la pierderea vederii. în felul 
acesta, ochiul află ce este cu adevărat şi că se cade să-L 
slăvească pe Ziditor prin zidirea cea văzută. 

Gândeşte-te puţin, dacă omul, cu toate că poartă 
cu sine atâtea neputinţe, adesea uită de starea jalnică în 
care se află şi se răscoală cu neruşinare împotriva 
Binefăcătorului său, până unde ar ajunge trufia sa dacă 
ar fi cu totul izbăvit de aceste neputinţe... 

Ia, aşadar, aminte, tu, care eşti cu nasul pe sus şi 
nu catadicseşti nici să-ţi priveşti aproapele, că acela este 
ca şi tine şi merită la fel de multă cinstire ca cea de care 
ai parte tu însuţi. Acela este sărac, iar tu bogat? El este 
neşcolit, iar tu învăţat? El este neînsemnat, iar tu 
persoană importantă? Dar ce valoare crezi că au toate 
aceste lucruri vremelnice şi zadarnice? Oare semenul 
tău nu este şi el chipul lui Dumnezeu? Atunci de ce îl 
dispreţuieşti? Nu înţelegi că dispreţuindu-1 pe el, îl 
dispreţuieşti pe însuşi Dumnezeu? De ce nu îl slujeşti? 
De ce nu te îngrijeşti de el? De ce nu îl cinsteşti? Ştiu de 
ce: pentru că îl socoteşti mai prejos decât tine. Şi te 

întreb: cu cât mai prejos erau apostolii faţă de Hristos? 
Apostolii erau oameni, pe când Hristos era Dumnezeu. 
Şi totuşi, Domnul a primit să le spele picioarele. Nu ar 
trebui să faci şi tu măcar atât pentru semenii tăi? Dar tu 
nici nu vrei să auzi de aşa ceva. 

Dacă nu urmezi exemplul de smerenie al lui 
Hristos, nu vei avea loc lângă El în viaţa viitoare. Prin 
urmare, interesul tău veşnic îţi cere să nu te mândreşti 
cu bunătăţile şi cu bogăţiile pe care le ai. Dar şi interesul 
tău de pe acest pământ îţi cere să faci la fel. Pentru că 
nici un om nu atrage mai mult invidia decât cel bogat. 
Iar atunci când cel bogat este şi trufaş, este invidiat şi 
urât de două ori mai mult. Dimpotrivă, dacă omul bogat 
este smerit, invidia celorlalţi nu este chiar atât de mare. 
Iar dacă mai este şi milostiv, atunci câştigă chiar 
dragostea semenilor săi. în felul acesta, avuţia sa este 
mai la adăpost. Smerenia este foarte importantă, pentru 
că ea nu ne aduce numai bunătăţile cereşti, ci ne 
foloseşte din plin şi în această viaţă. 

Aşadar, să nu ne mândrim nici cu bogăţia 
noastră, nici cu alte daruri pe care le avem de la 
Dumnezeu. Să încercăm, în schimb, să ne gândim la 
slăbiciunea firii noastre şi la păcatele pe care le 
săvârşim şi să aflăm astfel cine suntem cu adevărat. 
Cunoaşterea de sine va aduce în sufletele noastre gândul 
smerit. 

Cel care a ajuns să înţeleagă că nu valorează 
nimic, acela a ajuns la deplina cunoştinţă a propriei 
persoane. 

Nimic nu este mai bine-plăcut lui Dumnezeu 
decât gândul smerit. învăţaţi-vă de la Mine, că sunt 
blând şi smerit cu inima (Mat. 11, 29), a spus Domnul. 
Şi cu adevărat, dacă nu era smerit, fiind Fiu al 

Preaînaltului Dumnezeu, ar mai fi ales să-i fie mamă o 
fiică neînsemnată din popor? Dacă nu era smerit, El, 
Care este Ziditorul lumii văzute şi a celei nevăzute, ar 
mai fi venit din cer pe pământ? Dacă nu era smerit, El, 
Care este Dătătorul de viaţă al întregii zidiri, ar mai fi 
primit să se nască într-o iesle sărăcăcioasă? Dacă nu era 
smerit, El, Care este nevinovat şi fără de păcat, ar fi 
primit să fie biciuit şi batjocorit şi ar mai fi murit pe 
cruce, pentru mântuirea oamenilor păcătoşi şi vinovaţi? 
Hristos a fost atât de smerit, încât S-a jertfit pentru 
păcatele pe care le-am făcut noi. Este atât de smerit, 
încât ne roagă pe noi, care suntem făpturile create de El, 
să ne pocăim, ca să nu ne pierdem sufletele. 

Eşti smerit? Atunci nu te minuna cu un lucru ca 
acesta! Gândeşte-te cât de jos a coborât Domnul, şi vei 
vedea nu numai că nu ai de ce te minuna, dar şi că 
lăudându-te cu smerenia ta, te faci de râs. Chiar de ai fi 
cel mai smerit dintre oameni, tot nu ai făcut nimic pe 
lângă ceea ce a făcut Hristos. Şi care este câştigul tău 
dacă smerenia te duce la mândrie? Iar cine spune că este 
mai bine să câştigi o virtute şi să te mândreşti, decât să 
cazi în păcat şi să te smereşti, acela nu ştie paguba pe 
care o pricinuieşte sufletului nostru trufia şi câştigul pe 
care ni-1 aduce smerenia. Pentru că omul care 
dobândeşte ceva, iar apoi se mândreşte cu ce a dobândit, 
după cum ne dovedesc întâmplările vieţii, îşi va pierde 
curând sufletul. Dimpotrivă, cel care săvârşeşte un 
păcat, iar apoi se pocăieşte, va căpăta înţelepciune şi 
degrabă se va ridica din păcatul său - bineînţeles, dacă 
vrea să se îndrepteze. 

îmi veţi spune că mulţi oameni mergeau cu 
hotărâre pe drumul cel drept, dar au fost ispitiţi, din care 
pricină au căzut în greşeală. Vă voi răspunde: în afară 

de atotcunoscătorul Dumnezeu, Căruia nimic nu îi este 
ascuns, poate şti cineva dacă unul sau altul păşeşte pe 
drumul cel drept? Ştiţi doar că de multe ori oamenii pe 
care îi socotim buni şi drepţi se dovedesc a fi necinstiţi 
şi răi. 

Dar să-i lăsăm pe aceştia şi să vorbim despre 
ceilalţi, care se nevoiesc pentru sufletele lor. Dacă au 
dobândit toate virtuţile, iar de una - care este cea mai 
importantă, şi anume smerenia - nu s-au îngrijit, sunt 
părăsiţi de Dumnezeu, ca să- şi dea seama că nu au 
dobândit nimic prin puterea lor, ci prin harul şi ajutorul 
Său. Pe de altă parte, Dumnezeu nu se îndepărtează 
niciodată de cei care sunt smeriţi şi îl urmează cu 
credinţă. 

Vă voi aminti câteva pericope din Sfânta 
Scriptură. 

Atunci când Abimelec, regele din Gherara, şi 
ciobanii filisteni l-au alungat pe nedrept pe Isaac de la 
fântâna pe care cu multă trudă o săpase, el nu s-a pierdut 
cu firea şi nu s-a înfuriat; nu a gândit şi nu a făcut nimic 
împotriva acelor oameni care l-au nedreptăţit, nici 
împotriva lui Dumnezeu, Care nu îl apărase. A rămas 
smerit şi a plecat în altă parte. De aceea, Dumnezeu i-a 
dat mult ajutor şi multă cinstire. în aceeaşi noapte, i S-a 
arătat şi i-a spus: Eu sunt Dumnezeul lui Avraam, tatăl 
tău! Nu te teme, că Eu sunt cu tine şi te voi binecuvânta 
(Facerea 26, 24). Când dreptul Isaac a auzit aceste 
cuvinte, s-a bucurat în inima sa şi a prins curaj. Iar 
făgăduinţa lui Dumnezeu nu a întârziat să se 
împlinească. Iată câtă putere are smerenia! Cei care mai 
înainte îl izgoniseră, au venit acum să îl întâlnească, 
să-şi ceară iertare şi să mărturisească faptul că are 
putere de la Dumnezeu. Am văzut bine că Domnul este 

cu tine (Fac. 26, 28). Cine poate fi mai puternic decât 
acela care îl are pe Dumnezeu alături de el? 

Acum, să vedem cum a ajuns Iacov, fiul lui 
Isaac, în pământ străin, alungat fiind de fratele său, căci 
mare folos vom avea din aceasta. Iacov ieşind din Beer- 
Şeba, s-a dus în Haran. Ajungând însă la un loc, a 
rămas să doarmă acolo, căci asfinţise soarele. Şi luând 
una din pietrele locului aceluia şi punându-şi-o căpătâi, 
s-a culcat în locul acela (Fac. 28, 10-11). Vezi câtă 
aplecare spre înţelepciune avea acest om? Vezi câtă 
simplitate la un tânăr ce se trăgea dintr-o familie 
bogată? Sub cap a pus o piatră şi s-a întins pe pământ. 
Şi s-a învrednicit să-L vadă pe Domul, Care i-a spus: Eu 
sunt Domnul, Dumnezeul lui Avraam, tatăl tău, şi 
Dumnezeul lui Isaac. Nu te teme!... Eu sunt cu tine şi te 
voi păzi în orice cale vei merge; te voi întoarce în 
pământul acesta şi nu te voi lăsa până nu voi împlini 
toate câte ţi-am spus (Fac. 28, 13-15). 

Aşadar, dacă vrei să înfâptuieşti lucruri mari, să 
nu le socoteşti mari şi nici să nu ceri răsplată pentru ele. 
Mereu să mărturiseşti că toate s-au făcut prin harul lui 
Dumnezeu. în felul acesta, adică prin faptele tale, prin 
recunoştinţa de care dai dovadă, dar şi prin smerenie şi 
cumpătare, îl faci pe Domnul datornicul tău şi, în 
acelaşi timp, câştigi dragostea şi bunăvoinţa oamenilor, 
pentru că nimeni nu este mai iubit între oameni decât cel 
smerit. 

însă smerenia ta trebuie să fie sinceră şi bogată, 
nu mincinoasă şi părelnică. Trebuie să fie statornică şi 
să se manifeste faţă de toţi oamenii, fie că sunt prieteni 
sau duşmani, oameni mari sau neînsemnaţi. Asemenea, 
smerenia nu trebuie să fie numai în purtarea ta, ci mai 
ales în inimă. 

Poţi învăţa ce înseamnă smerenia adevărată, 
însoţită de dreapta socotinţă, din următoarea pericopă 
evanghelică. Venind ei în Capernaum, s-au apropiat de 
Petru cei ce strâng darea (pentru Templu) şi i-au zis: 
„învăţătorul vostru nu plăteşte darea?" (Mat. 17, 24). 

Vedeţi, dar, că n-au îndrăznit să-I vorbească lui 
Hristos, ci i-au vorbit lui Petru, iar acestuia nu i s-au 
adresat cu vorbe grele, ci cu reţinere. Nu L-au batjocorit 
pe Hristos, ci au întrebat cu sfiiciune învăţătorul vostru 
nu plăteşte darea? Chiar dacă nu credeau că este Fiul 
lui Dumnezeu, îl respectau măcar pentru minunile pe 
care le săvârşea. 

Ce a răspuns atunci Petru? „Ba da" Dar intrând 
în casă, Iisus i-a luat înainte, zicând: „ Ce ţi se pare, 
Simone? Regii pământului de la cine iau dări sau bir? 
De la fiii lor sau de la străini? ". Iar Petru a răspuns: De 
la străini. Atunci, Domnul a zis: Aşadar, fiii sunt scutiţi 
(Mat. 17, 25-26). Ce a vrut să spună prin aceasta? Că 
dacă fiii unui rege, adică ai unei ţări, nu plătesc bir, cu 
atât mai mult El, Care este Fiul Regelui ceresc şi Rege 
El însuşi, nu ar trebui să plătească bir. Cu toate acestea, 
a spus: Ca să nu-i smintim pe ei, mergând la mare, 
aruncă undiţa şi peştele care va ieşi întâi, ia-l, şi, 
deschizându-i gura, vei găsi un statir (un ban de 
argint). Ia-l şi dă-l lor pentru Mine şi pentru tine (Mat. 
17, 27). 

Vezi, dar, că nu refuză să plătească bir, nici nu-i 
spune pur şi simplu lui Petru să plătească. Plăteşte după 
ce arată mai întâi că nu este obligat să facă acest lucru. 
De ce plăteşte? Ca să nu-i smintească pe oamenii veniţi 
după bir şi pe ucenicii Săi. Aşadar, nu plăteşte bir pentru 
că ar fi fost silit să o facă, ci din cauza slăbiciunii firii 
celorlalţi. 

Şi din ce pricină nu le spune să plătească birul 
din punga lor? Ca să arate şi de această dată că este 
Domnul şi Dumnezeul Universului şi că este stăpân şi 
peste mare. Aşadar, a spus, înainte să se întâmple, că din 
mare va ieşi un peşte care va avea un ban în gură. Şi cu 
adevărat, din porunca şi cu voia Sa, a fost prins peştele 
care avea în gură banul de argint. Oferind această 
monedă, marea a arătat supunere faţă de Ziditorul ei. 
Dar şi Domnul S-a purtat cu smerenie, căci a plătit birul 
care I s-a cerut. Dumnezeu S-a smerit dinaintea 
oamenilor, Ziditorul dinaintea zidirii, Binefăcătorul 
dinaintea celor cărora le face bine. 

Aşadar, să nu ne mândrim sub nici un motiv. Să 
avem mereu gând smerit, orice izbânzi şi virtuţi am 
avea. Dacă ne smerim ca vameşul din Evanghelie, drepţi 
vom fi. Suntem drepţi? Atunci să credem cu smerenie că 
suntem păcătoşi şi ne facem de două ori mai drepţi. 
Pentru că Dumnezeu celor mândri le stă împotrivă, iar 
celor smeriţi le dă har (Iacov 4, 6). 

Grija faţă de suflet 

Cei care se mândresc cu faptele lor bune şi nu au 
credinţă în Dumnezeu se aseamănă cu oasele morţilor 
îmbrăcate în haine frumoase, dar care nu îşi dau seama 
de frumuseţea lor. La ce-i foloseşte sufletului să fie 
îmbrăcat în fapte bune, dacă el este mort? Faptele 
trebuie făcute pentru Dumnezeu, cu nădejdea dobândirii 
împărăţiei cereşti. Pentru cine te nevoieşti, dacă nu 
pentru Cel care are să-ţi dea toate darurile? 

Pentru ca omul să poată mânca, el trebuie să fie 
viu. Dacă omul este mort, el nu mai poate primi 
mâncare. Tot aşa, pentru a trăi veşnic, omul are nevoie 
de credinţă în Hristos, credinţă care se hrăneşte şi cu 
fapte bune. Cine nu crede în Hristos, chiar de ar avea 
fapte bune, nu poate dobândi împărăţia cerurilor. Pe 
când fără fapte, omul poate dobândi viaţa veşnică, dacă 
are credinţă vie. O să vă dovedesc lucrul acesta în 
continuare. 

Tâlharul care a fost răstignit împreună cu Hristos 
a câştigat raiul numai prin credinţa lui. 

Sutaşul Corneliu a făcut multă milostenie şi s-a 
rugat mult, dar nu L-a cunoscut pe Hristos. Şi pentru că 
faptele fără credinţă sunt goale, preabunul şi dreptul 
Dumnezeu i-a trimis aceluia un înger, care i-a spus: 
Rugăciunile tale şi milosteniile tale s-au suit, spre 
pomenire, înaintea lui Dumnezeu (Fapte 10, 4). Poate că 
sutaşul Corneliu s-a întrebat: „Dacă rugăciunile şi 
milosteniile mele au fost primite de Dumnezeu, de ce 
anume mai am nevoie acum ca să fiu drept?" Iar îngerul 

1-a lămurit: Trimite bărbaţi la Iope şi cheamă să vină un 
oarecare Simon, care se numeşte şi Petru. El este 
găzduit la un om oarecare Simon, tăbăcar, a cărui casă 
este lângă mare. Acesta îţi va spune ce să faci (Fapte 
11, 13-14). Dacă sutaşul Corneliu s-a mântuit prin cele 
ce i-a spus Petru, înseamnă că nu i-au fost de ajuns 
faptele sale bune pentru mântuire. Mai avea nevoie şi de 
credinţă. 

Se spune despre un filosof închinător la idoli că 
intrând în casele unui mare dregător şi văzând pereţii 
îmbrăcaţi în marmură strălucitoare, tavanul poleit cu aur 
şi podeaua acoperită cu covoare scumpe, s-a întors spre 
stăpânul casei şi 1-a scuipat în ochi. Când a fost întrebat 
de ce a făcut asta, el a răspuns că nu era cu putinţă să 
scuipe în altă parte, deoarece casa era împodobită atât 
de strălucit, aşa că a fost nevoit să-1 scuipe pe stăpân în 
ochi. 

Vezi, dar, că ajung de râsul lumii cei care se 
îngrijesc numai de lucrurile materiale şi stricăcioase şi 
că sunt dispreţuiţi pentru aceasta de semenii lor. Şi pe 
bună dreptate, pentru că atunci când împodobeşti pereţii 
şi podeaua, nu te mai îngrijeşti de sufletul nemuritor şi îl 
laşi îmbrăcat în zdrenţe, flămând şi rănit, pradă fiarelor 
celor înţelegătoare. în acest caz, nu eşti tu vrednic să fii 
osândit? Nu eşti vrednic de râs şi de plâns? 

Dacă pierzi bani, poţi să-i faci înapoi. La fel se 
întâmplă dacă îţi pierzi casa sau orice alt lucru pe care îl 
ai. Dar dacă îţi pierzi sufletul, un alt suflet nu vei putea 
dobândi. Şi dacă toată lumea ar fi a ta, dacă ai fi stăpân 
peste tot pământul, chiar şi dând tot ce ai, nu ai putea 
cumpăra un suflet. 

Chiar de ai purta nu una, ci o mie de coroane 
împărăteşti şi ai fi stăpân peste multe trupuri sănătoase, 

atunci când trupul tău este lovit de o boală ce nu 
cunoaşte vindecare, poţi să dai întreaga ta împărăţie, şi 
nu vei căpăta din nou sănătatea. Dacă nu poţi face asta 
pentru trup, o să poţi pentru suflet? 

Dumnezeu ne-a dat două mâini, două picioare, 
doi ochi, două urechi, astfel încât dacă una păţeşte ceva, 
să ne slujim de cealaltă. Dar dacă pierdem sufletul, de 
unde mai găsim altul? 

Sufletul stăpânit cu totul de o patimă poate cu 
uşurinţă să spună şi să facă cele care pricinuiesc mânia 
lui Dumnezeu, pentru că el a devenit sclavul unui alt 
stăpân, care îl obligă să facă cele potrivnice Domnului 
său. 

Sufletul cuprins de deznădejde în privinţa 
mântuirii nu este departe de nebunie. După ce dă frâiele 
mântuirii în mâinile poftelor iraţionale, aleargă fără 
reţinere peste tot unde se află păcatul, până când se 
scufundă în adâncurile pierzaniei veşnice. 

Când sufletul se obişnuieşte cu păcatul, care este 
nemilos, boala sa iese la suprafaţă şi este văzută de toţi. 
Dar aşa cum porcul, atunci când se tăvăleşte în noroi, 
este mulţumit şi nu mai simte mirosul murdăriei, la fel 
şi omul, când este robit de obiceiul cel rău, nu-şi mai dă 
seama de mirosul greu al păcatelor sale, pentru că se 
obişnuieşte cu ele. Şi aşa cum pământul peste care 
aruncăm seminţe este cu neputinţă să dea roade dacă nu 
este udat, la fel se întâmplă şi cu sufletul, care nimic 
bun nu rodeşte, oricâte cuvinte i-am spune noi, dacă el 
nu a fost mai întâi udat cu apa vie ce izvorăşte din 
Sfintele Scripturi. Ce creşte pe pământul care nu este 
cultivat? Spini şi buruieni. Ce creşte în sufletul care nu 
este cultivat duhovniceşte? Fapte necurate şi viclene. Cu 
cât un pământ este mai puţin cultivat, cu atât cresc 

buruieni mai multe şi mai sălbatice. Cu cât sufletul este 
mai puţin cultivat, cu atât este cuprins de patimi mai 
sălbatice, înmulţindu-se păcatele sale, care îl duc la 
moarte. 

Ce lucru curios! Cu toţii urmăresc cu sufletul la 
gură evenimentele trecătoare ale acestei vieţi scurte, dar 
la viaţa ce va să fie nici nu le trece prin cap să se 
gândească. La ospeţe şi prilejuri de îndulcire a trupului 
mereu sunt primii, dar sufletele lor le lasă să se usuce de 
foame duhovnicească. Se îngrijesc de trup şi îl 
înfrumuseţează, însă sufletul le este indiferent. Când se 
îmbolnăveşte trupul, cheamă doctorul, cumpără 
medicamente şi cheltuiesc o grămadă de bani, până când 
se vindecă. însă atunci când sufletul lor se îmbolnăveşte 
de boala aducătoare de moarte a păcatului, nu fac nimic. 
Şi cel mai trist este faptul că, deşi îl îngrijesc cum nu se 
poate mai bine, trupul lor moare, iar sufletul este osândit 
la iadul veşnic. 

Şi pentru că îmi pare atât de rău de întunecimea 
gândului oamenilor şi de nebunia lor, aş vrea să am o 
voce atât de puternică, încât să ajungă până la marginile 
pământului, şi după ce m-aş urca pe cel mai înalt multe 
de pe pământ, să strig la toate popoarele şi neamurile, la 
fel ca proorocul David: Fiii oamenilor, până când grei 
la inimă? (Ps. 4, 2). Mă doare şi sufăr pentru ce-aţi 
ajuns. Da, plâng, pentru că ştiţi prea bine că Dumnezeu 
este îndelung răbdător şi vă aşteaptă să vă îndreptaţi, în 
loc să vă pedepsească după dreptate, şi cu toate acestea, 
nu vă îndreptaţi. 

Nu trebuie să plângem pentru cel care se 
zvârcoleşte de durere, atunci când doctorul îi 
cauterizează rănile, pentru că după durerea pricinuită de 
ardere va urma vindecarea rănilor sale. Să plângem 

pentru cel care zace în pat, fără nici o îngrijire din partea 
vreunui medic, pentru că rănile sale se vor infecta, ceea 
ce îi va aduce moartea. La fel, în cazul unui suflet rănit 
de păcat, nu trebuie să ne pară rău atunci când 
Dumnezeu îi trimite pedepse, pentru că prin acestea, el 
dobândeşte vindecare. Să plângem şi să jelim acele 
suflete care păcătuiesc fără să primească nici o 
pedeapsă, pentru că le aşteaptă pedeapsa veşnică. 

Cel care îşi curăţă sufletul de păcat şi îl 
împodobeşte cu virtuţi se face pe sine casă pentru 
Hristos. Şi cine este mai fericit decât acela care îl are în 
el pe Hristos, Care este Izvorul vieţii, al bucuriei şi al 
nemuririi? 

Omul care este închis pentru ucidere este cuprins 
de supărare, mai ales în ziua când este luat din 
închisoare şi dus la judecată. Iar la sfârşitul procesului, 
când se ridică pentru ca să audă hotărârea de 
condamnare, el împietreşte de frică şi se aseamănă unui 
mort. La fel este şi cu sufletul: atunci când săvârşeşte 
păcate în această lume suferă şi se mâhneşte. Şi cu atât 
mai mult va suferi şi se va teme atunci când va fi luat 
din această lume şi dus dinaintea înfricoşătorului tron de 
judecată al Domnului, unde va da socoteală pentru 
faptele sale. Din această pricină se teme şi tremură 
atunci când vede că se apropie ceasul să plece din trupul 
său. în cealaltă viaţă, fiecare păcat pe care 1-a săvârşit va 
ieşi la iveală şi îl va osândi fără milă. 

Să ne îngrijim, aşadar, de sufletul nostru 
nemuritor, să căutăm mai degrabă cele cereşti, decât 
cele pământeşti, cele nestricăcioase, decât cele 
stricăcioase, de care să dea Domnul nostru Iisus Hristos 
să ne învrednicim cu toţii. 

Lăcomia 

Ai bani puţini şi vrei mulţi. Ai bani mulţi, dar 
vrei şi mai mulţi. Oricâţi ai avea, tot nu eşti mulţumit. 
De ce ai lăsat lăcomia să pună stăpânire pe tine, omule? 
Nu ştii că vei lăsa aurul şi argintul tău altora, iar tu vei 
rămâne numai cu blesteme şi păcate? Nu îţi dai seama 
că din pricina lor, eşti chinuit în această viaţă şi vei fi şi 
în cealaltă? Nu poţi înţelege că te vor ajunge lacrimile şi 
suferinţele săracului, ale celui pe care l-ai nedreptăţit 
sau de care te-ai folosit ca un stăpân şi ale celui pe care 
l-ai trimis la temniţă pentru că nu ţi-a înturnat banii pe 
care ţi-i datora? Ce răspuns vei da dreptului Judecător, 
atunci când vei fi dinaintea tronului Său, alături de cei 
pe care i-ai nedreptăţit, şi când nu se va găsi nimeni care 
să pună cuvânt bun pentru tine? 

Pe judecătorii omeneşti poţi să-i înşeli sau să le 
cumperi cinstea. Dar la Judecătorul ceresc, acestea nu 
au trecere. Legile omeneşti le poţi încălca, şi să scapi de 
judecată, făcând în aşa fel încât să pară că le respecţi. 
Dar cu legea cerească aşa ceva nu poţi face, pentru că 
Domnul vede faptele tale. Iar mai devreme sau mai 
târziu, vei da socoteală dinaintea Aceluia Care stă lângă 
cei nedreptăţiţi şi îi apără pe cei care nu se pot apăra 
singuri. 

Şi nu-mi spune că cutare, cu toate că este lacom, 
este fericit, pentru că acum poate este fericit, dar nu va 
fi aşa până la sfârşit. Nu râvni la cei ce viclenesc, nici 
nu urma pe cei ce fac fărădelegea. Căci ca iarba 

curând se vor usca şi ca verdeaţa ierbii degrab se vor 
trece (Ps. 36, 1-2). 

Lăcomia este ca drojdia rea, care strică întreg 
aluatul. Dacă săvârşind nedreptate, câştigi fie şi puţini 
bani, întreaga ta avere este murdărită. De aceea, de 
multe ori, câţiva bănuţi câştigaţi s-au făcut pricină de 
pierzanie pentru om. 

Mă vei întreba: „Toţi oamenii lacomi vor fi 
pedepsiţi?" Cu siguranţă, cu toate că nu vor primi toţi 
aceeaşi pedeapsă. Iar dacă nu vor fi pedepsiţi în această 
viaţă, să-ţi pară cu atât mai mult rău de ei, pentru că vor 
fi pedepsiţi în cealaltă viaţă, unde îi aşteaptă flăcările 
iadului. Dar nu vor suferi numai aceştia, ci şi cei care 
moştenesc averea, pentru că ştiu că bunurile acelea au 
fost dobândite prin nedreptăţi, ele aparţinând, de fapt, 
altora. Acest fapt este recunoscut şi de legea omenească, 
ce dă proprietarului dreptul să ceară lucrul său nu numai 
din mâna celui care 1-a răpit, ci de la oricine s-ar afla 
bunul atunci când îl cere. 

Aşadar, dacă îi cunoşti pe cei nedreptăţiţi, dă-le 
înapoi ce ai luat de la ei, sau dă-le mai mult decât ai 
luat, aşa cum a făcut Zaheu, vameşul din Evanghelie. Iar 
dacă nu îi cunoşti, dă ceea ce ai câştigat pe nedrept 
săracilor. Astfel, vei scăpa de nenorocirile care îţi bat la 
uşă. Dacă dai înapoi numai ce ai răpit, nu ai nici un 
câştig. Grăitoare este pilda lui Zaheu, pe care l-am 
pomenit mai înainte. Numai atunci când acest vameş a 
făgăduit: Jumătate din averea mea, Doamne, o dau 
săracilor şi, dacă am năpăstuit pe cineva cu ceva, 
întorc împătrit, Domnul 1-a încredinţat: Astăzi s-a făcut 
mântuire casei acesteia (Luca, 19, 8-9). 

Noi facem dimpotrivă: răpim nenumărate lucruri 
şi dăm puţine, gândind că suntem iertaţi cu acestea de 

nedreptatea noastră şi că, astfel, îl îmbunăm pe 
Dumnezeu. Dar iată: Cain, care a adus lui Dumnezeu 
jertfă din ce avea mai rău în cămara sa, fără să 
nedreptăţească pe nimeni, a fost pedepsit foarte aspru. 
Atunci cât vom fi pedepsiţi noi, care dăm din averea 
noastră săracului, adică lui Hristos, doar câteva 
firimituri? De ce îl jicneşti pe Domnul, dându-I doar 
câteva firimituri? Hristos nu ar primi asemenea 
mâncare, chiar de ar muri de foame. Mai bine este să 
nu-I dai nimic, decât să-i dai cele ce aparţin altora. 

Spune-mi, dacă ai dinaintea ta doi oameni, dintre 
care unul este gol, iar celălalt este îmbrăcat, iar tu îl 
dezgoleşti pe cel de-al doilea ca să-1 îmbraci pe primul, 
nu înfăptuieşti o nedreptate? Cu siguranţă că da. Şi dacă 
înfăptuieşti o nedreptate şi nu un fapt de milostenie 
dându-i altuia tot ce ai răpit, cum socoteşti că este 
milostenie să dai doar câteva firimituri, adică mai 
nimic? 

Bogatul din Evanghelie nu a săvârşit nici o 
nedreptate faţă de Lazăr. Cu toate acestea, pentru că nu 
a avut milă de el, a fost osândit să se chinuiască în iad 
(Luca 16, 19-25). Atunci ce putem să spunem despre 
noi, care nu numai că nu dăm milostenie, dar şi 
nedreptăţim? 

Atunci când Domnul va veni în toată slava Sa, ca 
să judece lumea, va spune celor nemilostivi, care vor fi 
adunaţi cu toţii de-a stânga Sa: „Duceţi-vă de la Mine, 
blestemaţilor, în focul cel veşnic, care este gătit 
diavolului şi îngerilor lui. Căci flămând am fost şi nu 
Mi-aţi dat să mănânc; însetat am fost şi nu Mi-aţi dat să 
beau; străin am fost şi nu M-aţi primit; gol, şi nu M-aţi 
îmbrăcat; bolnav şi în temniţă, şi nu M-aţi cercetat 
(Mat. 25, 41-43). Aşadar, dacă sunt osândiţi la suferinţa 

veşnică, alături de diavol, cei care nu au dat hrană şi apă 
lui Hristos atunci când era flămând şi îi era foame, care 
va fi pedeapsa celor care îi osândesc la înfometare pe 
semenii lor, răpindu-le avutul? Ce vor păţi cei care nu 
numai că nu-L îmbracă pe Hristos, dar îl şi despoaie de 
hainele Sale. Ce vor păţi cei care nu numai că nu îl 
primesc şi nu au grijă de El atunci când este străin, ci îl 
alungă? Ce vor păţi cei care nu numai că nu îi uşurează 
suferinţa atunci când este bolnav, dar îl mai şi vatămă 
pe deasupra? în fine, ce vor păţi cei care nu numai că nu 
îl cercetează când este închis, ci liber fiind, caută să îl 
bage la închisoare? 

Domnul a zis: Dacă iubiţi pe cei ce vă iubesc, ce 
răsplată puteţi avea? Căci şi păcătoşii iubesc pe cei ce 
îi iubesc pe ei (Luca 6, 32). Aşadar, dacă este păcătos 
cel care îi iubeşte numai pe cei care îl iubesc, cum este 
cel care îi vatămă şi pe cei care nu l-au nedreptăţit? 
Dacă este vrednic de osândă cel care nu face milostenie 
din averea sa, cum este cel care răpeşte avut străin? Căci 
este un mare păcat nu numai să iei din avutul altuia, dar 
şi să nu dai din ce este al tău celor care au nevoie este o 
încălcare a legilor dumnezeieşti, prin păcatele lăcomiei 
şi al nedreptăţii. 

Aşadar, să ne ferim, fraţilor, de păcatul lăcomiei. 
Şi ca să ne fie mai uşor, să luăm spre pildă viaţa 
oamenilor răpitori şi lacomi care au trăit înainte de noi, 
adică a celor care au murit. Unde se găsesc acum 
aceştia? în iad! Şi banii lor? Se bucură alţii de ei! Prin 
urmare, nu suntem lipsiţi de minte să ne chinuim şi în 
viaţa aceasta şi în cealaltă? în viaţa aceasta, ne chinuim 
alergând şi fiind neliniştiţi tot timpul, căci dobândirea şi 
păstrarea banilor nu sunt lucruri uşoare. în cealaltă 
viaţă, ne chinuim prin pedepsele gheenei celei veşnice. 

Şi cu adevărat, cine este mai vrednic de plâns 
decât cel răpitor, care pleacă din această lume purtând 
cu sine numai păcatele pe care le-a săvârşit, şi pentru 
care va da socoteală dinaintea lui Dumnezeu, lăsând 
ceea ce a adunat altora, de multe ori chiar duşmanilor 
săi? Cine este mai nenorocit ca omul lacom, care este 
topit de griji şi de frică, din sufletul căruia liniştea şi 
seninătatea au plecat, lăsând loc neliniştii, care îi face 
viaţa mai rea decât orice moarte? Atunci când câştigă, 
nu se bucură, pentru că vrea mai mult. Când pierde fie şi 
o monedă, i se pare că i s-a întâmplat nu ştiu ce mare 
rău. Nu are prieteni, decât pe cei de la care câştigă. Pe 
ceilalţi îi socoteşte duşmani. El dispreţuieşte, de fapt, 
lumea întreagă. îi urăşte pe săraci, pentru că îi cer 
ajutor. Pe cei bogaţi îi invidiază, pentru că râvneşte la 
bogăţiile lor. Când semenii săi sunt fericiţi, el este trist. 
E ca şi cum ceilalţi i-ar fi răpit bunurile care i se cuvin. 
Se poartă cu toţii de parcă ar fi fost nedreptăţit de 
aceştia. Suferă pentru că pământul nu produce aur în loc 
de grâu şi pentru că fântânile izvorăsc apă în loc de 
argint, că munţii sunt făcuţi din pietroaie, nu din pietre 
preţioase. 

Bogăţia este pentru iubitorul de argint ceea ce 
este cuţitul pentru nebun. Ba chiar mai rău, căci 
nebunul, odată ce şi-a înfipt cuţitul în piept, scapă 
pentru totdeauna de nebunia sa şi nu mai este rănit a 
doua oară, pe când iubitorul de argint primeşte lovituri 
nenumărate în fiecare zi şi nu scapă niciodată de 
nebunia sa. Dimpotrivă, cu cât este mai rănit de bogăţie, 
cu atât mai tare înfige cuţitul în rana sufletului său. 

Cine este, dar, mai rău decât omul lacom, care îşi 
omoară sufletul cu nedreptăţi, îşi pierde timpul vieţii 
acesteia cu griji deşarte şi se lipseşte de orice 

mulţumire, iar pe toţi oamenii îi face duşmanii săi? 
Poate vă veţi mira de cuvintele „Pe toţi oamenii şi-i face 
duşmani" Da, pe toţi, pentru că nu îl urăsc numai cei 
care au fost nedreptăţiţi de el, dar şi ceilalţi, care 
compătimesc victimele şi se tem ei înşişi să nu ajungă 
vreodată în situaţia lor grea. Dar cel mai rău lucru nu 
este ca toţi oamenii să fie duşmanii tăi, ci ca duşmanul 
tău să fie însuşi Dumnezeu. Dacă e aşa, ce nădejde şi ce 
mângâiere îţi mai rămâne? 

Spune-mi, ce bogăţie este să nedreptăţeşti? Tu, 
cel care nedreptăţeşti, eşti bogat sau eşti asemenea celor 
întemniţaţi? Eu zic că eşti într-o stare mai jalnică decât a 
acelora. Şi ştii de ce? Pentru că întemniţaţii şi-au pierdut 
libertatea trupului, pe când tu ai pierdut-o pe cea 
sufletească. Ei sunt înlănţuiţi fără voia lor, pe când tu 
eşti înlănţuit în lanţurile păcatului cu voia ta. 

Dacă împăratul ar scoate o lege prin care ne-ar 
obliga nu numai să nu răpim ceea ce este al altora, dar şi 
să dăm săracilor o parte din averea noastră, ne-am 
supune fără să zicem nimic. Dar dacă împăratul cerului 
şi al pământului ne spune să nu răpim lucruri care nu 
sunt ale noastre, noi încălcăm cu neruşinare porunca Sa. 
Pe împăratul pământesc, care este om, îl respectăm, pe 
când pe împăratul cel veşnic, Creatorul şi Domnul a 
toate, îl dispreţuim. Nu este înfricoşător? Dacă atunci 
când îl cinstim pe Dumnezeu ca pe un om, săvârşim un 
păcat, cât de mare este păcatul nostru dacă îl cinstim pe 
Dumnezeu mai puţin decât pe un om? 

Vi se pare că vorbele acestea sunt grele? Atunci 
arătaţi cu adevărat că vă întristează şi vă înfricoşează, 
ferindu-vă de faptele cele rele. Dacă nu vă este teamă de 
faptele cele rele, cum să vă cred atunci când îmi spuneţi 
că vă e frică şi vă întristaţi de vorbele mele? Nu vorbele 

mele, ci voi, cu faptele voastre, vă osândiţi, căci cine 
sapă groapa altuia, cade singur în ea. Şi aşa cum femeile 
gravide simt durerile facerii înainte să iasă copilul, aşa 
şi cel care pregăteşte o faptă nelegiuită, înainte deci să 
nedreptăţească pe cineva, suferă şi se chinuieşte. Oricât 
de păcătos ar fi omul, el nu poate să închidă gura 
conştiinţei care îl mustră. Conştiinţa este un lucru firesc, 
pe care Dumnezeu 1-a pus în om încă de atunci de când 
1-a creat. Oricât de mult am încerca să nu o ascultăm şi 
să luptăm cu ea, conştiinţa ne apare mereu dinaintea 
noastră şi ne strigă, ne osândeşte şi ne pedepseşte. 

Vă aduceţi aminte cât de rău era Ahab, regale 
Samariei? Cu toate acestea, chiar şi el, atunci când a 
vrut să răpească via lui Nabot, a avut parte de multă 
suferinţă. Cu toate că era stăpân absolut, cu toate că nu 
era nimeni care să-1 mustre pentru ceea ce făcuse, totuşi 
conştiinţa sa îl mustra într-atât, încât era zbuciumat, 
posomorât şi fără nici o tragere de inimă, iar mâhnirea îi 
era zugrăvită pe chip (3 Regi 21, 1-29). 

Vreţi să vă spun o întâmplare care s-a petrecut în 
zilele noastre, ca să vedeţi cât de înfricoşătoare poate fi 
lăcomia? De ceva timp în urmă, a căzut asupra oraşului 
nostru mare secetă. Cerul căpătase culoare roşiatică. Cu 
toţii aşteptam să vină moartea - o moarte mai 
înfricoşătoare decât oricare alta - şi ne rugam lui 
Dumnezeu să ne izbăvească de o asemenea nenorocire. 
Dintr-odată şi nesperat, prin mila nemărginită a 
Domnului, a căzut din cer ploaie bogată. în timp ce toţi 
se bucurau şi sărbătoreau, un anume om bogat mergea 
prin oraş trist, cu capul plecat şi galben la faţă ca un 
mort. Nişte oameni l-au întrebat atunci care era pricina 
tristeţii sale, iar el nu a putut să se ascundă, căci povara 
de pe sufletul său era greu de dus. Iată ce a mărturisit: 

„Am în hambare zece mii de măsuri de grâu, iar acum a 
plouat şi nu ştiu cum o să-1 vând". 

Ce spui, omule fără frică de Dumnezeu? Suferi 
pentru că n-au murit cu toţii, ca să strângi tu aurul de pe 
urma lor? Nu ai auzit ce spune Solomon? Cel care ţine 
grâul este blestemat de popor (Pildele 11, 26). Eşti 
vrăjmaş al lui Dumnezeu sau prietenul Lui? Eşti mai 
degrabă sclavul banului. Limba ta, care a rostit 
asemenea cuvinte, ar trebui să fie tăiată. Inima ta, care 
izvorăşte asemenea simţăminte neomeneşti, ar trebui să 
nu mai bată. Ce fel de om eşti tu, care nu suferi pentru 
că ai avea puţin, ci pentru că ai mult şi vrei să 
dobândeşti şi mai mult, răpind avutul semenilor tăi? 

Cu ce cuvinte să descriu urâciunea patimii celor 
lacomi? Nimic nu este mai lung ca mâinile lor şi nimic 
mai murdar şi mai neruşinat ca privirea lor. Ei nu îi văd 
pe oameni ca oameni, nici cerul nu îl văd ca cer şi nici 
un alt lucru de pe pământ nu îl văd aşa cum este el cu 
adevărat. Pe toate le văd ca pe bani, pe toate le măsoară 
în bani. Oamenii adevăraţi îi văd pe cei săraci că se 
chinuiesc şi li se moaie inima. Cei lacomi îi văd pe 
săraci şi se înfurie. Oamenii adevăraţi nu numai că nu 
răpesc nici măcar cu privirea lucrurile altora, dar dau 
celor care au nevoie din ce au ei. Lacomii nu se 
neliniştesc până nu răpesc avutul celorlalţi şi îl fac al 
lor. Oamenii adevăraţi nu suportă să-1 vadă despuiat pe 
semenul lor. Oamenii lacomi vor să-i despoaie pe toţi, 
altfel nu sunt mulţumiţi; sau mai bine zis, nici aşa nu 
sunt mulţumiţi. De aceea putem spune că aceşti oameni 
sunt mai răi chiar şi decât fiarele sălbatice, căci acestea, 
atunci când se satură, se îndepărtează de pradă, pe când 
oamenii lacomi nu se satură niciodată. Fiarele pădurii 
sunt din firea lor sălbatice, pe când omul lacom îşi 

transformă de bunăvoie firea din blândă, în sălbatică. 
Din gura lor scuipă otravă, la fel ca şerpii, mâinile lor 
nu află odihnă până când nu fac rău celorlalţi, cât despre 
gând, dacă ar fi cu putinţă să le cunoaştem gândul, 
ne-am da seama că nu sunt ca fiarele sălbatice, ci mai 
răi decât acestea. Ei sunt adevăraţi demoni. în inimile 
lor ascund numai cruzime şi răutate faţă de fiecare 
dintre semenii lor. Diavolii nu pot să-i lovească pe 
oameni aproape niciodată fără voia şi împreună-lucrarea 
lor, pe când cei lacomi îi lovesc chiar şi atunci când ei 
se împotrivesc. Ei jertfesc totul, chiar şi sufletul lor, pe 
altarul câştigului. Nu se gândesc la nimic altceva şi nu îi 
interesează decât banul. Nu se tem de iad, nu doresc 
împărăţia cerurilor, nu le este ruşine de oameni, nici 
frică de Dumnezeu. Legile le încalcă, cinstea o socotesc 
o prostie, dispreţuiesc Evanghelia, iar în viaţa de după 
moarte nu cred. 

Aşa deci, înţeleptule lacom, zici că nu există 
viaţă după moarte? Nici judecată nu există? „Nu", îmi 
vei răspunde, pentru că aşa îţi convine ţie. Dar, oare, nu 
există nici moarte? Şi de ea te îndoieşti? Oricât ai vrea 
lucrul acesta, nu poţi. Nu te feri să spui că o să vină şi 
pentru tine clipa să mori. Uită-te la albină. Toată viaţa ei 
face bine, lucrând cu bucurie ca să strângă mierea cea 
bună şi folositoare. Dar îndată ce face răul, moare, 
învaţă de la albină să nu faci rău semenului tău, căci tu 
vei pieri înaintea aceluia. Pe aproapele tăi îl vei răni şi îl 
vei face să sufere o vreme, însă tu vei muri pentru 
totdeauna. 

Banii sunt folositori, pentru că ne ajută în 
nevoile noastre de zi cu zi. Dar nu trebuie să avem prea 
mulţi, căci altfel, ei nu îşi mai împlinesc menirea, ci se 
transformă în stăpânul celui care îi are. Dacă strângem 

averi, ne facem cugetul rob materiei necugetătoare şi 
arătăm că nu avem credinţă în sfânta Pronie. Ba mai 
mult, dovedim că suntem nebuni. Da, nebuni. Nu este 
nebun cel care prin orice mijloc dobândeşte avere, pe 
care apoi o pierde? îmi vei spune: „Doar averea o să 
rămână copiilor mei". Da, dar şi copiii tăi vor pierde 
această avere când vor muri. Şi poate că vor muri 
înainte de tine! 

Adevărul este că atunci când aduni avere, îţi 
îngraşi două din patimile tale cele mai înfricoşătoare: 
slava deşartă şi înclinaţia spre plăceri trupeşti. 

Te făleşti cu casele şi cu servitorii tăi, făcându-i 
pe ceilalţi să te admire şi să te invidieze; te dedai 
plăcerilor trupeşti şi la tot desfrâul. Iată de ce eşti lacom. 
Iată de ce vrei să răpeşti avutul celorlalţi. Ca să-ţi 
îngraşi patimile, nu şovăi să-ţi arunci fraţii pe drumuri şi 
să le pricinuieşti tot felul de nenorociri. Să ştii că fraţii 
tăi sunt mădulare ale trupului lui Hristos şi dispreţuin- 
du-i pe ei, îl dispreţuieşti pe Hristos. 

Crezi sau nu, să ştii că te aşteaptă iadul cel 
veşnic dacă nu te pocăieşti pentru păcatele tale. Căci 
dreptul Dumnezeu, Care va răsplăti fiecăruia după 
faptele lui (Romani 2, 6), nu va lăsa nepedepsite cele 
două păcate de moarte pe care le săvârşeşti: faptul că 
dobândeşti avere pe nedrept şi faptul că nu foloseşti 
averea în scopuri curate şi bune. Pe cei care se supun 
nedreptăţii, aşa cum spune Sfântul Apostol Pavel, îi 
aşteaptă mânia şi furia lui Dumnezeu (Romani 2, 8). Şi 
cum să nu se mânie Dumnezeu dacă pe de o parte, îţi 
cheltuieşti banii pe femei uşoare, iar pe de altă parte, îi 
dispreţuieşti pe săraci? Şi chiar dacă ţi-ai câştigat cinstit 
averea, vei fi aspru pedepsit dacă o vei cheltui pe plăceri 

trupeşti. Gândeşte-te atunci care va fi pedeapsa ta dacă 
îţi câştigi averea necinstit. 

Dacă vrei să scapi de judecata neînduplecatului 
Judecător, nu mai umbla după avere dobândită prin 
nedreptăţirea celorlalţi. în această viaţă, eşti apărat de 
puterea banilor, de influenţa funcţionarilor şi de 
bunăvoinţa judecătorilor. însă în cealaltă viaţă, cine te 
va mai apăra? Acolo te vor însoţi numai păcatele tale şi 
strigătele celor nedreptăţiţi de tine, care ajung până la 
tronul ceresc al lui Dumnezeu. Să dea Domnul să 
cunoşti şi tu sfânta milă cerească pe care să o dobândeşti 
prin pocăinţă. 

Invidia 

Nimic nu-i dezbină mai mult pe oameni decât 
invidia, care e o boală neînchipuit de grea şi mult mai 
primejdioasă decât iubirea de argint, căci ea este 
rădăcina tuturor relelor. Iubitorul de argint este 
mulţumit atunci când el dobândeşte ceva, pe când cel 
care invidiază nu se mulţumeşte decât atunci când 
semenul său nu dobândeşte nimic. Fericirea sa este 
nefericirea celuilalt. Există o nebunie mai mare ca 
aceasta? Omul invidios se topeşte ca o lumânare văzând 
că vecinului său îi merge bine. Astfel, el nu numai că se 
lipseşte de bunătăţile cereşti, dar nici în această viaţă nu 
are linişte. Molia nu roade lâna şi nici viermele carnea 
aşa cum invidia roade şi distruge inima şi măruntaiele 
omului invidios. 

Nu este nici o greşeală dacă îi numim pe 
invidioşi fiare şi demoni. Aşa sunt invidioşii sau chiar 
mai răi, pentru că fiarele se năpustesc asupra noastră 
numai când sunt flămânde sau când noi le stârnim, însă 
invidioşii, de multe ori chiar şi atunci când le facem 
bine, se poartă ca şi cum i-am fi nedreptăţit. Demonii 
simt duşmănie faţă de noi, dar nu şi faţă de ceilalţi 
demoni, în vreme ce oamenii invidioşi nu ţin cont de 
nimic. Aceştia nu se îngrijesc de mântuire şi îşi dau 
sufletul la iad, umplându-şi inimile cu tristeţe şi 
tulburare fără nici un motiv. 

Rău mare este invidia. Există ceva mai rău decât 
ea? Poate preacurvia. Dar cel care săvârşeşte preacurvie 
măcar, pe de o parte, simte o anumită plăcere, iar pe de 

altă parte, păcătuieşte doar câteva minute, pe când cel 
care invidiază nu se odihneşte zi şi noapte, căci invidia 
este un vierme care îi roade inima fără încetare. 

Aşa cum porcul este mulţumit când se tăvăleşte 
prin noroi, şi diavolul, când ne face rău, la fel se bucură 
omul invidios de răul semenului său. Se simte foarte 
bine când cineva din jurul său păţeşte o nenorocire. 
Nefericirea celuilalt este fericirea sa şi fericirea celuilalt 
este nefericirea sa. Aşa cum scarabeul se hrăneşte cu 
murdărie, la fel se hrăneşte şi omul invidios cu 
suferinţele altora. 

Oamenii văd cum este înjunghiat un animal şi le 
pare rău de el. însă cel invidios vede că semenul său are 
parte de binefaceri, şi suferă, se face fiară sălbatică şi se 
îngălbeneşte de ciudă. Ce nebunie mai e şi asta? Spu- 
ne-mi: de ce faci astfel? Ce te-a apucat? Te necăjeşte 
faptul că fratele tău este fericit, important şi faimos? 
Dimpotrivă, pentru acestea ar trebui să te bucuri şi să-I 
mulţumeşti lui Dumnezeu. Toţi creştinii suntem un trup, 
iar capul nostru este Hristos şi fiecare suntem mădulare 
unii altora (Rom. 12, 5). De aceea, atunci când se 
întristează şi suferă un mădular, şi celelalte suferă cu el, 
iar când unul dintre mădulare se bucură şi este fericit, 
atunci şi celelalte sunt bucuroase (1 Cor. 12, 26), căci 
printr-un mădular se slăveşte întreg trupul, dar şi capul, 
adică Hristos. Cu toate acestea, tu, în loc să te bucuri, 
suferi. Suferi pentru că este slăvit Dumnezeu. Iată până 
unde te duce patima ta! 

îmi vei spune: „Am vrut doar ca Dumnezeu să 
Se slăvească prin mine". însă atunci când te bucuri 
pentru fericirea aproapelui tău, Dumnezeu Se slăveşte 
prin tine. Iar dacă Dumnezeu Se slăveşte prin aproapele 
tău, iar acesta îţi este duşman, este un motiv în plus să 

ţi— 1 faci prieten. Dar tu, dimpotrivă, faci din prieten 
duşman, pentru că Dumnezeu Se slăveşte prin acela. în 
ce fel ţi-ai mai putea arăta duşmănia faţă de Dumnezeu? 

Iată de ce, chiar dacă ai face minuni sau ai fi 
curat cu trupul, dacă ai posti şi te-ai nevoi şi dacă ai 
ajunge la virtuţile îngerilor, nu eşti decât un păcătos, 
pentru că a pus stăpânire pe tine patima invidiei. Nu te 
deosebeşti cu nimic de închinătorii la idoli, dacă îi 
iubeşti pe cei care te iubesc. Gândeşte-te atunci care este 
starea ta dacă îi urăşti pe cei care te iubesc. Este mai rău 
să invidiezi decât să duşmăneşti, pentru că cel care 
duşmăneşte se potoleşte dacă dispare pricina duşmăniei 
lui şi chiar şi-1 face prieten pe duşmanul său, pe când cu 
cel care invidiază aşa ceva nu se întâmplă niciodată. Cel 
care duşmăneşte îşi arată pe faţă patima, pe când 
invidiosul o ţine ascunsă. Cel care duşmăneşte are un 
anumit motiv pentru care se comportă astfel, pe când 
invidiosul nu are nici un motiv, în afară de patima sa şi 
de îndemnul satanei. 

Află că cine doreşte rău semenului său sau îl 
nedreptăţeşte, sie însuşi îşi face rău. Pe când cine 
doreşte binele pentru semenul său sau îi face bine, sie îşi 
face bine. Cel care este vorbit de rău, nu numai că nu va 
fi nedreptăţit, dar va primi şi o mare răsplată. Nu acesta 
este vrednic de pedeapsă - bineînţeles, dacă nu a prici- 
nuit el însuşi vorbele rele care s-au iscat despre el -, ci 
acela care îl vorbeşte de rău. 

Poate că îmi vei spune acum: „Nu îl vorbesc de 
rău degeaba. Mi-a făcut nedreptate". Ţi-a făcut 
nedreptate? Atunci de ce te nedreptăţeşti şi tu acum, 
judecându-1 pe omul care ţi-a făcut nedreptate? Astfel, 
semeni cu cel care, încercând să se apere, întoarce 
cuţitul înspre sine. Dacă vrei şi ţie să-ţi faci bine şi pe 

acela să-1 cuminţeşti, spune despre el cuvinte bune. 
Dacă spui cuvinte rele, nu vei fi crezut de ceilalţi, care 
se vor gândi că vorbele tale izvorăsc din duşmănia pe 
care o ai faţă de el. 

Nu-ţi murdări, dar, sufletul cu răutate, ci 
împodobeşte-1 cu virtuţi. Nu arunca în semenul tău cu 
noroi, ci împleteşte-i cununi prin cuvinte de laudă. Nu 
scoate din gura ta necuraţii, căci tu vei fi primul care le 
va simţi duhoarea, ci oferă bunătate şi dragoste, ca să fii 
tu primul care le simte mirosul plăcut. Nimeni nu-1 
iubeşte pe omul invidios, pe când pe omul bun, care ştie 
să spună cuvinte frumoase despre orice, cu toţii îl iubesc 
ca pe un frate adevărat. 

Şi pentru că ţi-am spus mai înainte că cel care 
invidiază şi vorbeşte de rău îşi face rău sieşi, nu celui 
căruia îi doreşte răul, trebuie să-ţi explic acum ce am 
vrut să spun. îţi voi da mai multe exemple. 

Cu ce 1-a vătămat Cain pe Abel atunci când 1-a 
omorât din invidie? Fără să vrea, 1-a trimis mai devreme 
în împărăţia cerurilor. Pe când el, dimpotrivă, a fost 
aspru pedepsit pentru păcatul său. 

La fel Isav: cu ce 1-a vătămat el pe Iacov? Iacov 
s-a îmbogăţit, dobândind nenumărate bunătăţi materiale, 
pe când el a ajuns să rătăcească prin locuri străine. 

Preabunului Iosif, ce rău au reuşit să-i facă fraţii 
săi, care puţin a lipsit să nu-1 omoare din pricina 
invidiei? Aceştia au ajuns să sufere de foame şi să fie în 
primejdie de a-şi pierde vieţile, pe când Iacov a ajuns 
stăpânitorul Egiptului, al doilea după Faraon. 

Toate aceste exemple ne arată că atunci când 
invidiem pe cineva, îi facem acestuia, fără voia noastră, 
un mare bine. Pentru că Dumnezeu există şi le vede pe 
toate. Şi dacă este nedreptăţit un om care nu nedrep- 

tăţeşte pe nimeni, cu atât mai mult este acesta 
binecuvântat şi slăvit. în acelaşi timp, tu care invidiezi, 
eşti pedepsit. Şi cum să nu fii pedepsit când invidiezi un 
om care nu ţi-a făcut nici un rău, dacă eşti pedepsit şi 
atunci când nu te bucuri pentru binele vrăşmaşului tău? 
Cum să fie iertată ura ta faţă de un om nevinovat, când 
Domnul ne spune în Evanghelie că oamenii care îi 
iubesc numai pe cei de care sunt iubiţi nu fac mai mult 
decât ce fac vameşii (Mat. 5, 46). 

De ce suferi, omule, pentru fericirea semenului 
tău? Dacă trebuie să suferi pentru ceva, să suferi pentru 
nefericirea ta, nu pentru bunăstarea celuilalt. Invidia ta 
este o nebunie, după cum vezi şi tu, de aceea eşti de 
neiertat. Desfrânatul poate aduce în apărarea sa faptul că 
1-a îndemnat dorinţa cărnii, criminalul aduce furia, 
hoţul, sărăcia. Dar tu ce motiv ai avut? Nici un alt motiv 
decât răutatea ta nemăsurată. 

Mare neajuns este invidia, foarte mare neajuns! 
Invidia ne face să nu ne îngrijim de mântuirea sufletului 
nostru. Invidia 1-a îndemnat pe Saul să-1 omoare pe 
David, care era binefăcătorul său şi al întregului Israel. 
Vă aduceţi aminte ce s-a întâmplat atunci? 

Filistenii porniseră încă o dată război împotriva 
israeliţilor. Filistenii au făcut tabără la Soco, iar 
israelitenii pe valea Stejarului. Cele două armate stăteau 
faţă în faţă şi erau pregătite de luptă. Dintr-odată, un om 
de statură uriaşă din tabăra filistenilor, pe nume Goliat, 
a ieşit în faţă şi a strigat cu trufie către israeliţi: „Alegeţi 
un bărbat dintre voi ca să lupte cu mine! Dacă mă va 
birui, cu toţii vom fi robii voştri. Dar dacă eu voi birui, 
atunci voi veţi fi robii noştri. Să vină unul dintre voi ca 
să luptăm, dacă are curaj!" 

Atunci, toţi israelitenii, de la Saul până la ultimul 
soldat, s-au temut. Nu ştiau ce să facă. Au început să 
tremure de frică. Nu îndrăzneau să scoată nici nasul 
afară din mulţumea ostaşilor, gândindu-se la moartea 
care îi aştepta. Ce să facă?... 

Timp de patruzeci de zile, în fiecare dimineaţă, 
Goliat ieşea în faţă şi striga cuvinte umilitoare, 
încercând să-i aţâţe pe israeliteni. Atunci, a apărut un 
tânăr pe nume David, care plecase de la oile sale, pe 
care le păştea, cu gândul să ajute şi el poporul său pe 
câmpul de bătălie. Cum 1-a auzit de departe pe Goliat 
strigând cuvinte batjocoritoare la adresa israeliţilor, s-a 
hotărât să se lupte el cu filisteanul. Nu au reuşit să-1 facă 
să se răzgândească nici cuvintele aspre ale fratele său, 
Eliab, şi nici poveţele regelui Saul. Cu mult curaj şi 
credinţă în ajutorul lui Dumnezeu, s-a pornit spre lupta 
inegală ce îl aştepta, strigând către rege: Să nu se 
împuţineze nimeni cu duhul din pricina lui; robul tău se 
va duce şi se va bate cu acest filistean! (1 Regi 17, 32). 

Este, aşadar, puţin lucru, ca nefiind silit de 
nimeni şi neavând nici o nevoie, David să îşi pună viaţa 
în primejdie pentru a-i salva pe cei care nu i-au făcut 
nici un bine? După biruinţă, nu era firesc ca el să fie 
cinstit ca un adevărat izbăvitor al poporului lui Israel? 
Există o binefacere mai mare ca aceasta? După aşa o 
faptă, Saul îi datora lui David viaţa şi regatul său, deşi 
David nu s-a luptat cu Goliat pentru bogăţie şi cinstire 
sau alte bunătăţi pământeşti, ci pentru slava lui 
Dumnezeu. După fapta aceasta, nu s-ar fi mirat nimeni 
dacă Saul scotea coroana de pe capul său şi o punea pe 
capul lui David, ba încă şi aşa tot i-ar fi rămas dator, 
pentru că David i-a dăruit lui Saul viaţa şi împărăţia, pe 
când Saul i-ar fi dăruit numai împărăţia. Şi cu toate 

acestea, care a fost răsplata lui Saul? Ascultaţi ca să 
aflaţi. 

După omorârea lui Goliat şi fuga în dezordine a 
filistenilor, Saul şi David s-au întors biruitori şi, aşa 
cum era obiceiul pe vremea aceea, femeile au ieşit de 
prin cetăţi, ca să-i întâmpine, cu dansuri şi cântece. Ele 
strigau bucuroase: Saul a biruit mii, iar David zeci de 
mii! (1 Regi 18, 7). Lucrul acesta 1-a făcut pe Saul foarte 
invidios. De atunci, a început să crească în inima sa o 
mare duşmănie faţă de David. în mod normal, nu se 
explică, dat fiind faptul că strigând astfel, femeile acelea 
nu numai că nu l-au nedreptăţit pe Saul, dar chiar i-au 
făcut un bine, pentru că deşi acelea strigau că a omorât 
mii, el de fapt, fiind cuprins de frică, nici nu ieşise la 
luptă. Cinstea biruinţei în luptă aparţinea cu totul lui 
David. Nu a fost, aşadar, o nebunie din partea lui Saul 
să ceară să fie cinstit la fel ca David? Dimpotrivă, cel 
care trebuia să se supere era David, căci deşi victoria îi 
aparţinea în întregime, a fost cinstit împreună cu el şi 
Saul. Dar acesta este omul invidios: nu poate suferi să-1 
vadă pe celălalt că este fericit, căci fericirea aproapelui 
său este nenorocirea sa. 

Nu la fel a fost şi cu Abimelec, regele celor din 
Gherara? Acesta 1-a invidiat pe Isaac pentru că îi 
mergea bine. Şi a semănat Isaac în pământul acela şi a 
cules anul acela rod însutit. Domnul l-a binecuvântat, şi 
omul acela a ajuns bogat şi a sporit tot mai mult, până 
ce a ajuns bogat foarte. Avea turme de oi, cirezi de vite 
şi ogoare multe (Facerea 26, 12-14). Iată dărnicia lui 
Dumnezeu! Iată câte bunătăţi le dă celor care nu se 
despart de El! 

Iată ce i-a spus Abimelec, din invidie, dreptului 
Isaac: Du-te de la noi, că te-ai făcut mult mai tare decât 

noi! (Facerea 26, 16). Şi, cu adevărat, în toate era mai 
puternic, pentru că avea ajutorul lui Dumnezeu. 

Unde îl alungi, Abimelec, pe cel drept? Nu ştii 
că oriunde s-ar duce, ajutorul lui Dumnezeu va fi cu el? 
Şi în pustie dacă l-ai trimite, prin harul lui Dumnezeu, el 
tot va fi fericit. însă, tu, care te chinui din pricina 
invidiei, vei fi nefericit. 

Nefericiţi sunt şi au fost toţi oamenii invidioşi 
din toate timpurile şi din toate locurile, pentru că se 
chinuiesc din pricina răutăţii lor şi, mai mult decât atât, 
sunt izgoniţi de Dumnezeu pentru acest păcat 
înfricoşător. Nu le rămâne altceva de făcut decât să se 
pocăiască şi să dobândească smerenie şi dragoste, ca să 
primească linişte sufletească şi bunăvoinţa lui 
Dumnezeu. 

Ura şi duşmănia 

Dacă ai fost nedreptăţit de aproapele tău, adu-ţi 
aminte de David. Gândeşte-te la blândeţea şi la lipsa de 
răutate a acestui prooroc şi mânia care îţi arde sufletul 
va dispărea. 

Spune-mi: din ce pricină ţi-e duşman fratele tău? 
Poate te-a înjurat? Poate a furat de la tine? Poate te-a 
nedreptăţit? Orice ţi-ar fi făcut, să nu întârzii să tai 
frânghia care te ţine legat de duşmănie. Dacă nu faci 
lucrul acesta astăzi, mâine va fi mai greu. Poimâine, şi 
mai greu. Cu fiecare zi ce trece, ruşinea ta va creşte şi 
odată cu ea, duşmănia va prinde rădăcini puternice în 
inima ta. 

Umple-mă de bucurie spunându-mi că ai fost la 
duşmanul tău, l-ai prins în braţe, l-ai strâns cu iubire şi 
l-ai sărutat cu lacrimi în ochi. Chiar şi fiară dacă ar fi, 
purtarea ta îi va muia inima şi se va îmblânzi. în felul 
acesta, scapi de păcat, iar pe el îl câştigi, făcându-1 să-şi 
prefacă ura în prietenie şi dragoste. 

Să nu-mi zici: „Este un om sucit, rău şi de 
neîndreptat şi de aceea nu aş putea niciodată să mi-1 fac 
prieten". Oricum ar fi, nu poate fi mai rău decât Saul, 
care deşi a fost salvat de multe ori de la moarte de 
David, s-a întors împotriva acestuia. Dar cu toate că 
Saul s-a purtat astfel, David 1-a ajutat din nou, însă Saul 
nu s-a potolit şi a căutat să-1 omoare iar şi iar. 

Ce poţi să mai zici despre duşmanul tău? Că ţi-a 
intrat fără drept pe ogor? Că ţi-a furat animalele? Că şi-a 
bătut joc de tine? Că te-a înşelat? Cu toate acestea, nu a 

încercat să-ţi ia viaţa, aşa cum a încercat în repetate 
rânduri Saul cu David. Şi chiar dacă ar încerca să-ţi ia 
viaţa, tot David este mai presus de tine, căci cu toate că 
a trăit în vremea legii mozaice, care nu era desăvârşită şi 
care învăţa: ochi pentru ochi, dinte pentru dinte (leş. 21, 
24), a ajuns la înălţimea înţelepciunii legii evanghelice: 
iubiţi pe vrăjmaşii voştri, faceţi bine celor ce vă urăsc 
pe voi (Luca 6, 27). Pe când tu, de multe ori, te umfli de 
răutate, înfuriat de ceea ce ţi-a făcut duşmanul tău în 
trecut, David, neţinând cont de ce avea să-i facă Saul în 
viitor, nu înceta să-1 ajute şi să-1 salveze din orice 
primejdie. Pe cine salva mereu? Pe cel care căuta cu tot 
dinadinsul să-1 omoare! 

Spune-mi, aşadar, cu ce anume te-a supărat 
vrăjmaşul tău? Ce ţi-a făcut de nu vrei să te împaci cu 
el? Ţi-a furat bani? Dar dacă tu înduri cu răbdare 
nedreptatea făcută, vei fi răsplătit de Dumnezeu foarte 
mult, ca şi cum ai fi împărţit acei bani la săraci. Pentru 
că fie dai milostenie săracilor, fie înduri nedreptatea, 
săvârşeşti aceeaşi faptă bună. A încercat, oare, să te 
omoare? Dacă tu te vei ruga pentru acel om ca 
Dumnezeu să-i ierte păcatele şi îl socoteşti binefăcătorul 
tău pentru păcatele pe care tu însuţi le-ai săvârşit, atunci 
vei fi socotit de Dumnezeu mucenic. 

Ca şi în cazul tău, nici pe David nu a îngăduit 
Dumnezeu ca Saul să-1 omoare. Astfel, pe capul său au 
fost puse mai multe cununi muceniceşti, pentru că deşi 
era urmărit de cel care voia să-i ia viaţa, el 1-a salvat. Şi 
pe cine a salvat? Pe cel care atâta vreme cât a trăit, nu a 
încetat să-1 prigonească şi să încerce să îi ia viaţa. Este 
vădit că în ceea ce priveşte intenţia de a fi ucis, David a 
fost ucis de mii de ori. Şi pentru că a fost omorât pentru 
Dumnezeu de mii de ori, i se cuvin mii de cununi 

muceniceşti, Ar fi putut şi el spune la fel ca Apostolul 
Pavel: Mor în fiecare zi! (1 Cor. 15,31). Iată virtutea lui 
David: deşi i s-a dat în repetate rânduri ocazia să scape 
de urmăritorul său, nu a vrut să-şi mânjească mâinile de 
sânge. A preferat să înfrunte în fiecare zi primejdie de 
moarte, decât să facă ceva împotriva voii lui Dumnezeu. 
Ce înţelegem, aşadar, din pilda lui David? Că nu trebuie 
să ne răzbunăm nici măcar pe cei care voiesc să ne ia 
viaţa, cu atât mai puţin pe cei care ne pricinuiesc alte 
supărări. 

Dar pentru că socoteşti că nu este cu putinţă ca 
vrăşmaşul tău să-şi schimbe gândul rău ce îl are asupra 
ta, îţi voi spune doar atât: există vreun animal mai 
sălbatic decât leul? Cu toate acestea, şi pe el îl 
îmblânzesc oamenii. Dacă folosesc mijloacele potrivite, 
ei pot schimba chiar şi firea leului, transformându-1 în- 
tr-un animal liniştit şi blând ca o oaie. Crezi că tu, care 
ai puternicele arme ale iubirii şi smereniei, nu vei putea 
îmblânzi un om care, oricât de rău ar fi, este totuşi o 
fiinţă raţională, făcută de Dumnezeu după chipul Său? 

Ce răspuns vom da atunci când vom îmblânzi 
animale, dar nu şi oameni, chiar dacă blândeţea este 
împotriva firii animalului, iar sălbăticia împotriva firii 
omului? Dacă putem transforma firea, cum de nu putem 
schimba un gând rău? Cu cât duşmanul tău este mai 
sălbatic, cu atât mai mare va fi răsplata cuvenită ţie, 
dacă vei reuşi, cu răbdare şi insistenţă, să-1 vindeci de 
răutatea sa. 

„Dar a spus atâtea despre mine", te plângi tu. Şi 
ce e cu asta? Dacă are dreptate, să te îndreptezi. Iar dacă 
nu are dreptate, să râzi şi să priveşti spusele lui cu 
dispreţ. Dar mai bine să nu râzi, nici să nu dispreţuieşti 
cuvintele sale, ci să te bucuri, aducându-ţi aminte de 

spusele Domnului: Fericiţi veţi fi când oamenii vă vor 
urî pe voi şi vă vor izgoni dintre ei, şi vă vor batjocori şi 
vor lepăda numele voastre ca rău din pricina Fiului 
Omului Bucuraţi-vă în ziua aceea şi vă veseliţi, că, iată, 
plata voastră multă este în cer (Luca 6, 22-23). Sau 
poate duşmanul tău are dreptate în ceea ce zice? Atunci 
vei dobândi aceeaşi răsplată, dacă rabzi cu smerenie 
cuvintele lui, dacă nu-1 înjuri şi nu-1 jigneşti, ci oftezi cu 
amărăciune şi te pocăieşti din toată inima pentru 
păcatele tale. Căci de multe ori, mai mult bine ne fac 
duşmanii cu vorbele lor grele, decât prietenii noştri cu 
laudele lor. Căci prietenii, fie din dragoste, fie ca să ne 
linguşească, nu ne spun adevărul şi în felul acesta, 
defectele noastre sporesc. Pe când duşmanii, deşi sunt 
îndemnaţi de răutatea lor, atunci când ne acuză pentru 
greşelile noastre, ne obligă să ne îndreptăm - bine-în- 
ţeles, dacă avem bunăvoinţă -, şi în felul acesta 
duşmănia lor se face pricina binelui nostru. 

Să nu zicem: „Cutare m-a enervat" sau „Cutare 
m-a făcut să spun cuvinte grele". în toate cazurile, noi 
suntem vinovaţi pentru păcatele noastre. Căci dacă am fi 
oameni smeriţi, nu numai oamenii, dar nici măcar 
diavolii nu ar putea să ne înfurie. Despre aceasta aflăm 
tot din povestea vieţii lui David: 

Saul îl urmărea cu trei mii de bărbaţi, ca să-1 
omoare. în regiunea Enghedi, în apropierea unei stâne 
de oi, regele Saul a intrat singur într-o peşteră ca să se 
odihnească. Acolo, 1-a furat somnul. însă în fundul 
peşterii, s-a întâmplat să fie David, împreună cu ostaşii 
săi. Atunci, David ar fi putut să-1 omoare cu uşurinţă pe 
Saul. Cu toate acestea, în ciuda îndemnurilor înso- 
ţitorilor săi, nu a vrut să-i facă nici un rău 
neînduplecatului său vrăjmaş. S-a apropiat numai şi a 

tăiat o bucată din haina lui Saul, fără ca acesta să-şi dea 
seama. Peste puţină vreme, Saul s-a sculat şi a plecat. 
Atunci, David a ieşit din peşteră şi i-a strigat lui Saul: 
„Domnul meu, rege!" Saul s-a uitat înapoi, iar David 
s-a aruncat cu faţa la pământ şi i s-a închinat. Apoi a 
zis David către Saul: „De ce asculţi de vorbele 
oamenilor care zic: Iată David unelteşte rele împotriva 
ta? Iată, astăzi văd ochii tăi că Domnul te-a dat acum în 
mâinile mele, aici în peşteră, şi mie mi s-a zis să te ucid; 
eu însă te-am cruţat şi am zis: Nu voi ridica mâna 
asupra domnului meu, pentru că este unsul Domnului. 
Priveşte, părintele meu, poala hainei tale în mâinile 
mele; ţi-am tăiat poala hainei, dar de ucis nu te-am 
ucis. Află dar şi te încredinţează că nu este rău în mâna 
mea, nici vicleşug şi n-am greşit cu nimic împotriva ta; 
tu însă cauţi sufletul meu ca să-l iei ". Acestea şi altele 
ca acestea a spus David lui Saul. Iar Saul a întrebat: Al 
tău e oare glasul acesta, fiul meu David?, şi atunci a 
izbucnit în plâns (1 Regi 24, 1-17). 

Iată cum s-a muiat inima sălbaticului Saul atunci 
când a auzit cuvintele pline de respect, de bunătate şi de 
smerenie ale lui David! Celui care mai înainte nu 
suferea să audă nici numele lui David, de astă dată 
sufletul i s-a umplut de dragoste părintească faţă de 
acesta, numindu-1 fiu al său. Duşmănia i-a dispărut din 
inimă, lăsând loc bunătăţii şi dragostei. Cu adevărat, 
mare a fost David! Pe ucigaş 1-a făcut părinte iubitor, pe 
lup 1-a făcut oaie blândă şi a stins cuptorul mâniei cu 
răcoarea iubirii. 

Să fim cu băgare de seamă ca nu numai să nu 
păţim nici un rău din partea duşmanilor noştri, dar nici 
noi să nu le pricinuim lor vreun rău. în felul acesta, 
Dumnezeu ne va binecuvânta şi ne va apăra, aşa cum 1-a 

apărat pe David, atunci când viaţa sa era în primejdie. 
Numai aşa vom arăta că suntem mai buni, mai înţelepţi 
şi mai vrednici de cinstire decât vrăşmaşii noştri. Dacă 
facem astfel, câştigăm iubirea lui Dumnezeu şi a 
oamenilor. Oare omul acela sfânt, care a tras atâtea de 
pe urma hainului Saul, a păţit ceva rău de pe urma 
bunătăţii sale? Bineînţeles că nu! Dimpotrivă, până 
astăzi este lăudat şi cinstit, atât pe pământ, cât şi în 
ceruri, unde se bucură acum de bunătăţile vieţii veşnice, 
necuprinse cu mintea noastră. Pe când nefericitul Saul, 
ce a câştigat de pe urma răutăţii sale? Nimic. A murit cu 
moarte urâtă şi a pierdut împărăţia cerurilor, în vreme ce 
pe pământ şi astăzi este urât. 

Iată de ce, atunci când îl vezi pe vrăşmaşul tău 
sau îţi aduci aminte de el, nu trebuie să spui „Mi-a făcut 
asta şi asta" sau „A spus despre mine cutare şi cutare 
lucru". Pentru că în felul acesta, aprinzi şi mai tare în 
tine flacăra mâniei. Uită orice lucru urât pe care acela 
1-a făcut sau 1-a zis. Iar atunci când relele îţi vin în minte 
fără să vrei, supără-te pe diavol, nu pe semenul tău. 
Să-ţi aduci aminte numai de binele pe care ţi 1-a făcut 
sau ţi 1-a spus vreodată. în felul acesta, vei scăpa repede 
de mânia pe care o ai împotriva lui. Iar dacă este nevoie 
să-1 chemi ca să-i vorbeşti, înainte de aceasta, alungă 
din inima ta toată mânia, şi abia după aceea să discuţi cu 
el. Pentru că dacă vei fi mânios, nu vei putea nici spune, 
nici asculta vreun lucru drept. Dar dacă eşti liniştit, nici 
tu nu vei scoate din gura ta vreun cuvânt rău, nici pe 
ceilalţi nu îi vei auzi spunându-ţi asemenea cuvinte. De 
obicei, nu ne înfurie atât cuvintele pe care le auzim de la 
celălalt, cât duşmănia pe care o simţim faţă de el. în 
timpul nopţii, nu putem să recunoaştem un prieten de-al 
nostru din cauza întunericului, pe când în timpul zilei, îl 

recunoaştem de departe. în acelaşi fel, din cauza mâniei, 
nu recunoaştem în semenul nostru chipul lui Hristos, şi 
ne purtăm cu el cu răutate, pe când dacă alungăm mânia, 
atunci chipul său ne pare prietenos şi cuvintele sale 
plăcute. 

Să vedem acum cazul cel mai des întâlnit, când 
duşmanul tău te provoacă pentru un neajuns adevărat pe 
care îl ai sau pentru un păcat pe care l-ai săvârşit cu 
adevărat. Dacă în loc să-1 înjuri şi să-1 provoci şi tu, 
oftezi cu amărăciune şi îl rogi pe Dumnezeu să te ierte, 
scapi de păcatul tău. Şi o să-ţi dovedesc acest lucru 
printr-un exemplu din Sfânta Scriptură: 

Doi oameni, un fariseu şi un vameş, s-au urcat 
într-o zi la templu să se roage. Fariseul, stând mândru în 
mijlocul templului, zicea: Dumnezeule, Iţi mulţumesc că 
nu sunt ca ceilalţi oameni, răpitori, nedrepţi, adulteri, 
sau ca şi acest vameş (Luca 18, 11). Vameşul, care 
stătea cu smerenie undeva în spate, a auzit cuvintele 
fariseului, dar nu s-a mâniat şi nu 1-a înjurat pe fariseu. 
Dar ce a făcut? Stând cu ochii în pământ, îşi bătea 
pieptul zicând: Dumnezeule, fii milostiv mie, 
păcătosului (Luca 18, 13). Astfel, vameşul a plecat de la 
templu îndreptat şi cu păcatele iertate. 

Vezi cât de repede a primit iertare? Printr-o 
nedreptate care i s-a făcut, i s-a iertat nedreptatea pe 
care a făcut-o el însuşi. Astfel, duşmanul său, fără ca el 
să vrea lucrul acesta, a devenit binefăcătorul său. Spu- 
ne-mi, există vreo modalitate de a scăpa mai uşor de 
păcate? Ca să se izbăvească de păcatele sale, câte 
milostenii, posturi, privegheri şi nevoinţe nu trebuia să 
împlinească vameşul? Dar în felul acesta, printr-un 
simplu cuvânt, a scăpat de toată răutatea sa. Fariseul 

credea că îl slăbeşte pe vameş prin cuvintele sale, dar i-a 
oferit acestuia pricină să primească cunună cerească. 

De aceea, Dumnezeu ne spune: Iubiţi pe 
vrăjmaşii voştri, faceţi bine celor ce vă urăsc pe voi; 
Binecuvântaţi pe cei ce vă blestemă, rugaţi-vă pentru 
cei ce vă fac necazuri (Luca 6, 27-28). Aşadar, nu este 
de ajuns să-i iertăm pe vrăşmaşi pentru ceea ce ne-au 
făcut, ci trebuie să-i socotim ca pe prietenii noştri. Cu 
alte cuvinte, dacă nu îl nedreptăţeşti pe vrăşmaşul tău, 
dar ţii în inima ta duşmănie şi ură faţă de el, încă nu ai 
împlinit porunca Domnului. Şi cum vrei ca Dumnezeu 
să Se milostivească asupra ta, dacă tu nu arăţi prin fapte 
că îi iubeşti pe cei care ţi-au greşit? 

Poate îmi vei spune: „Vrăşmaşul meu este atât de 
rău, încât dacă îi arăt dragoste şi bunătate, nu numai că 
nu se îndreaptă, dar se umflă şi mai mult în pene". Tu 
ţine porunca Domnului, iar dacă duşmanul tău se va 
înrăi şi mai mult ca urmare a bunătăţii tale, Dumnezeu, 
în înţelepciunea Sa, nu îl va ierta. O să-ţi dau un 
exemplu din Vechiul Testament. 

Cândva, proorocită Mariam i-a vorbit urât lui 
Moise. Blândul şi bunul Moise nu s-a supărat pe 
Mariam. Dar ca să o cuminţească, Dumnezeu a trimis 
asupra ei lepra. Iar atunci când însuşi cel nedreptăţit L-a 
rugat pe Domnul să o tămăduiască, răspunsul pe care l-a 
primit a fost: Dacă tatăl ei ar fi scuipat-o în obraz, oare 
n-ar fi trebuit să se ruşineze şapte zile? Aşadar să fie 
închisă şapte zile afară din tabără, după aceea să intre 
(Num. 12, 14). Şi aşa, abia după şapte zile a fost 
Mariam vindecată de lepră. 

Pedeapsa educativă primită de Mariam a fost de 
scurtă durată. însă - vai! - veşnică va fi osânda 
păcătoşilor care nu se pocăiesc. înfricoşătoare este 

lepra, dar fără asemănare mai înfricoşător este iadul 
nesfârşit, unde vor pleca cei care mor purtând în inima 
lor ură, răutate şi duşmănie. 

Gândeşte-te la înfricoşătoarea Judecată ce va să 
vie. Atunci vei fi judecat de dreptul şi marele Judecător. 
Dacă tu ierţi păcatele aproapelui tău, şi păcatele tale vor 
fi iertate încă din această viaţă şi nu le vei mai purta cu 
tine spre veşnicie. Dumnezeu nu ţi le va mai socoti 
atunci când te va judeca. 

Aşa cum poate ai înţeles, când îl ierţi pe 
vrăşmaşul tău, primeşti mult mai mult decât dai. De 
multe ori săvârşeşti păcate departe de ochii celorlalţi. 
Dar gândeşte-te că în ziua Judecăţii, toate acestea vor 
ieşi la lumină dinaintea întregii omeniri şi atunci, 
suferinţa ta va fi fără margini, căci conştiinţa te va arde. 
Dar dacă îl ierţi pe aproapele tău, poţi scăpa de această 
durere şi ruşine fără sfârşit. Ne încredinţează de aceasta 
însuşi Dumnezeu: Că de veţi ierta oamenilor greşealele 
lor, ierta-va şi vouă Tatăl vostru Cel ceresc. Iar de nu 
veţi ierta oamenilor greşealele lor, nici Tatăl vostru nu 
vă va ierta greşealele voastre (Matei 6, 14-15). 

Ca să înţelegi puterea acestor cuvinte 
dumnezeieşti, află ce i-a spus Dumnezeu proorocului 
Ieremia, atunci când acesta s-a rugat pentru izbăvirea 
poporului israelit: Chiar Moise şi Samuel de ar sta 
înaintea Mea, tot nu s-ar îndupleca spre poporul acesta 
(Ier. 15, 1). Auzi? Nici rugăciunile lui Moise sau ale lui 
Samuel nu ar putea să aducă mila lui Dumnezeu asupra 
poporului evreu! Şi gândiţi-vă cât de bun, de milostiv şi 
de iertător este Dumnezeu! De aceea, Dumnezeu, prin 
gura proorocului Zaharia, le-a spus israeliţilor, dar ne 
spune şi nouă: Faceţi dreptate adevărată şi purtaţi-vă 
fiecare cu bunătate şi îndurare fată de fratele său (Zah. 

7, 9). Să nu cugetaţi fărădelege unul împotriva altuia 
(Zah. 8, 17). 

Ce să mai spunem despre oamenii care urăsc şi 
fac rău celor care nu le-au pricinuit nici un rău? „Nu-1 
pot suferi pe cutare", zic ei. Sau: „Pe cutare nu-1 pot 
înghiţi". Şi dacă îi întreb de ce, nu prea au ce să-mi 
răspundă. Unde vor ajunge aceşti oameni? în ce stare se 
vor arăta dinaintea lui Dumnezeu, la Judecată? Cum se 
vor izbăvi de iadul cel veşnic, când sunt mai răi şi decât 
idolatrii? Şi uite, idolatrii, de multe ori, chiar dacă nu 
aşteaptă nici o răsplată, propovăduiesc iubirea şi 
bunătatea. Iar noi, creştinii, îi urâm pe cei pentru care 
Hristos S-a răstignit, pe cei cu care avem aceeaşi 
credinţă şi nădejde, pe cei împreună cu care alcătuim un 
singur trup - trupul teantropic al lui Hristos, adică 
Biserica. 

Iată de ce suntem din ce în ce mai slabi, pe când 
vrăşmaşul nostru, diavolul, este din ce în ce mai 
puternic. în loc să lucrăm împreună cu dragoste 
frăţească împotriva răului, luptăm unul cu celălalt. Să 
dea bunul Dumnezeu ca prin harul Său, să alungăm din 
inimile noastre ura drăcească şi să dobândim dragostea 
cea binecuvântată. Să ne iubim unul pe altul, pentru că 
dragostea este de la Dumnezeu şi oricine iubeşte este 
născut din Dumnezeu şi cunoaşte pe Dumnezeu. Cel ce 
nu iubeşte n-a cunoscut pe Dumnezeu, pentru că 
Dumnezeu este iubire (1 Ioan 4, 7-8). 

Tristeţea şi mâhnirea 

Dumnezeu a pus tristeţea în noi. Dar nu ca să ne 
facem rău, la vreme şi în situaţii nepotrivite, 
distrugându-ne astfel sănătatea sufletului şi a trupului, ci 
ca să dobândim prin ea cât mai mult folos duhovnicesc. 
De aceea, nu trebuie să ne întristăm atunci când păţim 
ceva rău, ci atunci când săvârşim ceva rău. însă noi am 
făcut totul pe de-a-ndoaselea. Astfel, chiar dacă am 
săvârşi nenumărate rele, nu ne întristăm, nici nu ne pare 
rău. Dar dacă păţim şi cel mai mic rău, cădem în cea 
mai adâncă mâhnire şi nu ne mai gândim că tristeţile 
sunt semnul grijii pe care Dumnezeu o are faţă de noi. 

Dar de ce vorbesc numai despre tristeţile acestei 
vieţi? Oare ameninţarea osândei veşnice nu este tot un 
semn al iubirii de oameni a lui Dumnezeu, mai mult 
chiar decât făgăduinţa bucuriei veşnice? Pentru că dacă 
n-ar exista ameninţarea chinurilor fără sfârşit, puţini ar 
fi aceia care ar câştiga mântuirea. Pentru noi, leneşii, nu 
ajunge făgăduinţa bunătăţilor cereşti. Trebuie să ne 
temem, ca să ne mişcăm spre virtute. 

Aşadar, tristeţea şi mâhnirea nu ne-au fost date 
ca să suferim când ne moare o persoană apropiată, când 
pierdem bani sau când suntem încercaţi de vreo 
nenorocire, ci ca să ne ajute în lupta noastră 
duhovnicească. Să ne întristăm nu pentru răul pe care 
ni-1 pricinuieşte aproapele, ci pentru păcatele noastre, cu 
care îl întristăm pe Dumnezeu. Păcatele îl alungă pe 
Dumnezeu, pe când supărările pe care ni le pricinuiesc 
ceilalţi îl aduc aproape de noi, ca să ne apere. 

Şi oricum ar fi, să ştii că de tristeţi, chinuri, ispite 
şi supărări nu scapi în viaţa de pe pământ. Trebuie să dai 
piept cu toate acestea fără teamă, înarmat fiind cu 
credinţă, nădejde şi răbdare. Să îţi doreşti să nu cazi 
niciodată în ispită. Dar când Dumnezeu îngăduie că 
cazi, să nu te superi, nici să nu te tulburi în inima ta. Fă 
în schimb tot ce poţi, ca un ostaş vrednic al lui Hristos. 

Ostaşii viteji, atunci când aud trompeta că îi 
cheamă la bătălie, gândindu-se la victorie şi la izbânzile 
înaintaşilor lor, se aruncă în luptă cu mult curaj. La fel 
şi tu, atunci când eşti chemat la luptă duhovnicească, 
să-ţi aduci aminte de izbânzile sfinţilor mucenici şi să te 
lupţi cu vitejie, entuziasm, credinţă şi bucurie. 

Creştinul nu se poate întrista decât atunci când el 
sau aproapele său fac ceva împotriva voii lui 
Dumnezeu. De aceea, nu trebuie să se întristeze cei care 
sunt vorbiţi de rău, ci cei care vorbesc de rău. Pentru că 
cei care sunt vorbiţi de rău nu vor trebui să dea 
socoteală pentru vorbele care s-au spus despre ei. Cei ce 
trebuie să se neliniştească şi să tremure sunt oamenii 
care îi vorbesc de rău pe ceilalţi, căci mai devreme sau 
mai târziu vor fi duşi fără voia lor dinaintea tronului de 
judecată a lui Dumnezeu, unde vor da socoteală pentru 
spusele lor. De asemenea, cei care vorbesc de rău 
trebuie să se neliniştească şi pentru cât anume din ce au 
spus este adevărat. 

Aşadar, oamenii păcătoşi sunt vrednici de milă, 
chiar dacă nici un om nu vorbeşte rău de ei. Dimpotrivă, 
vrednici de a fi invidiaţi sunt oamenii virtuoşi, chiar 
dacă lumea îi dispreţuieşte. Pentru că atunci când omul 
are conştiinţă curată, oricâte valuri s-ar ridica asupra sa, 
el va ajunge negreşit la un port liniştit. însă atunci când 
are pe conştiinţă fapte murdare, chiar dacă toate i-ar 

merge din plin şi chiar dacă marea ar fi liniştită, în cele 
din urmă se va scufunda. 

Cu stomacul nostru ce se petrece? Atunci când 
avem stomac sănătos, chiar dacă mâncăm ceva greu, 
mistuim până la capăt, fără greaţă sau arsuri. Pe când 
dacă stomacul nostru este vătămat în vreun fel, chiar şi 
cea mai uşoară hrană pe care o mâncăm este mistuită cu 
greutate, ca şi cum ar trebui să mistuim cea mai grea 
dintre mâncăruri. 

Ce vreau să spun prin aceasta? Că sufletul care 
suferă de întristare şi mâhnire nici nu va putea să se 
folosească din cele ce îi spui, nici nu va putea să spună 
vreun lucru bun de la el. La fel cum un nor gros 
împiedică razele soarelui să ajungă pe pământ, şi 
tristeţea, ca un alt nor gros, acoperă sufletul şi nu îl lasă 
să fie luminat de razele raţiunii. De aceea, de obicei, 
omul adâncit în tristeţe, fie vorbeşte aiurea, fie se 
cufundă în tăcere. Vă aduceţi aminte de cei trei prieteni 
ai lui Iov? Atunci când l-au văzut plin de răni şi şezând 
pe necuraţii, au izbucnit în plâns şi şi-au rupt hainele de 
pe ei. După aceea, au stat cu el timp de şapte zile şi 
şapte nopţi. Dar văzând cât de mare era durerea lui, nici 
unul nu a deschis gura să spună ceva. Ştiau că pentru 
omul care suferă, cea mai bună este tăcerea şi liniştea 
(Iov 2, 11-13). 

Dar noi să nu îngăduim să fim atât de trişti, încât 
fie să vorbim fără sens, fie să ne cufundăm cu totul în 
tăcere. S-a abătut asupra noastră vreo ispită sau vreo 
încercare? Dumnezeu, Care a îngăduit să fim ispitiţi, 
ştie şi când va înceta ispita. Fiind atotputernic, 
Dumnezeu poate să ne scape de orice rău atunci când 
vine vremea, mai ales dacă ne pocăim pentru păcatele 
noastre şi ne întoarcem aproape de El. 

Sunt, cu adevărat, vrednici de admirat cei care 
primesc cu bucurie să ardă în focul ispitelor. Aceştia ne 
aduc aminte de cei trei tineri, Anania, Misail şi Azaria, 
pe care nu îi atingeau flăcările din cuptorul unde 
fuseseră aruncaţi de regele Babilonului Nabucodonosor, 
pentru faptul că nu voiau să se lepede de credinţa în 
adevăratul Dumnezeu (Dan. 3, 1-33). Cei trei tineri 
viteji nici nu s-au tulburat şi nici nu şi-au pierdut curajul 
atunci când au auzit de moartea înfricoşătoare care îi 
aştepta. Credinţa şi dragostea lor faţă de Dumnezeu erau 
atât de mari, încât au primit moartea cu bucurie. Iar în 
cuptor fiind, nu făceau nimic altceva decât să slăvească 
numele lui Dumnezeu. De aceea, El nu a îngăduit să fie 
atins nici un fir de păr de pe capul lor. Astfel, au ieşit 
din cuptor biruitori, iar această întâmplare minunată este 
pomenită şi astăzi de către oameni. 

Acelaşi lucru se poate spune şi despre sfinţi. îi 
admirăm şi îi cinstim pentru că au îndurat cu bucurie 
primejdii, prigoane, vorbele rele, chinuri şi chiar 
moartea. I-au împresurat o mie de ispite, iar ei nu s-au 
întristat. Au trecut prin primejdii nenumărate şi au 
rămas cu sufletul senin. Au fost duşi la tăiere, iar ei se 
bucurau. Ceea ce pentru omul de rând este o mare 
nenorocire - vorbesc acum de pierderea vieţii -, pentru 
ei a fost cea mai mare binecuvântare, fiindcă au 
cunoscut că pentru robii credincioşi ai lui Dumnezeu 
moartea nu este decât eliberarea de chinurile pământeşti 
şi mutarea în veşnicia preadulcei împărăţii cereşti. Au 
mai cunoscut, însă, că dacă este nevoie, omul este 
izbăvit în chip minunat de moartea trupească, atunci 
când crede şi nădăjduieşte fără să şovăie în pronia lui 
Dumnezeu. 

Amintiţi-vă ce s-a întâmplat în timpul călătoriei 
Apostolului Pavel la Roma, ca prizonier. Pe când 
vaporul în care se aflau el şi soldaţii care îl însoţeau 
ajunsese în apropiere de ţărmurile Cretei, s-a pornit 
dintr-odată o furtună puternică pe mare. Furtuna a 
continuat mai multe zile, astfel încât călătorii îşi 
pierduseră nădejdea că îşi vor mai putea salva vieţile. 
Atunci Pavel, după ce a chemat la el echipajul şi pe 
călători, a spus: Dar acum vă îndemn să aveţi voie bună, 
căci nici un suflet dintre voi nu va pieri, ci numai 
corabia. Căci mi-a apărut în noaptea aceasta un înger 
al Dumnezeului, al Căruia eu sunt şi Căruia mă închin, 
zicând: „Nu te teme, Pavele. Tu trebuie să stai înaintea 
Cezarului; şi iată, Dumnezeu ţi-a dăruit pe toţi cei ce 
sunt în corabie cu tine ", 

Mereu să-1 avem în gândul nostru pe Apostolul 
Pavel, care a fost atât de încercat, dar care a şi primit 
nespuse binecuvântări de la Dumnezeu. Este foarte 
folositor să ne aducem aminte de binefacerile lui 
Dumnezeu asupra oamenilor. Este ca atunci când ne 
aducem aminte de binele pe care ni 1-a făcut vreun 
prieten: dragostea noastră faţă de el sporeşte. De aceea, 
să ne amintim mereu de primejdiile din care ne-a izbăvit 
Dumnezeu, iar evlavia noastră faţă de El va creşte şi ne 
vom strădui mai mult să-I plăcem şi să dobândim 
virtuţile sfinte. 

Prin câte încercări n-a trecut Pavel! El însuşi 
vorbeşte despre ele, pe scurt, într-o Epistolă adresată 
corintenilor: In osteneli mai mult, în închisori mai mult, 
în bătăi peste măsură, la moarte adeseori. De la iudei, 
de cinci ori am luat patruzeci de lovituri de bici fără 
una. De trei ori am fost bătut cu vergi; o dată am fost 
bătut cu pietre; de trei ori s-a sfărâmat corabia cu 

mine; o noapte şi o zi am petrecut în largul mării. In 
călătorii adeseori, în primejdii de râuri, în primejdii de 
la tâlhari, în primejdii de la neamul meu, în primejdii de 
la păgâni; în primejdii în cetăţi, în primejdii în pustie, 
în primejdii pe mare, în primejdii între fraţii cei 
mincinoşi; In osteneală şi în trudă, în privegheri 
adeseori, în foame şi în sete, în posturi de multe ori, în 
frig şi în lipsă de haine. Pe lângă cele din afară, ceea ce 
mă împresoară în toate zilele este grija de toate 
Bisericile (2 Cor. 11, 23-28). 

Aţi văzut câte a îndurat fericitul Apostol pentru a 
propovădui Evanghelia? Un singur rău era de ajuns să-1 
mâhnească şi să-1 întristeze peste măsură. Şi totuşi, nici 
una din aceste nenorociri nu 1-a făcut să-şi piardă 
curajul şi nici să se întristeze în inima sa. Un singur 
lucru îl întrista. Iată ce scrie despre aceasta: Cine este 
slab şi eu să nu fiu slab? Cine se sminteşte şi eu să nu 
ard? (2 Cor. 11, 29). Nici nu-i păsa de slăbiciunile sale, 
ba chiar se lăuda cu ele: Dacă trebuie să mă laud, mă 
voi lăuda cu cele ale slăbiciunii mele! (2 Cor. 11, 30). 
Pentru fraţii săi, însă, se întrista atunci când afla că nu le 
mergea bine sau că erau la vreme de mare ispită. Atunci, 
ardea şi el în focul durerii. Şi pentru că în Biserică 
mereu era cineva care suferea, nici suferinţa Apostolului 
Pavel nu se stingea niciodată. Iar durerea sa era cu atât 
mai mare, atunci când îi vedea pe fraţii săi iudei că 
rămân în necredinţa lor. Ajungea să spună: Aş fi dorit să 
fiu eu însumi anatema de la Hristos pentru fraţii mei, 
cei de un neam cu mine, după trup (Rom. 9, 3). Cu alte 
cuvinte, ar fi preferat să cadă în focul iadului, decât să-i 
vadă pe evrei că rămân necredincioşi. Şi pentru că nu a 
izbutit să-i aducă pe calea credinţei în Hristos, se poate 

lesne înţelege cât a suferit pentru ei: a îndurat suferinţe 
mai mari decât ale celor osândiţi la iad. 

Să ne amintim de un alt episod pilduitor din viaţa 
Sfântului Apostol Pavel. De ani de zile îl chinuia o 
boală. Şi de trei ori s-a rugat lui Dumnezeu să-1 vindece. 
Dar răspunsul pe care 1-a primit a fost: îţi este de ajuns 
harul Meu, căci puterea Mea se desăvârşeşte în 
slăbiciune (2 Cor 12, 9). De ce se vădeşte puterea lui 
Dumnezeu în slăbiciunea omenească? Pentru că omul, 
prin puterile sale, nu reuşeşte cine ştie ce, dar dacă este 
întărit de Dumnezeu, poate să înfăptuiască lucruri mari 
şi minunate: să scoale morţi din morminte, să vindece 
orbi, să cureţe leproşi şi multe alte minuni. Dar să nu 
ceară să scape de frică, de primejdii şi de boli. Pe 
acestea Dumnezeu le îngăduie, pentru ca omul să se 
smerească. 

Sau poate suferi pentru că oamenii uneltesc 
împotriva ta, te prigonesc şi te lovesc? Să nu crezi că 
păţeşti toate acestea din cauza faptului că Dumnezeu nu 
are putere să te ajute, ci pentru ca în suferinţa pe care o 
înduri, să se arate, în fapt, puterea Sa: atunci când eşti 
prigonit şi izbuteşti să-ţi învingi duşmanul, când eşti 
chinuit şi te arăţi mai puternic decât cel care te 
chinuieşte, când eşti întemniţat şi schimbi inima celor 
care te păzesc, când eşti batjocorit şi ierţi, la fel cum a 
făcut Hristos. 

Ştiu şi eu cât de înfricoşătoare şi greu de suferit 
sunt bătaia de joc, vorbirea de rău şi orice altă răutate 
din partea semenilor noştri. Iar atunci când ne face rău 
sau ne batjocoreşte un om pe care noi l-am ajutat, fapta 
devine cu atât mai greu se suportat. în asemenea 
împrejurări, dacă nu avem smerenie şi îndelungă-răb- 
dare, suntem copleşiţi de supărare şi de mânie. 

Dar orice ni s-ar întâmpla, să nu se pese de 
vorbele celorlalţi, ci de dreptatea din cuvintele lor. 
Aşadar, dacă ne acuză cu dreptate, trebuie să plângem şi 
să ne pocăim. Iar dacă ne acuză pe nedrept, trebuie pe 
aceia să-i plângem, iar pe noi să ne fericim, aducându- 
ne aminte de cuvintele Domnului: Fericiţi veţi fi voi 
când vă vor ocări şi vă vor prigoni şi vor zice tot 
cuvântul rău împotriva voastră (Matei 5, 11). In 
asemenea împrejurări să nu vă întristaţi, ci să vă 
bucuraţi, pentru că veţi primi multă răsplată în ceruri. 

Mânie şi furie 

Vrei să afli cât de mare rău este mânia? Uită-te la 
cei care se ceartă în piaţă sau pe drum. La tine cu 
greutate poţi vedea urâciunea acestei patimi, pentru că 
atunci când te mânii, gândul tău se tulbură şi parcă eşti 
beat. însă când eşti liniştit, poţi să te uiţi la semenii tăi 
care sunt înfuriaţi şi să înţelegi că aşa eşti şi tu. 

Ce se întâmplă, aşadar? Pieptul fierbe, gura 
răcneşte, pe ochi ies flăcări, faţa se umflă şi se înroşeşte, 
mâinile sunt scuturate, picioarele sar ca la circ - omul întreg 
seamănă cu un nebun, sau mai bine zis, cu un măgar 
sălbatic, care azvârle şi muşcă. Iată cât de necuviincioasă şi 
de umilitoare este înfăţişarea celui care este stăpânit de 
mânie. 

„Dar inima mea este tulburată şi suferă din 
pricina jignirilor care mi se aduc", îmi spui tu. Ştiu 
lucrul acesta şi tocmai de aceea mă minunez de cei care 
nu se lasă pradă furiei. Şi să ştii că dacă vrei, cu toţii 
avem puterea să o împiedicăm să izbucnească. De ce nu 
ne supărăm sau nu arătăm că suntem supăraţi la lucru, 
atunci când cel care este mai mare peste noi ne ceartă? 
Pentru că ne temem ca nu cumva, dacă-i răspundem cu 
mânie, să ne dea afară. Aşadar, frica potoleşte mânia. 
De ce când îi certăm pe slujbaşii noştri, ei nu scot nici 
un cuvânt? Pentru că şi pe ei îi reţine aceeaşi primejdie 
care atârnă deasupra capetelor lor. 

Aşadar, atunci când ne jignesc oameni puternici, 
adică cei care au puterea să ne facă rău, îndurăm mai 
mult decât am fi crezut. Dar dacă jignirea vine de la 

259 



oameni care sunt mai prejos de noi sau lipsiţi de putere, 
de la oameni de care nu este nevoie să ne fie frică, nu 
îndurăm insulta. De ce nu ne gândim că şi într-un caz şi 
în celălalt, Dumnezeu este Cel care îngăduie să fim 
atacaţi? Dumnezeu este Cel care ne dă medicamentul 
amar, dar mântuitor, ca să ne vindece de egoismul 
nostru. Aşadar, să nu ne mâniem şi să nu ne îndreptăm 
nici împotriva înţeleptului Doctor, nici împotriva 
oamenilor, care sunt instrumentele prin care lucrează 
Dumnezeu. Să întâmpinăm orice vorbă rea şi orice 
nedreptate cu tăcere, îndelungă-răbdare şi smerenie. 

Te-a supărat careva? Adu-ţi atunci aminte de 
păcatele tale şi gândeşte-te de câte ori L-ai supărat tu pe 
Dumnezeu. Dacă acum nu te vei mânia şi vei ierta, nici 
Dumnezeu nu se va mânia pe tine atunci când va fi 
nevoie să dai socoteală pentru faptele tale. Iertaţi orice 
aveţi împotriva cuiva, ca şi Tatăl vostru Cel din ceruri 
să vă ierte vouă greşealele voastre (Marcu 11, 25). 

Dacă te vei purta astfel, nu vei avea folos numai 
în ceruri, ci şi aici, pe pământ. Adu-ţi aminte de două 
împrejurări când ai fost vorbit de rău sau nedreptăţit: 
una când ai dat frâu liber mâniei tale şi una când ai 
rămas liniştit. Spune-mi: când ai fost mai mulţumit şi 
când te-ai folosit? Atunci când ai fost biruit de mânie 
sau când ai biruit mânia? De multe ori, am ajuns să ne 
blestemăm pe noi înşine, pentru că mânia ne-a împins să 
spunem vorbe rele. Dimpotrivă, când am fost deasupra 
mâniei, am scăpat de multe rele şi am fost mulţumiţi, ca 
atunci când ne-am biruit duşmanul. Când ne apărăm 
prin mânie, nu biruim, ci suferim cea mai mare înfrân- 
gere. Biruieşti doar atunci când întâmpini răul cu 
blândeţe. Cei nebuni, desigur, spun că este tocmai 
invers. Dar tu să nu ceri părerea oamenilor nebuni, ci a 

celor cu minte. Sau mai bine, îndreaptă privirea ta spre 
Dumnezeu, pentru ca El să te cinstească. Cine are 
cinstirea lui Dumnezeu, nu are nevoie de altă cinstire. 

Iar dacă eşti mânios din fire şi nu poţi să te abţii, 
măcar nu lăsa ca mânia să pună stăpânire pe tine pentru 
multă vreme. Alung-o departe cât mai repede. Soarele să 
nu apună peste mânia voastră (Efes. 4, 26). Trebuie să 
avem mare grijă cu această patimă, căci ea distrus familii, 
a stricat prietenii şi a pricinuit nenumărate nenorociri. 

Te nedreptăţeşte cineva? Nu te certa cu el, ci cu 
diavolul, care îl îndeamnă la rău. De omul care păcătuieşte 
să-ţi pară rău. Să te gândeşti că dacă nu se pocăieşte, va fi 
pedepsit în iad pe vecie. în felul acesta, nu numai că nu te 
vei mânia, dar îţi şi va părea rău pentru el. 

Aşa cum îţi este milă de un bolnav care este 
cuprins de febră, la fel să îţi fie milă şi de fratele tău care 
te nedreptăţeşte. Şi acesta este bolnav. Vrei să te aperi de 
nedreptate? Atunci smereşte-te şi taci. în felul acesta, îl vei 
răni pe duşmanul tău, diavolul. Altfel, dacă te mânii şi te 
răzbuni, îţi vei face rău atât ţie, cât şi fratelui tău, care este 
deja rănit de diavol şi nu mai are nevoie de încă o rană, ci 
de compătimire, rugăciune şi de ajutorul tău. Dacă nu cazi, 
poţi chiar să-1 ajuţi. Dar dacă şi tu cazi sub săgeata mâniei 
aruncată de diavol, cine vă va ridica pe amândoi? Nici tu 
nu-1 mai poţi ajuta pe el, nici el pe tine. 

De aceea, să ne purtăm mereu în aşa fel, încât să 
ajutăm la vindecarea rănilor fraţilor noştri. Să nu le 
facem şi alte răni şi să nu le adâncim pe cele pe care le-a 
făcut diavolul. Să nu îi răsplătim cu răul. Mă vei întreba: 
„Dar ce, e rău să înjur pe cineva care mi-a făcut rău?" 
Este rău tocmai pentru faptul că nu este socotit un rău 
atât de mare. Dispreţuim cu uşurinţă ceea ce ni se pare 

mic. Şi cu cât dispreţuim mai mult un lucru mic, cu atât 
el se face mai mare, până când nu mai are leac. 

Crezi, aşadar, că nu faci un lucru rău atunci când îl 
înjuri pe fratele tău? Chiar dacă ţi-a făcut vreun rău, el este 
tot fratele tău. Când zici, „Tatăl nostru", „nostru" înseam- 
nă mai multe persoane. Aşadar, Domnul este Părintele 
tuturor. Iar noi, pentru că avem acelaşi Părinte, suntem 
fraţi. De aceea, nu-1 poţi vedea pe fratele tău ca vrăjmaş şi 
în acelaşi timp, să-L numeşti Părinte pe preabunul şi 
iubitorul de oameni Dumnezeu, Care te-a făcut după 
chipul şi după asemănarea Sa. Nu te poţi repezi ca un taur, 
să dai din picioare ca măgarul, să urli ca un lup, să muşti 
cu viclenie ca un scorpion şi, în acelaşi timp, să fii copilul 
lui Dumnezeu. Nu eşti om, pentru că omul are bunătatea 
Creatorului său. Atunci ce eşti? Fiară? Dar fiarele au doar 
una din neajunsurile pe care le-am spus mai înainte, pe 
când tu le ai pe toate şi chiar mai multe. De altfel, fiarele 
pădurii, deşi sunt sălbatice prin firea lor, dacă te porţi cum 
trebuie cu ele, se îmblânzesc. Dar tu, care eşti blând prin 
firea ta, te sălbăticeşti prin mânie. 

Vrei să fii copil adevărat al lui Dumnezeu? Dacă 
da, trebuie să semeni cu El. Şi nimic nu te face să 
semeni mai mult cu Dumnezeu decât dacă îi ierţi pe cei 
care te nedreptăţesc, dacă faci bine celor care îţi fac rău, 
dacă îi lauzi pe cei care te vorbesc de rău, dacă eşti 
blând cu cei care te batjocoresc. Dar chiar dacă vrei să 
pedepseşti pe cineva care ţi-a făcut rău, nu-i răspunde cu 
rău. Fă-i bine şi l-ai pedepsit! Pentru că dacă te răzbuni pe 
el, vei fi judecat cu acela. Pe când dacă arăţi bunătate, tu 
vei fi lăudat şi numai acela va fi judecat. Şi nu există 
pentru duşmanul tău o pedeapsă mai mare decât să vadă că 
tu eşti lăudat, iar el este judecat. Nu uita nici că 
Dumnezeu, Care este dreptul Judecător, îl va pedepsi 

262 



pentru răul pe care ţi 1-a făcut, în afară de cazul în care 
se va pocăi la timp. Şi cum se va pocăi? Văzându-ţi 
îndelunga-răbdare. Iată ce ne sfătuieşte Sfântul Apostol 
Pavel: Nu răsplătiţi nimănui răul cu rău. Purtaţi grijă 
de cele bune înaintea tuturor oamenilor. Dacă se poate, 
pe cât stă în puterea voastră, trăiţi în bună pace cu toţi 
oamenii. Nu vă răzbunaţi singuri, iubiţilor, ci lăsaţi loc 
mâniei (lui Dumnezeu), căci scris este: „A Mea este 
răzbunarea; Eu voi răsplăti, zice Domnul ". Deci, dacă 
vrăjmaşul tău este flămând, dă-i de mâncare; dacă îi 
este sete, dă-i să bea, căci, făcând acestea, vei grămădi 
cărbuni de foc pe capul lui. Nu te lăsa biruit de rău, ci 
biruieşte răul cu binele (Rom. 12, 17-21). 

Dacă la rău nu trebuie să răspundem cu rău, cu 
atât mai mult, la bine nu trebuie să răspundem cu rău. 
Tuturor oamenilor, prieteni sau duşmani, să le arătăm 
mereu bunătate, prin faptele şi vorbele noastre. 
Bunătatea naşte în noi nădejdea mântuirii şi ne umple 
inima de bucurie. Cum ne-ar putea lua tristeţea în 
stăpânire dacă suntem atât de buni la suflet, încât şi 
vrăşmaşilor noştri le facem bine? 

Aşadar, să nu ne preocupe nimic mai mult ca 
vindecarea sufletului nostru de mânie şi răutate. Să ne 
împăcăm cu cei care au ceva împotriva noastră, pentru 
că nici rugăciunea, nici postul, nici milostenia, nici 
virtuţile nu ne vor putea izbăvi de iad în ziua Judecăţii, 
dacă sufletul nostru este pătat de această patimă. Iată de 
ce Domnul ne porunceşte fiecăruia dintre noi: Dacă îţi 
vei aduce darul tău la altar şi acolo îţi vei aduce aminte 
că fratele tău are ceva împotriva ta, lasă darul tău acolo, 
înaintea altarului, şi mergi întâi şi împacă-te cu fratele 
tău şi apoi, venind, adu darul tău (Mat. 5, 23-24). 



263 



Răbdarea şi îndelunga-răbdare 

Atunci când vorbim despre răbdare, vorbim 
despre Iov. Cine a fost Iov? Un om evlavios, care avea 
mulţi copii şi o mare avere. Numele său era faimos prin 
părţile Răsăritului. Cu toţii îl cinsteau şi îl apreciau. Dar, 
dintr-odată, a pierdut totul: şi bogăţia, şi copiii, şi 
sănătatea. De la fericire a căzut în nefericire şi de la 
slavă, la prigoană. Nu i-a mai rămas decât lupta cu 
sărăcia deplină, cu boala grea care 1-a lovit, cu durerea 
sufletească pricinuită de moartea copiilor săi, cu reaua 
purtare a duşmanilor şi cu nerecunoştinţa prietenilor. Pe 
deasupra, avea de înfruntat batjocura şi vorbele haine. 
De toate năpastele a fost lovit. Şi cel mai rău a fost 
faptul că nenorocirile acestea l-au prins nepregătit. Căci 
cel care se naşte şi creşte în sărăcie este obişnuit cu 
lipsurile. De asemenea, cel care pierde o parte din copiii 
săi, oricât de mare ar fi durerea sa, găseşte mângâiere în 
cei care i-au rămas. Dar lui Iov - după ce din om foarte 
bogat a sărăcit într-o singură zi - toţi cei zece copii i-au 
murit în acelaşi timp. Pe când beau şi mâncau în casa 
fratelui lor mai mare, s-a pornit un vânt puternic dinspre 
deşert, a distrus casa şi i-a omorât pe toţi. 

închipuiţi-vă cât de tare s-a mâhnit Iov pentru 
pierderea averii, d-apoi pentru moartea neaşteptată a 
tuturor copiilor săi... Şi ca şi cum toate acestea nu ar fi 
fost de ajuns, el însuşi s-a îmbolnăvit. S-a umplut de 
răni înfricoşătoare şi urât mirositoare, din vârful capului 
până la unghii. Atunci, a luat un ciob ca să se scarpine şi 
şedea pe o grămadă de gunoi. Iar dacă cineva îi aducea 

ceva de mâncare, nici nu o atingea. Sufletul meu n-a voit 
să se atingă de ele; inima mea s-a dezgustat de pâinea 
mea (Iov 6, 7). Mirosul greţos al rănilor sale şi 
suferinţele nealinate ale sufletului său îi alungau orice 
dorinţă de a mânca. 

De unde să găsesc cuvinte ca să înfăţişez marea 
nenorocire care 1-a lovit pe Iov? îl văd cu mintea cum 
şede pe gunoi. Din rănile sale curge sânge şi puroi. 
Viermi fără număr mănâncă din carnea sa. Mângâiere 
nu află nicăieri. Nimeni nu-i arată milă. Slujitorii săi îl 
dispreţuiesc. Prietenii îl judecă. Chiar şi oamenii de 
nimic îşi bat joc de el. Acum am ajuns de batjocură 
pentru cei mai tineri decât mine şi pe ai căror părinţi îi 
preţuiam prea puţin, ca să-i pun alături cu câinii 
turmelor mele... astăzi, iată că sunt cântecul lor, am 
ajuns basmul lor. Le e groază de mine, s-au depărtat de 
mine şi pentru obrazul meu n-au făcut economie cu 
scuipatul lor! (Iov 30, 1; 9-10). 

Ce mare nenorocire! Ce nefericire înfricoşătoare! 
Dar după ce Dumnezeu i-a dezvăluit lui pricina tuturor 
acestor nenorociri, el s-a liniştit, ca şi cum nu l-ar fi 
atins nici un rău. Iov a fost astfel încercat ca să se 
vădească virtutea sa. 

Aşa cum atletul care aleargă la maraton este 
obligat să îndure frigul şi arşiţa, praful şi transpiraţia, ca 
până la urmă să câştige laurii victoriei, la fel şi omul 
drept, care concurează la maratonul duhovnicesc, 
trebuie să îndure multe suferinţe, ca să primească în 
viaţa viitoare cununa biruinţei. Şi dacă este demn de 
admiraţie trupul care poate să îndure chinuri şi suferinţe, 
cu atât mai vrednic de laudă este sufletul care poate, cu 
răbdare şi bărbăţie, să îndure orice nenorocire, neabă- 
tându-se de la scopul său. De aceea, nu este răsplătit 

numai cel care face binele, ci şi cel care îndură cu 
răbdare răul. Lucrul acesta este dovedit de dreptul Iov, 
ale cărui virtuţi au devenit mult mai cunoscute decât 
nenorocirile sale. 

Cu toţii îl lăudau atunci când era fericit, pentru 
binele pe care îl făcea. Care erau faptele sale bune? Le 
prezintă el însuşi: Scăpăm de pieire pe cel sărman care 
striga după ajutor şi pe orfanul fără sprijin. 
Binecuvântările celui ce era gata să piară veneau 
asupră-mi şi umpleam de bucurie inima văduvei. Mă 
îmbrăcam întru dreptate, ca într-un veşmânt, şi 
judecata mea cea dreaptă era mantia mea şi turbanul 
meu. Eram ochii celui orb şi piciorul celui şchiop (Iov 
29, 12-15). 

Cu toate acestea, lumea îl cunoaşte astăzi, după 
atâtea şi atâtea veacuri, nu pentru că dădea din averea sa 
săracilor, ci pentru că atunci când a rămas fără avere nu 
s-a pierdut cu firea; nu pentru că îi îmbrăca pe cei goi cu 
haine făcute din lâna oilor sale, ci pentru că atunci când 
a căzut foc din cer şi a ars toate turmele sale el L-a 
slăvit pe Dumnezeu. înainte, îmbrăcându-i pe săraci, era 
milostiv; după aceea, slăvindu-L pe Dumnezeu pentru 
nenorocirea sa, s-a făcut purtător al înţelepciunii cereşti, 
înainte îi miluia pe săraci, după aceea L-a slăvit pe 
Dumnezeu. Nu a spus în sine: „De ce am păţit toate 
acestea? De ce s-au pierdut turmele mele din care 
hrăneam mii de oameni? Şi dacă eu nu eram vrednic să 
mă bucur de o asemenea avere, de ce nu S-a milostivit 
Dumnezeu măcar de săraci?" Nici un asemenea gând nu 
i-a trecut prin cap. Dimpotrivă, cunoscând că Dumnezeu 
pe toate le rânduieşte spre folosul nostru, l-a mulţumit. 
Să-I mulţumeşti lui Dumnezeu atunci când totul îţi 
merge bine nu este lucru de mirare. Dar să-I mulţumeşti 

pentru încercările cele mai mari este minunat şi vrednic 
de laudă. 

Dacă cei care s-au îmbogăţit prin nedreptăţi şi 
furturi sunt cuprinşi de o mare tristeţe şi deznădejde 
atunci când pierd fie şi o parte mică din averea lor, câte 
laude nu i se cuvin lui Iov, care chiar dacă a pierdut din- 
tr-odată tot ce agonisise prin muncă cinstită, nu şi-a 
pierdut nădejdea în Dumnezeu şi nu a încetat să-I 
mulţumească? Şi credeţi că a avut vreo vorbă bună din 
partea cuiva? Chiar şi femeia sa, înnebunită de durerea 
pierderii copiilor ei, îl biciuia cu vorbe amare şi pline de 
deznădejde. îi zicea: „Până când vei mai avea răbdare? 
Până când vei aştepta şi vei nădăjdui să treacă această 
încercare? Numele tău a fost şters de pe faţa pământului. 
Fiii şi fiicele tale, pe care cu atâta durere i-am născut şi 
pe care cu atâta greutate i-am crescut, au murit! Iar tu 
stai acum zi şi noapte pe gunoi, plin de viermi. Eu 
umblu ca o cerşetoare din loc în loc, din casă în casă, şi 
aştept apusul soarelui, ca să îmi trag răsuflarea după 
toate chinurile şi suferinţele de peste zi. Te ţii mereu în 
statornicia ta? Blesteamăpe Dumnezeu şi mori! (Iov 2, 9). 

Cuvintele femeii deznădăjduite ar fi putut clinti 
şi un munte din loc, nu însă şi pe Iov. Dacă ne gândim 
de câte ori femeile nu înşeală bărbaţi care nici un rău nu 
au suferit, înţelegem cât de iubitor de Dumnezeu era 
Iov, care cu toate că fusese lovit de atâtea nenorociri, nu 
şi-a pierdut capul şi nu a dat ascultare vorbelor femeii 
sale. Vorbeşti cum ar vorbi una din femeile nebune! Ce? 
Dacă am primit de la Dumnezeu cele bune, nu vom 
primi oare şi pe cele rele? (Iov 2, 10). 

Din acest răspuns, ne dăm seama că dreptul Iov 
nu a fost cu nimic mai prejos decât apostolii lui Hristos. 
Sau poate era - îndrăznesc să spun - mai presus de 

aceştia? De ce zic asta? Pentru că apostolii, oricâte 
sufereau, erau mângâiaţi de gândul că suferă pentru 
Domnul. Pe când Iov nu a avut nici măcar această 
mângâiere. Şi mai mult decât atât, el nu a fost dispreţuit, 
urât şi batjocorit de duşmanii săi, la fel ca apostolii, ci 
de prieteni, de foştii săi slujitori şi de oamenii pe care îi 
ajutase - ceea ce este mult mai dureros. 

Cred că cea mai bună dovadă a răbdării fără 
margini a lui Iov este ruşinarea diavolului. Vă aduceţi 
aminte ce a vorbit diavolul cu Dumnezeu, pe vremea 
când Iov era încă fericit? „Te-ai uitat la robul Meu Iov, 
că nu este nici unul ca el pe pământ fără prihană şi 
drept şi temător de Dumnezeu şi care să se ferească de 
ce este rău?", a întrebat Domnul (Iov 1, 8). Şi iată ce 
I-a răspuns satana cu multă răutate: Oare degeaba se 
teme Iov de Dumnezeu? N-ai făcut Tu gard în jurul lui 
şi în jurul casei lui şi în jurul a tot ce este al lui, în toate 
părţile şi ai binecuvântat lucrul mâinilor lui şi turmele 
lui au umplut pământul? (Iov 1, 9-10). 

Vezi, aşadar, că atunci când a văzut că Iov era 
plin de fapte bune, diavolul a avut ceva de spus 
împotriva lui. Oare degeaba se teme Iov de Dumnezeu? 
Dar când, în atâtea nenorociri, Iov s-a arătat înde- 
lung-răbdător, diavolul şi-a acoperit ruşinat chipul şi a 
fugit, nemaiavând nimic a spune împotriva lui Iov. 

Aşadar, atunci când vezi vreun om drept care, 
deşi are multe virtuţi, este încercat de nenumărate 
nenorociri, să nu te miri. Şi când vezi că cineva care 
face multă milostenie şi multe fapte plăcute lui 
Dumnezeu, ajunge să cadă în ispită sau este pândit de 
primejdii, să nu te întrebi de ce. Motivul pentru care se 
întâmplă aşa ceva este atacul diavolului, care aruncă 
ispite asupra omului aceluia. Vei întreba: „Cum de a 

îngăduit Domnul aşa ceva?" Ca să pună pe capul celui 
drept mai multe cununi şi ca să-1 pedepsească mai mult 
pe diavol. Mare lucru este să faci milostenie şi să te 
nevoieşti pentru dobândirea virtuţilor atunci când toate 
îţi merg bine. Dar mult mai mare este să lupţi cu 
bărbăţie şi fără să te abaţi de la drumul tău atunci când 
te afli în mijlocul necazurilor. De aceea, aşa cum 
păcătosul care nu este pedepsit în această viaţă va 
îndura o pedeapsă mult mai mare în cealaltă, la fel şi cel 
drept, dacă suferă mai multe chinuri aici, pe pământ, se 
va bucura dincolo de mai multă fericire. De altfel, ştii că 
atât cei păcătoşi, cât şi cei drepţi, dacă nu îndură cu 
mulţumire încercările îngăduite de Dumnezeu şi ridică 
cuvânt împotriva lor, nu numai că nu vor avea nici un 
folos de pe urma acestor încercări, dar îi aşteaptă şi 
multe rele. 

Poate că îmi vei spune că tu petreci mereu în 
sărăcie şi nefericire. Ei, atunci uită- te la un om sărac 
evlavios, la un om şchiop evlavios, la un om nenorocit 
care este evlavios şi învaţă de la el să-I mulţumeşti lui 
Dumnezeu. Aşa cum aceia nu se revoltă, nu 
deznădăjduiesc şi nu blestemă, ci îşi ridică crucea cu 
răbdare, la fel să faci şi tu: ridică-ţi crucea şi ai multă 
răbdare. Şi nu uita niciodată că nu eşti tu cel care suferă 
cel mai tare pe lumea asta. Nu ai un ochi? Să ştii că 
există oameni orbi cu desăvârşire. Ai de ani de zile o 
anumită boală? Alţii suferă de boli aducătoare de 
moarte. Ţi-ai pierdut copilul? Altul şi-a pierdut amândoi 
copiii. Ai suferit vreo pierdere mare? Altul a ajuns să 
cerşească pe drumuri. 

Aceste cuvinte nu-ţi sunt de ajuns? Atunci adu-ţi 
aminte de Iov - stâlpul neclintit al răbdării. Cine a 
sărăcit mai mult ca el? Şi cei mai săraci dintre oameni 

rămân măcar cu ceva care se poate numi un acoperiş 
deasupra capului, dar el a rămas sub cerul liber. Şi cei 
mai săraci oameni au o haină, pe când el a rămas gol. 
Cine a suferit mai mult decât el? A avut zece copii şi i-a 
pierdut pe toţi într-o clipită. Cine a fost lovit de o boală 
mai înfricoşătoare? Era plin de răni şi de viermi din cap 
până în picioare. Dacă şi una din aceste nenorociri este 
de nesuportat, gândiţi-vă ce om a fost acela care a avut 
puterea să le îndure pe toate la un loc şi fără să aibă nici 
cel mai mic sprijin din partea celorlalţi. Vedeţi, doar, cu 
toţii, atunci când suferim, avem alături de noi pe cineva 
care să ne mângâie. însă Iov nu a avut pe nimeni. 
Dimpotrivă, a băut şi paharul trădării prietenilor săi, 
nerecunoştinţa celor cărora le făcuse bine, mânia şi 
deznădejdea femeii sale şi batjocura semenilor săi. 

După toate acestea, îţi poţi da seama de 
mărinimia sufletului lui Iov, care suferind mai mult 
decât oricare om de pe lume, nu a spus nimic din câte 
scot pe gura lor oamenii mici la suflet. Nu a zis: „Mi-am 
învăţat copiii să fie oameni buni şi cu frică de 
Dumnezeu, ca să-i pierd înainte de vreme. Am făcut 
milostenie şi i-am ajutat pe cei nenorociţi ca să pierd 
toată averea mea. I-am îmbrăcat pe săraci şi i-am îngrijit 
pe bolnavi ca să zac acum bolnav, pe necuraţii. Iată cum 
m-a plătit Dumnezeu pentru binele pe care l-am făcut". 
Asemenea cuvinte nu au ieşit din gura lui Iov. Ceea ce a 
spus el are o valoare mai mare decât orice jertfă: 
Domnul a dat, Domnul a luat; fie numele Domnului 
binecuvântat! (Iov 1, 21). 

Şi tu, dacă pierzi bani, nu te mânia, 
îmbărbătează-te, mulţumeşte-I lui Dumnezeu şi zi la fel 
ca Iov: „Domnul mi i-a dat, Domnul mi i-a luat". în 
felul acesta, vei transforma pierderea în câştig. 

270 



„Ce tot îmi spui acolo?", poate îmi vei răspunde 
tu. „Domnul mi i-a luat? Doar mi i-a furat hoţul. Cum 
adică mi i-a luat Dumnezeu?" Poate că ai uitat că nimic 
nu se întâmplă fără voia lui Dumnezeu. Lui Iov diavolul 
i-a luat totul, cu dezlegarea lui Dumnezeu. De aceea a 
spus dreptul Iov că Domnul i-a luat ce avea. La fel este 
şi atunci când hoţul este cel care ne ia banii. 

Vei mai întreba: „Ce răsplată voi avea eu pentru 
ce am pierdut, dacă hoţul mi-a luat banii fără voia şi fără 
ştirea mea?". Aminteşte-ţi că şi Iov a pierdut totul fără 
voia şi fără ştirea sa, dar a primit răsplată. De ce? Pentru 
a înfruntat răul după voia lui Dumnezeu. Aşa să înfrunţi 
şi tu orice nenorocire şi nu vei avea răsplată mai mică. 

Ţi-a furat hoţul banii? Nu fura şi tu de la tine 
mântuirea. Pentru că atunci când te mânii împotriva 
celui care ţi-a făcut rău, îţi faci ţie cel mai mare rău, căci 
răul acesta nu este trupesc, ci sufletesc. Hoţul ţi-a furat 
lucruri materiale, bogăţie trecătoare, pe care mai 
devreme sau mai târziu tot aveai să o pierzi, dar tu furi 
de la tine bogăţia veşnică şi bunătăţile cereşti 
nestricăcioase. 

Te-a întristat diavolul prin paguba pe care ţi-a 
pricinuit-o? întristează-1 şi tu, bucurându-L pe 
Dumnezeu. Cel mai bine este să nu te întristezi deloc. în 
felul acesta, îl răneşti pe diavol. Iar el, văzând că îl 
dispreţuieşti, împreună cu vicleniile sale, va fugi ruşinat. 

Aşadar, este mai vrednic de laudă cel care îşi 
pierde averea şi îi mulţumeşte lui Dumnezeu, decât 
acela care nu îşi pierde averea ci face milostenie, 
mulţumindu-I lui Dumnezeu. Pentru că cel de-al doilea, 
pe de o parte, se bucură de laudele celorlalţi, de 
mulţumirea conştiinţei şi de nădejdea răsplăţii, iar pe de 
altă parte, împarte banii cu voia sa, după ce s-a pregătit 

sufleteşte pentru aceasta. însă cel dintâi pierde totul 
dintr-odată, cu violenţă şi fără voia sa, fiind nepregătit 
sufleteşte pentru această pierdere. Şi aşa cum îţi dai 
seama, oferirea de bunăvoie nu este amară şi grea, ca 
pierderea fără voie. Şi nici nu este o aşa de mare 
izbândă să dispreţuieşti banul după ce te-ai pregătit 
vreme îndelungată pentru aceasta, cum este să suferi cu 
răbdare pierderea venită pe neaşteptate. 

Dar să ne întoarcem la binecuvântata împrejurare 
legată de Iov. Te întreb: te-ai gândit, oare, de ce 
diavolul nu a omorât-o şi pe nevasta sa? Pentru că ştia 
că dacă o lasă în viaţă, ea va ajuta mult la împlinirea 
planurilor sale murdare. S-a gândit: „Dacă prin femeie 
am reuşit să-1 alung pe Adam din Rai, cu atât mai uşor 
îmi va fi ca prin femeie să îl supun pe Iov, care nu se 
află în Rai, ci pe o grămadă de gunoi". Şi ca să vedeţi 
viclenia diavolului, el nu a folosit-o pe femeie când i-a 
omorât turmele dreptului Iov, nici când s-a surpat casa 
fiului său şi i-a prins sub dărâmături toţi copiii, ci atunci 
când, după toate acestea, diavolul a lovit şi în trupul lui 
Iov, umplându-1 de boală. Numai când carnea sa 
putrezită şi plină de viermi cădea pe pământ, când 
durerea sa era atât de puternică, încât nu mai putea nici 
să respire şi îşi cerea moartea, atunci diavolul a pus-o pe 
femeie să-i spună: Te ţii mereu în statornicia ta? 
Blesteamă pe Dumnezeu şi mori! (Iov 2, 9). 

Diavolul era acum sigur că avea să se bucure de 
marea cădere a lui Iov. Dar s-a înşelat amarnic, căci Iov 
nu numai că nu L-a blestemat pe Dumnezeu, dar chiar 
L-a binecuvântat. Şi întru toate acestea, Iov nu a 
păcătuit şi nu a rostit nici un cuvânt de hulă împotriva 
lui Dumnezeu (Iov 1, 22). 

Cine a auzit şi cine a văzut vreodată o faptă aşa 
de minunată? într-o luptă de box, iese învingător cel 
care îl aruncă la pământ pe adversarul său. însă aici, 
vedem cu totul altceva: diavolul a fost învins şi a fugit 
ruşinat după ce 1-a aruncat pe Iov pe grămada de gunoi. 
Ce ai păţit, diavole? De ce ai rupt-o la fugă? Nu a ieşit 
aşa după cum voiai? Nu i-ai răpit boii şi măgarii, nu i-ai 
ars oile, nu i-ai omorât copiii, nu i-ai umplut trupul de 
viermi? Atunci de ce fugi? „Fug", ne răspunde cel 
viclean, „pentru că s-au împlinit toate în afară de una. 
Nu s-a împlinit ceea ce voiam cel mai mult. Nu s-a 
împlinit ceea ce urmăream. Iov nu L-a blestemat pe 
Dumnezeu! Şi pentru că nu L-a blestemat, nu am 
câştigat nimic din stricarea averii, nici din moartea 
copiilor, nici din rănile trupului. Ba era să mă pierd din 
pricina faptului că m-am măsurat cu el, căci prin 
răbdarea şi evlavia lui, Iov a fost slăvit mai mult de 
oameni şi iubit şi mai mult de Dumnezeu". 

Vezi ce a câştigat Iov de pe urma supărărilor 
sale? Şi slava oamenilor, şi dragostea lui Dumnezeu, 
pentru că prin suferinţă, virtutea sa a ieşit la lumină. 

Să ne dorim, aşadar, cu toţii evlavia sa. Văzând 
câte bunătăţi izvorăsc din răbdare, să nu ne pierdem 
îndrăzneala atunci când se abat nenorocirile asupra 
noastră, oricât de mari ar fi acestea. Pentru că nu există 
nici o nenorocire care să nu primească mângâiere din 
pilda lui Iov. Dacă omul acesta sfânt nu a îndrăznit să 
ridice cuvânt împotriva lui Dumnezeu când l-au lovit 
toate nenorocirile acestei lumi, cum vom îndrăzni noi, 
pe care ne loveşte doar câte una? Dacă nu a scăpat de 
necazuri cel nevinovat, cum vom scăpa noi, care suntem 
vinovaţi? Dacă cel nevinovat L-a binecuvântat pe 
Dumnezeu pentru chinurile sale, cum să nu-L bine- 

cuvântăm noi, care cu toate că merităm mai multe rele 
pentru nebunia noastră, primim mai puţine? 

Să nu uităm, de altfel, că sfinţii, proorocii, 
drepţii, apostolii, mucenicii, cuvioşii şi mărturisitorii nu 
au dus o viaţă liniştită şi fericită, plină de plăceri şi 
desfătări, de cinstire şi slavă omenească, ci de sărăcie şi 
lipsuri, de tristeţe şi supărare, de batjocură şi dispreţ, de 
chinuri, terminată prin moarte amară. în toate epocile, 
oamenii lui Dumnezeu, care au vrut să ţină poruncile 
Sale şi să trăiască după voia Sa, au primit săgeţile 
invidiei şi răutăţii trimise de la diavol. 

Şi tu, dacă doreşti să-I urmezi Domnului, trebuie 
să înţelegi că vei avea de înfruntat primejdii şi prigoane 
şi că vei gusta din amărăciuni. Iată ce ne spune 
înţeleptul Sirah: Fiule! Când vrei să te apropii să 
slujeşti Domnului Dumnezeu, găteşte-ţi sufletul tău spre 
ispită (înţ. Sirah 2, 1). Tot la fel de limpede este şi 
atenţionarea Apostolului Pavel: Toţi care voiesc să 
trăiască cucernic în Hristos Iisus vor fi prigoniţi 
(2 Tim. 3, 12). De aceea, atunci când faci un bine şi eşti 
răsplătit cu rău, să nu te întristezi, ci să te bucuri; să nu 
încetezi să faci binele, ci cu mai multă râvnă să-1 duci la 
îndeplinire. în felul acesta, vei primi cununa 
nestricăcioasă a vieţii veşnice, la fel ca ucenicii lui 
Hristos, care sunt părtaşi acum la slava Sa cerească, 
pentru că pe pământ au avut parte de tristeţi şi prigoane. 
Iată ce scrie unul dintre ei: Dumnezeu, pe noi, apostolii, 
ne-a arătat ca pe cei din urmă oameni, ca pe nişte 
osândiţi la moarte... suntem întru necinste. Până în 
ceasul de acum flămânzim şi însetăm; suntem goi şi 
suntem pălmuiţi şi pribegim, şi ne ostenim, lucrând cu 
mâinile noastre. Ocărâţi fiind, binecuvântăm. Prigoniţi 
fiind, răbdăm. Huliţi fiind, ne rugăm. Am ajuns ca 

gunoiul lumii, ca măturătura tuturor, până astăzi 
(1 Cor. 4, 9-13). 

Ştii cine ne vorbeşte astfel despre pătimirile şi 
despre răbdarea apostolilor? Apostolul care a fost 
chinuit cel mai mult - Iov al Noului Testament, adică 
Sfântul Apostol Pavel. Din ziua în care i S-a arătat 
Hristos şi până la sfârşitul său mucenicesc, nu a 
cunoscut decât încercări şi greutăţi. Cu puţin timp 
înainte de a fi înlănţuit, spunea presbiterilor din Efes: 
Iar acum iată că fiind eu mânat de Duhul, merg la 
Ierusalim, neştiind cele ce mi se vor întâmpla acolo, 
decât numai că Duhul Sfânt mărturiseşte prin cetăţi, 
spunându-mi că mă aşteaptă lanţuri şi necazuri 
(Fapte 20, 22-23). 

„Şi dacă ştii că te aşteaptă prigoane şi lanţuri, de 
ce te duci?", am putea să-1 întrebăm. Iar el ne-ar 
răspunde: „Tocmai de aceea mă duc, ca să fiu prins şi 
legat, să fiu dus în închisoare, să fiu osândit şi să mor 
pentru Hristos". „Dar bine, nu îţi este ruşine să treci prin 
atâtea locuri cu mâinile legate, ca un răufăcător? Nu te 
gândeşti că dacă oamenii te vor vedea aşa, vor socoti că 
Dumnezeul pe Care îl propovăduieşti este slab şi nu vor 
mai crede în El?" Acum, Apostolul ne răspunde printr- 
un fragment dintr-o Epistolă pe care a trimis-o 
filipenilor: Voiesc ca voi să ştiţi, fraţilor, că cele 
petrecute cu mine s-au întors mai degrabă spre sporirea 
Evangheliei, în aşa fel că lanţurile mele, pentru Hristos, 
au ajuns cunoscute în tot pretoriul şi tuturor celorlalţi; 
şi cei mai mulţi dintre fraţii întru Domnul, îmbărbătaţi 
prin lanţurile mele, au mai multă îndrăzneală să 
propovăduiască fără teamă cuvântul lui Dumnezeu 
(Filip. 1, 12-14). 

Vezi cum lanţurile au o mai mare putere chiar şi 
decât învierea morţilor? Pavel a fost întemniţat la Roma 
şi i-a atras pe cei mai mulţi de partea sa. A fost 
întemniţat la Ierusalim şi procuratorul Felix a fost 
cuprins de teamă (Fapte 24, 25), iar regele Agripa a 
rămas uimit (Fapte 26, 28). A călătorit în lanţuri, dar a 
fost mai puternic decât marea cuprinsă de furtună, 
salvând două sute şaptezeci şi şase de suflete (Fapte 27, 
1- 44). 

Dar şi mai minunată decât puterea lanţurilor a 
fost puterea sufletului său, pentru că cea dintâi se 
datorează lui Dumnezeu, pe când cea de-a doua se 
datorează voirii proprii a Apostolului. îţi aduci aminte 
ce i s-a întâmplat la filipeni? A fost prins, biciuit fără 
milă şi aruncat într-o temniţă întunecoasă, cu picioarele 
strânse în butuci. Cu toate acestea, sleit de puteri cum 
era, la miezul nopţii, când ceilalţi dormeau, el înălţa 
imnuri de slavă lui Dumnezeu (Fapte 16, 16-25). Câtă 
îndrăzneală! Câtă răbdare! Nu ne bucură atât faptele 
sale minunate, pe care le citim în Scriptură, cât ne 
bucură răbdarea sa în suferinţe, la biciuiri, la batjocură, 
la bătăile cu pietre. Bătând pe Pavel cu pietre, l-au târât 
afară din cetate, gândind că a murit, citim în Faptele 
Apostolilor (Fapte 14, 19). Iar în altă parte: După ce 
le-au dat multe lovituri, i-au aruncat în temniţă (Fapte 
16, 23). 

Câtă cinste, câtă mulţumire pentru Pavel să ştie 
că a fost lovit şi întemniţat pentru Hristos! Şi iată 
minunea care s-a săvârşit după aceea: Deodată s-a făcut 
cutremur mare, încât s-au zguduit temeliile temniţei şi 
îndată s-au deschis toate uşile şi legăturile tuturor s-au 
dezlegat (Fapte 16, 26). Vezi ce fel de lanţuri erau cele 
cu care era legat Pavel, dacă prin ele i-a slobozit şi pe 

ceilalţi? Deşteptându-se temnicerul şi văzând deschise 
uşile temniţei, scoţând sabia, voia să se omoare, 
socotind că cei închişi au fugit (Fapte 16, 27). Ce a 
făcut atunci Pavel? A strigat tare către temnicer: Să 
nu-ţifaci nici un rău, că toţi suntem aici (Fapte 16, 28). 

Vezi câtă smerenie avea Apostolul? Nu a spus: 
„De dragul meu s-au făcut toate acestea", ci ca un 
simplu întemniţat, a zis: toţi suntem aici. Dacă ar fi 
tăcut, temnicerul şi-ar fi luat singur viaţa. Iată câtă 
dragoste era în inima Apostolului lui Hristos! A preferat 
să rămână înlănţuit, decât ca omul acela să- şi piardă 
viaţa. Şi atunci, lanţurile şi-au arătat puterea din nou, 
fâcându-1 pe temnicer să îngenuncheze dinaintea celui 
întemniţat: tremurând de spaimă, a căzut înaintea lui 
Pavel (Fapte 16, 29). Cel care îl înlănţuise pe Pavel era 
acum la picioarele lui, rugându-1 să îl elibereze din 
lanţurile necunoştinţei şi ale fricii, întrebându-1: 
Domnilor, ce trebuie să fac ca să mă mântuiesc? 
(Fapte 16, 30). 

Spune-mi, temnicerule, nu tu l-ai legat? Nu l-ai 
băgat tu în închisoare? Nu tu i-ai prins picioarele în 
butuci? De ce tremuri acum? De ce plângi? De ce ţi-ai 
scos sabia şi vrei să te omori? Iată ce ne-ar răspunde el, 
dacă ar fi dinaintea noastră: „Nu am ştiut că robii lui 
Hristos au o putere aşa de mare". Ce zici, robul lui 
Hristos a primit puterea să deschidă cerurile şi nu va 
putea să desfacă lanţurile închisorii? îi dezleagă pe cei 
legaţi de diavol şi nu va scăpa de lanţurile de fier? 
Eliberează suflete legate de păcat şi nu îşi va elibera 
trupul său? Tocmai de aceea a fost mai întâi legat şi 
apoi eliberat, pentru ca tu să înţelegi că robii lui Hristos, 
atunci când sunt legaţi, au putere mai mare decât cei 
care nu poartă lanţuri. 

Cine îl iubeşte pe Hristos înţelege ce înseamnă 
aceasta. Cine arde de dragoste faţă de Domnul, cunoaşte 
puterea lanţurilor. De aceea, un asemenea om vrea mai 
degrabă să fie legat în lanţuri pentru Iisus, decât să fie în 
cer. Vrea mai degrabă să fie aruncat într-o închisoare 
întunecoasă, decât să stea de-a dreapta tronului lui 
Dumnezeu. Dacă ar trebui să aleg între cer şi lanţul 
acela cu care au fost legate mâinile lui Pavel, aş vrea 
mai degrabă lanţul. Dacă ar trebui să aleg între însoţirea 
cu îngerii şi însoţirea cu Pavel înlănţuit, aş alege să fiu 
şi eu în închisoare. De ce? Pentru că nu este un dar mai 
mare pe lumea aceasta decât să înduri suferinţe pentru 
Hristos. 

Nu îl fericesc pe Pavel pentru că s-a ridicat până 
la al treilea cer şi în rai (2 Cor. 12, 2-4), cât pentru faptul 
că a fost aruncat în închisoare. Nu îl fericesc pentru că a 
auzit cuvinte pe care limba omenească nu are puterea să 
le rostească, cât pentru că a fost lovit şi legat. Pentru 
mine este mai bine să pătimesc din pricina credinţei mele 
în Hristos, decât să mă bucur de cinstire pentru această 
credinţă. Numai astfel îl urmez pe Pavel. Numai astfel îl 
urmez pe însuşi Hristos, Care a lăsat slava cerească şi a 
venit pe pământ ca un om smerit, ca să fie slăvit şi mai 
mult prin dispreţ, batjocură şi moarte. De lucrul acesta 
ne-a încredinţat Domnul în rugăciunea pe care a adre- 
sat-o Părintelui Său, cu puţin timp înainte de moarte: Şi 
acum, preaslăveşte-Mă Tu, Părinte (Ioan 17, 5). 

Ce spui, Doamne? Nu peste multă vreme vei fi 
prins, vei fi biciuit, scuipat şi răstignit ca un răufăcător 
între doi tâlhari, iar Tu vorbeşti despre slăvire? „Da", ne 
răspunde El, „toate acestea sunt spre slava Mea, căci 
pătimesc pentru voi, oamenii, pe care vă iubesc". 
Aşadar, dacă Domnul nostru, Care este nevinovat şi fără 

de păcat, socoteşte că suferind şi murind de dragul 
nostru, este slăvit mai mult decât dacă ar fi rămas în cer 
să se bucure de fericirea Sa, între îngerii care îl slăvesc 
fără încetare, cu atât mai mult ar trebui să gândim astfel 
noi, păcătoşii şi nevrednicii, atunci când pătimim de 
dragul Celui care ne-a izbăvit de moartea veşnică şi ne-a 
dăruit mântuirea. 

Toţi oamenii stau în uimire dinaintea răbdării 
fără sfârşit a lui Iov, a virtuţilor lui, a înfricoşătoarei sale 
lupte cu diavolul şi în sfârşit, dinaintea biruinţei şi a 
îndreptăţirii sale. Toţi oamenii stau cu respect şi emoţie 
dinaintea răbdării lui Pavel, a strădaniilor sale pentru 
răspândirea Evangheliei, a chinurilor şi suferinţelor sale, 
a prigoanelor şi tristeţilor îndurate de el, a lanţurilor şi 
în fine, a morţii sale muceniceşti pentru Hristos. 
întreaga omenire stă cu evlavie şi recunoştinţă dinaintea 
răbdării Domnului nostru, a iubirii de oameni şi a milei 
Sale, dinaintea preacuratelor patimi şi a Răstignirii Sale 
de bunăvoie pentru mântuirea noastră. Să urmăm, dar, şi 
noi exemplul lui Dumnezeu şi al sfinţilor Săi, ca să 
trăim împreună cu ei de-a pururi, în împărăţia cerurilor. 

Milostenia 

Porunca milosteniei nu a fost dată numai pentru 
cei bogaţi, ci şi pentru cei care au puţin, ba chiar şi 
pentru cei care abia reuşesc să-şi câştige pâinea cea de 
toate zilele. Pentru că nimeni nu este atât de sărac, încât 
să nu aibă cei doi bani ai văduvei din Evanghelie 
(Marcu 12, 42). Celui care dă ceva din puţinul pe care îl 
are, se poate să i se socotească mai mult decât celor care 
dau mult, din multele lor bogăţii. Valoarea milosteniei 
nu depinde de cât dăm, ci de gândul cu care dăm. De 
aceea, nu trebuie să ne uităm la văduvă, care a dat 
numai doi bani, ci la faptul că deşi nu i-a mai rămas nici 
un ban, nu i-a părut rău pentru jertfa ei. în felul acesta, 
ea şi-a dat toată averea. 

Pentru a face milostenie, nu avem nevoie de 
bani, ci de bunăvoinţă. Atunci când avem bunăvoinţă, 
nu contează că suntem săraci. Iar când ne lipseşte 
bunăvoinţa, nu ne ajută cu nimic faptul că suntem 
bogaţi. Bogaţii nemilostivi vor primi o pedeapsă mai 
mare decât săracii nemilostivi, pentru că au bani mulţi şi 
cu toate acestea, nu îşi înmoaie inima. „Dar ei fac 
milostenii", îmi spui tu. Să ştii că dacă mărimea 
milosteniei lor nu este după mărimea averii pe care o au, 
nu vor scăpa de iad. Cu cât sunt mai bogaţi, cu atât sunt 
mai datori să-i ajute pe cei săraci, fără să se teamă că 
averea lor se va împuţina. 

Şi cu adevărat, să ştiţi că atunci când facem 
milostenie, averea noastră nu se împuţinează, ci 
sporeşte. Cheltuim, dar avem mai mulţi bani. Dând 

milostenie, facem cea mai bună investiţie. Spre 
exemplu, eşti comerciant şi vrei să-ţi vinzi marfa ca să 
câştigi bani? Să ştii că nu este exclus ca marfa ta să se 
piardă şi atunci, nu numai că nu vei câştiga, dar vei avea 
multă pagubă. Sau poate eşti agricultor şi nădăjduieşti la 
o recoltă bogată? Dar planurile tale pot fi date peste cap 
de grindină sau de secetă. Toate cele lumeşti sunt în 
orice clipă în primejdie de a se pierde. Numai cele pe 
care le oferim Domnului nu sunt în primejdie nici de a fi 
furate, nici de a fi distruse, ci ele aduc la timpul potrivit 
roade ce ochiul n-a văzut şi urechea n-a auzit, şi la 
inima omului nu s-au suit (1 Cor. 2, 9). Dacă omul care 
primeşte ceva de la noi ne răsplăteşte binefacerea, cu 
atât mai mult va face lucrul acesta Hristos, Care ne 
răsplăteşte chiar şi atunci când nu îi dăm nimic. 

Câtă înţelepciune este cuprinsă în cuvintele lui 
Solomon: Cel ce are milă de sărman împrumută 
Domnului (Sol. 19, 17)! Iată ce împrumut nemaivăzut! 
Dăm cuiva şi primim înapoi de la altcineva. Mă vei 
întreba de ce nu a spus Solomon că cel care dă 
milostenie săracului dă lui Dumnezeu, ci că îl 
împrumută pe Dumnezeu? Ca să nu crezi că ceea ce 
primeşti de la Domnul e un lucru lipsit de o mare 
importanţă. Dumnezeu ştie că suntem lacomi şi vrem să 
dobândim din ce în ce mai multe bunuri. Cel care are 
bani nu vrea în nici un chip să împrumute săracului fără 
să primească o asigurare că banii îi vor fi daţi înapoi. 
Aşadar, acestuia nu îi pasă de semenul său, ci urmăreşte 
numai câştigul. Săracul nu poate să pună chezăşie 
pământ sau altceva, pentru că nu are; nu poate găsi pe 
nimeni care să se pună zălog pentru el, deoarece nimeni 
nu are încredere în el. Aşadar, văzând Dumnezeu pe de 
o parte că săracul este în primejdie din pricina sărăciei 

sale, şi pe de altă parte că bogatul este în primejdie din 
pricina lipsei sale de omenie, S-a pus El însuşi chezăşie 
pentru sărac dinaintea bogatului. De aceea spune Sfânta 
Scriptură: Cel ce are milă de sărman împrumută 
Domnului. 

De asemenea, ca să dăm cu împrumut, căutăm un 
om de la care putem lua dobândă mare. în schimb, lui 
Dumnezeu, Care ne întoarce însutit ce l-am dat, nu îi 
împrumutăm din ce avem, ci împrumutăm celor care nu 
ne dau nimic înapoi, adică patimilor noastre, care sunt 
lăcomia pântecelui, slava deşartă, lăcomia, iubirea de 
plăceri şi multe altele. Şi spune-mi: ce anume ne dă 
lăcomia pântecelui înapoi? Ne dă numai grăsime şi 
greutate în mişcare. Ce ne dă înapoi slava deşartă? 
Invidie şi îndreptare împotriva celuilalt. Ce ne dă înapoi 
iubirea de argint? Griji şi necazuri. Ce ne dă înapoi 
iubirea de plăceri? Iad şi suferinţă. Iată cine sunt cei 
care se folosesc de bogăţiile noastre! Iar dobânda ce o 
primim în schimb sunt nenorocirile din această viaţă şi 
iadul din cea de dincolo. 

Atunci, de ce nu dai cu împrumut Domnului, 
Care îţi întoarce sigur datoria, adăugând multă dobândă? 
Poate pentru că trebuie să aştepţi mult până să primeşti 
înapoi ce ai dat. Dar să ştii că Domnul nu ne dă bunătăţi 
numai în cer, ci şi pe pământ. Amintiţi-vă ce spune El 
însuşi: Căutaţi mai întâi împărăţia lui Dumnezeu şi 
dreptatea Lui şi toate acestea (adică bunătăţile 
pământeşti) se vor adăuga vouă (Mat. 6, 33). De altfel, 
cu cât trece mai mult timp de la momentul în care am 
dat, până când primim înapoi, cu atât mai mare este 
dobânda noastră. Iată de ce oamenii care împrumută 
bani, îi preferă pe cei care vor ţine banii o perioadă mai 
lungă de timp, ca să primească dobândă mai mare. 

Aşadar, atunci când este vorba de oameni, nu numai că 
nu dorim să ni se dea înapoi repede banii pe care i-am 
dat cu împrumut, dar suntem mulţumiţi dacă aceia 
întârzie. De ce, dar, atunci când este vorba de 
Dumnezeu, suntem atât de mici la suflet? 

Cel ce are milă de sărman împrumută Domnului. 
„Şi când va veni vremea aceea în care Domnul îmi va 
da înapoi milostenia pe care o dau săracului şi prin care 
îl împrumut pe Dumnezeu?", întrebi tu, plin de 
nerăbdare. Nimeni nu ştie când. Poate chiar şi mâine. 
Când va veni Fiul Omului întru slava Sa, şi toţi sfinţii 
îngeri cu El, atunci va şedea pe tronul slavei Sale. Si se 
vor aduna înaintea Lui toate neamurile şi-i va despărţi 
pe unii de alţii, precum desparte păstorul oile de capre. 
Şi va pune oile de-a dreapta Sa, iar caprele de-a stânga. 
Atunci va zice împăratul celor de-a dreapta Lui: 
„ Veniţi, binecuvântaţii Tatălui Meu, moşteniţi 
împărăţia cea pregătită vouă de la întemeierea lumii " 
(Mat. 25, 31-34). Şi de ce vor moşteni aceştia împărăţia 
cerurilor? La aceasta, Domnul va răspunde: flămând 
am fost şi Mi-aţi dat să mănânc; însetat am fost şi Mi- 
aţi dat să beau; străin am fost şi M-aţi primit; gol am 
fost şi M-aţi îmbrăcat; bolnav am fost şi M-aţi cercetat; 
în temniţă am fost şi aţi venit la Mine ", Atunci drepţii Ii 
vor răspunde, zicând: „Doamne, când Te-am văzut 
flămând şi Te-am hrănit? Sau însetat şi Ţi-am dat să 
bei? Sau când Te-am văzut străin şi Te-am primit, sau 
gol şi Te-am îmbrăcat? Sau când Te-am văzut bolnav 
sau în temniţă şi am venit la Tine?" Iar împăratul, 
răspunzând, va zice către ei: „Adevărat zic vouă, 
întrucât aţi făcut unuia dintr-aceşti fraţi ai Mei, prea 
mici, (săracilor) Mie Mi-aţi făcut" (Mat. 25, 35-40). Şi 
ca să te încredinţezi că oricâte virtuţi am avea, dacă nu 

facem milostenie, vom fi trimişi la iad, ascultă ce spune 
Evanghelia: Atunci va zice şi celor de-a stânga: 
„Duceţi-vă de la Mine, blestemaţilor, în focul cel 
veşnic, care este gătit diavolului şi îngerilor lui. Căci 
flămând am fost şi nu Mi-aţi dat să mănânc; însetat am 
fost şi nu Mi-aţi dat să beau; străin am fost şi nu M-aţi 
primit; gol, şi nu M-aţi îmbrăcat; bolnav şi în temniţă, 
şi nu M-aţi cercetat". Atunci vor răspunde şi ei, zicând: 
„Doamne, când Te-am văzut flămând, sau însetat, sau 
străin, sau gol, sau bolnav, sau în temniţă şi nu Ţi-am 
slujit?" El însă le va răspunde, zicând: „Adevărat zic 
vouă: întrucât nu aţi făcut unuia dintre aceşti prea mici, 
nici Mie nu Mi-aţi făcut" (Mat. 25, 41-45). 

Aşadar, fără să facem milostenie, nu ne putem 
mântui. Lucrul acesta este vădit şi de pilda celor zece 
fecioare, în care Domnul aseamănă împărăţia cerurilor 
cu o nuntă, iar pe oameni îi aseamănă cu zece fete, toate 
fecioare, care luând candelele lor, au ieşit să-1 întâmpine 
pe mire. Cinci dintre ele erau înţelepte, de aceea au luat 
şi ulei în candele. Dimpotrivă, celelalte cinci erau fără 
minte şi nu au luat ulei în candele. Pentru că mirele 
întârzia să vină, li s-a făcut somn şi au adormit. La 
miezul nopţii, s-a auzit o voce: Iată, mirele vine! Ieşiţi 
întru întâmpinarea lui! Atunci, cele zece fete s-au trezit. 
Dar cele cinci fără minte au văzut că focul din candelele 
lor se stinsese, pentru că nu mai aveau ulei. Daţi-ne din 
untdelemnul vostru, că se sting candelele noastre, le-au 
zis ele fetelor celor înţelepte. Dar ele au răspuns: Nu, ca 
nu cumva să nu ne ajungă nici nouă şi nici vouă. Mai 
bine mergeţi la cei ce vând şi cumpăraţi pentru voi. Dar 
când erau plecate să cumpere ulei, mirele a venit. Cele 
cinci fecioare înţelepte au intrat împreună cu mirele să 
sărbătorească, iar uşa s-a închis. Când s-au întors peste 

puţină vreme şi celelalte fete şi au strigat: Doamne, 
Doamne, deschide-ne nouă, mirele le-a răspuns 
dinăuntru: Adevărat zic vouă: Nu vă cunosc pe voi 
(Mat. 25, 1-12). Mirele din această pildă nu este nimeni 
altcineva decât Hristos, Care va veni cândva să judece 
viii şi morţii. Atunci, la nuntă, adică în împărăţia 
cerească, vor intra numai cei care, asemenea celor cinci 
fete înţelepte, vor avea candelele credinţei aprinse cu 
uleiul milosteniei. Cei care nu au făcut milostenie vor 
rămâne afară din rai, chiar de ar fi împodobiţi cu marea 
virtute a fecioriei. 

De ce în acest caz, Domnul nu vorbeşte şi despre 
alte modalităţi de mântuire, în afară de milostenie? 
Pentru că El nu osândeşte păcatul, ci inima împietrită; 
nu-i osândeşte pe cei păcătoşi, ci pe cei care nu se 
pocăiesc pentru păcatele lor. îi va osândi pe cei cu inima 
împietrită, pentru că au un mijloc atât de bun pentru 
mântuire - vorbesc despre milostenie, prin care se iartă 
multe păcate -, iar ei nu se folosesc de el. 

Banii nu îi câştigi ca să-i cheltuieşti pe plăceri, ci 
ca să-i ajuţi pe ceilalţi. Sau poate crezi că ceea ce ai este 
al tău? Nu. Chiar dacă ai câştigat totul prin muncă 
cinstită sau chiar dacă ai primit banii moştenire de la 
tatăl tău, averea ta este a lui Dumnezeu, Care ţi-a 
încredinţat-o ca să o foloseşti potrivit legilor sfinte. 
Adică să ţii pentru tine doar ce ai nevoie şi restul să dai 
săracilor. 

De aceea, nu trece nepăsător pe lângă oamenii 
săraci, nu îi ocoli şi să nu-ţi fie ruşine să-i ajuţi. Lui 
Hristos nu îi este ruşine să primească milostenia ta, pe 
care o faci prin oamenii săraci, iar ţie îţi este ruşine să-ţi 
întinzi mâna şi să dai câţiva bănuţi. Nu este aceasta o 
ruşine şi mai mare? Dacă şi pentru un pahar de apă rece 

pe care îl dai, Dumnezeu te va răsplăti (Mat. 10, 42), 
gândeşte-te ce răsplată vei primi dacă vei fi generos cu 
săracii. 

Ştiu că ai mai auzit de multe ori aceste cuvinte şi 
alte asemenea. Dar de câte ori le-ai pus în lucrare? De 
câte ori ai făcut binele? între atâtea vânzări, cumpărări 
şi schimburi pe care le-ai făcut, de câte ori ţi-ai 
cumpărat mântuirea prin milostenie? Nu este o nebunie 
ca atunci când cumperi un ogor, să îl vrei pe cel mai 
roditor, iar atunci când trebuie să cumperi cerul, adică 
să dobândeşti un ogor al tău în ţara veşnică a lui 
Dumnezeu, tu să alegi pământul, care într-o zi nu va mai 
exista? Spune-mi, dacă ai şti că oraşul nostru peste un 
an va fi distrus, dar nu şi alt oraş, unde ţi-ai zidi casa: în 
acest oraş sau în altul? în altul, fără îndoială. Ei, atunci 
nu zidi în această lume palate, care peste o vreme vor 
cădea şi se vor face una cu pământul. Dar ce tot spun? 
înainte ca acestea să fie distruse, tu însuţi vei muri şi vei 
merge la iad. De aceea, zideşte palate în ceruri, unde nu 
ai nevoie de zidari şi de muncitori. Acolo, palatele sunt 
ridicate de săracii pe care îi ajuţi pe pământ. Acestea nu 
numai că nu se dărâmă niciodată, dar atrag asupra ta 
bunăvoinţa lui Dumnezeu, te curăţă de păcate şi se poate 
uneori să te izbăvească chiar de la moarte. Să nu te mire 
cuvintele mele. Cu toţii suntem fără putere dinaintea 
morţii. Dar dacă suntem milostivi, putem chiar să o 
biruim. Aflăm lucrul acesta din povestea vieţii Tavitei. 

Tavita era o femeie creştină, care trăia în Iope, în 
vremea apostolilor. Aşa cum ne spune Sfânta Scriptură, 
ea făcea mult bine semenilor săi şi nenumărate 
milostenii. însă odată, s-a îmbolnăvit şi a murit. S-a 
întâmplat atunci ca în Lida, care era aproape de Iope, să 
se afle Sfântul Apostol Petru. Doi bărbaţi s-au dus până 

la el ca să-i spună de moartea milostivei femei. Atunci, 
Petru i-a urmat deîndată. Cum a ajuns în Iope şi a urcat 
în odaia de sus, unde se afla Tavita, a fost înconjurat de 
femeile văduve, care plângeau şi îi arătau lui Petru 
hainele de pe ele, pe care le făcuse Tavita cât timp era în 
viaţă. Atunci Petru, după ce s-a rugat, s-a întors spre 
trupul Tavitei şi a spus: Tavita scoală-te! Chiar în acel 
moment, moarta a deschis ochii şi a şezut. Petru i-a dat 
mâna şi a ridicat-o. După aceea, i-a chemat pe creştini şi 
pe văduve şi le-a arătat-o pe Tavita vie (Fapte 9, 3641). 
Iată cât de mare a fost răsplata pe care a primit-o Tavita 
pentru binele pe care 1-a făcut femeilor văduve. Spu- 
ne-mi: se poate compara milostenia sa, oricât de mare ar 
fi fost, cu răsplata pe care a primit-o? Nu, dar, aşa cum 
am mai spus, milostenia nu se măsoară după cât de mult 
dăm, ci după gândul şi intenţia cu care dăm. 

De aceea, să facem fapte bune, care şi pe noi ne 
mântuiesc, şi celorlalţi le sunt de folos. Iar una din cele 
mai importante fapte bune este milostenia, care ajută, 
întăreşte şi dă viaţă rugăciunii, postului şi oricărei altei 
virtuţi. La ce îţi foloseşte postul dacă eşti un om fără 
milă? La ce-ţi foloseşte rugăciunea, dacă nu iubeşti? La 
ce îţi foloseşte să ai trupul curat, dacă inima ta este de 
piatră? De aceea, nevoinţele noastre sunt primite de 
Dumnezeu atunci când sunt însoţite de milostenie. 

Unii spun: „Nu pot să fac milostenie. Am mulţi 
copii şi vreau să le las lor averea". Dacă-i aşa, atunci 
vrei să-ţi laşi copiii săraci. Pentru că dacă dai tot ce ai 
copiilor tăi, este sigur că nu vor folosi cum trebuie sau 
vor împrăştia ce au primit. Pe când dacă îl faci şi pe 
Domnul moştenitorul tău, atunci le laşi copiilor comoară 
nestricată. Vrei, aşadar, ca fiii tăi să fie bogaţi? Atunci 
lasă-le ca moştenire bunăvoinţa lui Dumnezeu. Căci El, 

dacă te vede că eşti milostiv faţă de semenul tău, va 
deschide pentru copiii pe care îi laşi în urmă comorile 
Sale nesfârşite. Vrei să te iubească Dumnezeu? Atunci 
fă-L datornicul tău, împrumutându-I cele ce dai 
săracilor. Nu încredinţa oamenilor păzirea şi înmulţirea 
banilor tăi. Hristos este gata nu numai să îi primească şi 
să îi păstreze, dar şi să-i înmulţească şi să ţi-i întoarcă 
înapoi cu dobândă multă. Din mâinile Sale nimeni nu 
poate fura, pe când dacă sunt în mâinile oamenilor, pot 
oricând să se piardă. Aşadar, dă-I Lui banii, ca să ţi-i 
înapoieze atunci când nu vor mai exista bogaţi şi săraci, 
puternici şi slabi, cămătari şi datornici. Dă banii lui 
Hristos, pentru că sunt ai Lui, nu ai tăi. Dă banii lui 
Hristos, căci mai fericit este a da decât a lua (Fapte 20, 
35). „Am dat", poate că vei spune tu. Dar să nu încetezi 
nicicând să dai chiar şi puţin celor care nu au deloc. 
Chiar dacă ai da foarte mulţi bani, nu înceta să faci 
milostenie, atâta timp cât vor exista oameni săraci. 

Ştii când milostenia este adevărată şi plăcută lui 
Dumnezeu? Când o faci cu blândeţe, nu cu asprime; 
când o faci cu inimă deschisă, nu bombănind în sinea ta; 
când nu îţi pare rău că dai, ci te bucuri, căci Dumnezeu 
iubeşte pe cel care dă cu voie bună (2 Cor. 9, 7). Şi de 
ce ţi-ar părea rău să ajuţi un om nenorocit? Pentru că se 
împuţinează banii tăi? Dacă gândeşti astfel, atunci nu 
mai fă milostenie deloc! Dacă nu crezi că banii pe care 
îi dai se înmulţesc în cer, aşa cum am spus mai înainte, 
nu mai fă niciodată milostenie. Ceri, poate, răsplată în 
această viaţă? Dacă astfel ar sta lucrurile, milostenia ar 
fi un comerţ, nu o dovadă de dragoste şi de milă. 
Desigur, adesea, Dumnezeu îi răsplăteşte pe pământ pe 
cei care fac milostenii. Dar tu să nu ceri astfel de 
răsplată, pentru că împuţinezi comoara ta cerească. 

în Faptele Apostolilor ni se povesteşte un fapt 
grăitor legat de milostenia creştină. într-o zi, la ora trei 
după-amiază, Sfinţii Apostoli Petru şi Ioan au urcat 
împreună la templu ca să se roage. La poarta templului 
şedea un şchiop din naştere, care cerşea. Cum s-au 
apropiat Apostolii, omul acela i-a rugat să-1 miluiască. 
Atunci, Petru i-a spus: Priveşte la noi. Bietul olog îi 
privea cu atenţie. După felul cum arătau cei doi, se 
vedea limpede că erau săraci. Şi atunci, ce au făcut ei? 
Credeţi că l-au lăsat pe omul acela nemiluit? Nu. I-au 
dat ceva fără asemănare mai de preţ decât banii, căci 
Petru i-a spus: Argint şi aur nu am; dar ce am, aceea îţi 
dau. In numele lui Iisus Hristos Nazarineanul, scoală-te 
şi umblă! Şi luându-1 de mâna dreaptă, 1-a ridicat. 
Atunci, ologul a stat în picioare şi a început să meargă 
(Fapte 3, 1-8). 

Vezi, aşadar, că cel care este sărac de bani, poate 
oferi alte daruri. Şi noi, dacă nu avem bani, să dăm 
săracilor dragoste, mângâiere, rugăciune şi ce se mai 
află în inima noastră milostivă. Pentru că şi aceasta tot 
milostenie se cheamă. 

Vezi câtă bunătate aveau Apostolii în inima lor? 
I-au spus celui olog: Priveşte la noi, nu l-au înjurat, nu 
au râs de el şi nu l-au împins, aşa cum faci tu de multe 
ori cu săracii care se apropie de tine, judecându-i că sunt 
leneşi şi vicleni. Şi chiar dacă ar fi leneşi şi vicleni, aşa 
te învaţă Evanghelia să faci? Nu, ci îţi cere să-1 ajuţi pe 
cel sărac, să-1 mângâi pe cel îndurerat, să ai grijă de 
bolnav, să-1 cercetezi pe cel întemniţat, să îl ridici pe cel 
căzut. Şi nu cerceta faptele sau viaţa celui care îţi cere 
milostenie. Chiar ucigaş de ar fi sau hoţ sau înşelător, nu 
uita că mai presus de orice este om, făcut de Dumnezeu 
după chipul Său. Nu ţi se pare că măcar pentru aceasta 

merită nişte bani şi o bucată de pâine? Ce fel de om eşti 
tu să cercetezi întreaga sa viaţa pentru un bănuţ pe care 
vrei să i-1 dai? Domnul arată faţă de el îndelungă-răb- 
dare şi înţelegere. Tu de ce nu te porţi cu el cu dragoste 
frăţească, aşa după cum eşti dator să faci? Viaţa şi 
faptele sale îl privesc numai pe Dumnezeu, Care este 
Judecătorul tuturor. Tu, atunci când vezi un om 
suferind, să nu te gândeşti la nimic altceva. Să îl ajuţi 
degrabă în numele lui Hristos şi de dragul Său. Altfel, 
nici El, atunci când îi vei cere să te izbăvească din vreo 
nenorocire prin care treci, nu îţi va răspunde. Iată ce 
spune Solomon: Cine îşi astupă urechea la strigătul 
celui sărman şi el, când va striga, nu i se va răspunde 
(Pildele 21, 13). 

De aceea, să fim milostivi cu fraţii noştri, ca să 
fie şi Dumnezeu milostiv cu noi. Milostenia este cea 
mai mare şi cea mai bineplăcută lui Dumnezeu jertfă. 
De aceea, şi Apostolul ne sfătuieşte: Facerea de bine şi 
întrajutorarea nu le daţi uitării; căci astfel de jertfe sunt 
bine plăcute lui Dumnezeu (Evrei 13, 16). Trebuie să 
spunem că Dumnezeu nu este mulţumit cu milostenia 
noastră atunci când banii pe care îi dăm provin din furt, 
înşelăciune, cămătărie sau orice alt fel de mijloace 
murdare. Domnul primeşte numai ceea ce dăm din 
roadele muncii noastre cinstite. Orice altă jertfă este 
murdară dinaintea lui Dumnezeu. Pentru că nu poţi răpi 
de la unul ca să dai celuilalt, nu poţi unuia să-i faci rău 
ca altuia să-i faci bine. Milostenie înseamnă să facem 
bine, nu să-i distrugem pe semenii noştri. Cel care 
distruge un om ca să facă bine altui om nu face 
milostenie, ci săvârşeşte păcatul greu al nedreptăţirii. 

Cine umblă după avere are mereu nevoie de 
bani. Cel care nu se interesează să dobândească avere 
are mereu ce îi trebuie. Pentru că adevărata avere o 
dobândeşti nu atunci când te îmbogăţeşti, ci atunci când 
nu vrei să te îmbogăţeşti. Iată ce vreau să spun prin 
aceasta: există oameni care răpesc de la toţi, după cum 
există bogaţi care dăruiesc tuturor. Primii se îmbogăţesc 
adunând, ceilalţi se îmbogăţesc dând. Primii seamănă pe 
pământ, ceilalţi seamănă în cer. Şi cu cât este mai bun 
cerul faţă de pământ, cu atât mai bună este averea celui 
care strânge în cer faţă de a celui care strânge pe 
pământ. De aceea, Domnul ne porunceşte: Nu vă 
adunaţi comori pe pământ, unde molia şi rugina le 
strică şi unde furii le sapă şi le fură, ci adunaţi-vă 
comori în cer, unde nici molia, nici rugina nu le strică, 
unde furii nu le sapă şi nu le fură (Mat. 6, 19-20). 
Vindeţi averile voastre şi daţi milostenie; faceţi-vă 
pungi care nu se învechesc, comoară neîmpuţinată în 
ceruri, unde fur nu se apropie, nici molie nu o strică 
(Luca 12, 33). Faceţi bine şi daţi cu împrumut, fără să 
nădăjduiţi nimic în schimb, şi răsplata voastră va fi 
multă şi veţi fi fiii Celui Preaînalt... Fiţi milostivi, 
precum şi Tatăl vostru este milostiv... Daţi şi se va da. 
Turna-vor în sânul vostru o măsură bună, îndesată, 
clătinată şi cu vârf... (Luca 6, 35-38). 

Aşadar, pentru ca şi noi să fim miluiţi de către 
Domnul, să fim milostivi cu semenii noştri. Pentru ziua 
Judecăţii, să adunăm averi în cer, averi care vor putea să 
stingă focul iadului şi să ne dăruiască lumina 
dumnezeiască, adică viaţa şi fericirea veşnică, căci 
milostenia izbăveşte de la moarte şi curăţă orice păcat 
(Tobitl2, 9). 

Virtute şi răutate 

Cine vrea poate să se ridice de pe pământ la cer. 
Nu are nevoie pentru aceasta decât de bunăvoinţă şi de 
virtute! „Vreau, dar nu pot", spun mulţi, „pentru că 
virtutea este greu de dobândit". Să ştii că nu e deloc 
greu de dobândit, dacă ai râvnă şi tânjeşti spre 
Dumnezeu. 

Gândeşte-te puţin la cei care pustnicesc prin 
mulţi şi prin locuri neumblate. Ce au făcut ei? Şi-au 
lăsat casă, rude, avere şi s-au închis într-o chilie mică, 
unde îşi nevoiesc trupul prin post, priveghere şi chinuri. 
Tu îmi vei spune: „Aceia pot să facă aşa ceva, dar eu nu 
pot". De ce, oare, mulţi călugări, cu toate că trăiau mai 
bine decât tine şi erau mai slabi trupeşte, au hotărât să 
lase totul pentru viaţa în pustie? Mai spui: „Lupta 
aceasta este atât de mare, încât nu mulţi o pot duce până 
la capăt". Dacă-i aşa, atunci nevoieşte-te mai puţin, 
pentru mai puţină virtute. 

Nu poţi să dai banii tăi săracilor? Atunci măcar 
nu răpi ce este al altora. Nu poţi posti? Atunci măcar nu 
te deda plăcerilor trupeşti. Nu poţi să te rogi pentru cei 
care te batjocoresc? Atunci măcar îndură răutăţile lor în 
tăcere şi cu răbdare. Nu poţi face bine celor care te 
nedreptăţesc? Atunci măcar nu te răzbuna pe ei. 

Hristos a pătimit atâtea pentru tine, chiar dacă 
era nevinovat şi fără de păcat, iar tu nu vrei să pătimeşti 
nimic de dragul Său, sau mai bine zis pentru mântuirea 
ta. Cum te vei înfăţişa dinaintea Lui în ziua Judecăţii? 
Ce răspuns vei da pentru încălcarea poruncilor Sale? Nu 

te înşela pe tine însuţi zicând: „Acum mă bucur de 
plăcerile acestei lumi, îmi nedreptăţesc semenii, mă 
răzbun pe duşmanii mei, fac tot felul de păcate, iar la 
bătrâneţe o să mă pocăiesc". Spune-mi: cine ţi-a spus ţie 
că o să trăieşti atât de mult? Nu vezi câţi tineri sunt luaţi 
de moarte în fiecare zi? Şi chiar dacă ai trăi până la 
bătrâneţe, cum vei apărea dinaintea Domnului, după ce 
o viaţă întreagă ai nesocotit poruncile Sale şi l-ai slujit 
pe diavol? 

Creatorul te-a făcut mai presus decât celelalte 
fiinţe ale sale: te-a făcut om. De ce te faci atunci 
trădător al bunătăţii cereşti şi dispreţuitor al demnităţii 
umane? De ce asemeni fiinţa ta cu animalul fără raţiune, 
tu, care ai dat animalelor iraţionale trăsături omeneşti? 
Iată: papagalului, după ce îl dresezi, îi dai vorbire 
omenească, iar leului îi dai blândeţe. Şi pe cele mai 
sălbatice animale le poţi îmblânzi. Iar tu cum te faci rob 
al patimilor iraţionale care se află în tine? 

Dacă eşti om, dovedeşte acest lucru prin purtarea 
ta. Ai fost creat după chipul şi asemănarea lui 
Dumnezeu. Dacă El este Sfânt, şi tu trebuie să fii. De 
altfel, aşa ne-a poruncit Domnul să fim, încă de pe 
vremea Vechiului Testament: Sfinţiţi-vă şi veţi fi sfinţi, 
că Eu, Domnul Dumnezeul vostru, sfânt sunt (Lev. 11, 
44). Şi cum vei ajunge la sfinţenie? Ţinând toate 
poruncile lui Dumnezeu, fără să dispreţuieşti nici una 
dintre ele. Aşa cum o chitară care are doar o strună nu 
poate scoate muzică, la fel nici creştinul, dacă ţine doar 
o parte din poruncile lui Dumnezeu, nu poate dobândi 
virtutea. Cu ce credeţi că se alege cel care se roagă mult, 
dar nu face milostenie? Cu ce se alege cel care face 
milostenie, dar din bani pe care i-a câştigat pe nedrept? 
Cu ce se alege cel care câştigă cinstit banii, dar face 

milostenii ca să îl vadă şi să îl laude oamenii? Cu ce se 
alege cel care se fereşte să-1 vadă oamenii, dar se 
mândreşte în sinea lui cu faptele bune pe care le-a făcut? 
Cu ce se alege cel care nu se mândreşte, dar se dedă 
lăcomiei, desfrâului şi altor plăceri? Cu ce se alege cel 
care nu se dedă plăcerilor, dar este iubitor de argint? 

De aceea, să ne luptăm ca să ţinem toate 
poruncile şi să dobândim toate virtuţile. în această luptă 
duhovnicească a noastră, ne sunt aproape oamenii buni 
şi plini de virtuţi, care prin sfaturi folositoare şi prin 
exemplul lor ne ajută să ne îndreptăm spre o viaţă a 
sfinţeniei. De fapt, de aceea i-a lăsat Dumnezeu pe 
oamenii răi şi buni laolaltă: ca să micşoreze răutatea 
celor dintâi prin însoţirea cu cei din urmă. în felul 
acesta, cei buni sunt de două ori vrednici de cinstire, 
pentru că pe de o parte, păşesc pe drumul virtuţii, iar pe 
de altă parte, de pe urma lor se folosesc şi cei răi. 

Din nenorocire, cei mai mulţi oameni îi invidiază 
nu pe cei buni, ci pe cei răi, adică pe oamenii vicleni şi 
înşelători, pe cei cu mai multe feţe, pe lacomi şi pe cei 
care sunt în stare de orice pentru interesul lor, pentru 
bogăţii şi funcţii, vătămându-i şi nedreptăţindu-i fără 
mustrare de conştiinţă pe ceilalţi. Pe aceştia nu ar trebui 
să-i invidiem, ci să ne pară rău de ei, pentru că în 
realitate, ei nu fac rău celorlalţi, ci lor înşişi. 
Nenorocirea nu este să fii nedreptăţit, ci să nedreptăţeşti. 
Dumnezeu nu este nedrept. De aceea, fie în această 
viaţă, fie în cealaltă, nedreptatea se plăteşte, la fel cum 
este răsplătită şi virtutea. 

Atunci când vezi vreun om că trăieşte în evlavie 
şi dreptate, chiar dacă ar fi legat cu mii de lanţuri, chiar 
dacă ar fi aruncat în cea mai întunecoasă închisoare, 
chiar dacă ar fi chinuit de sărăcie sau dacă nu ar avea 

mâini sau picioare sau dacă ar fi măcinat de vreo boală 
fără vindecare, să-1 fericeşti şi să-1 invidiezi, pentru că 
pe acela îl aşteaptă viaţa veşnică şi fericirea nespusă. Iar 
atunci când vezi vreun om trăind în nedreptate şi dispreţ 
faţă de poruncile lui Dumnezeu, în viclenie şi 
înşelăciune, chiar dacă ar fi slăvit de toţi oamenii, chiar 
dacă ar avea bogăţii nenumărate sau dacă ar fi stăpânul 
lumii, să-ţi pară rău şi să plângi pentru el, căci îl 
aşteaptă iadul veşnic şi suferinţa neînchipuită. 

Ce va câştiga cel care este bogat în bani, dar 
sărac în virtute? Ce va câştiga cel care are mult pământ, 
dar este robul patimilor sale? Ce va câştiga cel care este 
slăvit de oameni, dar este supus păcatului? Nimic 
altceva decât moarte sufletească şi despărţire pentru 
totdeauna de Domnul dătător de viaţă. Pentru că plata 
păcatului este moartea, iar harul lui Dumnezeu, viaţa 
veşnică, în Hristos Iisus, Domnul nostru (Rom. 6, 23). 

Trăsătura caracteristică a omului adevărat, zidit 
după chipul lui Dumnezeu, este faptul că el seamănă cu 
Ziditorul său şi vrea să îi placă Lui. De aceea, cel care 
nu vrea nici să audă despre a fi pe plac Domnului nu 
poate fi numit om. O asemenea fiinţă s-ar putea numi 
fiară. Şi gândeşte-te cât de înfricoşător este ca, în timp 
ce Domnul vrea să ne facă asemănători îngerilor sau, 
mai mult, asemănători cu Sine, noi nici măcar oameni să 
nu rămânem, ci să ne transformăm în fiare. Trăsătura 
caracteristică a fiarelor este supunerea faţă de instincte, 
adică înclinaţia către răpire, răutate şi nesupunere, pe 
când trăsătura caracteristică a omului este domnia 
raţiunii, care se oglindeşte în bunătate, milă, fuga de rău 
şi săvârşirea binelui. 

Dumnezeu a pus în om o conştiinţa, care îi spune 
ce este bine şi ce este rău. De aceea, oamenii care 

păcătuiesc, din simţământ de vinovăţie, nu vor să audă 
că îi strigi cu numele faptelor pe care le-au săvârşit. 
Spre exemplu, dacă îl strigi: „Preacurvarule!" pe un om 
care preacurveşte, se va supăra, deşi se simte bine atunci 
când săvârşeşte păcatul. La fel, dacă îl strigi 
„Călcătorule de jurământ!" pe cel care a călcat 
jurământul dat, se va supăra, cu toate că el a săvârşit 
păcatul acela. Zice că păcatul său este un lucru bun, dar 
îl supără cuvântul care înfăţişează ceea ce a făcut. 
Dimpotrivă, dacă îi zici unui om cuminte: „Omule 
cuminte!", acela nici nu se ruşinează, nici nu se supără. 
Dacă îl strigi pe un om drept: „Omule drept!", nu se va 
simţi jignit, nici nu se va supăra. Cel mult nu va primi 
cuvintele tale din smerenie, dar sufletul său se va simţi 
bucuros pentru recunoaşterea faptelor bune pe care le 
săvârşeşte. 

De altfel, nici o răutate nu se arată cu adevărata 
ei faţă. De fiecare dată împrumută înfăţişarea vreunei 
virtuţi. Când mincinosul spune minciuni, zice că spune 
adevărul, când omul înşelător pune la cale lucruri 
murdare, se preface om cinstit şi sincer, iar când 
calomniatorul spune răutăţi despre unul sau despre altul, 
zice că totul este adevărat. 

Sufletului omenesc, chiar dacă este murdărit de 
păcat, îi plac cuvintele frumoase. Spre exemplu, un om 
bogat şi lacom, care nu se gândeşte la nimic altceva 
decât cum să răpească şi să nedreptăţească, se poate să 
miluiască vreun sărac sau să-1 ierte pe vreun datornic 
de-al său, dacă aceştia îi vorbesc frumos şi îl laudă, 
adică în loc să îi zică pe faţă ce răutăţi a făcut, îi vorbesc 
despre virtuţile sale, spunându-i: „Eşti om bun şi 
milostiv; grija ta faţă de semeni este vrednică de laudă; 
cu toţi vorbesc despre binefacerile tale" şi aşa mai 

departe. Cu asemenea cuvinte de laudă, omul rău se face 
bun, cel hain îşi moaie inima, cel neînduplecat de 
înduplecă. Aşadar, răutatea este învinsă prin laude. 
Omul rău nu vrea să audă nici un cuvinţel despre 
răutatea sa, pentru că firea sa omenească vrea ceea ce i 
se potriveşte, chiar dacă prin voia sa alege altceva. 

Aşadar, să nu spunem că cutare este bun prin 
firea lui, iar cutare este rău prin firea lui. Pentru că dacă 
omul era prin firea sa bun, nu ar fi putut să se facă rău, 
iar dacă era prin firea sa rău, nu ar fi putut să se facă 
bun. Cu alte cuvinte, dacă virtutea şi răutatea nu 
depindeau de voirea noastră şi dacă Dumnezeu nu ne-ar 
fi creat cu libertate de alegere, atunci ar fi trebuit ca toţi 
oamenii să fi fost fie buni, fie răi. Dar când vedem că 
semenii noştri se luptă cu patimile, le biruie şi 
dobândesc virtuţi, nu mai există pentru noi îndoială că 
pe de o parte, fiecare suflet are posibilitatea de alegere 
fie a binelui, fie a răului şi, pe de altă parte, firea 
omenească are puterea de a se îndepărta de rău. Cei care 
sunt buni şi plini de virtuţi au dobândit binele prin 
alegerea şi efortul lor, având, bineînţeles, ajutorul 
harului lui Dumnezeu. De asemenea, este clar că suntem 
lipsiţi de virtuţi şi, în felul acesta, ne lipsim şi de 
mântuire, din cauza lenei şi a relei noastre voinţe. 

De aceea, să nu spunem că alţii ne împiedică să 
luptăm pentru dobândirea virtuţilor. Numai noi suntem 
vinovaţi pentru aşa ceva. Nici măcar diavolul nu ne 
poate împiedica să păşim pe drumul virtuţii, dacă noi nu 
vrem să îl urmăm. Diavolul ne poate înşela şi ne poate 
răpune dacă suntem cu nebăgare de seamă, dar nu îi 
poate împiedica pe cei care caută virtutea şi nu îi poate 
obliga să săvârşească păcate. Atunci când vrem cu 
adevărat să trăim în virtute, nu ne încovoiem, oricât de 

mult ne-ar ispiti ceilalţi; la fel, atunci când ne place mai 
mult păcatul decât virtutea, chiar dacă nimeni nu ne-ar 
împinge spre păcat, noi tot urmăm drumul răutăţii. 

Virtutea este prin ea însăşi vrednică de laudă. Iar 
atunci când omul luptă pentru virtute în mijlocul 
oamenilor răi, ea este mai strălucitoare şi cu atât mai 
vrednică de laudă. Din virtutea unui om se pot folosi 
mulţi oameni răi, în vreme ce răutatea multora nu poate 
vătăma pe un om care lucrează cu adevărat virtutea. Un 
om sfânt poate izbăvi un întreg popor de mânia lui 
Dumnezeu, în vreme ce un popor întreg de păcătoşi nu 
poate abate de la calea sa pe un om sfânt. Lucrul acesta 
se vădeşte din povestea vieţii lui Noe: toată omenirea a 
fost pierdută, numai el a scăpat de apele potopului 
(Facerea 6, 1-7, 24). Acelaşi lucru îl vedem din viaţa 
dreptului Lot: numai el a fost salvat din oraşul 
sodomiţilor (Facerea 19, 1-30). Adu-ţi aminte şi de 
proorocul Moise, care a reuşit singur, prin rugăciunea 
sa, să izbăvească întreg poporul israelit (leş. 32, 7-14). 
Iată şi alt fapt care înfăţişează iubirea de oameni a lui 
Dumnezeu: în anul 701 î.Hr., când regele asirienilor, 
Senaherib, s-a pornit cu oaste împotriva regelui iudeu, 
evlaviosul rege Iezechia s-a rugat din toată inima lui 
Dumnezeu pentru izbăvirea Ierusalimului şi a 
locuitorilor săi. Iar Dumnezeu i-a răspuns lui Iezechia: 
Eu voi păzi cetatea aceasta, ca să o izbăvesc pentru 
Mine şi pentru David, robul Meu (4 Regi 19, 34). Şi cu 
adevărat, Dumnezeu a izbăvit oraşul Ierusalim de dragul 
regelui şi proorocului David, care murise cu trei sute de 
ani mai înainte. Vedem, aşadar, că atunci când printre 
cei vii Dumnezeu nu găseşte oameni vrednici să se 
roage Lui pentru oamenii păcătoşi, îi iartă şi îi izbăveşte 
pe aceştia de dragul sfinţilor care au murit. 

Mare este puterea virtuţii sfinţilor! Viaţa lor este 
pildă pentru cei leneşi, cuvintele lor sunt îndreptare 
pentru cei mici la suflet, rugăciunile lor schimbă hotă- 
rârile lui Dumnezeu, ba chiar şi hainele şi obiectele lor 
personale sunt izvor de sfinţire pentru cei care le ating. 
Mantia proorocului Ilie a despărţit în două apele râului 
Iordan (4 Regi 2, 8); încălţămintea celor trei tineri - 
Anania, Azaria şi Misail - a călcat peste puterea focului 
din cuptor (Dan. 3, 20-27); lemnul lui Elisei a făcut ca 
securea de fier să iasă din apele râului (4 Regi 6, 1-7); 
toiagul lui Moise a despărţit Marea Roşie în două şi a 
scos apă din stânca lui Horeb (leş. 14, 15-22; 17, 5-6); 
şorţurile lui Pavel alungau duhurile rele (Fapte 19, 12); 
umbra lui Petru, căzând peste bolnavi, îi vindeca (5, 15- 
16), moaştele sfinţilor mucenici fac minuni nemai- 
văzute. Ce altceva trebuie să vă mai spun ca să vă arăt 
puterea virtuţii şi să vă trezesc dorinţa să urcaţi spre 
sfinţenie? 

Unii pot spune: „Sfinţenia şi virtutea sunt bune şi 
vrednice de laudă, dar nu le putem dobândi pentru că 
rudele şi prietenii noştri ne stau împotrivă, îşi bat joc de 
noi şi ne împing spre păcat". Cu cei care ne împiedică să 
ducem o viaţă creştinească şi ne îndeamnă la rele, 
trebuie să întrerupem orice legătură. Bineînţeles că dacă 
avem şanse să îi îndreptăm fără să suferim noi înşine 
vreo pierdere sufletească, atunci trebuie să facem tot ce 
putem pentru ei. Dar dacă ei nu se îndreaptă, iar noi 
suntem în primejdie din cauza purtării lor, atunci este 
nevoie să fugim cât mai departe de ei. Sfântul Apostol 
Pavel, scriindu-le corintenilor şi tesalonicenilor, îi 
îndeamnă să nu se însoţească cu oamenii păcătoşi şi cu 
purtare nepotrivită (1 Cor. 9, 11; 2 Tes. 3, 14). Unii vor 
zice: „Dar dacă facem aşa ceva, rudele şi prietenii noştri 

de care ne ferim îşi vor da seama şi ne vor îndepărta". Şi 
ce-i cu asta? Atunci când oamenii lui Dumnezeu şi 
însuşi Dumnezeu ne vor aproape de ei, nu trebuie să ne 
pese că oamenii păcătoşi ne îndepărtează sau ne vorbesc 
de rău. De altfel, nu este cu putinţă ca lucrătorul binelui 
să fie lăudat de toţi. Răutatea arată întotdeauna multă 
duşmănie faţă de virtute. Dar atunci când luptă 
împotriva ei, nu numai că nu o vatămă, ci o şi întăreşte. 
Atât de mare este puterea virtuţii, încât chiar şi când 
pare că este învinsă de răutate, ea este, de fapt, 
învingătoare. Lucrul acesta este vădit de pomenirea 
dreptului Abel. Cu toate că a fost omorât de Cain, el a 
primit cununa sfinţeniei de la Dumnezeu şi este fericit 
de oameni până în ziua de astăzi. Pe când Cain, 
dimpotrivă, a fost osândit de Dumnezeu, iar de oameni 
este înfierat ca ucigaş de frate. 

în lumea aceasta, oamenii răi şi necucernici sunt 
cu mult mai mulţi decât cei buni şi evlavioşi. Dar 
ascultă ce spun Hristos şi Pavel, credinciosul Său rob: 
Cu ce voi asemăna împărăţia lui Dumnezeu? Asemenea 
este aluatului pe care, luându-l, femeia l-a ascuns în 
trei măsuri de făină, până ce s-a dospit totul (Luca 13, 
20-21); Puţin aluat dospeşte toată frământătura (Gal. 5, 
9). Ce vor să zică Hristos şi Apostolul Pavel prin aceste 
cuvinte? Că cei drepţi, cu toate că sunt puţini, au 
puterea, prin bogăţia harului din ei, să îndrepte spre 
Hristos mai mulţi oameni păcătoşi. 

Pe vremea în care întreaga lume se afla în 
necredinţă, apostolii erau numai doisprezece. Iată cât de 
puţină era drojdia şi cât de mare aluatul! Cu toate 
acestea, apostolii au reuşit să aducă la Hristos lumea 
întreagă. între aluat şi drojdie nu a existat nici o 
diferenţă în privinţa firii, căci cu toţii erau oameni. 

Diferenţa a fost de calitate - o diferenţă uriaşă: apostolii 
dobândiseră Duhul Sfânt şi cunoaşterea adevăratului 
Dumnezeu, în vreme ce oamenii ceilalţi erau adânciţi în 
întunericul necunoştinţei şi al păcatului. 

Mai ascultă şi un alt exemplu, care arată puterea 
îndrăznelii dinaintea lui Dumnezeu a unui sfânt, pe de o 
parte, şi ticăloşia mizerabilă a unui stăpânitor al acestei 
lumi, pe de altă parte. Sfântul este Cinstitul înainte-mer- 
gător, iar stăpânitorul din această lume este Irod Antipa. 
Primul, sărac şi fără apărare, trăia în pustie, însoţit fiind 
numai de tufişuri uscate, de pietre şi de şerpi. îmbrăcat 
într-o haină din păr de cămilă, se hrănea cu lăcuste şi cu 
miere sălbatică. Cel de-al doilea era puternic şi bogat, 
fiind stăpânul întregii ţări. Locuia în palate pline de 
bogăţii, purta haine scumpe şi era păzit de nenumăraţi 
ostaşi, bucurându-se de mâncăruri nemaiauzite. Cu toate 
acestea, omul sfânt şi lipsit de apărare îşi ridica vocea 
deasupra celei a puternicului stăpânitor şi îl mustra, 
pentru că se căsătorise împotriva legii cu Irodiada, soţia 
fratelui său vitreg, Filip. Nu-ţi este îngăduit să ţii pe 
femeia fratelui tău (Marcu 6, 18), îi tot spunea fără nici 
o frică lui Irod. Vezi cum virtutea are puterea şi dreptul 
de a certa răutatea? 

Tu îmi vei spune: „Da, dar tocmai de aceea a fost 
Ioan aruncat în închisoare şi apoi omorât". Şi ce-i cu 
asta? Cu toţii vom muri mai devreme sau mai târziu. 
Importante sunt mântuirea sufletului şi ce lăsăm în urma 
noastră. Cinstitul înainte-mergător a primit şi mântuirea 
şi mărirea numelui său pe pământ şi în ceruri, căci nu se 
bucură numai de fericirea nespusă a împărăţiei lui 
Dumnezeu, alături de Hristos, ci este lăudat şi cinstit 
până în zilele noastre ca proroc, apostol, mucenic şi 
înger. Pe când Irod nu a fost osândit numai la iadul fără 

sfârşit, dar până astăzi este socotit una din cele mai 
murdare şi mai îngrozitoare personalităţi din istorie. 

Irod nu era numai lipsit de evlavie, dar şi prost. 
Amintiţi-vă ce s-a întâmplat de ziua sa. La masa pe care 
a dat-o pentru stăpânitorii din Galileea, a dansat 
Salomeea, fiica Irodiadei. Dansul ei a plăcut atât demult 
lui Irod, încât acesta ajurat: Orice vei cere de la mine îţi 
voi da, până la jumătate din regatul meu (Marcu 6, 23). 
Ei, spuneţi-mi: nu era prost? 

Vai de tine, Irod! Atât de mică să fie valoarea 
regatului tău? O dată a dansat necuviincioasa Salomeea, 
iar tu i-ai dăruit jumătate din el. Dacă mai dansa şi a 
doua oară, ce mai făceai? Să-ţi doreşti să nu mai 
danseze sau să nu mai danseze aşa de frumos. Altfel, o 
să ajungi pe drumuri. 

Toţi oamenii care sunt atraşi de desfătări şi caută 
plăcerile acestei lumi, chiar dacă ar avea bogăţii 
nenumărate şi funcţii înalte, nu sunt liberi, ci sclavi, nu 
sunt raţionali, ci animale fără minte. Cei care, 
dimpotrivă, se nevoiesc pentru dobândirea virtuţilor şi 
pentru împlinirea voii lui Dumnezeu, chiar dacă ar fi 
săraci şi lipsiţi de importanţă, se bucură de libertatea 
Duhului Sfânt, adică de adevărata libertate pe care le-o 
dăruieşte Hristos, aceşti oameni fiind chipuri ale 
Preasfântului Dumnezeu. 

Vă voi dovedi deîndată, printr-un exemplu, cine 
este om liber şi cine este sclav: un rege rău îi cere unui 
supus de-al său, care este om bun, să facă o fărădelege. 
Cum va proceda omul acela? Nu numai că nu va săvârşi 
fapta aceea murdară, dar şi va încerca să-1 îndemne pe 
rege să îşi schimbe gândul păcătos, chiar dacă în felul 
acesta îşi va primejdui viaţa. Cine este, aşadar, liber din 
aceştia doi? Cel care nu se teme nici de rege sau cel care 

este dispreţuit de supuşii săi? Omul stăpânit de patimi şi 
legat de păcat, care alege păcatul în loc de virtute, chiar 
şi coroană regească de ar purta, este în realitate un rob. 
Nu rob al omului, ci al diavolului. Iar pe cel pe care îl 
slujeşte în această viaţă, îl va sluji şi în cealaltă, 
împreună cu diavolul va fi dat pedepsei veşnice, pentru 
că deşi a avut toate condiţiile să se facă om bun, el a 
vrut să meargă pe drumul răutăţii. 

Amintiţi-vă de pilda talanţilor. Era un om care, 
plecând în călătorie, i-a chemat la sine pe slujitorii săi şi 
le-a încredinţat banii pe care îi avea. Unuia i-a dat cinci 
talanţi, altuia doi, iar altuia un talant, fiecăruia după cât 
era de priceput la mânuirea banilor. După aceea, 
stăpânul a plecat. Cel care avea cinci talanţi a folosit 
banii ca să câştige încă pe-atâţia. Cel care avea doi 
talanţi, a câştigat alţi doi. Pe când cel care a primit un 
talant a săpat în pământ şi a ascuns talantul, până când a 
venit înapoi stăpânul său. Când stăpânul s-a întors din 
călătorie, i-a cinstit pe cei care câştigaseră cinci şi doi 
talanţi, pe când pe cel de-al treilea 1-a osândit pentru 
lenea şi viclenia sa: Iar pe sluga netrebnică aruncaţi-o 
întru întunericul cel mai din afară. Acolo va fi 
plângerea şi scrâşnirea dinţilor (Matei 25, 30). 

Aşadar, dacă acela, care până la urmă nu a 
cheltuit nici un ban, ci 1-a păstrat pentru stăpânul său, a 
fost osândit, ce se va întâmpla cu cel care foloseşte banii 
stăpânului pentru săvârşirea de rele? Dacă acela a fost 
aruncat în întuneric, ce se va întâmpla cu noi, care trăim 
în păcat şi fugim departe de virtute, cu toate că avem 
toate condiţiile să devenim buni? 

Ştiu ce spun mulţi în sinea lor: „Dar ce, voi, 
clericii, care ne vorbiţi mereu de virtute, sunteţi cu toţii 
plini de virtuţi?" Bineînţeles că nu. Există clerici 

nevrednici - ştiu lucrul acesta -, aşa cum există clerici 
vrednici de veşmântul lor. Dar pe tine, omule, nici 
păcatul celor dintâi nu te poate vătăma cu nimic, dacă 
mergi pe drumul lui Dumnezeu, nici virtutea celor din 
urmă nu-ţi foloseşte la nimic, dacă te afli pe drumul 
celui viclean. Oamenii care duc lupta cea bună, fie că 
sunt clerici sau mireni, vor moşteni împărăţia cerurilor, 
pe care a pregătit-o Dumnezeu de la începutul lumii. Iar 
cei care păcătuiesc fără să se pocăiască până la sfârşitul 
vieţii lor se vor duce la osânda veşnică, ce s-a pregătit 
pentru diavol şi pentru cei care se învoiesc cu el. Fără 
nici o îndoială, osânda clericilor nevrednici va fi foarte 
grea. Dar nevrednicia anumitor clerici nu este o scuză 
pentru lenea ta şi nu îţi va uşura cu nimic pedeapsa 
atunci când te vei afla la Judecată. 

De altfel, acuzaţiile şi răutăţile pe care le spunem 
împotriva clericilor sunt ele însele un mare păcat, pentru 
că nu lovesc numai în acei oameni, ci mai ales în sfânta 
taină a preoţiei. Cu toţii cunoaştem porunca: Nu 
judecaţi, ca să nu fiţi judecaţi. Căci cu judecata cu care 
judecaţi, veţi fi, judecaţi, şi cu măsura cu care măsuraţi, 
vi se va măsura (Matei 7, 1-2). Dacă nu trebuie să ne 
judecăm semenii, în general, cu atât mai mult nu trebuie 
să-i judecăm pe preoţi, care oricât de păcătoşi ar fi, ne 
dăruiesc iertarea păcatelor şi harul lui Dumnezeu prin 
Sfintele Taine. Dar cu toate acestea, cât de uşor cădem 
în păcatul judecării! Uităm că vom fi judecaţi la fel cum 
judecăm şi că ni se va măsura cu aceeaşi măsură cu care 
măsurăm. 

Vei spune: „Unii clerici pricinuiesc sminteli, 
vătămând astfel suflete". Aşa este. Ce spune 
Evanghelia? Smintelile trebuie să vină, dar vai omului 
aceluia prin care vine sminteala (Matei 18, 7). Iar eu 

adaug: vai de cel care se sminteşte, pentru că sminteala 
sa arată cât de căldicele îi sunt credinţa şi evlavia. Iar pe 
cei căldicei, Domnul îi va vărsa din gura Sa, aşa cum 
este scris în Apocalipsă (Apoc. 3, 16). Oamenii care 
sunt cu adevărat credincioşi şi evlavioşi se feresc de 
sminteală. Ei tac şi se roagă pentru liniştirea celor care 
s-au smintit şi pentru întoarcerea lor în sânul Bisericii. 
Numai cei cu puţină credinţă sau cu credinţă falsă şi cei 
lipsiţi de evlavie se smintesc atunci când văd păcatele 
clericilor. Ei nu fac decât să sporească sminteala prin 
bârfele şi răutăţile pe care le scot pe gura lor. De ce se 
poartă aşa? Fie ca să facă rău Bisericii (lucru zadarnic), 
fie să justifice (tot zadarnic) propria lor ticăloşie. 

Smintelile trebuie să vină, spune Domnul. Oare 
din cauza spuselor Sale vin smintelile? Nici prin gând să 
nu ne treacă aşa ceva! Smintelile nu vin pentru că le-a 
prezis Domnul. El le-a prezis pentru că ştia că vor veni. 
Dacă oamenii nu ar fi voit să urmeze drumul care duce 
spre diavol, nu ar mai fi fost sminteli în această lume, 
iar dacă nu ar mai fi fost sminteli, ele nu aveau să mai 
fie prezise. Hristos a vorbit despre ceea ce urma să fie. 

„Şi dacă cei care pricinuiesc sminteli s-ar 
îndrepta şi nu ar mai exista sminteli, nu ar ieşi Domnul 
mincinos?", poate că vor întreba unii. Dacă ar fi fost 
aşa, Hristos nu ar mai fi făcut acea prezicere. Aşadar, 
dacă ne-am fi făcut cu toţii oameni plini de virtuţi - lu- 
cru care ar fi fost ştiut de Dumnezeu, Care este 
atotcunoscător - atunci El nu ar mai fi spus că vor fi 
sminteli. Dar pentru că ştia că mulţi oameni nu se vor 
îndrepta, El a făcut o astfel de proorocie. 

„Şi de ce nu îi şterge de pe faţa pământului pe 
cei răi, care pricinuiesc sminteli, pentru ca cei buni să 
nu fie duşi în ispită?", întreabă unii. Pentru că din 

sminteli se vatămă numai cei răuvoitori, adică cei care 
vor să săvârşească răul. De altfel, dacă Dumnezeu i-ar 
nimici pe cei răi, atunci nici unul dintre noi nu s-ar mai 
mântui. Răutatea noastră nu o vedem şi de aceea nu ne 
pocăim pentru ea, nu ne îndreptăm şi nu ne sfinţim. 
Vedem numai răutatea celorlalţi, pe care îi judecăm şi îi 
vorbim de rău, neţinând cont de faptul că la Judecată nu 
vom da socoteală pentru faptele semenilor noştri, ci 
pentru ale noastre. 

De aceea, să ne abatem fără întârziere de pe 
drumul pierzător al răutăţii şi să mergem pe drumul 
mântuitor al virtuţii, pentru că astfel, şi în această viaţă 
trecătoare vom avea binecuvântarea lui Dumnezeu, şi în 
cealaltă ne vom bucura de bunătăţile nestricăcioase ale 
împărăţiei cerurilor. 

Bunătatea şi blândeţea 

Dacă vrem să vorbim despre bunătate, vorbim 
practic despre proorocul David, despre care însuşi 
Dumnezeu a spus că este bun, fapt pentru care a devenit 
un om faimos, dar şi sfânt. El nu numai că nu se purta 
urât cu vrăşmaşii săi, dar atunci când aceştia se aflau în 
primejdie îi salva de la moarte. 

Cu toţii ştim că Saul, primul rege al lui Israel 
(1040-1005 î.Hr.), 1-a invidiat pe David pentru slava pe 
care acesta cu dreptate a dobândit-o atunci când 1-a 
omorât pe Goliat, ceea ce a adus victoria poporului său 
în lupta cu filistenii (vezi 1 Regi 17, 1-18, 9). Invidia 
regelui faţă de David a sporit în timp atât de mult, încât 
a devenit ură de moarte. Astfel, într-o zi, în vreme ce 
David cânta la harpă ca să-1 facă pe Saul să se simtă 
bine, acesta din urmă a încercat să-1 omoare pe David. A 
aruncat asupra lui lancea pe care o avea în mână. Dar 
David s-a aplecat şi a reuşit să se salveze. De atunci, 
regele hain a încercat în multe rânduri, într-un fel sau în 
altul, să-1 ucidă pe alesul lui Dumnezeu. Mai întâi, după 
ce i-a dat de soţie pe fiica sa, Micol, 1-a trimis să lupte 
cu filistenii, ca să fie ucis. Dar în fiecare din bătăliile pe 
care le purta ieşea biruitor şi se întorcea înapoi 
încununat de glorie. După aceea, a spus fiului său, 
Ionatan, şi oamenilor de lângă el să-1 omoare pe David, 
dar Ionatan, care era bun prieten cu David, după ce 1-a 
avertizat pe acesta şi i-a spus să se ascundă, a izbutit să-1 
facă pe Saul să-şi schimbe gândul ucigaş. După aceea, 
regele a mai încercat să arunce cu suliţa în David, dar el 

s-a ferit iarăşi, iar suliţa s-a înfipt în perete. Apoi, a 
trimis oameni acasă la David ca să-1 omoare. Dar Micol, 
care şi-a dat seama ce se întâmpla, 1-a coborât pe David 
pe fereastră cu o funie, iar el a fugit departe şi a scăpat. 
A găsit după aceea adăpost în peştera Adulam. în scurt 
timp, s-au adunat alături de el cam patru sute de bărbaţi. 
Saul a început să-1 caute împreună cu oştirea sa. Nu se 
gândea la nimic altceva, decât la cum să-1 omoare pe 
David. Atât de turbat era împotriva acelui om nevinovat. 

Dar cel prigonit a arătat îndelungă-răbdare faţă 
de prigonitorul său. Atunci când Saul se înmuia, David 
se apropia de el cu smerenie şi îl slujea plin de respect, 
cântându-i la harpă! îşi dorea să vindece răutatea cu 
nerăutate, viclenia cu bunătate, necinstea cu cinste. Iar 
dacă vedea că focul patimii lui Saul nu se stingea, atunci 
fugea. Nici prin gând nu i-a trecut să-i facă rău 
prigonitorului său. Prefera să rătăcească prin pustie 
decât să-1 pedepsească pe nerecunoscătorul rege, aşa 
după cum ar fi meritat. Sufletul său curat nu căuta 
răzbunarea, ci îmblânzirea lui Saul. Iar când a văzut că 
altfel nu se putea, a fugit din calea duşmanului său, 
nădăjduind că în felul acesta i se va vindeca rana mâniei 
şi i se va mai înmuia inima. „Este mai bine să pătimesc 
eu", a gândit el, „decât să fie el pedepsit de Dumnezeu 
pentru moartea mea nedreaptă". Ce suflet mare şi curat! 
Şi ce n-a făcut ca să-1 izbăvească pe Saul de răutatea 
sa... Dar Saul a vrut să rămână robul patimii sale. 
Astfel, nu a încetat să-1 prigonească pe binefăcătorul şi 
pe izbăvitorul poporului său, ca să-1 omoare. 

Cum rătăceau aşa David şi oamenii săi, au ajuns 
la un moment dat în pustiul Enghedi. în locul numit 
Sadaim, era o peşteră mare. Acolo au aflat adăpost. 
Poate că vă amintiţi ce s-a întâmplat după aceea, pentru 

că v-am povestit atunci când am vorbit despre ură şi 
duşmănie. S-a întâmplat ca în aceeaşi peşteră să intre şi 
Saul, care trecea pe acolo împreună cu ostaşii săi. 
Crezând că este singur şi fiind foarte obosit, a adormit 
în peşteră. Oamenii lui David nu-şi puteau crede 
ochilor. Cruntul prigonitor căzuse dintr-odată în mâna 
lor. „Iată", i-au spus ei lui David, „astăzi Domnul 1-a dat 
pe Saul în mâinile noastre! Fă-i ce crezi de cuviinţă". 
David s-a ridicat, s-a apropiat încet de Saul şi a tăiat o 
bucată din poala hainei sale. Dar după aceea, 1-a mustrat 
conştiinţa pentru fapta sa. Să mă ferească Dumnezeu să 
fac aceasta domnului meu, unsul Domnului, şi să-mi 
ridic mâna mea asupra lui, căci este unsul Domnului! 
(1 Regi 24, 7), a spus atunci David oamenilor săi. Ca şi 
cum ar fi zis: „Ai milă, Doamne, de mine şi nu mă lăsa 
niciodată să săvârşesc un asemenea păcat, chiar dacă aş 
vrea una ca asta". 

Spune-mi, care dintre noi ar fi fost în stare să 
facă să izvorască din inima sa o asemenea rugăciune? 
Cine ar avea atâta nerăutate în sufletul său, ca David, 
care nu numai că nu a ridicat mâna asupra vrăşmaşului 
său, dar nici măcar un cuvânt rău şi nici un blestem nu 
i-a adresat celui care nu înceta să-1 prigonească. Care 
vânător ar lăsa neatinsă cea mai de preţ pradă a sa, mai 
ales atunci când toţi însoţitorii săi îl îndeamnă să o 
omoare? 

Gândeşte-te câtă înţelepciune şi câtă limpezime 
în gândire avea David. Minunează-te de mărinimia şi de 
curăţia sufletului său. Dar nu uita nici de lupta din inima 
sa, de biruinţa lui asupra diavolului şi de cununa 
cerească pe care a primit-o. Peştera aceea a fost ca un 
stadion, unde David a câştigat cununa biruinţei în chip 
minunat. David s-a luptat cu mânia sa sau, mai bine zis, 

309 



cu dorinţa de răzbunare, care ar fi părut normală după 
toate câte se întâmplaseră. Şi David a biruit. 

îţi vei da seama ce suflet mare avea David atunci 
când te vei gândi cum a biruit nu numai pornirile inimii 
sale, dar şi vorbele însoţitorilor săi, care îl îndemnau să 
îl ucidă pe Saul, pentru că în vreme ce David voia să se 
poarte cu bunătate şi să nu ia viaţa prigonitorului său, nu 
la fel gândeau şi tovarăşii săi, care nu doreau să piardă 
ocazia să-1 vadă mort pe Saul. De aceea, era firesc ca 
aceştia să se supere pe conducătorul lor şi să-i spună: 
„Noi ne-am lăsat casele pentru tine şi acum rătăcim în 
pustie; ne-am lăsat avutul şi acum abia dacă avem cu ce 
trăi; am plecat din liniştea căminului, ca să trăim cu 
sabia deasupra capului nostru. Iar tu vrei acum să-1 laşi 
pe omul care este răspunzător pentru toate necazurile 
noastre, să plece liniştit, ca să nu ne aflăm liniştea 
nicicând. îţi trădezi prietenii ca să-ţi salvezi duşmanul. 
Este aceasta dreptate? Dacă nu te interesează ce se va 
alege de viaţa ta, măcar fie-ţi milă de vieţile noastre. 
Dacă nu ţii socoteală pentru câte ţi-a făcut Saul până 
acum, măcar ucide-1 pentru câte o să-ţi facă de aici 
înainte. Căci dacă Saul rămâne în viaţă, chinurile pe 
care le vei îndura vor fi mai cumplite decât cele prin 
care ai trecut până acum. însă dacă el piere, cu toţii vom 
putea să ne întoarcem fără teamă pe la casele noastre, 
iar tu vei fi încoronat rege al lui Israel". 

însă dreptul David nu a dat ascultare unor 
asemenea cuvinte. Nici vorbele cu dreptate ale 
tovarăşilor săi, nici gândul de a deveni rege nu l-au 
făcut să-şi schimbe hotărârea. Nu îl robea visul de a 
purta pe cap coroană regească, primită de la oameni, ci 
tânjea după cununa nerăutăţii, pe care avea să i-o 
dăruiască Dumnezeu. De aceea, nu numai că nu şi-a 

schimbat gândul, dar şi pe oamenii săi i-a convins să 
aibă milă de vrăşmaşul lor. în felul acesta, a arătat că 
este mai puternic şi mai minunat ca înainte. Pentru că 
este mare lucru să-ţi biruieşti patimile şi cu atât mai 
mare să îi faci şi pe alţii să aibă asemenea biruinţe 
duhovniceşti, prin urmarea exemplului tău. însă această 
biruinţă nu poate fi dobândită decât cu ajutorul lui 
Dumnezeu. Harul sfânt a întărit voirea cea bună a lui 
David, făcând cuvintele sale să fie ascultate de ceilalţi. 
Astfel, însoţitorii săi s-au supus lui, iar Saul a rămas în 
viaţă. 

David a fost biruitor în două rânduri. Prima dată 
atunci când a luat viaţa lui Goliat, iar a doua oară când 
i-a dăruit viaţa lui Saul. Cea de-a doua biruinţă a fost 
fără îndoială mult mai strălucitoare şi mai slăvită decât 
prima. Prima dată a fost nevoie de piatră şi de praştie, 
pe când acum a fost nevoie de supunerea cugetului. 
Bătălia a fost câştigată fără arme. David a primit cununa 
biruinţei fără să fi vărsat nici o picătură de sânge. 

Nu peste multă vreme, Saul s-a trezit şi a ieşit 
din peşteră fără să îşi fi dat seama de nimic din ce se 
petrecuse cât timp el dormea. După aceea, a ieşit din 
peşteră şi David. David a ieşit aşadar cu inima curată, 
ţinând în mână nu capul lui Saul, ci capul mâniei sale. A 
ieşit după ce 1-a rănit pe adevăratul său vrăjmaş, adică 
pe diavol. Domnul meu, rege!, a strigat David către 
Saul, care se îndepărta. Saul s-a întors să vadă cine îl 
striga. Atunci, căzând în genunchi, cu faţa la pământ, 
David s-a închinat lui Saul (1 Regi 24, 9). Nu este 
acesta un lucru minunat? După ce îşi salvează 
duşmanul, se închină cu smerenie dinaintea lui, îl 
numeşte rege şi domnul său, arătându-i supunere şi 

credinţă - cu alte cuvinte face tot ce poate pentru a-i 
înmuia inima şi a topi mânia, capriciile şi invidia. 

Atunci, David i-a zis lui Saul: De ce asculţi de 
vorbele oamenilor care zic: Iată David unelteşte rele 
împotriva ta? Iată, astăzi văd ochii tăi că Domnul te-a 
dat acum în mâinile mele, aici în peşteră, şi mie mi s-a 
zis să te ucid; eu însă te-am cruţat şi am zis: Nu voi 
ridica mâna asupra domnului meu, pentru că este unsul 
Domnului. Priveşte, părintele meu, poala hainei tale în 
mâinile mele; ţi-am tăiat poala hainei, dar de ucis nu 
te-am ucis. Află dar şi te încredinţează că nu este rău în 
mâna mea, nici vicleşug şi n-am greşit cu nimic 
împotriva ta; tu însă cauţi sufletul meu ca să-l iei. Să 
judece dar Domnul între mine şi între tine... (1 Regi 24, 
10-13). 

Atât de lipsit era David de slavă deşartă şi de 
mândrie, încât îi păsa doar de un lucru, şi anume, de 
judecata lui Dumnezeu: Să judece dar Domnul între 
mine şi între tine..., a spus el. A spus aşa nu pentru că ar 
fi vrut ca Dumnezeu să-l pedepsească pe Saul, ci pentru 
că dorea să-l înfricoşeze pe acesta cu gândul Judecăţii 
viitoare. Şi bineînţeles că nu ar fi îndrăznit să ceară 
judecata lui Dumnezeu dacă nu se ştia cu totul 
nevinovat. 

Să mai zăbovim puţin asupra mărinimiei acestui 
om. în ceasul acela, ar fi putut să-i înşire lui Saul 
multele sale binefaceri asupra lui şi a poporului lui 
Israel. Aşadar, ar fi putut spune: „Atunci când filistenii 
ameninţau să se năpustească asupra ta ca o vijelie, 
atunci când tu, ca rege, tremurai de frică împreună cu tot 
poporul tău, eu am fost gata să vă izbăvesc pe toţi din 
nenorocire. Şi v-am izbăvit omorându-1 pe înfricoşătorul 
Goliat. Datorită mie, israeliţii sunt astăzi vii şi liberi. 

312 



Datorită mie eşti astăzi rege. Iar după acea zi, a urmat 
un lung şir de alte biruinţe şi de binefaceri din partea 
mea". Aşa ar fi putut să-i vorbească David lui Saul. Ar 
mai fi putut să-i spună că în ciuda multelor încercări ale 
lui Saul de a-1 ucide, el nu-i poartă duşmănie. Dar David 
nu a pomenit nimic din toate acestea. I-a spus lui Saul 
doar cele ce se petrecuseră în peşteră. Şi a adăugat: Află 
dar şi te încredinţează că nu este rău în mâna mea, nici 
vicleşug şi n-am greşit cu nimic împotriva ta; tu însă 
cauţi sufletul meu ca să-l iei. Ce inimă nu s-ar înmuia la 
astfel de cuvinte? Preablândul şi bunul David nu a vrut 
să-l supere pe duşmanul său amintindu-i binefacerile 
săvârşite de el. Voia numai să-l convingă de faptul că îl 
iubea şi îl cinstea. 

Iar tu, dacă ai un duşman, nu căuta repede să te 
răzbuni pe el şi să-l faci de râs, ci încearcă să îl vindeci, 
să îl linişteşti şi să îl faci să-şi vină în fire. Nu înceta să 
împlineşti şi să spui tot ce poţi ca, prin blândeţea ta, să 
vindeci neînduplecarea inimii sale. Ia ca exemplu viaţa 
lui David, care cu cât vedea că Saul se sălbăticea 
împotriva lui, cu atât îl iubea mai mult; cu cât vedea că 
se chinuia din pricina invidiei, cu atât îi părea mai rău 
de el; cu cât vedea că se întărea în rău, încercând prin 
toate mijloacele să-l omoare, cu atât plângea mai mult 
pentru starea în care ajunsese şi se ruga ca el să-şi vină 
în fire. Până când, în cele din urmă, 1-a făcut pe 
vrăşmaşul său să-şi mărturisească păcatul şi să se 
căiască cu lacrimi în ochi. 

Atunci când Saul, după tot răul pe care i-1 făcuse 
lui David, 1-a auzit pe acesta strigând cu bunătate, 
respect şi smerenie: Domnul meu, rege!, a izbucnit în 
hohote de plâns şi a mărturisit: Tu eşti mai drept decât 
mine, căci mi-ai răsplătit cu bine, iar eu te-am răsplătit 

cu rău; tu astăzi ai dovedit aceasta, purtându-te cu mine 
milostiv; când Domnul m-a dat în mâinile tale, tu nu 
m-ai omorât (1 Regi 24, 18-19). 

Cine este mai fericit ca David, care a reuşit în 
câteva clipe să îmblânzească o fiară şi să înmoaie inima 
unui om însetat de sânge? Mai vrednic de mirare decât 
Moise, care a scos apă dintr-o stâncă, este David, care a 
făcut ca din ochii unui asemenea om să curgă lacrimi de 
pocăinţă. Moise a biruit firea, în vreme ce David a biruit 
voirea. Moise a lovit în stâncă cu toiagul său, iar David 
a lovit prin cuvintele sale inima lui Saul, dar nu pentru a 
o întrista, ci pentru a o curăţa şi a o înmuia. 

îl laud pe David pentru blândeţea sa, dar mai 
mult îl laud pentru că a reuşit să schimbe inima lui Saul. 
Dacă Saul era un om cuminte şi reţinut, nu era nici greu, 
nici un lucru mare să fie îmblânzit. Dar a cuminţi un om 
care ajunsese la culmea răutăţii, adică a scoate din- 
tr-odată tot veninul unui şarpe otrăvitor, aceasta este, 
îndrăznesc să spun, cea mai luminoasă izbândă a 
blândeţii sfinte şi a celei mai înalte filosofii. 

Lacrimile lui Saul au fost semn al vindecării sale 
sufleteşti, izbutite numai prin bunătatea lui David. 
Această bunătate 1-a făcut pe Saul să-şi mărturisească 
propria răutate şi să recunoască virtutea lui David. Iată ce 
a spus Saul: Cine oare, prinzând pe vrăjmaşul său, i-ar 
da drumul să meargă cu bine? Domnul să-ţi 
răsplătească cu bine pentru ceea cea ai făcut tu astăzi cu 
mine! De acum ştiu că fără îndoială vei domni şi regatul 
lui Israel va fi tare în mâna ta. Aşadar, jură-mi pe 
Domnul că nu vei stârpi pe urmaşii mei şi nu vei şterge 
numele meu din casa tatălui meu " (1 Regi 24, 20-22). 

De unde ai aflat, Saule, că David va domni în 
locul tău? Spune-mi! Tu eşti cel care are arme, ostaşi, 

bani şi putere peste atâtea cetăţi şi atâţia oameni. David 
este sărac, fără sprijin, fără acoperiş deasupra capului. 
Aşadar, de ce i-ai spus cuvinte ca acestea? „Pentru că 
am văzut cum au decurs lucrurile", ar răspunde el. 
„Acest om sărac, fără putere, fără acoperiş şi fără bani 
nu m-ar fi putut birui pe mine, care sunt puternic şi 
înarmat până în dinţi, dacă Dumnezeu nu ar fi fost cu el. 
Iar cine are pe Dumnezeu de partea sa este cel mai 
puternic dintre toţi". Cum de zici, Saule, că David te-a 
biruit, că doar nu v-aţi luptat? „M-a biruit prin 
nerăutatea şi prin superioritatea sa. Tocmai de aceea îl 
binecuvântează şi îl apără Dumnezeu". 

Vezi cât de cuviincioase sunt acum gândurile lui 
Saul? Vezi cum a deşertat toată răutatea din el şi s-a 
făcut om bun şi drept-cugetător? Desigur, gura lui Saul 
a rostit aceste cuvinte, dar ele au fost sădite în inima lui 
de David, care 1-a făcut pe rege alt om. Saul nu mai voia 
acum răul lui David. Nu îl mai interesa dacă tânărul 
iubitor de Dumnezeu avea să-i ia tronul. I-a cerut un 
singur lucru: Jură-mi pe Domnul că nu vei stârpi pe 
urmaşii mei şi nu vei şterge numele meu din casa tatălui 
meu. Iată cum regele se roagă de supusul său şi cum cel 
puternic se înclină dinaintea celui slab. Saul i-a cerut lui 
David să jure nu pentru că nu avea încredere în omenia 
lui, ci pentru că ştia că i se cuveneau multe rele pentru 
nedreptăţile pe care le făcuse alesului lui Dumnezeu. 
Astfel, şi-a lăsat duşmanul să fie protectorul copiilor săi, 
chemând ca o garanţie pentru aceasta numele lui 
Dumnezeu. 

Cum a reacţionat David? Credeţi că s-a făcut că 
nu pricepe? Sau credeţi că a râs de cel care îl implora 
acum pentru viaţa urmaşilor săi? în nici un caz. David 
i-a făgăduit deîndată lui Saul, cu toată sinceritatea, că 

cererea sa va fi împlinită. Şi cu adevărat, când a devenit 
rege, după moartea lui Saul, David i-a protejat pe 
urmaşii celui pe care 1-a urmat la tron. Iar de Mefiboşet, 
nepotul lui Saul şi fiul lui Ionatan, care era şchiop de 
amândouă picioarele, s-a îngrijit în chip deosebit. Nu 
numai că i-a dat multă avere din cea rămasă de la 
bunicul său, dar 1-a chemat să mănânce în fiecare zi la 
masa regelui. 

Saul nu a murit de moarte bună. Şi în acest caz, 
după cum vom vedea, s-a vădit măreţia sufletului lui 
David. într-o luptă dintre filisteni şi israeliţi, armata 
regelui a fost biruită, iar cei trei fii ai săi, Ionatan, 
Aminadab şi Melchişua, au fost ucişi. Saul, rănit grav de 
o săgeată, a rămas numai cu purtătorul său de arme. Ca 
să nu cadă în mâna duşmanului, i-a poruncit acestuia: 
„Trage-ţi sabia şi mă străpunge cu ea" (1 Regi 31, 4). 
Dar acela nu a îndrăznit să facă aşa ceva. Atunci, Saul s- 
a aruncat în propria sabie şi a murit. 

Astfel s-au pierdut Saul şi fiii săi. Cetăţile 
israeliţilor au fost cuprinse de spaimă la auzul unei 
asemenea veşti. Cu toţii şi-au părăsit casele şi s-au 
pornit spre munţi. în urma lor, filistenii au venit şi s-au 
aşezat în cetăţile părăsite, iar a doua zi, au tăiat capul lui 
Saul, care era mort, i-au atârnat trupul pe zidurile cetăţii 
Bet-San, iar armele sale le-au închinat la templul 
Astartei. 

David a suferit mult atât pentru moartea lui Saul, 
cât şi pentru cea a prietenului său credincios, Ionatan. 
Şi-a rupt hainele, a plâns cu lacrimi amare şi a scris o 
cântare de jale întru pomenirea lor, pe care a poruncit să 
o înveţe toţi iudeii. Iată ce spunea, printre altele, în 
această cântare: Saul şi Ionatan, cei iubiţi şi uniţi în 
viaţa lor, nici la moarte nu s-au despărţit. Fost-au mai 

iuţi decât vulturii şi mai puternici decât leii! Fiicele lui 
Israel, plângeţi pe Saul, cel ce v-a îmbrăcat în purpură 
cu podoabe şi v-a pus pe haine podoabe de aur! (2 Regi 
1,23-24). 

După ce ai auzit atâtea despre nerăutatea lui 
David, adu-ţi acum aminte de vreun duşman de-al tău 
sau de un om care te-a supărat şi spune-mi: cât timp 
trăieşte, îţi îndrepţi binefacerile asupra lui? Când va 
muri, îl vei jeli pe el? Vei suferi şi te vei chinui ca să nu 
se chinuiască acela, supunându-te astfel poruncii 
Domnului şi nădăjduind în răsplata Sa? Te îndemn şi te 
rog să faci toate acestea. Căci, cu adevărat, nimic nu 
este mai bineplăcut lui Dumnezeu, mai minunat şi mai 
înţelept decât să-ţi ierţi duşmanii. Şi nimic nu este mai 
nebunesc decât să te răzbuni pe duşmani şi să le faci 
rău. Cel care plăteşte la rău cu rău este pentru totdeauna 
mustrat de conştiinţa sa. Dimpotrivă, cel care nu se 
răzbună suferă pentru o vreme răutatea vrăşmaşului său, 
însă conştiinţa îi rămâne liniştită, avându-L pe Domnul 
alături de el. Nerăutatea îl face pe om să aibă 
îndrăzneală în rugăciune, atrăgând ajutorul lui 
Dumnezeu asupra sa în orice situaţie, ca un om care 
urmează pilda Creatorului său şi a sfinţilor. Dacă omul 
care nu nedreptăţeşte este virtuos, cel care nu se răzbună 
atunci când i se face un rău este de-a dreptul un sfânt. 
Aşa era şi David. 

Legea din vremea aceea le îngăduia oamenilor să 
răspundă la rău cu rău. Să ceri suflet pentru suflet, ochi 
pentru ochi, dinte pentru dinte, mână pentru mână, 
picior pentru picior. Cu răul pe care îl va face cineva 
aproapelui său, cu acela trebuie să i se plătească (Deut. 
19, 21). Dar aşa cum am mai spus, David a depăşit 
limitele strâmte ale legii vechi nedesăvârşite, împlinind 

înainte de vreme şi chiar profetic, aş putea spune, legea 
desăvârşită a Evangheliei, care până astăzi domneşte 
asupra noastră: Iubiţi pe vrăjmaşii voştri, binecuvântaţi 
pe cei ce vă blestemă, faceţi bine celor ce vă urăsc şi 
rugaţi-vă pentru cei ce vă vatămă şi vă prigonesc 
(Matei 5, 44). 

Ce răspuns vom da noi, care trăim pe pământ 
după venirea lui Hristos şi după ce El ne-a dat Legea 
iubirii, când nu ajungem nici măcar la virtutea drepţilor 
Vechiului Testament, chiar dacă acum Evanghelia ne 
cere mult mai mult decât atât? Scrie negru pe alb în 
Sfânta Scriptură: De nu va prisosi dreptatea voastră mai 
mult decât a cărturarilor şi a fariseilor, nu veţi intra în 
împărăţia cerurilor (Mat. 5, 20). Ne-a încredinţat de 
acest lucru însuşi Domnul, Care ne-a învăţat nerăutatea 
nu numai prin cuvinte, ci şi prin exemplul Său personal. 

Adu-ţi aminte cum, atunci când Se afla pe cruce, 
Domnul Se ruga pentru cei care îl răstigniseră: Părinte, 
iartă-le lor, că nu ştiu ce fac (Luca 23, 34). Rămân fără 
glas de uimire când mă gândesc la mulţimea iubirii de 
oameni a lui Hristos. 

Adu-ţi aminte cum S-a purtat Domnul atunci 
când a fost trădat de Iuda. Cu toate că ştia răutatea şi 
intenţiile sale necurate, nu 1-a îndepărtat până la sfârşit 
de lângă El, ci i-a arătat tot timpul dragoste părintească. 
Chiar şi în ceasul trădării, atunci când nerecunoscătorul 
ucenic L-a predat pe învăţătorul său în mâna iudeilor, 
trădându-L cu un sărut, preabunul Iisus nu a făcut 
altceva decât să Se întoarcă înspre Iuda şi să-i spună cu 
durere: Iuda, cu sărutare vinzi pe Fiul Omului? (Luca 
22, 48). Vocea aceea sfântă ar fi putut mişca şi pietrele 
din loc, ar fi putut muia şi cea mai nesimţitoare inimă, 
însă sufletul lui Iuda a rămas de piatră la acele cuvinte. 

Dacă Domnul ar fi fost mâniat - şi cu dreptate ar fi fost 
să fie mâniat -, i-ar fi strigat ucenicului Său: 
„Trădătorule! Ticălosule! Nelegiuitule ! Astfel Mă 
răsplăteşti pentru binele pe care ţi l-am făcut?" Cu toate 
acestea, chiar şi în momentele în care era prins şi legat, 
Domnului îi părea rău nu pentru răstignirea Sa, ci pentru 
pierzania ucenicului Său. El i-a spus acele cuvinte lui 
Iuda tocmai ca să-1 facă şi vină în fire şi să se pocăiască. 
L-a întrebat cu dragoste: Iuda, cu sărutare vinzi pe Fiul 
Omului? Nu a zis „pe învăţătorul tău", nici „pe Domnul 
tău", nici „pe binefăcătorul tău", ci pe Fiul Omului. Cu 
alte cuvinte, a spus: „Dai morţii pe Cel care, chiar dacă 
n-ar fi fost învăţătorul, Domnul şi binefăcătorul tău, a 
fost şi este atât de bun, încât te iubeşte şi în ceasul în 
care tu îl trădezi". 

Astfel S-a purtat Iisus cu trădătorul Său. Şi cum 
credeţi că S-a purtat cu cei care veniseră înarmaţi să-L 
prindă? Chiar dacă, fiind Dumnezeu, putea să-i distrugă 
într-o clipită, i-a lăsat să-L târască ca pe un răufăcător 
până la casa arhiereului Caiafa şi le-a spus cu linişte în 
glas numai: Ca la un tâlhar aţi ieşit, cu săbii şi cu 
toiege (Luca 22, 52). 

Să fim şi noi, fraţilor, buni şi blânzi, la fel ca 
Hristos. El însuşi ne îndeamnă: „învăţaţi-vă de la Mine, 
că sunt blând şi smerit cu inima şi veţi găsi odihnă 
sufletelor voastre (Mat. 11, 29). De asemenea, Sfântul 
Apostol Pavel ne porunceşte: Binecuvântaţi pe cei ce vă 
prigonesc, binecuvântaţi-i şi nu-i blestemaţi (Rom. 12, 
14). Nu a zis: „să nu ţineţi răul în inima voastră", sau 
„să nu vă răzbunaţi pe ei", ci a cerut mai mult; a cerut 
un fapt pozitiv, şi anume să ne rugăm pentru cei care ne 
fac rău şi să le dorim binele. A nu ţine minte răul şi a nu 
te răzbuna sunt trăsături ale oamenilor virtuoşi, dar a te 

ruga pentru cei care îţi fac rău este trăsătura îngerilor. Şi 
să nu uităm că cei care ne fac rău şi ne nedreptăţesc, 
fără să vrea, ne fac, de fapt, un bine; căci cu cât aceia ne 
întristează mai mult, cu atât mila lui Dumnezeu şi 
bunătatea Sa sunt mai aproape de noi. Iar dacă vede că 
vrem binele duşmanilor noştri şi că în loc de a-i 
blestema, ne rugăm pentru ei, atunci Dumnezeu ne 
binecuvântează şi ne iubeşte de două ori mai mult. 
Totuşi, suntem datori sa dovedim gândurile bune pe 
care le avem faţă de duşmanii noştri prin fapte. Iată de 
ce Apostolul Pavel, după ce ne spune să îi binecuvântăm 
pe vrăşmaşi, ne mai îndeamnă: Bucuraţi-vă cu cei ce se 
bucură; plângeţi cu cei ce plâng (Rom. 12, 15). Aşadar, 
pentru că se poate ca să binecuvântăm cu buzele, dar în 
inima noastră să nu avem dragoste faţă de vrăşmaşii 
noştri, Sfântul Apostol ne îndeamnă să fim părtaşi la 
bucuriile şi tristeţile lor. în felul acesta, dovedim cu 
adevărat că-i iubim. 

Celălalt mare Apostol al Domnului, şi anume 
Petru, prin caracterul său năvalnic, I-a oferit odată lui 
Hristos prilejul să vorbească despre iertarea celorlalţi, 
care este cel mai bun semn al dragostei faţă de 
aproapele nostru. Petru L-a întrebat pe Iisus: Doamne, 
de câte ori va greşi faţă de mine fratele meu şi-i voi 
ierta lui? (Mat, 18, 21). Dar până să-i răspundă Iisus, el 
s-a grăbit să-şi arate dărnicia, spunând: Oare până de 
şapte ori? (Mat, 18, 21). Legea iudaică spunea să ierţi 
de trei ori, pe când el a ridicat iertarea la de şapte ori. 
Ştia Petru bunătatea inimii lui Hristos şi voia să atragă 
bunăvoinţa Lui asupra sa înmulţind cu mult, aşa cum 
credea el, porunca de a ierta. Dar răspunsul pe care l-a 
primit l-a lăsat fără glas: Nu zic ţie până de şapte ori, ci 
până de şaptezeci de ori câte şapte (Mat, 18, 22). Prin 

aceste cuvinte simbolice, Domnul nu limitează iertarea 
la patru sute nouăzeci de ori, ci vrea să spună că suntem 
datori să iertăm ori de câte ori ni se greşeşte. 

Iată cum gândeşte omul şi cum gândeşte 
Dumnezeu. Oricât de mare ar fi nerăutatea omului, ea 
este fără însemnătate faţă de nerăutatea lui Dumnezeu. 
Şi să nu crezi că este uşoară împlinirea acestei porunci. 
Dacă te vei hotărî să suporţi nedreptatea, primele 
două-trei ori îţi va fi greu să învingi ţinerea de minte a 
răului, care se naşte spontan în orice suflet plin de 
patimi, împotriva celor care au făcut rău. Dar după 
aceea, te vei obişnui să-i ierţi pe semenii tăi. Astfel, 
atunci când vei fi nedreptăţit, nu te vei mai supăra prea 
tare şi nu vei mai cere răsplătirea răului cu rău. 
Dimpotrivă, te vei bucura şi vei îndura răul fără să 
cârteşti, la fel ca Hristos sau ca sfinţii, te vei ruga pentru 
vrăşmaşii tăi şi vei mulţumi lui Dumnezeu pentru chinul 
tău. Prin această purtare a ta lipsită de răutate, vei primi 
cinstirea şi dragostea oamenilor, dar cel mai important, 
în cer vei moşteni bunătăţile gătite de Domnul pentru 
cei care îi urmează Lui. 

Lupta pentru mântuire 

Fraţii mei, nu există oameni mai fericiţi decât cei 
care moştenesc împărăţia cerurilor. Şi nu există oameni 
mai nefericiţi decât cei care o pierd. Dacă cel care este 
surghiunit de pe pământul ţării sale are parte de 
compasiunea tuturor, iar cel care pierde moştenirea 
pământească este considerat vrednic de milă de toţi, cu 
cât mai amar ar trebui să plângem pentru cel care este 
alungat din ţara cerească, pentru cel care pierde 
bunătăţile nestricăcioase ale Raiului, pentru cel care se 
duce în gheena fără de sfârşit. Cu adevărat, nu există om 
mai vrednic de plâns decât acesta. Nu numai din cauză 
că va fi dat iadului pentru totdeauna, dar mai ales pentru 
că va fi dat iadului fiindcă aşa a voit el. Omul păcătos 
merge de bunăvoie pe drumul păcatului, iar 
necredinciosul se desparte de bunăvoie de Dumnezeu şi 
îl urmează pe diavol fără să fie silit de nimeni. Vai de 
cei care au soarta unui asemenea om! Este sau nu este 
acesta vrednic de plâns? Şi Domnul nostru Iisus Hristos 
a plâns pentru Ierusalimul care era acoperit de 
necredinţă (Luca 13, 31-35). 

Din nenorocire, astăzi necredinţa este stăpână 
pretutindeni, fiind mai mare decât pe vremea lui Iisus în 
Ierusalim. 

Cu toţii suntem vrednici de plâns, pentru că am 
căzut din fericire, din bucurie, din slavă, din strălucire, 
din bunătate, sau aşa cum spune Apostolul Pavel, din 
cele ce ochiul n-a văzut şi urechea n-a auzit, şi la inima 
omului nu s-au suit, pe acestea le-a gătit Dumnezeu 

celor ce-L iubesc pe El (1 Cor. 2, 9). Cercetaţi cu atenţie 
ce spune Apostolul. El nu afirmă simplu că bunătăţile 
cereşti sunt mai mari decât cele pământeşti, ci că mintea 
omenească nu le poate cuprinde în înţelegerea ei. Şi cu 
adevărat: cum ar putea încăpea în creierul mic al omului 
tainele nesfârşite ale lui Dumnezeu? 

Dumnezeu ne-a creat din nimic, ne-a aşezat în 
Paradis, ne-a învrednicit să comunicăm cu El şi ne-a 
făgăduit o viaţă fericită, cu toate că noi nu l-am dat 
nimic în schimb. Aşadar, ce nu va dărui celor care cu 
bună ştiinţă se nevoiesc şi se jertfesc la tot pasul pentru 
numele Său? L-a dat la moarte pe singurul Său Fiu 
pentru mântuirea noastră, chiar dacă noi eram vrăşmaşii 
Săi. Atunci ce nu va face pentru noi dacă îi vom fi 
prieteni? Dar în mod straniu, în vreme ce El caută în 
orice chip să ne câştige prietenia, noi nu ne îngrijim cu 
râvnă să o dobândim. în vreme ce El ne cheamă să 
moştenim bunătăţile Sale, noi suntem leneşi şi 
indiferenţi. 

Să răspundem, fraţii mei, la chemarea lui 
Dumnezeu, ca să ne bucurăm de roadele iubirii Sale. în 
ce fel? El însuşi ne spune: Voi sunteţi prietenii Mei, 
dacă faceţi ceea ce vă poruncesc (Ioan 15, 14). O, 
Doamne! Pe noi, neînsemnaţii, neputincioşii şi păcătoşii 
ne numeşti prietenii Tăi? Tu, Care eşti mare, 
atotputernic şi Dumnezeu fără de păcat, Creatorul şi 
Domnul universului? Ce nu se cade, deci, să facem şi să 
îndurăm pentru Dumnezeu, dacă de multe ori, pentru 
prietenia omenească, ne punem viaţa în primejdie? 

Şi cu toate acestea, nimic nu vrem să suferim 
pentru Dumnezeu, nu ne luptăm deloc şi nici o poruncă 
a lui Hristos nu punem în lucrare. Cu adevărat, trebuie 
să plângem şi să jelim pentru starea în care am ajuns. 

Ne-am lipsit de bunăvoie de nădejdea mântuirii. 
Dumnezeu ne-a chemat la cer, dar noi rămânem în iad. 
Ne-am arătat nevrednici de cinstirea pe care ne-a fă- 
cut-o. După toate binefacerile pe care le-am primit de la 
El, suntem nemulţumitori şi fără minte. L-am lăsat pe 
diavol să ne despoaie de toate bunătăţile cereşti. Şi 
astfel, noi, care ne-am învrednicit să fim copii, fraţi şi 
moştenitori ai lui Dumnezeu, nu ne deosebim cu nimic 
de vrăşmaşii Săi, care îşi bat joc de măreţia Sa şi îi 
nesocotesc legile. Vai mie, strig împreună cu proorocul 
Miheia. Om cucernic nu mai este în ţară şi nici un om 
drept pe pământ (Mih. 7, 1-2). 

Ştiu că mulţi vor socoti cuvintele mele exagerate. 
Alţii poate că vor râde. Atât de nebuni suntem, încât 
râdem de ceea ce ar trebui să plângem. Mânia lui 
Dumnezeu se descoperă din cer peste toată fărădelegea 
şi peste toată nedreptatea oamenilor care ţin 
nedreptatea drept adevăr (Romani 1, 18). Dumnezeu 
strălucit va veni, Dumnezeul nostru, şi nu va tăcea. Foc 
înaintea Lui va arde şi împrejurul Lui vifor mare 
(Ps. 49, 3-4). Foc înaintea Lui va merge şi va arde 
împrejur pe vrăjmaşii Lui (Ps. 96, 3). 

Nimeni nu dă importanţă acestor proorocii din 
Scripturi. Cuvintele înfricoşătoare ale proorocilor sunt 
socotite a fi poveşti. Cum credeţi că ne vom mântui? 
Cum vom scăpa de dreapta osândă? Am ajuns de râsul 
şi de batjocora necredincioşilor, a idolatrilor şi a 
demonilor. Diavolul se mândreşte şi se bucură. îngerii 
noştri păzitori sunt ruşinaţi şi mâhniţi. Preoţii care ne 
cheamă zadarnic, în fiecare zi, la pocăinţă sunt 
dezamăgiţi de indiferenţa noastră şi ajung să strige, ca 
proorocii lui Israel, lucrurilor fără viaţă, care cu toate că 
nu au suflet, se supun fără greş legilor firii: Ascultă, 

cerule, şi ia aminte, pământule, că Domnul grăieşte: 
„Hrănit-am feciori şi i-am crescut, dar ei s-au răzvrătit 
împotriva Mea " (Isaia 1,2). 

Aceste cuvinte sunt despre noi. Noi ne-am 
răzvrătit împotriva Creatorului şi Binefăcătorului nostru. 
Noi ne-am făcut mai fără suflet decât lucrurile 
neînsufleţite, încălcând legile fireşti şi sfinte. Este, dar, 
vremea să ne pocăim! Este vremea să ne venim în fire. 
Cei sănătoşi să-i ajute pe cei bolnavi. Cei care sunt în 
picioare, să le întindă mâna celor căzuţi. Cei care păşesc 
cu stăruinţă pe drumul mântuirii să-i tragă şi pe cei care 
rătăcesc prin prăpăstii şi prin locuri de pierzanie. Să nu 
ne pese numai de noi, ci şi de fraţii noştri. Cu toţii ne 
îngrijim să sporim câştigul nostru şi nimeni nu se 
gândeşte să-i ajute pe cei care sunt în nevoie. Cu toţii 
întindem mâna să luăm, şi nimeni ca să dea. Cu toţii ne 
gândim cum să prelungim viaţa noastră pământească, 
dar nimeni nu se gândeşte să-şi mântuiască sufletul. Cu 
toţii ne temem de nefericirea de pe pământ, dar nimeni 
nu tremură gândindu-se la chinurile iadului. Nespusă 
este durerea sufletului meu pentru nepăsarea noastră. O, 
cine va da capului meu apă şi ochilor mei izvoare de 
lacrimi, ca să plâng ziua şi noaptea pe cei loviţi ai fiicei 
poporului meu? (Ier. 9, 1). 

Poate că unii dintre voi vor spune cu 
nemulţumire: „Ăsta vorbeşte numai despre lacrimi şi 
suferinţă; pe toate le vede negre şi murdare". Nu aş vrea 
una ca asta, credeţi-mă. Aş vrea să simt numai bucurie 
şi desfătare şi să pot aduce numai cuvinte de laudă. Dar 
nu este vremea cuvintelor frumoase. Cum să nu plâng, 
dacă suntem vrednici de plâns? Cum să nu jelesc, dacă 
faptele noastre sunt înfricoşătoare? Va supără plânsul 
meu? Dar de ce nu vă supără păcatele voastre? 

Cuvintele mele sunt dureroase? Dar dureroasă nu este şi 
viaţa voastră lipsită de Dumnezeu? Dacă vreţi să nu 
plâng, nu vă mai îndreptaţi spre iad. Dacă vreţi să nu 
jelesc, nu vă mai distrugeţi sufleteşte. Dar văzând cum 
vă pierdeţi, nu pot să nu jelesc. Sunt părintele vostru 
duhovnicesc, care vă iubeşte. Iată ce spune Pavel: O, 
copiii mei, pentru care sufăr iarăşi durerile naşterii, 
până ce Hristos va lua chip în voi! (Gal. 4, 19). Nici o 
femeie aflată în durerile naşterii nu strigă cuvinte mai 
pline de durere ca ale Apostolului. 

O, dacă aţi putea înţelege durerea mea, dacă aţi 
vedea focul care-mi arde inima, v-aţi da seama că sufăr 
mai mult decât femeia proaspăt căsătorită, care îşi 
pierde bărbatul, şi decât tatăl care îşi pierde fiul. Sufăr 
pentru că nu sporiţi duhovniceşte. Sufăr pentru că viaţa 
voastră este plină de minciună şi răutate, de neînţelegeri 
şi de ură, de nedreptăţi şi furturi, de preacurvie şi 
desfrânare, de răutăţi şi de omoruri. Sufăr pentru că şi 
cei care nu fac asemenea păcate îşi judecă în fiecare zi 
aproapele şi îl vorbesc de rău. Cred despre ei înşişi că 
sunt creştini, dar nu se îngrijesc să fie bine-plăcuţi lui 
Hristos şi nu fac nimic să-şi tămăduiască sufletul de 
patimi. Se preocupă de alţii, pe care îi osândesc ca nişte 
judecători neînduplecaţi. „Cutare este nevrednic de 
preoţie", zic ei. „Acesta nu se poartă cuviincios". 
„Cutare este prefăcut". „Acela este hoţ". „Celălalt îşi 
urmăreşte interesul". în loc să ne pară rău şi să ne 
pocăim pentru propriile noastre păcate, îi judecăm pe 
semenii noştri. Şi chiar dacă nu am face păcate şi am 
avea toate virtuţile şi dacă am fi mai presus de toţi 
oamenii, tot nu am avea dreptul să judecăm pe nimeni. 
Sfântul Apostol Pavel întreabă în prima Epistolă a sa 
către Corinteni: Cine te deosebeşte pe tine? Şi ce ai, pe 

care să nu-l fi primit? Iar dacă l-ai primit, de ce te 
făleşti, ca şi cum nu l-ai fi primit? (1 Cor. 4, 7). Cu atât 
mai mult, de vreme ce săvârşim păcate în fiecare zi şi în 
orice chip, nu avem dreptul să scoatem din gura noastră 
nici un cuvânt rău la adresa fratelui nostru. Iată ce mai 
spune înţeleptul Pavel: Pentru aceea, oricine ai fi, o, 
omule, care judeci, eşti fără cuvânt de răspuns, căci, în 
ceea ce judeci pe altul, pe tine însuţi te osândeşti, căci 
acelaşi lucruri faci şi tu care judeci. Şi noi ştim că 
judecata lui Dumnezeu este după adevăr, faţă de cei ce 
fac unele ca acestea. Şi socoteşti tu, oare, omule, care 
judeci pe cei ce fac unele ca acestea, dar le faci şi tu, că 
tu vei scăpa de judecata lui Dumnezeu? (Rom. 2, 1-3). 

Ai atâtea neajunsuri sufleteşti. Atunci de ce te 
ocupi cu neajunsurile fratelui tău? De ce vezi paiul din 
ochiul fratelui tău, şi bârna din ochiul tău nu o iei în 
seamă? Sau cum vei zice fratelui tău: Lasă să scot paiul 
din ochiul tău şi iată bârna este în ochiul meu? 
Făţarnice, scoate întâi bârna din ochiul tău şi atunci vei 
vedea să scoţi paiul din ochiul fratelui tău (Matei 7, 3-5). 

înainte să spui: „Cutare este viclean şi înşelător", 
vezi cum eşti tu însuţi. Gândeşte-te la patimile tale. 
Astfel, te vei căi pentru ceea ce voiai să spui despre 
fratele tău. Dacă cineva ar vrea să cântărească vorbele 
noastre de fiecare zi, pornind de la blândeţea lor, între 
vorbe goale de zece mii de talanţi, cu greu ar găsi o 
frază duhovnicească de o sută de dinari, ca să folosesc 
banii din parabola evanghelică a slugii celei rele. Vă 
aduceţi aminte ce a făcut sluga aceea? L-a rugat pe 
domnul său, căruia îi datora zece mii de talanţi - o sumă 
foarte mare - să îl păsuiască până anul următor, ca să-i 
dea înapoi banii. Dar stăpânului i s-a făcut milă de el şi 
l-a iertat de toată datoria. Puţin mai târziu, sluga aceea 

s-a purtat neomeneşte cu o altă slugă care îi datora o 
sută de dinari - o sumă foarte mică. L-a prins pe acela 
de gât şi i-a strigat: Plăteşte-mi ce eşti dator. Atunci, 
datornicul său i-a căzut la picioare şi l-a rugat: 
îngăduieşte-mă şi îţi voi plăti. Dar sluga aceea fără 
inimă nu l-a iertat, ci l-a băgat în închisoare, până când 
avea să-i dea înapoi cei o sută de dinari. Când a aflat 
stăpânul său, l-a chemat la el şi i-a spus: Slugă vicleană, 
toată datoria aceea ţi-am iertat-o, fiindcă m-ai rugat. 
Nu se cădea, oare, ca şi tu să ai milă de cel împreună 
slugă cu tine, precum şi eu am avut milă de tine? (Mat. 
18, 23-34). Şi mâniat, l-a pedepsit pe el cu asprime. 

Aşa ne va pedepsi şi pe noi Tatăl ceresc, dacă va 
vrea să ne judece după dreptate. De aceea, să fim miloşi 
faţă de semenii noştri, să nu-i judecăm pe cei care 
păcătuiesc şi să-i iertăm pe cei care ne greşesc. Relele 
pe care ceilalţi le îndreaptă asupra noastră fac o sută de 
dinari, pe când păcatele pe care le săvârşim noi 
dinaintea lui Dumnezeu fac zece mii de talanţi. 

Ştim, cu siguranţă, că gravitatea păcatelor 
noastre depinde de valoarea persoanelor împotriva 
cărora le săvârşim. Ce înseamnă aceasta? Cel care înjură 
un om simplu, păcătuieşte, dar nu atât cât păcătuieşte 
cel care înjură un om cu funcţie mare în stat. Cel care 
înjură un om cu funcţie mare în stat nu păcătuieşte atât 
de mult cât cel care îl înjură pe omul care se află în 
fruntea ţării. Fapta este aceeaşi în toate cazurile, dar 
nedreptatea este mai mică sau mai mare, după persoana 
împotriva căreia este săvârşită. Aşadar, dacă cel care îl 
înjură stăpânitorul pământesc, muritor, este pedepsit, 
câtă pedeapsă se cuvine celui care îl înjură pe împăratul 
ceresc? 

Aşadar, păcatul îndreptat împotriva oamenilor nu 
este la fel de mare ca acelaşi păcat îndreptat împotriva 
lui Dumnezeu. Cu cât este Dumnezeu mai presus faţă de 
oameni, cu atât mai mare este şi păcatul pe care îl 
săvârşim împotriva lui Dumnezeu. Şi cu toate acestea, 
ne temem, respectăm şi ne este ruşine mai mult de 
oameni decât de Dumnezeu. îţi voi demonstra acest 
lucru prin exemple. 

Cel care se hotărăşte să săvârşească păcatul 
preacurviei, cu toate că ştie că este văzut de Dumnezeu, 
îl dispreţuieşte pe Creatorul său. Dar dacă ştie că îl vede 
un om, nu mai săvârşeşte păcatul. La fel şi hoţul - el ştie 
că răpind lucruri ce sunt ale altuia, este văzut de 
Dumnezeu. Cu toate acestea, nu îi pasă. Face însă tot ce 
poate ca fapta sa să nu fie văzută de oameni. La fel face 
şi cel care vorbeşte de rău, ucigaşul sau orice alt om fără 
de lege. Vedeţi că îi cinstim mai mult pe oameni decât 
pe Dumnezeu? Vedeţi că ne temem mai mult de oameni 
decât de Dumnezeu? Vedeţi că ne e ruşine mai mult de 
oameni decât de Dumnezeu? 

Vă spun des toate aceste lucruri. Şi ştiu că vă 
oboseşte faptul că le tot repet. „Iar cu din astea?", 
spuneţi voi pe la spate. Iar vin cu din astea, pentru că nu 
încetaţi să păcătuiţi. Obosiţi să-mi tot ascultaţi 
îndemnurile, dar nu obosiţi să spuneţi toate răutăţile. 
Cuvintele mele vă amărăsc, dar nu vă pasă că îl amărâţi 
pe Dumnezeu cu faptele voastre. 

Bine ar fi să fie minciuni spusele mele. Aş vrea 
din toată inima ca în ziua Judecăţii să se dovedească că 
v-am mustrat pe nedrept. Aş vrea mai degrabă să mă 
osândească pe mine Domnul ca vorbitor de rău, decât să 
vă osândească pe voi pentru faptele voastre. De aceea 
tot timpul vă îndemn şi vă rog să vă pocăiţi şi să vă 

luptaţi pentru mântuirea voastră. Să aveţi dragoste şi 
bunătate în suflete. Să-i iertaţi pe cei care vă fac rău sau 
vă vorbesc de rău. Să-i ajutaţi pe cei care au nevoie. Să 
fiţi smeriţi. Să vă curăţaţi des de murdăria păcatelor, 
prin spovedanie. în felul acesta, vă veţi mântui sufletele, 
în felul acesta veţi câştiga împărăţia cerurilor, cu harul 
Domnului Care s-a arătat tuturor oamenilor, 
învăţându-ne pe noi să lepădăm fărădelegea şi poftele 
lumeşti şi, în veacul de acum, să trăim cu înţelepciune, 
cu dreptate şi cu cucernicie; şi să aşteptăm fericita 
nădejde şi arătarea slavei marelui Dumnezeu şi 
Mântuitorului nostru Hristos Iisus (Tit 2, 11-13). 

Cele două căi 

Nimeni să nu se supere atunci când vede că cei 
răi şi nedrepţi sunt fericiţi în această viaţă, pentru că 
răsplata bunătăţii şi a răutăţii nu se face aici, pe pământ. 
Dacă uneori Dumnezeu ne pedepseşte după faptele 
noastre, plata aceasta nu este întreagă, ci o pregustare a 
ceea ce va fi în cealaltă viaţă. Iar lucrul acesta este lăsat 
de Dumnezeu pentru ca cei care nu cred în învierea 
morţilor şi în Judecata de apoi să se cuminţească măcar 
cu cele ce păţesc pe pământ. 

Vezi că vreun om rău se îmbogăţeşte? Nu-ţi 
pierde îndrăzneala! Vezi că, dimpotrivă, un om bun 
suferă? Să nu te smintească un asemenea lucru. Cei răi 
primesc şi răsplată şi pedepse, căci omul rău nu are 
numai fapte rele. Este posibil ca şi el să fi săvârşit nişte 
fapte bune. De asemenea, cel bun nu se poate să fie cu 
totul fără de păcat. Cu siguranţă a făcut şi el anumite 
rele. Cel rău primeşte bunătăţile pământeşti trecătoare 
ca răsplată pentru puţinele sale fapte bune, iar în viaţa 
viitoare, va fi pedepsit aspru pentru toată răutatea sa. Pe 
de altă parte, cel bun suferă în această viaţă pentru 
păcatele sale, iar în cealaltă, se va bucura de împărăţia 
cerurilor. 

Vrând să ne încredinţeze de acest fapt, Sfântul 
Apostol Pavel ne spune: De aceea, mulţi dintre voi sunt 
neputincioşi şi bolnavi şi mulţi au murit (1 Cor. 11, 30). 
Iată ce a scris el despre un creştin din Corint care 
păcătuia: Să daţi pe unul ca acesta satanei, spre pieirea 
trupului, ca duhul să se mântuiască în ziua Domnului 

Iisus (1 Cor. 5, 5). Dar şi în Vechiul Testament, 
proorocul Isaia spune despre Ierusalim: Daţi curaj 
Ierusalimului şi strigaţi-i că munca de rob a luat sfârşit, 
fărădelegea sa a fost ispăşită şi că a luat pedeapsă 
îndoită din mâna Domnului pentru păcatele sale (Isaia 
40, 2). Proorocul David zice: înmulţitu-s-au mai mult 
decât perii capului meu cei ce mă urăsc pe mine în 
zadar. Intăritu-s-au vrăjmaşii mei, cei ce mă prigonesc 
pe nedrept (Ps. 68, 5-6). Şi iarăşi: Vezi smerenia mea şi 
osteneala mea şi-mi iartă toate păcatele mele (Ps. 24, 
19). 

De aici înţelegem că toţi cei buni sunt pedepsiţi 
pe pământ pentru păcatele lor. De unde înţelegem, însă, 
că cei răi, care se bucură aici de toate bogăţiile, vor fi 
pedepsiţi în cealaltă viaţă? Vă amintesc pilda 
bogătaşului şi a săracului Lazăr, pe care a povestit-o 
Domnul. Era odată un om bogat, care trăia în lux, 
plăceri şi desfătări. în fiecare zi, masa sa era plină de 
bunătăţi. în acelaşi timp, un sărac, pe nume Lazăr, stătea 
la poarta bogatului plin de răni şi încerca să-şi 
amăgească foamea cu firimituri de la masa aceluia. 
Când a murit Lazăr, îngerii l-au luat lângă Avraam, 
unde sufletul său a aflat odihnă şi bucurie. însă când a 
murit cel bogat, a fost dus în iad, unde au început 
chinurile. Acesta, ridicându-şi ochii, i-a văzut în 
depărtare pe Avraam şi pe Lazăr. Atunci, a strigat cu 
jale către Avraam: Părinte Avraame, fie-ţi milă de mine 
şi trimite pe Lazăr să-şi ude vârful degetului în apă şi 
să-mi răcorească limba, căci mă chinuiesc în această 
văpaie. Dar Avraam i-a răspuns: Fiule, adu-ţi aminte că 
ai primit cele bune ale tale în viaţa ta, şi Lazăr, 
asemenea, pe cele rele; iar acum aici el se mângâie, iar 
tu te chinuieşti (Luca 16, 24-25). 

De aceea, să nu ne pară rău atunci când vedem că 
cei răi sunt fericiţi în viaţa aceasta, ci să ne bucurăm 
atunci când noi suferim. Pentru că suferinţele şi 
încercările sunt răscumpărarea păcatelor pe care le-am 
săvârşit. Iar dacă ne răscumpărăm păcatele aici, pe 
pământ, dincolo vom avea parte de mântuire. De aceea 
spune Apostolul Pavel: Necazul nostru de acum, uşor şi 
trecător, ne aduce nouă, mai presus de orice măsură, 
slavă veşnică covârşitoare (2 Cor. 4, 17). De altfel, noi, 
creştinii, nu trebuie să cerem binele. Hristos le-a spus 
ucenicilor Săi că vor avea încercări: în lume necazuri 
veţi avea (Ioan 16, 33). Dacă M-au prigonit pe Mine, şi 
pe voi vă vor prigoni (Ioan 15, 20). Şi Apostolul ne 
încredinţează fără putinţă de tăgadă: Toţi care voiesc să 
trăiască cucernic în Hristos Iisus vor fi prigoniţi 
(2 Tim. 3, 12). 

Nici un sportiv adevărat, atunci când se află pe 
stadion, nu cere odihnă, linişte, mâncăruri sau băuturi. 
Altfel, ar fi nu numai un sportiv prost, dar şi nebun. 
Atunci când concurează, îşi adună forţele, îndură praful, 
căldura, transpiraţia, chinul şi, câteodată, chiar şi 
durerea. Apostolul Pavel se compară pe sine, ca şi pe 
orice creştin care duce în mod conştient lupta pentru 
mântuire, cu un boxer. Aşa mă lupt, nu ca lovind în aer, 
ci îmi chinuiesc trupul meu şi îl supun robiei; ca nu 
cumva, altora propovăduind, eu însumi să mă fac 
netrebnic (1 Cor. 9, 6-27). Dacă vrem să înţelegem 
odată că în viaţa noastră vom avea de întâmpinat 
probleme şi greutăţi, boli şi infirmităţi, lipsuri şi 
nedreptăţi, suferinţe şi chinuri, atunci niciodată nu vom 
fi luaţi prin surprindere şi nu ne vom mâhni, aşa cum nu 
se supără nici boxerul atunci când se află în ring. 



333 



Va veni şi vremea odihnei. Acum este, însă, 
vremea încercărilor, a ispitelor, a supărărilor, ca prin ele 
să dobândim nădejdea mântuirii, aşa cum ne spun Sfinţii 
Apostoli Iacov şi Pavel: Mare bucurie să socotiţi, fraţii 
mei, când cădeţi în felurite ispite, ştiind că încercarea 
credinţei voastre lucrează răbdarea; iar răbdarea să-şi 
aibă lucrul ei desăvârşit, ca să fiţi desăvârşiţi şi întregi, 
nelipsiţi fiind de nimic (Iac. 1, 2-4). Şi nu numai atât, ci 
ne lăudăm şi în suferinţe, bine ştiind că suferinţa aduce 
răbdare, şi răbdarea încercare, şi încercarea nădejde 
(Rom. 5, 3-4). Există, desigur, încercări mari şi încercări 
abia simţite, supărări grele şi supărări uşoare, ispite mari 
şi ispite mici. Să ştim, însă, că Dumnezeu nu îngăduie 
niciodată să fim ispitiţi peste puterile noastre. Iată ce 
scrie către Corinteni Apostolul Pavel: Nu v-a cuprins 
ispită care să fi fost peste puterea omenească. Dar 
credincios este Dumnezeu; El nu va îngădui ca să fiţi 
ispitiţi mai mult decât puteţi, ci odată cu ispita va aduce 
şi scăparea din ea, ca să puteţi răbda (1 Cor. 10, 13). 

Ceea ce trebuie să facem noi este să-L rugăm pe 
Dumnezeu să alunge ispita de la noi, aşa cum ne-a 
învăţat El însuşi în Rugăciunea domnească: Şi nu ne 
duce pe noi în ispită... (Mat. 6, 13). Dar dacă, prin 
îngăduinţa lui Dumnezeu, suntem încercaţi de ispite, să 
luptăm cu ele cu bărbăţie. Mai întâi, trebuie să nu ne 
supunem primejdiilor - aşa cum fac oamenii înţelepţi; 
apoi trebuie să răbdăm nenorocirile cu mult curaj - aşa 
cum fac oamenii viteji şi înţelepţi. Aşadar, nu trebuie 
nici să ne avântăm, nici să dăm înapoi. Atunci când 
situaţia o cere, adică fie sufletul nostru este în primejdie 
din pricina păcatului, fie Biserica, din pricina ereziilor, 
suntem datori să ne luptăm cu bărbăţie; însă când nu 
avem de-a face cu o asemenea situaţie, nu trebuie să ne 

punem în primejdie degeaba. Un asemenea război ar 
avea drept unic motiv ambiţia şi, ca scop, slăvirea 
noastră deşartă. 

Vă spun toate acestea pentru că voiesc să ţineţi 
poruncile lui Hristos. El însuşi ne porunceşte, pe de o 
parte, să cerem în rugăciunea noastră îndepărtarea 
ispitelor de la noi, aşa cum am spus deja, iar pe de altă 
parte, ne spune să-L urmăm, luând pe umerii noştri 
crucea încercărilor: Oricine voieşte să vină după Mine 
să se lepede de sine, să-şi ia crucea şi să-Mi urmeze 
Mie (Marcu 8, 34). Se poate ca aceste două porunci ale 
lui Hristos să se bată cap în cap? Dimpotrivă, ele merg 
mână în mână. Noi trebuie să fim mereu gata de război, 
să veghem în permanenţă şi să fim cu băgare de seamă, 
ca nişte buni soldaţi. Trebuie, însă, să nu provocăm 
războaie, căci altfel, nu vom fi ca nişte buni soldaţi, ci 
ca nişte răzvrătiţi. 

în zilele noastre, creştinismul nu mai este 
prigonit de împăraţi idolatri sau de oameni necredincioşi 
şi mă rog să nu mai fie niciodată. Se poartă, însă, un 
război duhovnicesc între credincioşi şi demoni. Lupta 
noastră nu este împotriva trupului şi a sângelui, ci 
împotriva începătorilor, împotriva stăpânilor, împotriva 
stăpânitorilor întunericului acestui veac, împotriva 
duhurilor răutăţii, care sunt în văzduh (Efes. 6, 12). 
Războiul acesta este neîntrerupt şi deosebit, deoarece 
este purtat împotriva patimilor şi a poftelor - dorinţa de 
plăceri, mânia, invidia, răutatea şi orice altă formă de 
patimă; de aceea, pentru a duce acest război, avem 
nevoie de anumite arme. Iată ce spune Apostolul în 
continuare: Staţi deci tari, având mijlocul vostru încins 
cu adevărul şi îmbrăcându-vă cu platoşa dreptăţii, şi 
încălţaţi picioarele voastre, gata fiind pentru 

Evanghelia păcii. în toate luaţi pavăza credinţei, cu 
care veţi putea să stingeţi toate săgeţile cele arzătoare 
ale vicleanului. Luaţi şi coiful mântuirii şi sabia 
Duhului, care este cuvântul lui Dumnezeu (Ef 6, 4-17). 
Iată care sunt armele duhovniceşti ale creştinului, cu 
care el poate să se lupte cu demonii, să biruiască 
patimile, să dobândească virtuţile şi, astfel, să intre 
biruitor în împărăţia cerurilor. 

Să ţintim şi noi, fraţilor, să ajungem în această 
împărăţie, jertfind totul de dragul ei, chiar şi viaţa 
noastră, dacă este nevoie. Să îndepărtăm păcatul de la 
noi pentru dobândirea acestei împărăţii. Păcatul este 
întuneric, putreziciune, moarte. Când ne învăluie, nu 
mai vedem dinaintea noastră. Astfel, deşi păşim pe un 
drum larg, care este drumul egoismului şi al desfătărilor, 
în cele din urmă ne prăbuşim în prăpastia pierzaniei. 
Dimpotrivă, virtutea este lumină şi viaţă. Atunci când o 
dobândim, ea ne conduce paşii fără greş. Şi cu toate că 
păşim pe un drum strâmt şi anevoios, adică pe drumul 
smereniei şi al lipsurilor, în cele din urmă ajungem în 
raiul desfătării veşnice. 

Fiecare suflet merge pe unul din aceste două 
drumuri. Noi să mergem pe cel de-al doilea, care este 
greu, dar mântuitor. în Predica de le Munte, Domnul 
spune: Intraţi prin poarta cea strâmtă, că largă este 
poarta şi lată este calea care duce la pieire şi mulţi sunt 
cei care o află. Şi strâmtă este poarta şi îngustă este 
calea care duce la viaţă şi puţini sunt care o află (Matei 
7, 13-14). Nimeni nu va ajunge la împărăţia cerurilor cu 
uşurinţă. Nimeni nu va moşteni bunătăţile cereşti prin 
desfătări. Nimeni nu va câştiga raiul prin plăceri trupeşti 
sau dacă se lasă copleşit de patimi şi de grijile de fiecare 
zi. 

Aşadar, atunci când vezi vreun om că trăieşte 
fără griji, în lux şi în desfătări, nu îl invidia. Dimpotrivă, 
să-ţi pară rău de el, pentru că este pe drumul care duce 
spre pierzanie. Şi ce câştigă dacă, urmând un drum uşor, 
ajunge până la urmă la moarte şi la întristare? Ce pierzi 
tu, care urmezi celălalt drum, care oricât de greu ar fi, te 
duce spre viaţă şi bucurie? Spune-mi, dacă ai vedea un 
om care merge pe cărări strâmte şi greu de străbătut, 
îndreptându-se spre palat, ca să fie cinstit de către rege, 
şi un altul care merge pe drumul principal al oraşului, 
îndreptându-se spre locul unde va fi ucis de către 
oamenii regelui, pe cine ai ferici? Fără îndoială că pe 
primul. De cel de-al doilea ţi-ar părea rău, chiar dacă 
merge pe drum uşor de străbătut. La fel şi acum, să nu-i 
fericim pe cei care se bucură de plăceri materiale, ci pe 
cei care se feresc de ele. Aceştia se îndreaptă spre rai, pe 
când ceilalţi, merg spre iad. 

Ştiu că mulţi dintre aceştia din urmă râd de 
cuvintele mele. Dar eu mai ales pentru aceştia plâng. 
Plâng deoarece ei râd, cu toate că ar trebui să plângă. 
Plâng şi le spun împreună cu Sfântul Apostol Iacov: 
Pătrundeţi-vă de durere. Intristaţi-vă şi vă jeliţi. Râsul 
întoarcă-se în plâns şi bucuria voastră în întristare 
(Iacov 4, 9). Nu îl lăsaţi pe diavol să vă înşele. Veniţi-vă 
în simţiri, vedeţi care este adevărul, urâţi păcatul, doriţi- 
vă viaţa veşnică. Hristos va veni a doua oară, morţii vor 
învia cu adevărat şi toţi oamenii vor fi judecaţi. Domnul 
va veni dintr-odată, pe norii cerului, cu putere şi cu 
strălucire multă, ca să-i despartă pe cei drepţi de cei 
păcătoşi. Pe primii îi va lua cu El în împărăţia Sa 
veşnică, unde fericirea şi bucuria sunt mai presus de 
înţelegerea noastră de acum, iar pe ceilalţi îi va trimite 

în iadul veşnic, unde vor afla viermele neadormit, focul 
nestins, întunericul gros şi scrâşnirea dinţilor. 

Nu voi înceta să vă spun aceste lucruri, chiar de 
ele nu vă vor plăcea. Dacă proorocii nu încetau să strige 
chiar şi când oamenii aruncau cu pietre în ei, cu atât mai 
mult am eu datoria să nu iau în seamă nemulţumirea 
voastră şi să vă spun adevărul, ca să nu fiu pedepsit de 
Dumnezeu ca înşelător. Să dea bunul Dumnezeu să luaţi 
în sfârşit vorbele acestea ale mele în serios şi să mergeţi 
pe drumul dreptăţii, al iubirii şi al evlaviei - drumul 
binecuvântat al Domnului, care vă va duce spre noul, 
cerescul şi sfântul Ierusalim, la luminata cetate 
cugetătoare a lui Dumnezeu. 

Deznădejdea şi nepăsarea 

în viaţa creştinului, deznădejdea şi nepăsarea 
sunt distrugătoare. Pe cel care a căzut în păcat, 
deznădejdea nu-1 lasă să se ridice, iar pe cel care este în 
picioare, nepăsarea îl face să cadă. Deznădejdea îl 
lipseşte pe om de bunătăţile pe care le-a dobândit, iar 
nepăsarea nu-1 lasă să scape de relele care îl apasă. 
Nepăsarea îl coboară din ceruri, pe când deznădejdea îl 
coboară de tot în prăpastia răutăţii. Iată cât de mare este 
puterea celor două patimi. 

Diavolul a fost la început un înger bun; dar 
pentru că s-a purtat cu nepăsare, a fost stăpânit de 
deznădejde şi a căzut într-o asemenea răutate, încât nu 
se mai poate ridica din ea. Faptul că el era bun la 
început ni-1 arată Domnul: Am văzut pe satana ca un 
fulger căzând din cer (Luca 10, 18). Asemănarea 
diavolului cu un fulger vădeşte lumina pe care o avea el 
mai înainte şi cât de mare şi puternică a fost căderea lui. 

Pavel era hulitor şi prigonitor al lui Hristos. Dar 
pentru că nu s-a lăsat cuprins de deznădejde, s-a ridicat 
din păcatul său şi a ajuns să fie egal cu îngerii. Iuda era 
apostol; dar pentru că a arătat nepăsare, s-a făcut 
trădător. Tâlharul de pe cruce, cu toate că a făcut atâtea 
răutăţi, nu a deznădăjduit şi, astfel, a intrat primul în rai. 
Fariseul, pentru că s-a mândrit, a căzut din înălţimile 
virtuţii, pe când vameşul, pentru că nu a deznădăjduit, 
s-a ridicat deasupra virtuţii fariseului. 

Vrei să-ţi arăt cum o cetate întreagă s-a mântuit? 
Oraşul ninivitenilor a aflat mântuirea pentru că nu a 

deznădăjduit. Cu toate că hotărârea lui Dumnezeu era: 
Patruzeci de zile mai sunt, şi Ninive va fi distrusă! (Iona 
3, 4), oamenii nu şi-au pierdut nădejdea şi îndrăzneala. 
Şi aceasta, cu toate că Dumnezeu nu le-a spus că se vor 
mântui dacă se pocăiesc. Să luăm şi noi exemplu de la 
aceşti oameni, şi chiar şi atunci când auzim de la 
Dumnezeu cuvinte de osândă, să nu ne pierdem 
nădejdea, ci să ne pocăim. 

Ştiind toate acestea, să nu deznădăjduim. Nici o 
armă nu este mai eficientă în mâna diavolului ca 
deznădejdea. Tocmai de aceea el nu este atât de 
mulţumit când păcătuim, ca atunci când deznădăjduim. 
Apostolul Pavel ştia bine lucrul acesta. Astfel, când un 
creştin din Corint a căzut în desfrânare, le-a scris 
corintenilor: îndeobşte se aude că la voi e desfrânare, şi 
o astfel de desfrânare cum nici între neamuri nu se 
pomeneşte (1 Cor. 5, 1). Nu a spus „cum nici între 
neamuri nu se îndrăzneşte", ci cum nici între neamuri 
nu se pomeneşte, Adică: „ceea ce neamurile nici măcar 
nu îndrăznesc să numească, voi aţi îndrăznit să faceţi". 
Şi continuă: Iar voi v-aţi semeţit, în loc mai degrabă să 
vă fi întristat (1 Cor. 5, 2). Nu a spus despre omul acela 
că este semeţ, ci lăsându-1 pe el la o parte, a vorbit cu 
cei sănătoşi, aşa cum fac doctorii, care îi lasă pe bolnavi 
şi vorbesc mai mult cu rudele lor. Şi ei erau vinovaţi 
pentru păcatul aceluia, pentru că nici nu l-au pedepsit, 
nici nu l-au certat. Apostolul arată că păcatul este al 
tuturor, pentru ca în felul acesta, rana să se vindece mai 
uşor. Este rău ca omul să păcătuiască, dar mai rău este 
să se laude cu păcatul său. Căci dacă mândria îl 
păgubeşte pe cel virtuos, lipsindu-1 de roadele virtuţilor 
sale, cu atât mai mult îl păgubeşte pe cel păcătos, care 
se laudă cu păcatul său, făcând ca vina sa să fie mai 

mare. De aceea spune Domnul: Când veţi face toate cele 
poruncite vouă, să ziceţi: „Suntem slugi netrebnice, 
pentru că am făcut ceea ce eram datori să facem " (Luca 
17, 10). Dacă cei care ţin toate poruncile lui Dumnezeu 
sunt datori să fie smeriţi, cu atât mai mult cel păcătos 
trebuie să-şi zdrobească inima, să plângă şi să se 
socotească pe sine mai prejos decât toţi. De aceea le-a 
scris Apostolul Pavel corintenilor: . . .în loc mai degrabă 
să vă fi întristat. 

„Ce zici? Altul să păcătuiască şi mie să-mi pară 
rău?" Da. Pentru că suntem legaţi unul de celălalt la fel 
ca mădularele unui trup. Ce se întâmplă cu trupul? 
Atunci când piciorul este rănit, vedem că şi capul se 
apleacă asupra piciorului. Ce are omul mai de preţ decât 
capul? Şi totuşi, la vreme de nenorocire, nu socoteşte 
valoarea sa. Aşa să faci şi tu. Ce spune Apostolul Pavel? 
Bucuraţi-vă cu cei ce se bucură; plângeţi cu cei ce 
plâng (Rom. 12, 15). De aceea le scrie corintenilor: Iar 
voi v-aţi semeţit, în loc mai degrabă să vă fi întristat, ca 
să fie scos din mijlocul vostru cel ce a săvârşit această 
faptă (1 Cor. 5, 2). Nu spune: „în loc să fi încercat", ci 
în loc să vă fi întristat, ca şi cum ar fi căzut peste cetate 
vreo boală contagioasă, voind prin acest lucru să zică: 
este nevoie de rugăciune şi de spovedanie, ca să se 
îndepărteze boala din cetate. 

Vezi cât de mult i-a înspăimântat? Pentru că 
aceştia credeau că răul se opreşte la cel care a păcătuit, 
el le-a spus: Oare nu ştiţi că puţin aluat dospeşte toată 
frămăntătura? (1 Cor. 5, 6). Ce înseamnă asta? Că dacă 
răul îşi urmează cursul, atunci el va atinge şi alte 
mădulare ale trupului. Trebuie, aşadar, să fiţi cu mare 
băgare de seamă la relele dintre voi. Să nu-mi spuneţi că 
numai unul a păcătuit, pentru că păcatul seamănă cu 

rana care a putrezit, iar putreziciunea se răspândeşte 
încet-încet la tot trupul. Atunci când o casă ia foc, toţi 
vecinii aleargă să ajute la stingerea focului, pentru ca 
văpaia să nu se răspândească şi la casele lor. Aşa le 
spune şi Apostolul Pavel corintenilor: Este foc! Să 
mergem să îl stingem înainte să se răspândească în toată 
Biserica. Iar dacă nu îţi pasă de păcat, deoarece, 
chipurile, a fost săvârşit de altcineva, nu faci bine, 
pentru că cel care a păcătuit nu este un străin. El este 
mădular al trupului Bisericii. Fii cu multă băgare de 
seamă! Dacă nu îţi pasă, va veni vremea să se 
răspândească răul şi la tine. De aceea, dacă nu te 
îngrijeşti de fratele tău, măcar îngrijeşte-te pentru tine. 
Pune stăvilar bolii, împiedică răspândirea ei. 

Acestea şi multe altele le-a spus Apostolul. Şi 
le-a poruncit ca pe păcătos să-1 dea diavolului (1 Cor. 5, 
5-7). însă acesta s-a pocăit şi s-a îndreptat. într-o altă 
Epistolă de-a sa, Apostolul Pavel le scrie creştinilor din 
Corint: Destul este pentru un astfel de om pedeapsa 
aceasta dată de către cei mai mulţi. Aşa încât voi, 
dimpotrivă, mai bine să-l iertaţi şi să-l mângâiaţi, ca să 
nu fie copleşit de prea multă întristare unul ca acesta. 
De aceea vă îndemn să întăriţi în el dragostea (2 Cor. 2, 
6-8). Dacă la început 1-a înfăţişat ca pe un duşman 
primejdios al tuturor, 1-a alungat din turmă şi 1-a tăiat 
din trup, iată cum încearcă acum să îl lege din noi la 
trup. Apostolul îi îndeamnă pe corinteni să-l primească 
înapoi cu multă dragoste, ca astfel, să se vindece rana 
alungării sale de mai înainte. 

Dar, oare, Apostolul nu 1-a dat satanei? Da, dar 
nu pentru a rămâne de-a pururi în mâinile acestuia, ci 
tocmai ca să scape din strânsoarea lui. Vezi că Pavel se 
temea de arma diavolului, care este deznădejdea? După 

ce a spus: să întăriţi în el dragostea, a adăugat: ...ca să 
nu fie copleşit de prea multă întristare unul ca acesta 
(2 Cor. 2, 7). 

Dacă oaia se află în gura lupului, să o tragem 
înapoi, înainte ca lupul să o înghită. Dacă barca este 
primejduită de furtună, să o salvăm înainte să se 
scufunde. Căci aşa cum barca se scufundă atunci când 
sunt valuri mari, la fel şi sufletul se îneacă în valurile 
tristeţii dacă nu este cineva pe aproape care să-i ofere 
ajutor. Chiar şi tristeţea mântuitoare, pe care o simţim 
pentru păcatele noastre, poate să ne distrugă dacă este 
prea mare. 

Pavel, cunoscând ce a făcut diavolul cu Iuda, s-a 
temut ca nu cumva să se întâmple şi aici acelaşi lucru. 
Iuda şi-a dat seama de păcatul său şi 1-a mărturisit: Am 
greşit vânzând sânge nevinovat (Matei 27, 4). Diavolul 
a auzit aceste cuvinte şi a înţeles că Iuda se apropie de 
drumul pocăinţei şi al mântuirii şi s-a temut. S-a gândit: 
„Domnul lui este iubitor de oameni. Când era aproape 
să fie vândut, Hristos a lăcrimat pentru el şi a încercat în 
tot felul să-1 facă să-şi schimbe gândul. D-apoi acum, că 
este gata să se pocăiască, nu îl va primi, oare, la El? 
Doar pentru acest lucru a venit să Se răstignească". Ce a 
făcut atunci diavolul? L-a tulburat şi i-a întunecat 
mintea cu tristeţe. S-a ţinut de el până ce l-a făcut să se 
spânzure şi să plece astfel din această lume înainte să 
apuce să se pocăiască. Dacă trăia, putea şi el să se 
mântuiască, la fel ca cei care L-au răstignit pe Hristos. 
Dacă pe aceia i-a mântuit, rugându-Se pe Cruce Tatălui 
ceresc pentru ei, nu există nici o îndoială că şi pe cel 
care l-a trădat, dacă se pocăia, avea să-1 primească cu 
dragoste. Dar, vai! Iuda s-a înecat în marea tristeţii şi a 

deznădejdii. Nu a făcut precum fiul risipitor din 
parabolă. Vă aduceţi aminte de el? 

Erau doi fraţi care şi-au împărţit averea 
părintească. Cel mai mare a rămas acasă, alături de tatăl 
său, iar cel mai mic a adunat totul şi a plecat într-o ţară 
îndepărtată. Acolo şi-a cheltuit întreaga avere, ducând o 
viaţă desfrânată. După ce nu i-a mai rămas nimic, a 
început să sufere de foame (Luca 15, 11-17). 

După ce nu a mai avut ce mânca, s-a gândit: 
Sculându-mă, mă voi duce la tatăl meu (Luca 15, 18). 
Tatăl său 1-a lăsat să plece de lângă el tocmai pentru a-1 
învăţa ce mare este binele de a rămâne acasă, alături de 
el. De multe ori, atunci când Dumnezeu nu ne convinge 
cu vorbele, ne lasă să ne convingem noi înşine, din 
păţaniile noastre. Aşa a făcut şi cu poporul israelit. 
Pentru că le-a transmis atâtea prin prooroci şi nu i-a 
convins, i-a lăsat să înveţe pe pielea lor. Le-a spus: 
Lepădarea ta de credinţă te va pedepsi şi răutatea ta te 
va mustra (Ier. 2, 9). Şi aşa s-a şi întâmplat. 

Aşadar, după ce fiul risipitor a învăţat pe pielea 
lui cât de rău este să-ţi laşi casa părintească, s-a întors 
înapoi. Iar tatăl său, fără răutate, 1-a primit cu braţele 
deschise. De ce? Pentru că era părinte, nu judecător. 
După aceea, a făcut petrecere mare, de bucurie că i s-a 
întors fiul. Toată casa sa era în sărbătoare. Să fie aceasta 
răsplata răutăţii? Nu a răutăţii, omule, ci a întoarcerii 
din răutate; nu a păcatului, ci a pocăinţei; nu a risipirii, 
ci a îndreptării. 

însă fiul cel mai mare s-a supărat văzând acestea. 

Atunci, tatăl său i-a spus cu blândeţe: Fiule, tu 

totdeauna eşti cu mine şi toate ale mele ale tale sunt. 

Trebuia însă să ne veselim şi să ne bucurăm, căci 

fratele tău acesta mort era şi a înviat, pierdut era şi s-a 

aflat (Luca 15, 31-32). Atunci când trebuie să salvăm un 
om pierdut, nu este timp pentru judecată, ci numai 
pentru iubire şi iertare. Nici un doctor nu refuză să-i dea 
medicamente bolnavului pentru că boala sa ar fi fost 
rezultatul vreunei greşeli pe care acesta a făcut-o. Fiul 
risipitor a fost pedepsit destul prin câte a pătimit pe 
acolo pe unde a rătăcit. Atâta vreme a fost înstrăinat şi 
s-a luptat cu foamea, cu batjocura celorlalţi şi cu 
nefericirea. De aceea zice tatăl său: mort era şi a înviat, 
pierdut era şi s-a aflat. Vrea să-i spună fiului rămas 
acasă să nu se uite la ce este acum, ci la ce a fost în 
trecut şi la faptul că este vorba de fratele său, nu de un 
om străin. S-a întors la tatăl său, care a uitat ce s-a 
întâmplat în trecut sau mai bine zis, îşi aduce aminte 
numai de lucrurile care îi trezesc în suflet dragostea şi 
îngăduinţa, aşa cum îi şede bine oricărui părinte. De 
aceea, el nu a pomenit relele săvârşite de fiul său, ci 
numai pătimirile sale. Nu i-a reproşat că a pierdut 
averea, ci 1-a mângâiat pentru suferinţele prin care a 
trecut. 

Aceeaşi dragoste a arătat păstorul faţă de oaia 
pierdută din parabola evanghelică (Luca 15, 1-7). Cu 
câtă râvnă a alergat să o caute, ca să o aducă din nou în 
turma sa! în parabola de mai înainte, fiul risipitor s-a 
întors singur acasă, pe când în cea a oii rătăcite, păstorul 
a lăsat în munţi celelalte oi şi s-a dus să caute oaia care 
se pierduse de turmă. Şi după ce a găsit-o, pentru 
aceasta s-a bucurat mai mult decât pentru celelalte. Şi 
iată cum a adus-o înapoi: nu a bătut-o, ci a luat-o cu 
dragoste pe umeri şi s-a întors cu ea la turmă. 

Ştiind că Părintele ceresc, Care este Păstorul cel 
bun, nu numai că nu ne dispreţuieşte când ne întoarcem 
la El, dar ne primeşte înapoi cu multă dragoste - cu mai 

multă dragoste decât cea pe care o arată oamenilor 
sporiţi în virtute -, ştiind nu numai că nu-i pedepseşte 
pe cei rătăciţi, dar Se duce chiar să-i caute, ca să-i aducă 
din nou în turmă şi Se bucură mai mult pentru ei decât 
pentru cei drepţi, atunci când suntem căzuţi în păcat, nu 
trebuie să deznădăjduim, după cum atunci când facem 
vreun lucru bun, nu trebuie să aveam o prea mare 
îndrăzneală. Când cădem, să ne pocăim, iar când 
săvârşim vreo faptă bună, să fim cu luare aminte, să nu 
cădem. Căci este o la fel de mare cădere când lucrăm 
virtutea şi căpătăm o prea mare îndrăzneală dinaintea lui 
Dumnezeu, ca atunci când păcătuim şi ne cuprinde 
deznădejdea. 

Pentru ca cel care lucrează virtutea să nu cadă în 
păcat, Apostolul Pavel spune: Cel căruia i se pare că 
stă neclintit să ia seama să nu cadă (1 Cor. 10, 12). De 
asemenea: îmi chinuiesc trupul meu şi îl supun robiei; 
ca nu cumva, altora propovăduind, eu însumi să mă fac 
netrebnic (1 Cor. 9, 27). Pentru a-i face să se ridice 
repede pe cei care au căzut, le-a zis corintenilor: Mă tem 
ca nu cumva, venind iarăşi, să mă umilească 
Dumnezeul meu la voi şi să plâng pe mulţi care au 
păcătuit înainte şi nu s-au pocăit de necurăţia şi de 
desfrânarea şi de necumpătarea pe care le-au făcut 
(2 Cor. 12, 21). Prin aceasta, a vrut să spună că vrednici 
de plâns nu sunt numai cei care păcătuiesc, cât mai ales 
cei care nu se pocăiesc pentru păcatele lor. Despre ei, 
proorocul Ieremia a zis: Oare cei ce cad nu se mai 
scoală, şi cei ce rătăcesc drumul nu se mai întorc? 
(Ier. 8, 4). Pe aceştia, David îi îndeamnă: O, de l-aţi 
auzi glasul care zice: „Să nu vă învârtoşaţi inimile 
voastre, ca în timpul cercetării, ca în ziua ispitirii în 
pustiu " (Ps. 94, 8-9). 

Oricât ar dura viaţa noastră, să nu deznădăjduim. 
Nădăjduind spre Domnul şi cunoscând iubirea Sa de 
oameni fără margini, să alungăm de la noi orice răutate 
şi să mergem pe calea virtuţii, să ne căim şi să ne 
îndepărtăm de toate păcatele noastre, ca să putem să 
stăm cu îndrăzneală dinaintea înfricoşătorului scaun de 
judecată al lui Hristos şi să intrăm în împărăţia cerurilor, 
cu harul lui Dumnezeu. 

Folosul postului 

Mulţi creştini, nedând o prea mare importanţă 
postului, îl ţin fără tragere de inimă sau nu îl ţin deloc. 
Şi totuşi, trebuie să primim postul cu bucurie, nu cu 
frică şi părere de rău, căci nu este înfricoşător pentru 
noi, ci pentru diavoli. în cazul demonizaţilor, mult poate 
face postul, mai ales când este însoţit de sora sa bună, 
care este rugăciunea. De aceea, Hristos a spus: Acest 
neam de demoni nu iese decât numai cu rugăciune şi cu 
post (Mat. 17,21). 

Aşadar, dat fiind faptul că postul îi alungă 
departe pe vrăşmaşii mântuirii noastre, trebuie să îl 
iubim, nu să ne temem de el. Trebuie mai degrabă să ne 
temem de mâncarea multă, mai ales atunci când este 
însoţită de beţie, pentru că ea ne supune patimilor, în 
vreme ce postul, dimpotrivă, ne scapă de patimi şi ne 
dăruieşte libertatea duhovnicească. De ce dovadă a 
binefacerilor postului mai avem nevoie, atunci când 
ştim că el luptă împotriva diavolului şi ne izbăveşte de 
robia păcatului? 

Nu numai călugării cu viaţă îngerească sunt 
însoţiţi de puterea postului, dar şi unii mireni, care 
zboară pe aripile lui până la înălţimile cugetării sfinte. 

Vă amintesc că cei doi mari prooroci ai 
Vechiului Testament, Moise şi Ilie, cu toate că aveau 
mare îndrăzneală la Dumnezeu, prin virtuţile lor, 
posteau adesea, iar postul îi apropia de Dumnezeu. 

Chiar şi cu mult înainte de ei, la începuturile 
creaţiei, atunci când Dumnezeu 1-a plăsmuit pe om, i-a 

dat deîndată porunca să postească. Dacă Adam împlinea 
această poruncă, avea să se mântuiască. Din toţi pomii 
din rai poţi să mănânci, iar din pomul cunoştinţei 
binelui şi răului să nu mănânci, căci, în ziua în care vei 
mânca din el, vei muri negreşit! (Facerea 2, 16-17). 
Aceasta nu era alta decât porunca de a posti. Dacă şi în 
Paradis era nevoie de post, cu atât mai mult este nevoie 
în afara sa. Dacă înainte ca omul să fie rănit sufleteşte, 
postul era pentru el medicament, cu atât mai mult este 
medicament acum, când sufletul său este rănit de păcat. 
Dacă înainte să înceapă războiul poftelor, era absolută 
nevoie de post, cu atât mai multă nevoie este acum, 
când suntem în război cu diavolul. Dacă Adam se 
supunea acestei porunci, nu ar mai fi auzit cuvintele: 
pământ eşti şi în pământ te vei întoarce (Facerea 3, 19). 
Pentru că Adam nu s-a supus, au urmat moartea, grijile, 
suferinţele şi o viaţă mai grea decât orice moarte. 

Vedeţi cum Dumnezeu Se supără atunci când 
postul este dispreţuit? Şi nu puteţi să vă închipuiţi cât Se 
bucură El când ţinem post. Moartea a intrat în om 
pentru că a nesocotit postul şi este scoasă din el prin 
post. Astfel s-a întâmplat şi cu ninivitenii. 

Şi a fost cuvântul Domnului către Iona, fiul lui 
Amitai, zicând: „Scoală-te şi du-te în cetatea cea mare 
a Ninivei şi propovăduieşte acolo, căci fărădelegile lor 
au ajuns până în fata Mea!" (Iona 1, 1-2). După mai 
multe peripeţii (Iona 1, 3-2, 11), Iona s-a dus la 
niniviteni şi le-a spus că cetatea lor urma să fie distrusă: 
Patruzeci de zile mai sunt, şi Ninive va fi distrusă! (Iona 
3, 4). Când au auzit aceste cuvinte, oamenii din Ninive 
nu s-au arătat dispreţuitori şi indiferenţi. Cu toţii - băr- 
baţi, femei, stăpâni, robi, copii şi bătrâni - au început să 
postească. Ba şi pe animale le-au pus să postească. Iată 

de ce am spus mai înainte că de mâncarea multă şi de 
băutură ar trebui să ne temem, nu de post: mâncarea şi 
băutura au fost aproape să distrugă cetatea, pe când 
postul a izbăvit-o. 

Proorocul Daniel a fost aruncat în groapa leilor, 
dar pentru că postise, a ieşit nevătămat, ca şi cum ar fi 
fost aruncat între oi (Dan. 6, 16-23). Dar şi cei trei 
tineri, care au postit la rândul lor, au fost aruncaţi în foc 
şi au ieşit de acolo cu trupurile luminoase şi neatinse de 
flăcări (Dan. 3, 19-27). Dacă focul a fost adevărat, 
atunci cum de nu i-a ars pe aceşti oameni? Dacă 
trupurile lor erau adevărate, cum de nu au fost 
vătămate? Cum? întreabă postul să-ţi spună. El o să te 
lămurească în legătură cu această taină, pentru că taină 
este, cu adevărat, ca trupurile să fie date fiarelor 
sălbatice sau focului şi să nu păţească nimic. Vezi ce 
luptă peste fire şi apoi ce biruinţă peste fire? Adu-ţi 
aminte mereu de puterea postului şi primeşte-1 cu 
sufletul deschis, pentru că este nebunie curată să ne 
îndepărtăm de el, atunci când şi de colţii leilor fereşte, şi 
de foc scapă, şi pe diavoli îi îndepărtează, potolind 
văpaia patimilor, liniştindu-ne gândul şi aducându-ne 
alte şi alte binefaceri. 

„Mi-e frică de post pentru că strică şi slăbeşte 
trupul", poate că spui tu. Dar să ştii că pe cât se strică 
materia omului, pe atât se înnoieşte sufletul său (vezi 2 
Cor. 4, 16). Pe de altă parte, dacă vrei să cercetezi bine 
lucrurile, vei vedea că postul are grijă de sănătatea 
trupului. Iar dacă nu crezi cuvintele mele, întreabă-i pe 
doctori, să-ţi zică ei mai bine. Aceştia spun că sănătatea 
este menţinută prin cumpătare la mâncare, pe când 
lăcomia duce la tot felul de boli, care distrug trupul. 

Aşadar, să nu ne temem să postim, căci postul ne 
scoate din multe rele. Mai văd oameni care înainte şi 
după post se îmbuibă cu hrană şi cu băutură, pierzând 
astfel folosul postului. Este ca şi cum trupul nostru abia 
şi-ar reveni dintr-o boală şi când ar da să se ridice din 
pat, cineva l-ar lovi tare cu piciorul şi l-ar îmbolnăvi şi 
mai tare. Ceva asemănător se întâmplă şi cu sufletul 
nostru atunci când înainte şi după post nu suntem 
cumpătaţi. 

Dar şi când postim, nu ajunge să ne abţinem de 
la diferite mâncăruri, ci trebuie să postim şi sufleteşte. 
Există primejdia ca ţinând posturile rânduite de 
Biserică, să nu avem nici un folos. Din ce cauză? Pentru 
că ne ţinem departe de mâncăruri, dar nu ne ţinem 
departe de păcat; nu mâncăm carne, dar mâncăm 
sufletele celor săraci; nu ne îmbătăm cu vin, dar ne 
îmbătăm cu pofte trupeşti; petrecem ziua în post, dar ne 
uităm la lucruri ruşinoase. în felul acesta, pierdem folo- 
sul postului. De aceea, postul de mâncare trebuie însoţit 
de îndepărtarea de orice păcat, de rugăciune şi de luptă 
duhovnicească. Numai astfel vei aduce jertfă bine- 
plăcută Domnului şi vei avea mult folos. 

Cuvinte de folos şi poveţe 

Multe sunt lucrurile care îi caracterizează pe 
creştini, dar mai presus de toate sunt pacea şi iubirea. 
De aceea a spus Hristos: întru aceasta vor cunoaşte toţi 
că sunteţi ucenicii Mei, dacă veţi avea dragoste unii 
faţă de alţii (Ioan 13, 35) şi Pace vă las vouă, pacea 
Mea o dau vouă (Ioan 14, 27). 



Nimic nu umple mai mult sufletul de desfătare 
decât faptul de a iubi şi de a fi iubit. 



Nimic nu arată mai bine vrednicia unui stăpân 
decât dragostea şi grija faţă de supuşii săi. Aceasta este 
trăsătura caracteristică a stăpânilor buni. Dacă stăpânul 
îl iubeşte pe supusul său, toate problemele se rezolvă şi 
peste toate domnesc liniştea şi ordinea. 



Să ne doară sufletul pentru cei care ne fac rău, 
mai mult decât ne doare pentru noi înşine; căci rana pe 
care vor să ne-o facă nouă, o primesc, de fapt, ei. Aşa 
cum cei care dau cu piciorul în cuie şi se laudă cu 
aceasta sunt vrednici de plâns, la fel şi cei care îi 

nedreptăţesc pe alţii sunt vrednici de mila noastră, 
deoarece îşi rănesc propriile lor suflete. 



Iubirea noastră trebuie să-i cuprindă pe toţi 
oamenii. Dacă pe unii îi iubim, iar pe alţii nu, niciodată 
dragostea noastră nu va fi mai presus decât a oamenilor 
necredincioşi. Creştinii nu trebuie să iubească aşa cum 
iubesc necredincioşii. 



Să facem bine celor care ne fac rău, chiar dacă 
aceştia rămân neîndreptaţi. Astfel, păcatele noastre vor 
fi iertate şi vom dobândi smerenie. Atunci când 
alungăm din sufletul nostru orice duşmănie, avem multă 
îndrăzneală în rugăciunea noastră către Domnul. 



Cuvintele noastre ortodoxe sunt ca armele care îi 
apără pe ai noştri şi îi lovesc pe eretici. Aceste cuvinte 
nu îi lovesc pentru a-i doborî, ci pentru a-i ridica după 
ce au căzut. Acesta este scopul luptei noastre: să îi 
ajutăm şi pe vrăşmaşii noştri să se mântuiască. 



Hristos spune: „Eu sunt părintele tău, Eu sunt 
fratele tău, Eu sunt mirele sufletului tău, Eu sunt 
scăparea ta, eu sunt hrana Ta, Eu sunt îmbrăcămintea ta, 
eu sunt rădăcina ta, Eu sunt sprijinul tău, Eu sunt tot 

Scopul Vechiului Testament a fost să-1 facă pe 
om din nou om, pe când scopul Noului Testament este 
să-1 facă pe om înger. Cu alte cuvinte, pentru că răutatea 
1-a făcut pe om să-şi piardă trăsăturile sale specifice, 
ajungând până la asemănarea cu animalele iraţionale şi 
cu fiarele sălbatice, legea mozaică 1-a scăpat mai întâi 
de răutate, iar legea evanghelică a harului i-a dat apoi 
virtutea îngerească. Scopul celor două Testamente este 
îndreptarea omului. 



Tu, care în fiecare zi te lupţi cu valurile mării 
acestei vieţi cuprinse de furtună şi eşti încărcat cu atâtea 
păcate, ai nevoie în permanenţă de mângâierea Sfintelor 
Scripturi. Te afli în prima linie a luptei pentru supra- 
vieţuire şi eşti rănit în permanenţă. Femeia ta te mânie, 

fiul tău te supără, angajatul tău te enervează, duşmanul 
tău îţi face necazuri, prietenul te invidiază, vecinul te 
înjură, asociatul te sapă, iar judecătorul te ameninţă. La 
acestea se adaugă multe situaţii şi împrejurări care te 
tulbură, te neliniştesc, te mâhnesc şi te întristează, 
ducându-te până în pragul deznădejdii. Săgeţile 
vrăşmaşilor văzuţi şi nevăzuţi te lovesc fără încetare de 
peste tot. De aceea ai nevoie de armele Sfintelor 
Scripturi. Te rog să le citeşti, fie că ştii, fie că nu ştii 
puterea cuvintelor lor. Dacă le citim de multe ori, cele 
ce învăţăm acolo nu se mai şterg din mintea noastră. Şi 
adesea, ce nu putem înţelege astăzi, dacă citim şi mâine, 
înţelegem imediat, pentru că bunul Dumnezeu ne 
luminează mintea în chip nevăzut. Pentru înţelegerea 
Sfintelor Scripturi nu este nevoie de înţelepciune 
omenească, ci de descoperirea Duhului Sfânt. Dacă 
cercetăm Scriptura cu atenţie şi nu în fugă, vom dobândi 
mântuirea propovăduită în ea. Căci dacă ne umplem 
sufletele de învăţăturile sale, vom afla adevărurile 
dogmatice şi vom păşi spre viaţa desăvârşită. 



Să invidiaţi virtutea oamenilor sfinţi, nerăutatea, 
îndelunga-răbdare şi înţelepciunea lor. Vieţile sfinţilor 
ne învaţă cum să ne purtăm şi ne insuflă râvnă 
duhovnicească. Aceşti oameni nu au strălucit atât prin 
minunile lor, cât prin viaţa pe care au dus-o. Viaţa lor se 
arată luminoasă dinaintea tuturor, atrăgând harul 
Duhului Sfânt. Dacă nu suntem atenţi, de multe ori 
minunile ne fac rău. 

Rugăciunile sfinţilor au o foarte mare putere 
atunci când ne pocăim şi ne facem mai buni. 



Nimeni nu poate spori în virtute dacă nu este plin 
de harul Duhului Sfânt. Dar Duhul Sfânt nu locuieşte în 
suflete căldicele. Ca să dobândim har, trebuie ca sufletul 
nostru să aibă râvnă spre orice lucrare a lui Dumnezeu. 



Viaţa noastră este plină de tulburare şi nelinişte. 
Cu toţii suntem îngrijoraţi, cu toţii suntem nemulţumiţi, 
cu toţii ne plângem, fie că suntem bogaţi sau săraci, 
stăpânitori sau oameni simpli. Dar tulburarea şi grija nu 
se datorează atât situaţiilor exterioare şi condiţiilor de 
viaţă, cât neorânduirii şi bolii noastre sufleteşti. Aşa 
cum ochiul bolnav vede întuneric şi în cea mai puternică 
lumină, la fel şi sufletul bolnav este tulburat chiar şi 
când este linişte. Să-I încredinţăm toate problemele 
noastre lui Dumnezeu şi să credem că nimic nu este al 
nostru, să rămânem indiferenţi la slava oamenilor şi să 
dorim să-I plăcem numai Domnului, şi astfel vom fi 
liniştiţi chiar şi când asupra noastră se va abate cea mai 
îngrozitoare vijelie. 



Cei care se află în afara Bisericii, slujind 
patimile şi propriile lor idei, nu pot să primească nici un 

adevăr al lui Dumnezeu care este mai presus de mintea 
omenească. 



Credinţa este sănătatea sufletului, în vreme ce 
necredinţa este cea mai rea boală. 



Cine se luptă împotriva lui Dumnezeu nu 
sfârşeşte niciodată bine. Poate că pentru multă vreme nu 
păţeşte nimic, căci milostivul Dumnezeu îi dă acestuia 
prilejul să îşi revină şi să se pocăiască. Dar dacă el nu se 
foloseşte din păsuirea lui Dumnezeu şi rămâne în 
răutatea sa, va fi pedepsit fără îndoială. Iar prin 
pedeapsa pe care o va primi, va fi pildă celorlalţi, care 
vor vedea astfel că nu este bine să lupţi împotriva lui 
Dumnezeu, pentru că nu este cu putinţă ca cineva să 
scape de atotputernica Sa mână. 



Să te fereşti de momelile ereticilor. Află că sub 
pielea de oaie se ascund lupii, care cu tine se poartă cu 
dulceaţă şi blândeţe, însă cu Domnul luptă ca nişte fiare 
turbate. Fugi departe de răutăţile lor şi rămâi credincios 
Tradiţiei Părinţilor, adică învăţăturii şi credinţei care 
izvorăsc din Sfintele Scripturi. 

Adesea, Dumnezeu îngăduie să fie prigonită 
adevărata credinţă, pe când ereziile, înşelăciunile şi 
idolatria să aibă parte de linişte. Din ce motiv? Ca să 
vezi slăbiciunea ereziilor, care cu toate că sunt lăsate 
libere, mai devreme sau mai târziu dispar, şi pe de altă 
parte, să se vădească faptul că deşi prigonită, credinţa 
adevărată sporeşte şi se întăreşte. 



Aşa cum lumina nu se preface niciodată în 
întuneric dacă rămâne lumină, aşa şi adevărul dogmelor 
credinţei noastre nu va fi ruşinat niciodată, tocmai 
pentru că dogmele nu mint, ci sunt adevărate, şi nimic 
nu este mai puternic decât adevărul. 



Cel care vrea să afle adevărul trebuie să se cureţe 
mai întâi de patimi; pentru că cel care se curăţă de 
patimi scapă de înşelare şi cunoaşte adevărul. 



Nu pune pacea şi înţelegerea mai presus de 
adevăr. 



Nu avem nici un folos din credinţa noastră 
dreaptă, dacă ducem o viaţă păcătoasă, aşa cum nu 
avem nici un folos din viaţa noastră plină de virtuţi dacă 
nu avem credinţă adevărată. 

Să nu fim sălbatici şi mânioşi cu cei care ne stau 
împotrivă, ci să vorbim cu ei cu blândeţe. Un slujitor al 
Domnului nu trebuie să se certe, ci să fie blând faţă cu 
toţi, destoinic să dea învăţătură, îngăduitor, certând cu 
blândeţe pe cei ce stau împotrivă (2 Tim. 2, 24-25). 



Chiar dacă ai duce o viaţă duhovnicească înaltă, 
nu vei avea îndrăzneală dinaintea lui Dumnezeu dacă 
vei fi indiferent faţă de fraţii tăi care merg pe calea 
pierzaniei. 



Nu este cu putinţă ca omul să se mântuiască dacă 
nu face nimic pentru mântuirea aproapelui. 



Cel care se îngrijeşte să ajute la mântuirea unui 
frate leneş şi să-1 scoată din gheara diavolului se 
asemănă, atât cât îi este cu putinţă omului, cu 
Dumnezeu. Aceasta este cea mai mare dintre virtuţi şi 
dintre izbânzi. 



Oamenii sunt chinuiţi cel mai mult de desfrânare 
şi de lăcomie. 

Tristeţea, neliniştea, mânia şi grijile multe 
întunecă mintea şi nu o lasă să gândească raţional. 



Păcatele sunt rădăcina tuturor relelor. Din cauza 
păcatelor îndurăm supărări, tulburări, ispite şi boli. 



înainte să fie săvârşit, păcatul întunecă mintea şi 
înşeală gândul. Abia după ce este săvârşit îşi arată 
adevărata faţă, pricinuind durere neîntreruptă şi 
distrugând îndrăzneala conştiinţei. 



Lipsa măsurii în privinţa poftelor noastre este 
pricina tuturor relelor. De aici izvorăsc desfrânarea, 
lăcomia, răpirea avutului altuia, uciderile, tâlhăriile şi 
toată nenorocirea sufletului. De aceea, să nu căutăm să 
avem mai mult decât ceea ce ne trebuie cu adevărat. 



începutul lenei este amânarea. De aceea, să nu 
lăsăm pe mâine îndreptarea noastră. Nu te lăuda cu ziua 
de mâine, că nu ştii la ce poate da naştere (Pilde 27, 1). 
Şi nici să spunem că o să dezrădăcinăm răul „în- 
cet-încet", pentru că acest „încet-încet" nu este 
suficient. 

Trebuie să plângem pentru că în zilele noastre 
oamenii răi s-au înmulţit, iar relele nu îi mai ruşinează 
pe cei care le săvârşesc. 



Orice lucru se face la timpul său. Ce se face în 
afara timpului potrivit nu numai că este nefolositor, dar 
poate fi şi vătămător. 



Omul este o fiinţă alcătuită din două 
componente: una duhovnicească (sufletul) şi una 
materială (trupul). De aceea, omul se înrudeşte şi cu 
cerul şi cu pământul. Prin suflet, comunicăm cu puterile 
cereşti, în vreme ce prin simţurile trupului venim în 
contact cu cele pământeşti. în felul acesta se realizează 
legătura desăvârşită între cele două zidiri. 



Lipsa de experienţă este un mare rău. Ea ne face 
să nesocotim şi cele mai mari primejdii. 



Copacul necredinţei este plantat de curiozitatea 
cea rea a gândului, este udat de orgoliu şi este îngrăşat 
de patima ambiţiei. 

Nimeni nu este mai bun şi mai frumos la suflet 
decât omul simplu. Acesta este pentru oricine un prieten 
de nădejde. 



în noi este înrădăcinată cunoaşterea a ceea ce 
trebuie să facem şi ce nu. Dumnezeu ne-a lăsat cu 
libertatea de a alege între virtute şi răutate. De aceea, de 
fiecare dată, fie suntem recompensaţi de Dumnezeu, fie 
suntem pedepsiţi, după alegerea pe care am făcut-o. 



Nimic nu-1 îndepărtează pe om mai mult de sine 
însuşi decât grijile de zi cu zi. Şi nimic nu-1 face mai 
prins de grijile de zi cu zi decât neglijarea sufletului său. 



Cine nesocoteşte poruncile lui Dumnezeu ajunge 
în timp să se nesocotească pe sine însuşi. 



Cine nu se cunoaşte pe sine însuşi este un om 
mândru. 

Cei mai mulţi oameni îi judecă pe ceilalţi pentru 
că nu s-au oprit asupra lor înşişi spre a-şi vedea propriile 
păcate. Cu toţii trecem cu vederea păcatele noastre şi ne 
ocupăm de ale altora. Dacă, dimpotrivă, ne-am cerceta 
propriile păcate, am fi mai îngăduitori cu semenii noştri 
şi i-am ierta mai lesne. 



Chiar dacă preoţii ar fi vinovaţi de cele mai grele 
păcate, tot nu ai dreptul în faţa lui Dumnezeu să-i 
judeci. 



Când o lucrare, oricât de duhovnicească ar fi ea, 
nu se face pentru Dumnezeu, îl vatămă pe cel care o 
săvârşeşte. 



Nimic nu-1 duce pe om mai aproape de trufie şi 
nu-1 îndepărtează mai mult de ceilalţi decât credinţa că 
este liber şi nu are nevoie de nimeni. Dumnezeu ne-a 
făcut în aşa fel, încât avem nevoie unul de celălalt. 
Chiar dacă eşti înţelept, tot ai nevoie de ajutorul 
semenilor tăi. Crezând că nu ai nevoie de ajutor, eşti cel 
mai nebun şi mai slab dintre toţi oamenii. Pentru că 
dacă nu ai ajutor, nu se va găsi nimeni care să te 
îndrepteze atunci când greşeşti în mod inevitabil în 
această viaţă şi, astfel, îl vei mânia pe Dumnezeu. 



■:::■ 

Să avem în casă cărţi duhovniceşti. Atunci când 
le citim, îndepărtăm de la noi lucrarea diavolului, 
suntem mângâiaţi sufleteşte şi prindem curaj ca să 
mergem pe calea virtuţii. 



Oamenii se căsătoresc din nouă motive: pentru a 
nu face păcate trupeşti şi pentru a deveni părinţi. Dar cel 
mai important dintre aceste două motive este acela de a 
nu face păcate trupeşti. 



Nunta este o mare taină. Unirea dintre bărbat şi 
femeie este închipuirea unirii dintre Hristos şi Biserică. 
De aceea, să nu te gândeşti la căsătorie în mod 
superficial şi nici să nu aştepţi zestre de la celălalt. 
Căsătoria nu este o afacere, ci o comuniune de viată. 



Rudele pricinuiesc adesea multe rele. Ele provoacă 
certuri şi distrug armonia dintre bărbat şi femeie. 



Dumnezeu a sădit în noi dorinţa trupească pentru 
naşterea de prunci. Astfel, părinţii dobândesc urmaşi, 
fără să fie, însă, cu nimic împiedicaţi să ducă o viaţă 
curată. 

în familia în care bărbatul, femeia şi copilul 
merg pe drumul virtuţii, acolo locuieşte şi Hristos. 



Atunci când bărbatul se ceartă cu femeia, familia 
lor este în aceeaşi situaţie ca un vapor aflat în mijlocul 
furtunii, când căpitanul se ceartă cu timonierul. 



Să facem o lege pentru noi, pentru soţiile noastre 
şi pentru copii: să dedicăm o zi pe săptămână în 
întregime ascultării cuvântului lui Dumnezeu şi 
cugetării asupra celor auzite. 



Mama care, din dragoste bolnăvicioasă, vrea sa- 
şi ţină copiii pentru totdeauna lângă ea, împotriva 
interesului lor, nu se poate numi mamă, ci ucigaşa 
copiilor săi. Mama bună şi iubitoare îi îndeamnă pe 
copiii ei să plece din casa părintească, atunci când 
trebuie, şi se desparte de ei cu linişte în suflet. 



Părintele iubitor care are un copil obraznic nu îl 
cicăleşte tot timpul, dar nici nu-1 lasă cu totul 
nepedepsit. însă îl pedepseşte cu măsură, ca să nu-1 
stârnească şi mai tare. 

Atunci când sufletul este stăpânit de dorinţa 
trupească, îi scade discernământul. De aceea, nu vede ce 
se află dinaintea sa, fie prăpastie, fie iad, fie primejdie, 
fiind robit de păcat. 



Ştiu că lupta pentru curăţie sufletească este 
foarte grea. Pentru a ne învinge poftele trupeşti, este 
nevoie de multă bărbăţie şi de hotărâre. Dar un 
asemenea lucru nu este lipsit de primejdii, pentru că 
omul care vrea să dobândească liniştirea trupului trebuie 
să păşească pe cărbuni încinşi şi să nu se ardă, şi pe 
sabie şi să nu se taie. Dacă nu suntem pregătiţi 
corespunzător, astfel încât să nu cedăm dinaintea 
poftelor trupeşti, ne autodistrugem repede. Astfel, avem 
nevoie de gând curat, de ochi atenţi, de răbdare 
neînfrântă, de ţinerea poruncilor lui Dumnezeu, de post, 
de priveghere şi mai presus de toate, de harul Duhului 
Sfânt. în ce condiţii atragem acest har asupra noastră? 
Făcând tot ce ne este nouă în putinţă şi nepierzându-ne 
nicicând curajul. 



Poţi să faci multe lucruri ca să depărtezi de la 
tine pofta trupească. Care sunt acestea? Nevoinţe, 
studiu, privegheri, posturi. Unii întreabă: „De ce ne spui 
toate acestea nouă, care nu suntem călugări?" Nu le 
spun eu, ci Apostolul Pavel: Faceţi în toată vremea, în 
Duhul, tot felul de rugăciuni şi de cereri, şi întru 

aceasta priveghind cu toată stăruinţa şi rugăciunea 
pentru toţi sfinţii (Efes. 6, 18) şi îmbrăcaţi-vă în 
Domnul Iisus Hristos şi grija de trup să nu o faceţi spre 
pofte (Rom. 13, 14). Acestea nu au fost scrise numai 
pentru călugări, ci şi pentru oamenii trăitori în lume. 



Limba este o sabie cu două tăişuri. Ascute-o ca 
să fie osânditoarea păcatelor pe care le săvârşeşti, şi nu 
o îndrepta împotriva fraţilor tăi, ca să le faci rău. Iată de 
ce Dumnezeu a aşezat limba în spatele buzelor şi a 
zidului dublu al dinţilor: ca să nu vorbească orice şi 
oricând. De aceea, să ne păzim gura cu făclia raţiunii, 
nu pentru a nu o mai deschide niciodată, ci pentru a o 
lăsa să vorbească numai atunci când se cuvine. Marile 
rele sunt pricinuite de uşurătatea cu care vorbim, pe 
când cele bune izvorăsc din chibzuinţă în vorbire. De 
multe ori, tăcerea este mai de folos decât vorba, desigur, 
la fel cum, în anumite cazuri, mai folositor este să 
deschidem gura decât să tăcem. 



„Al meu" şi „al tău" - aceste două cuvinte reci - 
aduc în viaţa noastră toate nenorocirile, pricinuind 
războaie şi stricând orice lucru bun. „Al meu" şi „al tău" 
- aceste două cuvinte blestemate şi murdare - au intrat 
în lume din cauza diavolului. Acolo unde domnesc „al 
meu" şi „al tău", orice părere este pricină de scandal şi 
de ceartă. Acolo unde aceste cuvinte nu există, domnesc 
pacea şi înţelegerea. 

Dacă vom iubi pacea, Dumnezeu va fi 
întotdeauna cu noi. Dar dacă vom pricinui neînţelegeri, 
Dumnezeu nu va mai fi cu noi. Dumnezeu nu este 
Domn al războaielor şi al neînţelegerilor, ci Domn al 
păcii. De aceea, nu te mai război nici cu Dumnezeu, nici 
cu semenii tăi. Să fii cu toţii împăciuitor. Nu uita cine 
sunt acei pe care Dumnezeu îi mântuieşte: Fericiţi 
făcătorii de pace, că aceia fiii lui Dumnezeu se vor 
chema (Matei 5, 9). Făcătorii de pace se aseamănă lui 
Hristos. Fii şi tu făcător de pace, aşa cum este El. 



Biserica este loc de vindecare, nu loc de judecată 
a sufletelor. Biserica nu osândeşte păcatele, ci oferă 
iertarea lor. 



Nimic nu ne face viaţa mai frumoasă decât 
bucuria de a simţi că facem parte din Biserică. în 
Biserică, oamenii curaţi dobândesc bucuria, cei supăraţi, 
liniştea, iar cei mâhniţi, bucuria. în Biserică, cei chinuiţi 
află mângâiere, iar cei obosiţi află odihnă. Domnul 
spune: Veniţi la Mine toţi cei osteniţi şi împovăraţi şi Eu 
vă voi odihni pe voi (Matei 11, 28). Ce se află pe lumea 
aceasta mai dorit şi mai frumos ca aceste cuvinte? 
Domnul te cheamă în Biserică la un prânz bogat. Te ia 
de la chinuri la odihnă şi de la necazuri la mângâiere. Te 
scapă de povara păcatelor tale. El vindecă supărarea şi 
tristeţea prin bucurie. 

Nimic nu este mai puternic decât Biserica. Nimic 
nu se ridică la valoarea Bisericii. Biserica este mai înaltă 
decât cerul, mai întinsă decât pământul, mai luminoasă 
decât soarele. Câţi nu au luptat cu ea şi nu au reuşit să o 
biruiască? Toţi cei care au luptat împotriva ei au fost 
daţi pierzaniei, pe când Biserica a urcat la cer. Biserica 
are o asemenea putere, încât atunci când se porneşte 
război împotriva ei, ea iese biruitoare, când este vorbită 
de rău, ea se întăreşte, iar când este batjocorită, se face 
mai strălucitoare ca înainte. Este rănită, dar nu cade. 
Este lovită de valuri, dar nu se răstoarnă. Se porneşte 
furtună împotriva ei, dar nu naufragiază. Luptă şi nu 
este biruită. Dacă te lupţi cu un om, fie vei birui, fie vei 
fi biruit. Dar dacă te lupţi cu Biserica, este cu neputinţă 
să biruieşti, pentru că Dumnezeu este mai puternic decât 
oricine. Dacă însuşi Dumnezeu a zidit-o, cine o poate 
urni din loc? 



Păcatul nu este rezultatul firii noastre, nici nu 
este săvârşit prin constrângere. Păcatul este o chestiune 
de liberă alegere. La fel stau lucrurile şi cu virtutea. 
Totul depinde de voirea omului şi nu de firea sa. 
Tocmai de aceea este posibil ca cel mai păcătos om să 
ajungă, prin căinţă, pe culmile frumuseţii duhovniceşti, 
după cum este posibil ca cel mai curat suflet, dacă nu 
are grijă de el însuşi, să cadă în păcate murdare, 
ajungând astfel la urâţenie sufletească. 



* 

Tinereţea este neîmblânzită, nestatornică şi, de 
aceea, poate fi înşelată foarte uşor şi la fel de uşor poate 
aluneca înspre rău. Tânărul este ca un cal nărăvaş şi ca o 
fiară sălbatică. Dar dacă de mic îl insuflam principii 
bune, nu va fi nevoie după aceea să ne ostenim prea 
mult. 



Cei care în tinereţile lor se îmbată de plăceri nu 
sunt în stare să înţeleagă mărimea necuprinsă a robirii 
sufletului lor. 



Nimeni nu este cu adevărat liber, decât acela care 
trăieşte pentru Hristos. Unul ca acesta s-a ridicat 
deasupra tuturor relelor si nu se mai teme de nimic. 



Cel care are în inima sa dragostea pentru cele 
înalte şi se hrăneşte cu nădejdea bunătăţilor veşnice nu 
este răpus de nici o încercare şi de nici o supărare din 
această viată. 



A răbda şi a-I mulţumi lui Dumnezeu la vreme 
de încercare sunt cele mai minunate izbânzi ale 
creştinului. 

Nimic nu-1 face pe om să dispreţuiască mai mult 
legile lui Dumnezeu decât priveliştile necuviincioase. 
De aceea, în repetate rânduri i-am rugat pe cei care 
participă la sfintele Liturghii, care ascultă cuvântul lui 
Dumnezeu şi sunt părtaşi ai înfricoşătoarei Taine, care 
este împărtăşania, să nu meargă pe la tot felul de 
spectacole, ca să nu le amestece pe cele sfinte cu cele 
drăceşti. 



Nu vă împiedic să petreceţi, dar să o faceţi cu 
demnitate şi să nu săvârşiţi păcate. 



La teognosie ajungem în primul rând prin zidire, 
iar în al doilea rând prin conştiinţă. Cei doi „învăţători" 
ai noştri, zidirea la exterior şi conştiinţa în interior, 
ne-au fost date de la început de Dumnezeu, ca să ne 
înveţe fără cuvinte. Pe de o parte, zidirea ne uimeşte 
prin frumuseţea ei, amintindu-ne de Creator, iar pe de 
altă parte, glasul conştiinţei răsună în noi şi ne 
informează ce trebuie să facem şi de ce trebuie să ne 
ferim, ce este rău şi ce este bine. 



Dumnezeul păcii şi al Universului depăşeşte cu 
mult puterea noastră de înţelegere. De aceea, trebuie să 
primim cele legate de Dumnezeu cu credinţă şi evlavie. 

Iar când limba nu are putere să spună cu exactitate ceea 
ce trebuie despre Dumnezeu, atunci să îl slăvim, pentru 
că este atât de mare, încât nu poate fi cuprins de 
gândirea şi de raţiunea noastră. 



Femeile să se abţină de la obiceiul vătămător al 
vopsirii feţei, ca să nu îl batjocorească pe Creatorul lor, 
încercând să ascundă, chipurile, defectele creaţiei. Ce 
tot faci, femeie? Crezi că prin vopsele şi alifii poţi să 
adaugi ceva la frumuseţea ta naturală sau poţi schimba 
urâţenia chipului tău? Nu numai că nu vei reuşi nimic 
din acestea, dar îţi vei urâţi şi sufletul. Această ocupaţie 
nefolositoare este semnul superficialităţii tale. De altfel, 
prin sulimenirile tale, atragi privirile neînfrânaţilor, 
făcându-i să păcătuiască. Domnul a spus: Oricine se 
uită la femeie, poftind-o, a şi săvârşit adulter cu ea în 
inima lui (Matei 5, 28). în felul acesta, te faci vinovată 
în faţa lui Dumnezeu pentru căderea acelora în păcat. 
De aceea, este bine să renunţi cu totul la înfrumuseţare. 
Dar dacă acest obicei prost te-a luat cu totul în stăpânire 
şi nu vrei să renunţi la el, atunci măcar nu te vopsi când 
vii la biserică. Dacă nu faci astfel, este ca şi cum ai 
ajunge la port, dar ai naufragia, sau te-ai duce la doctor 
şi ai pleca de la el mai bolnavă ca înainte. 



Să încercăm să-i facem buni pe cei răi, dându-le 
sfaturile potrivite. Dar dacă ei dispreţuiesc cuvintele 
noastre, să nu mai insistăm. Nimeni nu se face bun cu 
forţa. Nici Dumnezeu nu vrea să urmăm calea virtuţii cu 

forţa, ci numai prin propria noastră voire. Poate că mă 
veţi întreba: „Nu ar fi mai bine ca oamenii să devină 
buni cu forţa decât să rămână răi?" Nu. Pentru că cel 
care se face bun cu forţa nu rămâne bun pentru 
totdeauna. Cum scapă de constrângere, el se întoarce 
înapoi la răutate. Pe când cel care este bun pentru că aşa 
vrea el rămâne cu hotărâre pe calea virtuţii. 



Dacă cerţi fără măsură, faci mai mult rău decât 
bine. Dacă glumeşti fără măsură, mai mult întristezi 
decât bucuri. Aşadar, în orice situaţie, trebuie să avem 
măsură şi să ne ferim de exagerări. 



Nu trebuie să ne intereseze părerea celor mulţi şi 
răi, ci a celor buni şi puţini. 



Omul lui Dumnezeu trebuie să fie simplu şi lipsit 
de răutate sau viclenie, pentru că Hristos a spus: De nu 
vă veţi întoarce şi nu veţi fi precum pruncii, nu veţi intra 
în împărăţia cerurilor (Matei 18, 3). 



Atunci când ajungi la înălţimile vieţii sfinte şi 
vezi cu ochii tăi bunătăţile cereşti, nici una din 
bunătăţile pământeşti nu te mai poate face să ameţeşti şi 

să cazi. Atunci, bogăţia, slava, puterea, cinstea şi orice 
altceva de pe pământ îţi par mici şi fără însemnătate. 



Nimic nu te ajută mai mult să dobândeşti prieteni 
decât vorbirea frumoasă ş sufletul smerit. 



Iubiţi şi mult doriţi, bucuria şi cununa mea, aşa 
să staţi întru Domnul, iubiţii mei (Filip. 4, 1), spune 
Sfântul Apostol Pavel. Cine dobândeşte bucurie de la 
Dumnezeu nu o mai pierde niciodată, oricât de grea ar fi 
viaţa sa. Celelalte surse ale bucuriei sunt schimbătoare 
şi temporare, iar bucuria izvorâtă din ele nu este atât de 
puternică încât să facă să dispară tristeţea provenită din 
lucrurile neplăcute. însă bucuria care izvorăşte din 
evlavie, pe de o parte, ne dă sentimentul certitudinii şi 
stabilităţii, iar pe de altă parte, este atât de mare, încât 
face să dispară tristeţea, pentru că cel care are evlavie în 
suflet îl iubeşte pe Dumnezeu şi se dăruieşte Lui, aflând 
în El izvor de fericire. 



Nimic nu este mai slab decât minciuna, cu 
oricâte perdele ar fi ea acoperită. Aşa cum urcă, la fel de 
repede şi coboară. 

Ştim că în trupul nostru se află un suflet, dar nu 
ştim cum este el. Dumnezeu nu ne-a lăsat această 
cunoaştere, ca să ne smerească, prin neputinţa de a 
aprofunda adevărurile supranaturale, care depăşesc 
puterea noastră de înţelegere. 



Să nu ne intereseze nici lucrurile care se pierd, 
nici slava care apune, nici trupul care îmbătrâneşte, nici 
frumuseţea care se ofileşte, nici desfătarea care trece. Să 
ne adunăm toate forţele ca să slujim sufletul. Este greu 
să vindecăm trupul bolnav, dar să vindecăm sufletul este 
un lucru uşor. Ajunge să vrem lucrul acesta. 

Ce trebuie să facă un creştin 
ca să moştenească împărăţia cerurilor 1 



Ca să primească mântuirea, creştinul trebuie să 
facă următoarele: 

1. Să-L iubească pe Dumnezeu din tot sufletul 
său şi să ţină poruncile sfinte. De asemenea, să-şi 
iubească aproapele ca pe sine însuşi. Domnul a spus: 
Dacă păziţi poruncile Mele, veţi rămâne întru iubirea 
Mea (Ioan 15, 10). Şi: întru aceasta vor cunoaşte toţi că 
sunteţi ucenicii Mei, dacă veţi avea dragoste unii faţă 
de alţii (Ioan 13, 35). 

2. Să-şi smerească sufletul dinaintea lui 
Dumnezeu, căci duhul umilit; inima înfrântă şi smerită 
Dumnezeu nu o va urgisi (Psalmii 50, 18), şi niciodată 
să nu-şi umilească aproapele. Să jelească pentru 
păcatele sale. Să se întristeze pentru păcatele aproapelui 
său. Să se bucure atunci când aproapele său este fericit 
şi să nu-1 invidieze pentru fericirea lui. Să aibă răbdare 
faţă de cei care îi sunt împotrivă şi să-i sfătuiască cu 
bunătate. Să săvârşească mereu fapte bune, care 
contribuie la păstrarea curăţiei sufletului său. 

3. Să fie milos cu cei nefericiţi. Să slujească 
pacea cu toate puterile sale, aşa cum vrea Domnul, ca să 
fie numit fiu al lui Dumnezeu (Matei 5, 9). Să nu îşi 
piardă cumpătul atunci când este batjocorit sau 



1 Antologie de ziceri aparţinând Sfântului Ioan Gură de Aur, adunate 
de învăţatul Teodor Dafnopatis, care a trăit în Constantinopol în 
secolul al 10-lea. 

nedreptăţit şi nici măcar atunci când urmează să fie ucis 
în numele dreptăţii lui Dumnezeu şi al credinţei Sale. 

4. Să lupte împotriva oricărei învăţături eretice şi 
să primească învăţătura dreaptă a Bisericii despre 
Dumnezeul Treimic. 

5. Să iubească adevărul şi să nu-şi murdărească 
nicicând limba cu minciuni. Să nu facă niciodată rău 
semenului său. 

6. Să nu judece pe nimeni. Să nu batjocorească 
pe nimeni niciodată. Să nu facă nimic din cele pe care 
legea lui Dumnezeu le interzice. 

7. Să facă milostenie, măcar din ce îi prisoseşte. 

8. Să se roage pentru cei care îl blestemă. Dacă 
cineva îl sileşte să meargă cu el o milă, el să meargă 
două (Matei 5, 41). Să nu se jure niciodată, ci să facă 
aşa cum spune Domnul: Ceea ce este da, da; şi ceea ce 
este nu, nu (Matei 5, 37). 

9. Să-L slăvească pe Dumnezeu şi să se roage 
Lui cu evlavie. 

10. Să se gândească mereu la moarte, la judecata 
viitoare şi la răspunsul pe care îl va da pentru faptele 
sale. Să se gândească tot timpul la păcatele sale, 
rugându-L pe Dumnezeu să i le ierte. 

11. Să săvârşească mereu fapte bune, fără să se 
laude cu ele, ca fariseul. 

12. Să se ferească de lăcomie, de beţie, de ajura, 
de a vorbi fără rost, de invidie, de neînţelegeri, de 
răutate, de câştigul necuvenit, de desfrânare şi, în 
general, de poftele necuviincioase. 

13. Să nu aibă nici o legătură cu magia, să nu 
facă vrăji şi să nu meargă niciodată la vrăjitori şi 
ghicitori. Să se păstreze curat, ca să fie vrednic de 
împărtăşirea cu Trupul lui Hristos. 

14. Să aibă grijă de orfani, de văduve şi de 
străini. Să dea ajutor celor care au nevoie. Să dea cu 
împrumut fără dobândă celor care îi cer, căci tot ce are 
este de la Dumnezeu şi aparţine lui Dumnezeu. 

15. Să îi fie milă de duşmanii credinţei, ca de 
nişte orbi duhovniceşte şi să se lupte din toată puterea 
pentru luminarea lor, dar să fugă departe de cei care îl 
pot duce şi pe el la orbire. 

16. Să fie tot timpul bun, evlavios, curat la suflet 
şi dedicat lui Dumnezeu. Să facă totul după voia lui 
Dumnezeu, aşa cum spune psalmul: Văzut-am mai 
înainte pe Domnul înaintea mea pururi (Psalmii 15, 8). 

17. Să nu ţină răutate în sufletul său, ci să-1 ierte 
imediat pe cel care i-a greşit, căci Domnul a spus: De 
veţi ierta oamenilor greşealele lor, ierta-va şi vouă 
Tatăl vostru Cel ceresc (Matei 6, 14). 

18. Să judece lucrurile cu dreptate şi cu frica lui 
Dumnezeu. Să nu judece pe nimeni şi să nu-şi 
dispreţuiască aproapele pentru păcatele sale, pentru că 
Domnul a spus: Nu judecaţi, ca să nu fiţi judecaţi 
(Matei 7, 1). 

19. Să îl certe cu dragoste pe aproapele său, 
atunci când greşeşte. Să-1 apere pe cel nedreptăţit şi pe 
cel slab. Să-1 ajute pe cel neputincios. Să-1 povăţuiască 
pe cel rătăcit. 

20. Să citească din cărţi sfinte, să asculte 
cuvântul lui Dumnezeu şi să poarte discuţii de suflet 
folositoare. 

21. Să-şi cinstească părinţii şi să nu vorbească 
niciodată rău despre ei. 

22. Să meargă la sfintele slujbe care se săvârşesc 
în biserică. Să nu se îndoiască de minunile pe care le 
face Dumnezeu în toate epocile. 

Dacă omul trăieşte astfel, avându-L mereu în 
inimă pe Hristos, va moşteni împărăţia cerurilor, care a 
fost pregătită pentru sfinţi de la începutul lumii şi pe 
care nădăjduiesc să o moştenim cu toţii, cu harul şi cu 
iubirea de oameni a lui Hristos, Căruia I se cuvine slava 
şi cinstea şi închinăciunea în vecii vecilor. Amin. 

